(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΛ΄

Τετάρτη, 04 Ιουνίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή Γ. Μουλκιώτη, σελ.
3. Ανακοινώνεται ότι τη συνεδρίαση παρακολουθούν συμμετέχοντες στο πρόγραμμα «Civis» της Νομικής Σχολής του Εθνικού και Καποδιστριακού Πανεπιστημίου Αθηνών, μαθήτριες και μαθητές και συνοδοί εκπαιδευτικοί από το 7ο Δημοτικό Σχολείο Αλίμου, από το 12ο Δημοτικό Σχολείο Χαλανδρίου, από το 18ο Δημοτικό Σχολείο Αμαρουσίου, από το Δημοτικό Σχολείο Αγίων Ασωμάτων Αίγινας, από το 32ο Δημοτικό Σχολείο Πειραιά και από το 1ο Δημοτικό Σχολείο Φλώρινας., σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υποδομών και Μεταφορών με θέμα: «Πλήρης εγκατάλειψη και απαξίωση του σιδηροδρομικού δικτύου της χώρας», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Καθυστέρηση και προβλήματα στην παραχώρηση δημόσιας γης για την υλοποίηση της μονάδας μεταποίησης πατάτας από την Ομάδα Παραγωγών Πατάτας Λεκανοπεδίου Νευροκοπίου», σελ.
 ii. με θέμα: «Ο έλεγχος από την Ευρωπαϊκή Εισαγγελία στον ΟΠΕΚΕΠΕ και οι επακόλουθες εξελίξεις ανέδειξαν, με τον πιο εμφατικό τρόπο, την πλήρη διάλυση του Οργανισμού από την Κυβέρνηση», σελ.
 iii. με θέμα: «Διαφθορά στον ΟΠΕΚΕΠΕ με σημαντική επικείμενη ζημία του Δημοσίου και των πραγματικών δικαιούχων», σελ.
 γ) Προς τον Υπουργό Εξωτερικών:
 i. με θέμα: «Υπαρξιακή απειλή για την Μονή Αγίας Αικατερίνης του Όρους Σινά κατόπιν αποφάσεως αιγυπτιακού δικαστηρίου», σελ.
 ii. με θέμα: «Η αμφισβήτηση του ιδιοκτησιακού καθεστώτος της Μονής Σινά από Αιγυπτιακό Εφετείο και ο αιφνιδιασμός της Ελληνικής Κυβέρνησης από την απόφαση αυτή», σελ.
 δ) Προς τον Υπουργό Ναυτιλίας και Νησιωτικής Πολιτικής με θέμα: «Για τα τέλη ελλιμενισμού που επιβάλλονται στους βιοπαλαιστές ψαράδες στο λιμάνι του Ηρακλείου», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις επί των σχεδίων νόμων του Υπουργείου Εξωτερικών: α) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες» και β) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης», σελ.
2. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εξωτερικών: α) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης» και β), «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες», σελ.
3. Κατάθεση πρότασης νόμου: Ο Πρόεδρος της Κοινοβουλευτικής Ομάδας «Ελληνική Λύση» κ. Κυριάκος Βελόπουλος και Βουλευτές του κόμματός του κατέθεσαν στις 3-6-2025 πρόταση νόμου «Αύξηση των αποθεματικών χρηματοδοτικών μέσων του Ταμείου Εγγύησης Καταθέσεων και Επενδύσεων - Τροποποίηση του ν. 4370/2016», σελ.
4. Κατάθεση Εκθέσεως Διαρκούς Επιτροπής: Η Διαρκής Επιτροπή Μορφωτικών Υποθέσεων καταθέτει τις εκθέσεις της επί των σχεδίων νόμων του Υπουργείου Παιδείας, Θρησκευμάτων και Αθλητισμού: α) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του αθλητισμού» και β) «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΩΡΓΑΝΤΑΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:

 ΒΙΛΙΑΡΔΟΣ Β. , σελ.
 ΒΟΥΛΤΕΨΗ Σ. , σελ.
 ΓΕΩΡΓΑΝΤΑΣ Γ. , σελ.
 ΚΥΡΑΝΑΚΗΣ Κ. , σελ.
 ΠΛΑΚΙΩΤΑΚΗΣ Ι. , σελ.
 ΧΡΗΣΤΙΔΟΥ Ρ. , σελ.
 ΨΥΧΟΓΙΟΣ Γ. , σελ.

Β. Επί των επικαίρων ερωτήσεων:

 ΚΑΖΑΜΙΑΣ Α. , σελ.
 ΚΟΚΚΑΛΗΣ Β. , σελ.
 ΚΥΡΑΝΑΚΗΣ Κ. , σελ.
 ΝΑΤΣΙΟΣ Δ. , σελ.
 ΝΙΚΟΛΑΪΔΗΣ Α. , σελ.
 ΣΑΛΜΑΣ Μ. , σελ.
 ΣΤΑΜΕΝΙΤΗΣ Δ. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΡΗΣΤΙΔΟΥ Ρ. , σελ.

Γ. Επί του σχεδίου νόμου του Υπουργείου Εξωτερικών:

 ΑΧΤΣΙΟΓΛΟΥ Ε. , σελ.
 ΒΕΛΟΠΟΥΛΟΣ Κ. , σελ.
 ΒΟΥΛΤΕΨΗ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΖΕΡΒΕΑΣ Α. , σελ.
 ΚΑΖΑΜΙΑΣ Α. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΟΜΝΗΝΑΚΑ Μ. , σελ.
 ΝΑΤΣΙΟΣ Δ. , σελ.
 ΠΛΕΥΡΗΣ Α. , σελ.
 ΡΟΥΝΤΑΣ Γ. , σελ.
 ΣΤΙΓΚΑΣ Β. , σελ.
 ΤΖΑΝΑΚΟΠΟΥΛΟΣ Δ. , σελ.
 ΦΩΤΟΠΟΥΛΟΣ Σ. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΡΗΣΤΙΔΗΣ Π. , σελ.
 ΨΥΧΟΓΙΟΣ Γ. , σελ.

Δ. ΠΑΡΕΜΒΑΣΕΙΣ:

 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛ΄

Τετάρτη 4 Ιουνίου 2025

Αθήνα, σήμερα στις 4 Ιουνίου 2025, ημέρα Τετάρτη και ώρα 9.01΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, καλημέρα σας.

Αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Ραλλία Χρηστίδου, Βουλευτή Β3′ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 4 Ιουνίου 2025, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμ. 996/29-5-2025 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Κωνσταντίνο Κυρανάκη.

Οι υπ’ αριθμ. 1000/30-5-2025 και 1009/2-6-2025 επίκαιρες ερωτήσεις θα απαντηθούν από τον Υφυπουργό Εξωτερικών κ. Αναστάσιο (Τάσο) Χατζηβασιλείου.

Οι υπ’ αριθμ. 985/27-5-2025, 1001/30-5-2025 και 1008/2-6-2025 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Κατόπιν τούτου, εισερχόμεθα στη συζήτηση της έκτης με αριθμό 996/29-5-2025 επίκαιρης ερώτησης πρώτου κύκλου της Ανεξάρτητης Βουλευτού Β3΄ Νοτίου Τομέα Αθηνών κ. Ραλλίας Χρηστίδου προς τον Υπουργό Υποδομών και Μεταφορών με θέμα: «Πλήρης εγκατάλειψη και απαξίωση του σιδηροδρομικού δικτύου της χώρας».

Παρακαλώ, κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, καλημέρα! Ευχαριστώ πολύ που είστε εδώ.

Θα ήθελα σήμερα να θέσω προς συζήτηση την ευρύτερη εικόνα του σιδηροδρόμου, ανεξαρτήτως του τραγικού δυστυχήματος-εγκλήματος των Τεμπών στο οποίο έχουμε αναφερθεί επανειλημμένα σε άλλες συνεδριάσεις και το οποίο αποτελεί και θα αποτελεί βαθιά και πάντα ανοιχτή πληγή για την ελληνική κοινωνία.

Στην παρέμβασή μου θέλω να αναφερθώ στο δίκτυο το οποίο βρίσκεται εδώ και χρόνια σε καθεστώς σταδιακής εγκατάλειψης και αποδιοργάνωσης. Καίρια ζητήματα ασφάλειας, συντήρησης και ελλείψεων προσωπικού σε κρίσιμες θέσεις έχουν τεθεί επανειλημμένα από τα σωματεία εργαζομένων, ενώ απανωτά περιστατικά ατυχημάτων, δυσλειτουργιών, τεχνικών προβλημάτων και παρατεταμένων καθυστερήσεων εντείνουν την ανασφάλεια των επιβατών.

Εύλογα ερωτήματα προκαλεί η απόλυση του Προέδρου του Σωματείου Μηχανοδηγών, ο οποίος υπήρξε και σημαντικός μάρτυρας στην υπόθεση των Τεμπών. Το Σωματείο Εργαζομένων μέσω του Προέδρου του προ δεκαημέρου δήλωσε τα εξής συγκλονιστικά: Ακόμα δεν λειτουργούν τα συστήματα ασφαλείας ETCS και GSM-R, παρά τις επικοινωνιακές φιέστες. Δεν λειτουργεί η τηλεδιοίκηση μεταξύ Λιανοκλαδίου και Λάρισας, όπου -σημειωτέον- υπάρχει μονή γραμμή. Μετά τα Λιόσια και μετά το Κιάτο δεν λειτουργεί η τηλεδιοίκηση και τα φωτοσήματα και τα τρένα εισέρχονται σε παρακαμπτηρίους, χωρίς καν να υπάρχουν ενδείξεις για τους μηχανοδηγούς. Στη γραμμή Φλώρινας δεν έχει αποκατασταθεί ακόμα το πρόβλημα με τις επικοινωνίες. Ο εταιρικός μετασχηματισμός του ΟΣΕ δεν έχει υλοποιηθεί ακόμα μέχρι σήμερα. Το μόνο που άλλαξε είναι ότι στον ΟΣΕ δεν υπάρχει εργατικός έλεγχος στις αποφάσεις της Διοίκησης.

Ο Πρόεδρος του ΕΟΔΑΣΑΑΜ την ημέρα δημοσίευσης του πορίσματος ανέφερε ότι τα τρένα σήμερα ακόμα δεν είναι τόσο ασφαλή όσο θα έπρεπε. Ο Αντιπρόεδρος του Συνδέσμου Ελλήνων Συγκοινωνιολόγων έχει αναφέρει ότι τα συστήματα σηματοδότησης και τηλεδιοίκησης δεν λειτουργούν ακόμα πλήρως και ότι αυτήν τη στιγμή δεν υπάρχει σύστημα παρακολούθησης της τήρησης του Γενικού Κανονισμού Κυκλοφορίας του σιδηροδρόμου. Ο ίδιος ο Πρωθυπουργός είπε ότι έως το 2027 «θα» υπάρχει μια άρτια και ασφαλής γραμμή Αθήνα-Θεσσαλονίκη, υποδηλώνοντας ότι σήμερα δεν υπάρχει.

Με βάση, λοιπόν, τα παραπάνω, θέλω να σας ρωτήσω τα εξής:

Τι απαντάτε στις καταγγελίες του Προέδρου του Σωματείου Μηχανοδηγών;

Μετά την τραγωδία των Τεμπών μπορεί η Κυβέρνηση να διαβεβαιώσει υπεύθυνα ότι σήμερα τα δρομολόγια του σιδηροδρόμου πραγματοποιούνται με πλήρεις εγγυήσεις ασφάλειας για επιβάτες και εργαζόμενους;

Το ελληνικό σιδηροδρομικό δίκτυο σήμερα διαθέτει ολοκληρωμένο σύστημα τηλεδιοίκησης, το οποίο κιόλας λειτουργεί;

Προτίθεστε να κάνετε προσλήψεις, ώστε να έχουμε στον σιδηρόδρομο της χώρας προσωπικό αριθμητικά σύμφωνο με τα ευρωπαϊκά δεδομένα; Και μπορείτε να εγγυηθείτε το δικαίωμα ζωής των Ελλήνων πολιτών σε μία σύγχρονη και ευρωπαϊκή χώρα, όσον αφορά την ασφάλεια στις μετακινήσεις του;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Χρηστίδου.

Θα απαντήσει ο Αναπληρωτής Υπουργός Υποδομών και Μεταφορών, ο κ. Κωνσταντίνος Κυρανάκης.

Παρακαλώ, κύριε Υπουργέ.

 **ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Καθαρά για λόγους τήρησης του Κανονισμού, θα ήθελα να διευκρινιστεί απλά, επειδή το κείμενό της ερώτησης την οποία έχω λάβει έχει άλλο περιεχόμενο από αυτά τα οποία ανέφερε η κ. Χρηστίδου στην προφορική ερώτησή της, αν αυτό με υποχρεώνει να απαντήσω σε αυτά που ρώτησε προφορικά ή γραπτά, διότι είναι δύο διαφορετικές ερωτήσεις.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ. Απαντήστε όπως κρίνετε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Σε τι από τα δύο να απαντήσω; Σε αυτά που ρωτάει γραπτά ή σε αυτά που ρωτάει προφορικά; Γιατί η γραπτή ερώτησή της…

**ΠΡΟΕΔΡΕΥΩΝ (Ιωάννης Πλακιωτάκης):** Δεν έχω το περιεχόμενο μπροστά μου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Η γραπτή ερώτησή της, κύριε Πρόεδρε, αφορά τα προβλήματα της σιδηροδρομικής γραμμής μεταξύ του …

**ΠΡΟΕΔΡΕΥΩΝ (Ιωάννης Πλακιωτάκης):** Κανονικά απαντάμε στα γραπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** ...μεταξύ του Θεσσαλονίκη - Αλεξανδρούπολη.

Στην προφορική της ερώτηση, εγώ δεν έχω πρόβλημα, μπορώ να απαντήσω και σε αυτά, αλλά να μου υποδειχθεί παρακαλώ…

**ΠΡΟΕΔΡΕΥΩΝ (Ιωάννης Πλακιωτάκης):** Κανονικά απαντάμε στα γραπτά.

**ΡΑΛΛΙΑ ΧΡΗΣΤΙΔΟΥ:** Ό,τι θέλετε απαντήστε, Υπουργέ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Δεν υπάρχει το «ό,τι θέλετε απαντήστε». Είμαστε σε κοινοβουλευτικό έλεγχο. Μου έχετε υποβάλει και ήρθα να απαντήσω σε μία γραπτή ερώτηση. Στην προφορική σας είπατε κάτι άλλο.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, νομίζω…

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Λοιπόν, ξεκινώ επειδή προφανώς…

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, με συγχωρείτε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΡΑΛΛΙΑ ΧΡΗΣΤΙΔΟΥ:** Για να διευκολυνθεί ο Υπουργός -προφανώς γνωρίζω πολύ καλά ότι βρισκόμαστε σε κοινοβουλευτική διαδικασία, κύριε Υπουργέ, προφανώς- μπορώ να απευθύνω και τη δευτερολογία μου και να ακούσει και το δεύτερο σκέλος της ερώτησης; Σας είπα ότι στην πρωτομιλία θα μιλήσω γενικά. Σας το είπα.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Θέλετε να συζητήσουμε γι’ αυτό που έχετε υποβάλει γραπτά ή όχι;

**ΡΑΛΛΙΑ ΧΡΗΣΤΙΔΟΥ:** Φυσικά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ωραία.

**ΡΑΛΛΙΑ ΧΡΗΣΤΙΔΟΥ:** Εσείς επιλέξτε να απαντήσετε ό,τι θέλετε. Αλίμονο.

**ΠΡΟΕΔΡΕΥΩΝ (Ιωάννης Πλακιωτάκης):** Κανονικά θα απαντήσει ο Υπουργός στα γραπτά. Παρακαλώ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ακούστε τι συμβαίνει, κυρία Χρηστίδου, σε αυτές τις περιπτώσεις. Έρχεται ένας Βουλευτής της Αντιπολίτευσης, λέει κάτι άλλο από αυτό το οποίο γράφει η επίκαιρή του και επειδή δεν υπάρχει η διαδικασία και ο χρόνος να απαντηθούν και τα δύο, μετά βγαίνει μια ανακοίνωση ότι ο Υπουργός δεν απάντησε. Εν πάση περιπτώσει, αν μου δοθεί ο χρόνος, θα προσπαθήσω να απαντήσω σε όλα.

Ξεκινώ, λοιπόν, από τα προφορικά. Κατ’ αρχάς, δεν υπήρξε καμία απόλυση προέδρου εργαζομένων από τον ΟΣΕ. Προφανώς αναφέρεστε σε κάποια ιδιωτική επιχείρηση. Ο ΟΣΕ δεν απέλυσε κάποιον πρόεδρο εργαζομένων, εκτός αν έχετε και λάθος πληροφόρηση.

Θέλω να επισημάνω το εξής: Προφανώς καλά κάνετε και υποδεικνύετε μια σειρά από προβλήματα στον σιδηρόδρομο. Η κατάσταση είναι εντόνως προβληματική και κάνουμε αυτά που πρέπει για να τη διορθώσουμε. Συνδέετε την ύπαρξη τηλεδιοίκησης και ETCS με το δικαίωμα στη ζωή. Από την ερώτησή σας δηλαδή αυτό προκύπτει.

Θέλω, λοιπόν, να ρωτήσω: Το 2019 που ο ΣΥΡΙΖΑ μας παρέδωσε τον σιδηρόδρομο, τηλεδιοίκηση πόσο υπήρχε στη χώρα; ETCS πόσο υπήρχε στη χώρα; Απάντηση: 1% τηλεδιοίκηση, 0% ETCS. Άρα, λοιπόν, αν εσείς κοιμάστε όμορφα το βράδυ, γνωρίζοντας ότι επί πέντε χρόνια υπήρχε πλήρης αποσύνδεση των συστημάτων τηλεδιοίκησης και ETCS με το δικαίωμα στη ζωή, όπως ανέφερε η ερώτησή σας, αυτό είναι κάτι το οποίο πρέπει να απαντήσετε εσείς.

Σήμερα, λοιπόν, στον άξονα Αθήνα - Θεσσαλονίκη η τηλεδιοίκηση είναι σχεδόν στο 80%.

**ΡΑΛΛΙΑ ΧΡΗΣΤΙΔΟΥ:** Το δικαίωμα να ζει σε μια σύγχρονη και ευρωπαϊκή χώρα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ, κυρία Χρηστίδου.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Σήμερα, λοιπόν, σε αντίθεση με το 1% που παραδώσατε, στο Αθήνα - Θεσσαλονίκη είναι κοντά στο 80%. Αν δεν είχαμε τη σφοδρότερη των τελευταίων τριακοσίων ετών κακοκαιρία «Daniel» στη Θεσσαλία, θα ήταν στο 100%, διότι ολοκληρώθηκε η Σύμβαση 717 τον Σεπτέμβριο του 2023. Αυτός ο στόχος ολοκληρώνεται με τα έργα τα οποία έχουν συμβασιοποιηθεί και έχουν ξεκινήσει και τα εργοτάξια. Μέχρι τον Αύγουστο του 2026, λοιπόν, -για όποιον γνωρίζει από δημόσια έργα, αυτό είναι ένα πάρα πολύ σφιχτό χρονοδιάγραμμα- και τα έργα τηλεδιοίκησης και ETCS στη Θεσσαλία θα έχουν ολοκληρωθεί. Επαναλαμβάνω, μέχρι τον Αύγουστο του 2026. Αυτό όμως δεν σημαίνει ότι δεν υπάρχει ασφάλεια.

Και επειδή αναφέρατε τη μονή γραμμή, σωστά λειτουργεί μεταξύ Λιανοκλαδίου και Λάρισας η μονή γραμμή, διότι υπάρχει ένας πολύ αυστηρός κανόνας που λέει ότι ακριβώς επειδή έχουμε έργα αποκατάστασης, ένα μόνο τρένο κάνει κατάληψη της γραμμής. Αν δηλαδή δεν εκκενώσει το προηγούμενο τρένο αυτό το τμήμα της σιδηροδρομικής γραμμής, δεν ξεκινά το επόμενο. Αυτός είναι ένας πάρα πολύ αυστηρός κανόνας ασφάλειας, ο οποίος ουδέποτε πρέπει να παραβιαστεί.

Άρα, λοιπόν, μια σειρά από τμήματα γραμμής στα οποία έχουμε έργα αναβάθμισης επιβάλλεται να έχουν ειδικούς κανόνες κατ’ εφαρμογήν του Γενικού Κανονισμού Κίνησης -ο γνωστός ΓΚΚ για τους σιδηροδρομικούς- που είναι το «ευαγγέλιο» του κάθε μηχανοδηγού, του κάθε σταθμάρχη, του κάθε ελεγκτή τηλεδιοίκησης, του κάθε φύλακα ισόπεδης διάβασης. Αυτοί οι άνθρωποι που είναι στην πρώτη γραμμή του σιδηρόδρομου έχουν ένα «ευαγγέλιο», το οποίο οφείλουν να τηρούν απαρέγκλιτα.

Στα Τέμπη παραβιάστηκε αυτός ο κανονισμός τουλάχιστον τρεις φορές διαδοχικά στο ίδιο δρομολόγιο. Μάλιστα, δύο ώρες πριν τη μοιραία αμαξοστοιχία -το έχω πει αρκετές φορές, το επαναλαμβάνω και σήμερα- παραβιάστηκε πάλι σε προαστιακό δρομολόγιο ο κανονισμός. Είχε μπει δηλαδή το προαστιακό δρομολόγιο στη λάθος γραμμή από τον ίδιο σταθμάρχη και ευτυχώς ο μηχανοδηγός και ο συνοδός αμαξοστοιχίας κατάλαβαν εγκαίρως το λάθος του σταθμάρχη για να μπορέσουν να αποτρέψουν ένα ακόμη μοιραίο, κάτι το οποίο δεν συνέβη στη μοιραία αμαξοστοιχία η οποία συγκρούστηκε με την εμπορευματική το τραγικό βράδυ των Τεμπών.

Τώρα, σε σχέση με όλα αυτά και άλλα ζητήματα τα οποία μας τα θέτουν οι μηχανοδηγοί, εγώ τους ενθαρρύνω να υποδεικνύουν ζητήματα ασφαλείας. Υπήρχε μία καταγγελία ότι δήθεν θα καταργηθούν οι δύο μηχανοδηγοί στις υπερταχείες. Όχι μόνο δεν καταργούνται, όπως κατήγγειλε το σωματείο, αλλά θα μπει και κάμερα στην καμπίνα για να ξέρουμε ότι η εταιρεία τηρεί το μέτρο και ότι όντως στα δρομολόγια ταχείας κυκλοφορίας, όπου υπάρχει διπλή γραμμή, θα πρέπει απαρέγκλιτα να τηρείται το μέτρο των δύο μηχανοδηγών στις σημερινές αμαξοστοιχίες.

Ο στόχος μας, λοιπόν, ο οποίος εκτελείται και περιγράφεται σε πολύ μεγάλο βαθμό και στο νομοσχέδιο το οποίο πέρασε από το Υπουργικό Συμβούλιο και θα περάσει, ελπίζω, και από τη Βουλή μέχρι τέλος του μήνα, προβλέπει μια σειρά από μέτρα τα οποία προφανώς δεν έχουμε τον χρόνο να τα απαντήσουμε τώρα στην επίκαιρη. Τα θέσατε προφορικά και με χαρά να τα συζητήσουμε κατά τη διάρκεια του νομοσχεδίου. Τονίζω ότι δεν υπεκφεύγω.

Πάμε τώρα στην απάντηση επί της πραγματικής σας ερώτησης, της γραπτής επίκαιρης ερώτησης για τα έργα στη Βόρεια Ελλάδα. Δεν ισχύει ότι έχει διακοπεί, ότι έχει καταργηθεί. Βάζετε τεχνηέντως σε εισαγωγικά τη λέξη «καταργηθεί» η γραμμή. Προφανώς και εσείς ξέρετε ότι δεν ισχύει. Λειτουργεί η γραμμή. Ο λόγος των προβλημάτων είναι ότι στο τμήμα της γραμμής μεταξύ Στρυμόνα και Δράμας εκτελούνται έργα αναβάθμισης, διότι σωστά λέτε ότι ήταν -και έτσι παραλάβαμε- η γραμμή σε τραγική κατάσταση.

Εμπορικά όμως δρομολόγια εκτελούνται. Διότι λέτε εδώ στην ερώτησή σας ότι η χώρα είναι αποσυνδεδεμένη, «δεν έχει», λέτε, «βόρεια και ανατολική εμπορευματική έξοδο». Και από την Ειδομένη και από τον Προμαχώνα και από το Ορμένιο, από τρεις εξόδους, βόρεια και ανατολικά της χώρας, εκτελούνται κανονικότατα δρομολόγια. Περίπου τριάντα δρομολόγια την εβδομάδα εκτελούνται από τις συγκεκριμένες εξόδους. Άρα, λοιπόν, έχετε λάθος πληροφόρηση. Θεωρώ ότι καλοπροαίρετα έχετε θέσει το ερώτημά σας από λάθος πληροφόρηση.

Αν θέλετε, κύριε Πρόεδρε, στη δευτερολογία μου να συμπληρώσω τα υπόλοιπα.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Είναι πραγματικά θλιβερό, θα πω το λιγότερο. Τόσες επίκαιρες ερωτήσεις έχουμε απευθύνει το τελευταίο διάστημα. Κανένας Υπουργός δεν διάλεξε να υποβαθμίσει τόσο πολύ το επίπεδο της συζήτησης. Μόνο σήμερα. Κανένας άλλος Υπουργός δεν υπέδειξε τον δρόμο πάλι του παρελθόντος, «εσείς στον ΣΥΡΙΖΑ τι κάνατε».

Μα, δεν είμαστε ΣΥΡΙΖΑ, κύριε Υπουργέ! Απευθύνεστε σε Ανεξάρτητη Βουλευτή. Και είμαι η τελευταία σε αυτήν την Αίθουσα που αισθάνομαι την ανάγκη να υπερασπιστώ το έργο της προηγούμενης κυβέρνησης από τη δική σας κυβέρνηση. Σας μιλώ πολύ ειλικρινά.

Επίσης, μιλάτε για λάθος πληροφόρηση. Αυτό ακριβώς κάνουμε εδώ. Αυτή είναι η δουλειά στις επίκαιρες. Μιλάει ο κόσμος. Μιλάνε οι άνθρωποι που βιώνουν εκεί. Και αυτή η ερώτηση είναι στο πλαίσιο σειράς ερωτήσεων που αφορούν ανθρώπους στη Βόρειο Ελλάδα. Ούτε μιλάει για συγκεκριμένες ομάδες ούτε εξυπηρετεί μικροπολιτικά συμφέροντα ούτε τίποτα. Απευθείας. Άρα, μην χτυπάτε και με αυτόν τον τρόπο, με αυτό το μειωμένο επίπεδο στον πολιτικό διάλογο, τον αγγελιαφόρο, γιατί σας ακούνε εκείνοι οι οποίοι απευθύνουν τα ερωτήματα.

Γίνομαι τώρα συγκεκριμένη, γιατί μας μαλώσατε κιόλας που δεν σας απευθύναμε τη γραπτή ερώτηση με τον τρόπο που θα θέλατε εσείς να την ακούσετε. Ο ακριτικός Έβρος γνωρίζουμε όλοι ότι είναι μία εθνική περιοχή με τεράστια γεωπολιτική και οικονομική σημασία και έτσι, όπως μας λένε, εκεί οι άνθρωποι παραμένει υποβαθμισμένη και απομονωμένη. Παρά τη θέση της ως πύλη της χώρας προς τα Ανατολικά Βαλκάνια και την Κεντρική Ευρώπη στερείται βασικών υποδομών.

Και ναι, μας λένε ότι δεν έχει πρόσβαση σε σύγχρονο, ασφαλές και λειτουργικό σιδηροδρομικό δίκτυο και αντιμετωπίζει χρόνια προβλήματα προσβασιμότητας και διασύνδεσης, τα οποία δεν έχουν τύχει της θεσμικής προσοχής που τους αναλογεί.

Η γραμμή Θεσσαλονίκη - Αλεξανδρούπολη δεν λειτουργεί. Ο Έβρος και ειδικά η πόλη της Αλεξανδρούπολης δεν συνδέονται πλέον σιδηροδρομικά με καμία άλλη πόλη, με αποτέλεσμα η περιφέρεια αυτή να είναι εκτός σιδηροδρομικής σύνδεσης, αλλά και η χώρα να μην έχει βόρεια και ανατολική εμπορευματική σιδηροδρομική έξοδο.

Αυτή η απομόνωση της περιοχής σημαίνει υποβάθμιση της διασυνοριακής εμπορευματικής κίνησης, μείωση της ελκυστικότητας του λιμανιού της Αλεξανδρούπολης, παρά τη στρατηγική τους σημασία. Σημαίνει αδυναμία επαρκούς υποστήριξης των εξαγωγών της τοπικής οικονομίας προς τα Βαλκάνια και την κεντρική Ευρώπη.

Η έκθεση της Διακομματικής Κοινοβουλευτικής Επιτροπής για την ανάπτυξη της Θράκης 2020 - 2021, κύριε Υπουργέ, είχε επισημάνει ήδη από το 2021 τη στρατηγική σημασία της σιδηροδρομικής σύνδεσης της περιοχής με τους ευρωπαϊκούς και διεθνείς άξονες και όπως ανέφερε αυτή η έκθεση -Πρόεδρος της οποίας γνωρίζετε ποια είναι- προτείνεται η επιτάχυνση των έργων για την αναβάθμιση και ολοκλήρωση της σιδηροδρομικής Εγνατίας.

Αξίζει να σημειωθεί ότι η απουσία ηλεκτροκίνησης το 2021 σε συνδυασμό με την ανεπάρκεια του δικτύου αυξάνουν περαιτέρω την οικονομική στασιμότητα της περιοχής. Βασικό λοιπόν κομμάτι της αναβάθμισης του σιδηροδρομικού δικτύου πρέπει να αποτελούν τα έργα κίνησης ηλεκτρικών αμαξοστοιχιών.

Για παράδειγμα, η ηλεκτροδότηση και σηματοδότηση της σιδηροδρομικής σύνδεσης Αλεξανδρούπολη - Ορμένιο θα αναβαθμίσει τη σύνδεση Ορμενίου με τον διευρωπαϊκό άξονα Orient East Med Corridor. Το τμήμα αυτό εξυπηρετεί τη σιδηροδρομική σύνδεση του λιμένα Αλεξανδρούπολης με τα λιμάνια Μπουργκάς και Βάρνα στη Βουλγαρία και Κωνστάντζα στη Ρουμανία και η ολοκλήρωση των διαδικασιών θα συμβάλει καθοριστικά στην παράκαμψη του Βοσπόρου. Κάτι τέτοιο θα επιτρέψει αφενός την απρόσκοπτη πρόσβαση των εξαγωγέων της περιοχής στις αγορές Βουλγαρίας και Ρουμανίας, αλλά και της Κεντρικής Ασίας και αφετέρου θα αναδείξει τη σημασία της περιφέρειας ως κόμβου ευρασιατικών δικτύων. Η Κοινοβουλευτική Επιτροπή τα έλεγε αυτά.

Δεν έχουμε καλή πληροφόρηση. Καλοπροαίρετα σας ευχαριστούμε για το σχόλιο. Έχετε λάβει υπ’ όψιν σας και έχετε υλοποιήσει κάποιες από τις προτάσεις της έκθεσης της Διακομματικής Κοινοβουλευτικής Επιτροπής για την ανάπτυξη της Θράκης 2020 - 2021, απόσπασμα της οποίας μόλις πριν από λίγο σας διάβασα;

Ποια μέτρα συγκεκριμένα έχει λάβει το Υπουργείο για την αποκατάσταση και επαναλειτουργία της γραμμής Θεσσαλονίκη - Αλεξανδρούπολη και τη σιδηροδρομική επανασύνδεση του Έβρου; Σε ποιο στάδιο βρίσκεται η υλοποίηση του έργου της σιδηροδρομικής Εγνατίας και του ειδικότερου έργου της ηλεκτροκίνησης και σηματοδότησης της σιδηροδρομικής γραμμής Αλεξανδρούπολη- Ορμένιο και η σύνδεση του Ορμενίου με τον διευρωπαϊκό άξονα της Orient East Med Corridor; Πότε προβλέπεται να παραδοθούν;

Θα καταθέσω και στα Πρακτικά σχετικά δημοσιεύματα που επιβεβαιώνουν τα όσα λέω. «Λουκέτο στα εκδοτήρια σιδηροδρομικών σταθμών στη Θράκη και σε άλλες περιοχές», επιστολή στον Πρωθυπουργό από τους εργαζόμενους. Γιατί δεν επανασυνδέεται η Θράκη σιδηροδρομικά με την υπόλοιπη Ελλάδα;

Ευχαριστώ πολύ.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Κυρία συνάδελφε, δεν μαλώνουμε κανέναν. Απλά δεν είναι κακό και να υπενθυμίζουμε.

Υπενθυμίζω λοιπόν στο Σώμα, παρότι τώρα ισχυρίζεστε ότι είστε ανεξάρτητη -συγχωρέστε με, αν αδυνατώ να παρακολουθήσω τις πολυδιασπάσεις του χώρου της Αριστεράς- ότι το 2019 εκλεγήκατε στην Ελληνική Βουλή με το ΣΥΡΙΖΑ, υπερασπιζόμενη το έργο 2015 - 2019 της κυβέρνησης ΣΥΡΙΖΑ. Μη με βάλετε τώρα στη δύσκολη θέση να υπενθυμίσω δηλώσεις σας για το πόσο καλή ήταν εκείνη η κυβέρνηση, η οποία παρέδωσε τηλεδιοίκηση 1% και ETCS 0%.

**ΡΑΛΛΙΑ ΧΡΗΣΤΙΔΟΥ:** Κύριε Πρόεδρε, αυτό προβλέπεται στη διαδικασία;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Μη με βάλετε να το υπενθυμίσω. Ούτε χρειάζεται, κυρία Χρηστίδου…

**ΡΑΛΛΙΑ ΧΡΗΣΤΙΔΟΥ:** Οι προσωπικές αναφορές προβλέπονται;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Χρηστίδου. Σας άκουσε ο Υπουργός με προσοχή.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ούτε χρειάζεται να το εκλαμβάνετε ως κριτική. Επιλογή σας ήταν, υπερασπιστείτε την. Αυτό κάνουμε στην πολιτική. Μπαίνουμε σε ένα κόμμα, μπαίνουμε σε έναν οργανισμό, υπερασπιζόμαστε τις επιλογές μας. Δεν αλλάζουμε κάθε μέρα άποψη, τουλάχιστον έτσι έχω μάθει εγώ.

Πάμε λοιπόν στην ερώτησή σας. Κατ’ αρχάς για το γεγονός ότι δεν υπάρχει σύνδεση μεταξύ Θεσσαλονίκης και Αλεξανδρούπολης, σας απάντησα. Δεν ισχύει. Ισχύει ότι υπάρχουν προβλήματα, έχετε δίκιο σε αυτό. Γιατί υπάρχουν προβλήματα μεταξύ Στρυμόνα και Δράμας; Διότι αναβαθμίζεται η γραμμή και έχουμε υποχρέωση να το κάνουμε. Η γραμμή ήταν σε τραγική κατάσταση. Εκτελείται έργο εκεί. Τα ξέρει και ο κ. Νικολαΐδης και με πιέζει κοινοβουλευτικά -και καλά κάνει- να τελειώσουμε πιο γρήγορα. Σωστό είναι αυτό.

Όσοι έχουν επιβατικά δρομολόγια αυτή τη στιγμή ταλαιπωρούνται, διότι στο συγκεκριμένο τμήμα, αντί να πηγαίνουν με τις βραδυπορίες των είκοσι χιλιομέτρων που είναι αναγκαίες στο τμήμα της γραμμής όπου εκτελούνται έργα, πηγαίνουν με λεωφορείο το οποίο πληρώνει η σιδηροδρομική επιχείρηση. Τα εμπορευματικά δρομολόγια όμως εκτελούνται κανονικά.

Άρα, λοιπόν, σας επαναλαμβάνω στα εμπορευματικά δρομολόγια -επειδή το λέτε και στη γραπτή σας ερώτηση, το είπατε και προφορικά, ίσως δεν το ακούσατε- έχουμε σύνδεση και με την Ειδομένη και μέσω Προμαχώνα και μέσω Ορμενίου. Και από τις τρεις αυτές εξόδους, βόρεια και ανατολικά της χώρας, εκτελούνται περίπου τριάντα δρομολόγια την εβδομάδα και προφανώς στόχος μας είναι να τα πολλαπλασιάσουμε, να αυξήσουμε δηλαδή τη χωρητικότητα του δικτύου και να μπορέσουμε να βοηθήσουμε τις επιχειρήσεις μας να εξάγουν περισσότερα προϊόντα. Γι’ αυτό συνδέουμε και περισσότερα λιμάνια, όπως η Καβάλα με το σιδηροδρομικό δίκτυο, όπως και η Αλεξανδρούπολη. Το λιμάνι της Αλεξανδρούπολης επί κυβέρνησης της Νέας Δημοκρατίας έχει αναπτυχθεί.

Δεν υπήρχε πριν αυτή η υποδομή που υπάρχει σήμερα στο λιμάνι της Αλεξανδρούπολης και η σύνδεση για τα δρομολόγια μεταξύ Αλεξανδρούπολης και Ορμενίου έγινε επίσης επί Νέας Δημοκρατίας, όχι επί ημερών μου, αλλά επί της προηγούμενης πολιτικής ηγεσίας.

Έρχομαι τώρα στα έργα της Βόρειας Ελλάδας. Η σύνδεση του 6ου προβλήτα του Λιμένα Θεσσαλονίκης και η κατασκευή του προαστιακού Δυτικής Θεσσαλονίκης είναι σε διαγωνιστική διαδικασία αυτήν τη στιγμή. Η κατασκευή νέας μονής γραμμής Καρβάλη - Τοξότες, όπως σας ανέφερα και πριν, και η σύνδεση με λιμένα Καβάλας και γραμμή Τοξότες - Ξάνθη είναι σε διαγωνιστική διαδικασία. Υπάρχουν προσφυγές και ενστάσεις από τη βιομηχανική περιοχή, τις οποίες και πρέπει να επιλύσουμε και θα τις επιλύσουμε.

Τρίτον, η αναβάθμιση του Αλεξανδρούπολη - Ορμένιο στα σύνορα με Βουλγαρία και η σηματοδότηση ETCS-ηλεκτροκίνηση είναι, επίσης, σε διαγωνιστική διαδικασία. Για τη σύνδεση Καστανούσσας - Ροδόπολης έχει τελειώσει η διαγωνιστική διαδικασία και είμαστε προς υπογραφή της σύμβασης, Για Στρυμόνα – Δράμα – Τοξότες - Αλεξανδρούπολη το έργο είναι συμβασιοποιημένο. Πρόκειται για το προβληματικό τμήμα γραμμής, το οποίοανέφερα και πριν και στο οποίοεκτελούνται σήμερα έργα τα οποία προσπαθούμε να τρέξουμε πιο γρήγορα.

Αυτήν τη στιγμή έχουμε υπό σχεδιασμό την ανακαίνιση-ανάταξη της σιδηροδρομικής γραμμής στα εξής τμήματα: Λευκοθέα - Φωτολίβος, Φωτολίβος - Δράμα, Δράμα - Παρανέστι, Παρανέστι - Τοξότες, Πολύσιτος - Μέστη και Μέστη έως Αλεξανδρούπολη.

Με βάση μελέτες, αυτά τα έργα υπολογίζονται γύρω στα 210 εκατομμύρια ευρώ και έχουν ένα χρονοδιάγραμμα από την υπογραφή της σύμβασης γύρω στους δεκαοκτώ μήνες. Άρα, λοιπόν, αυτήν τη στιγμή αναζητούμε χρηματοδότηση από ευρωπαϊκά προγράμματα και από το Πρόγραμμα Δημοσίων Επενδύσεων.

Έχω έναν κατάλογο έργων και για την υπόλοιπη Ελλάδα, αλλά νομίζω ότι έχω υπερβεί τον χρόνο μου, οπότε εδώ θα βάλω μία άνω τελεία και με χαρά να συνεχίσουμε τη συζήτησή μας όποτε το επιθυμείτε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ τον κύριο Υπουργό.

Συνεχίζουμε με την πρώτη με αριθμό 1001/30-5-2025 επίκαιρη ερώτηση πρώτου κύκλου του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Αγροτικής Ανάπτυξης και Τροφίμων με θέμα: «Καθυστέρηση και προβλήματα στην παραχώρηση δημόσιας γης για την υλοποίηση της μονάδας μεταποίησης πατάτας από την Ομάδα Παραγωγών Πατάτας Λεκανοπεδίου Νευροκοπίου».

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, το ζήτημα της αξιοποίησης εκτάσεων που αποτελούν τμήμα ακινήτων άνω των 100 στρεμμάτων είναι ένα σημαντικό πρόβλημα που αντιμετωπίζει πλήθος συμπολιτών μας σε όλη την Ελλάδα. Δυστυχώς από την πλευρά σας δεν έχει υπάρξει ανάλογη μέριμνα για να επιλυθεί οριστικά. Στην προκειμένη περίπτωση, η στασιμότητα που υπάρχει σε ένα εύλογο και πλήρως δικαιολογημένο αίτημα της Ομάδας Παραγωγών Πατάτας Λεκανοπεδίου Κάτω Νευροκοπίου θέτει σε κίνδυνο ακόμη και την απορρόφηση κονδυλίων από το Ταμείο Ανάκαμψης.

Συνοπτικά το θέμα της ερώτησης έχει ως εξής: Στο Ταμείο Ανάκαμψης εντάχθηκε έργο για την ίδρυση μονάδας επεξεργασίας και μεταποίησης πατάτας στην περιοχή του Κάτω Νευροκοπίου της Δράμας. Είναι μια επένδυση που δεν χρειάζεται περαιτέρω εξήγηση για το πόσο σημαντική είναι, καθώς το Νευροκόπι είναι απόλυτα συνδεδεμένο με την πατάτα. Είναι ένα προϊόν που έχει κάνει γνωστή την περιοχή σε όλο το πανελλήνιο μαζί φυσικά με τις πολύ χαμηλές θερμοκρασίες.

Όμως, παρά το γεγονός ότι η Ομάδα Παραγωγών Πατάτας Λεκανοπεδίου ομάδα παραγωγών πατάτας Λεκανοπεδίου υπέβαλε το πρώτο αίτημα το 2021 για την παραχώρηση της δημόσιας αγροτικής έκτασης, ώστε να προχωρήσει στην επένδυση, κύριε Υπουργέ, εισπράττει την άρνηση του Υπουργείου Αγροτικής Ανάπτυξης να απαντήσει σήμερα από το 2021.

Εύλογα, λοιπόν, γεννώνται ερωτήματα για το αν η Κυβέρνηση ενδιαφέρεται πραγματικά για την ανάπτυξη των παραμεθόριων περιοχών και για τη στήριξη του πρωτογενούς τομέα.

Κατόπιν των ανωτέρω, ερωτάσθε, κύριε Υπουργέ, σε ποιες ενέργειες προτίθεστε να προβείτε, προκειμένου να επιλυθεί το σημαντικό πρόβλημα που αντιμετωπίζει η Ομάδα Παραγωγών Πατάτας Λεκανοπεδίου και να καταστεί εφικτή η παραχώρηση τμήματος δημόσιας αγροτικής έκτασης για σκοπούς αγροτικής μεταποίησης, ιδίως όταν πρόκειται για επένδυση ενταγμένη στο Εθνικό Σχέδιο Ανάκαμψης και Ανθεκτικότητας.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικολαΐδη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, θα ξεκινήσω επιβεβαιώνοντας ότι η πατάτα Νευροκοπίου είναι ένα εμβληματικό προϊόν για την περιοχή του Νευροκοπίου και όχι μόνο, αλλά και για τη χώρα μας γενικότερα. Άλλωστε, είναι και προϊόν ΠΟΠ και οι επιχειρηματικές επενδυτικές κινήσεις που δίνουν προστιθέμενη αξία στα προϊόντα είναι για το Υπουργείο μας έμπρακτη επιβεβαίωση της στρατηγικής μας που με τις πολιτικές της και με θεσμικές παρεμβάσεις και στοχευμένη κατεύθυνση των πόρων ενθαρρύνει τέτοιες πρωτοβουλίες, όπως είναι το Ταμείο Ανάκαμψης που είπατε. Εμείς χρησιμοποιήσαμε περίπου 1 δισεκατομμύριο ευρώ από το Ταμείο Ανάκαμψης και Ανθεκτικότητας και το κατευθύναμε σε τέτοιες επενδύσεις, όπως αυτές που αναφέρατε.

Και έρχομαι τώρα στη συγκεκριμένη επένδυση και το αίτημα παραχώρησης γης, για το οποίο υποστηρίζετε ότι το αίτημα υποβλήθηκε πριν τρία χρόνια και ότι το Υπουργείο μας το απέρριψε, λόγω αδυναμίας κατάτμησης του ενιαίου αγροτεμαχίου, όπως γράφτηκε στην ερώτησή σας.

Σύμφωνα με την πληροφόρηση που έχω από την αρμόδια διεύθυνση του Υπουργείου, τα πράγματα δεν είναι ακριβώς έτσι. Το πρώτο σχετικό αίτημα που υποβλήθηκε από την ΙΚΕ ΕΑΣ Δράμας στο ΥΠΑΑΤ ήταν τον Μάρτιο του 2023 και αφορούσε την παραχώρηση δύο ακινήτων εμβαδού 1,37 και 108 στρεμμάτων της Περιφερειακής Ενότητας Δράμας με σκοπό την ίδρυση μονάδας επεξεργασίας πατάτας. Επομένως, το αίτημα δεν αφορούσε τμηματική παραχώρηση έκτασης μικρότερης των 100 στρεμμάτων που ανήκει σε τεμάχιο συνολικής έκτασης άνω των 100 στρεμμάτων. Ήταν από την αρχή αίτημα παραχώρησης έκτασης μεγαλύτερης των 100 στρεμμάτων και όπως ορίζεται στον ν.4061/2012 γι’ αυτές τις περιπτώσεις, το αίτημα υποβάλλεται απευθείας στο Υπουργείο Αγροτικής Ανάπτυξης, εξετάζεται από την αρμόδια υπηρεσία και η τελική έγκριση είναι αρμοδιότητα του Υπουργού. Στον ίδιο νόμο περιγράφεται και η διαδικασία που ακολουθείται και τα απαιτούμενα δικαιολογητικά. Η αρμόδια υπηρεσία εφαρμόζει πάντοτε απαρέγκλιτα το υφιστάμενο θεσμικό πλαίσιο, προκειμένου να διασφαλιστεί η δημόσια περιουσία και να προασπίζονται τα συμφέροντα του δημοσίου.

Επομένως, με την είσοδο του αιτήματος, επαναλαμβάνω τον Μάρτιο του 2023, υπήρξε αρχική επικοινωνία της υπηρεσίας με την αιτούσα ΙΚΕ, προκειμένου να καταστεί πλήρης ο φάκελος και να μπορεί να ξεκινήσει η προβλεπόμενη διαδικασία. Εφόσον η ΙΚΕ προσκόμισε ό,τι της ζητήθηκε, ο φάκελος κατέστη πλήρης.

Η υπηρεσία ξεκίνησε τη διαδικασία ζητώντας με έγγραφο μία σειρά παραστατικών και γνωμοδοτήσεων από διάφορες υπηρεσίες που προβλέπονται στον ν.4061/2012. Στη δευτερολογία μου θα σας πω αναλυτικά όλο το χρονοδιάγραμμα. Πάντως, δεν προκύπτει ότι υπήρχε καθυστέρηση από την υπηρεσία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Νικολαΐδη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ευχαριστώ, κύριε Πρόεδρε.

Κύριε Υπουργέ, πρέπει κάποια στιγμή σε αυτήν την Αίθουσα να πούμε τα πράγματα με το όνομά τους. Έχω την αίσθηση πως αν το αίτημα αφορούσε τη δημιουργία ενός τεράστιου φωτοβολταϊκού πάρκου, αυτό θα είχε γίνει αποδεκτό, όπως και αν το αίτημα αφορούσε κάποιον που είχε πρόσβαση στην Κυβέρνηση της Νέας Δημοκρατίας ή στο Υπουργείο σας. Και τότε πάλι αποδεκτό θα γινόταν. Τώρα, όμως, συζητάμε για ανθρώπους που έχουν επιλέξει να καλλιεργήσουν γη και, δυστυχώς, δεν έχουν πρόσβαση. Οι συγκεκριμένοι έχουν. Και ξέρετε πάρα πολύ καλά, κύριε Υπουργέ, ότι όλα αυτά που αναφέρατε γίνονται μέσω όχι αλληλογραφίας, αλλά επικοινωνιών. Σας καλώ να τους φωνάξετε ή να έρθετε εσείς στο Νευροκόπι και να δείτε ποια είναι η διαδικασία.

Κύριε Υπουργέ, έχουμε δύο βασικά σημεία που οφείλουμε να αναδείξουμε. Το πρώτο σημείο αφορά τις ρυθμίσεις παραχώρησης μικρών δημόσιων εκτάσεων, καθώς ο τρόπος που αντιμετωπίζονται επιδέχεται κριτική σχετικά με το ότι, δυστυχώς, γίνονται με ρουσφετολογικό τρόπο. Άλλες αιτήσεις γίνονται αποδεκτές και προχωράνε και άλλες αιτήσεις μένουν στο συρτάρι για χρόνια. Δεν θα πω ονόματα, για να μη δημιουργήσω προβλήματα στους συμπολίτες της Δράμας.

Αίτηση 2021: Δεν απαντήθηκε και βγήκε από το σχέδιο βελτίωσης. Για τα σχέδια βελτίωσης εσάς χειροκροτούσαμε για το ότι εντάχθηκαν. Και όσον αφορά το σχέδιο για το Ταμείο Ανάκαμψης, ήρθατε και παρουσιάσατε πανηγυρικά το ότι εντάχθηκαν οι πατατοπαραγωγοί. Την έκταση δεν έχουν για να το υλοποιήσουν.

Και επανέρχομαι: Αίτηση 2023: Δεν απαντήθηκε! Αίτηση 2023: Δεν απαντήθηκε! Αίτηση 2023: Δεν απαντήθηκε! Ταυτόχρονα…

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Είναι της ΙΚΕ;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Όχι, άλλες αιτήσεις, κύριε Υπουργέ.

Ταυτόχρονα απ’ ό,τι γνωρίζετε, δόθηκε έγκριση για κάποιους άλλους ενδιαφερόμενους ακριβώς για τις ίδιες παρόμοιες εκτάσεις άνω των 100 στρεμμάτων που τεμαχίστηκαν. Ποιος ο λόγος; Μήπως να το δούμε και αυτό; Μήπως έρθουμε μετά από δύο χρόνια και πούμε πως με το σκάνδαλο του ΟΠΕΚΕΠΕ υπήρχε σκάνδαλο μοιράσματος δημόσιας γης; Μήπως; Αυτό δεν είναι κάτι που πρέπει να δείτε;

Το δεύτερο σημείο στο οποίο πρέπει να σταθούμε είναι η συγκεκριμένη επένδυση. Έχει ενταχθεί στο Ταμείο Ανάκαμψης. Γνωρίζετε, κύριε Υπουργέ, πού βρίσκεται το Κάτω Νευροκόπι; Νομίζω πως γνωρίζετε. Ξέρετε τι τραβάνε αυτοί οι κάτοικοι; Ξέρετε ότι αγωνίζονται για να ενταχθούν στα Σχέδια Βελτίωσης; Ξέρετε ότι αγωνιούν για να ενταχθεί η ομάδα παραγωγών και να πάρει αυτήν την έκταση, για να υλοποιήσει και να δώσει νέες θέσεις εργασίας, για να μείνουν στον τόπο τους οι κάτοικοι;

Γνωρίζετε, κύριε Υπουργέ, ότι ενώ υπήρχε δέσμευση από την Κυβέρνησή σας ότι το στρατόπεδο του Νευροκοπίου δεν θα έκλεινε, έκλεισε σε μια νύχτα και χάθηκε το 10% του πληθυσμού; Το γνωρίζετε;

Κύριε Υπουργέ, βοηθήστε τον τόπο μας. Βοηθήστε τους αγρότες της περιοχής μας. Και για να σας διαψεύσω -και δεν θα ήθελα να το κάνω- είναι η τέταρτη φορά που έρχομαι σε αυτήν την Αίθουσα για το συγκεκριμένο θέμα. Τέταρτη φορά! Είναι τέταρτη επίκαιρη ερώτηση…

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Όχι για τους πατατοπαραγωγούς…

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Όχι για τους πατατοπαραγωγούς, συγγνώμη.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Να είστε συγκεκριμένος.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Συγγνώμη. Ναι, ναι.

Είναι η τέταρτη φορά που έρχομαι για τα εκατό στρέμματα παραχώρησης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Να είστε συγκεκριμένος.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Είμαι συγκεκριμένος.

**ΠΡΟΕΔΡΕΥΩΝ (Ιωάννης Πλακιωτάκης):** Όχι διάλογο, παρακαλώ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Κύριε Υπουργέ, αν αυτό είναι το πρόβλημά σας, ζητώ συγγνώμη. Το πρόβλημα είναι ότι εδώ και δύο χρόνια για τέταρτη φορά σας ερωτώ γιατί δεν κάνετε αποδεκτές αιτήσεις και αν δεν τις κάνετε αποδεκτές, γιατί δεν τις ακυρώνετε. Γιατί τους κρατάτε τους αγρότες; Η Κυβέρνηση των αρίστων οφείλει ή να αδειοδοτήσει ή να ακυρώσει.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Νικολαΐδη.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Η διόρθωση που κάνατε τώρα που είπατε ότι κάνατε τέσσερις ερωτήσεις για την ακίνητη περιουσία και υπονοήσατε στην αρχή ότι αφορά τη συγκεκριμένη ερώτηση, αποδεικνύει την ορθότητα αυτών που λέω. Δυστυχώς, τα αλλοιώνετε τα πράγματα. Και θα επιμείνω ακριβώς να σας περιγράψω επί τρία λεπτά τη διαδικασία, για να σας αποδείξω ότι έχετε λάθος σε αυτό.

Επίσης, μη σχολιάζετε και μην κάνετε κριτική σε αυτήν την Κυβέρνηση του Κυριάκου Μητσοτάκη για τους αγρότες, γιατί εντάχθηκε στο Ταμείο Ανάκαμψης. Πρωτοβουλία του Κυριάκου Μητσοτάκη ήταν το Ταμείο Ανάκαμψης. Ένα δισεκατομμύριο κατευθύνεται σε παραγωγούς και ομάδες παραγωγών από το Ταμείο Ανάκαμψης. Πήραμε συγκεκριμένα μέτρα για το κόστος παραγωγής, το αφορολόγητο πετρέλαιο. Κάναμε παρέμβαση για το ηλεκτρικό ρεύμα και άλλες τόσες παρεμβάσεις. Γι’ αυτό και οι παραγωγοί εμπιστεύονται τον Κυριάκο Μητσοτάκη και την Κυβέρνησή του. Εμπιστεύονται και την αλήθεια. Αν θέλετε να είστε χρήσιμος, να υπηρετείτε την αλήθεια και είμαι συγκεκριμένος, για να αποδείξω πως ό,τι είπατε στη δευτερολογία σας είναι λίγο πιο μακριά από την αλήθεια.

Συγκεκριμένα, η διαδικασία εξέτασης του φακέλου ξεκίνησε από την ΥΚΕ με την υποβολή μίας σειράς συμπληρωματικών-τροποποιητικών αιτημάτων που αφορούν κατά κύριο λόγο σε αλλαγή του ζητούμενου ακινήτου.

Αλλάξανε τα ακίνητα, κύριε Νικολαΐδη! Τα αλλάξανε!

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ποιος τους είπε να τα αλλάξουν;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Τα αλλάξανε!

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Ο Υπουργός τους είπε!

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ!

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Είτε σε ελέγχους, είτε σε ευρήματα των υπηρεσιών. Δεν μπορείς να χτίσεις όπου θέλεις! Είτε δασαρχεία, είτε αρχαιολογία! Πρέπει να τηρούμε τους νόμους! Τι να κάνουμε σ’ αυτό; Θέλετε να τους παραβαίνουμε; Εμείς τους τηρούμε!

Ενώ, λοιπόν, το αίτημα αφορούσε την υπαγωγή της επένδυσης του άρθρου 4 στην παράγραφο 10 του 41, όπου ορίζεται με υπουργική απόφαση ότι είναι δυνατή η παραχώρηση ακινήτου ανεξαρτήτως έκτασης εφόσον πρόκειται για επένδυση ύψους 5 εκατομμυρίων που αφορά τον πρωτογενή τομέα και τη μεταποίηση αυτού, η Υπηρεσία εξέτασε κάθε τροποποίηση του αρχικού αιτήματος, ζητώντας ως όφειλε κάθε φορά εκ νέου παραστατικά –έτσι ορίζει ο νόμος- τα οποία έπρεπε να αποσταλούν από υπηρεσίες, είτε από την αιτούσα εταιρεία.

Όλη η διαδικασία των συνεχών αιτημάτων τροποποίησης και της συνακόλουθης ανάγκης προσκόμισης νέων εγγράφων και γνωμοδοτήσεων προφανώς πήρε χρόνο και διαρκεί ως και σήμερα. Δεν έχει ολοκληρωθεί. Το τελευταίο τροποποιητικό αίτημα φέρει την ημερομηνία «5 Μαΐου 2025», τώρα δηλαδή, πριν από έναν μήνα και επ’ αυτού έχουν ζητηθεί και εκκρεμούν δύο γνωμοδοτήσεις της οικείας Αποκεντρωμένης και, προφανώς, της Διεύθυνσης Τοπογραφικής του ΥΠΑΑΤ.

Δηλαδή, η διαδικασία είναι ακόμα σε εξέλιξη όχι από αβελτηρία ή έλλειψη πρόθεσης από πλευράς του Υπουργείου, αλλά γιατί δεν μπορεί να παρακαμφθεί η θεσμοθετημένη διαδικασία, η οποία όπως είπα και νωρίτερα, υπάρχει για να διασφαλίζει το δημόσιο συμφέρον είτε αφορά ιδιώτη, είτε αφορά ομάδα παραγωγών, είτε αφορά μεμονωμένα αγρότη. Σε καμία περίπτωση δεν υπήρχε απορριπτική απόφαση της αίτησης παραχώρησης.

Κύριε συνάδελφε, η ακίνητη περιουσία είναι από τα πιο σημαντικά πράγματα του Υπουργείου μας και ένα από τα πιο περίπλοκα –το επιβεβαιώνουν οι ερωτήσεις σας- θεσμικά και διαδικαστικά. Εμείς αναλάβαμε την πρωτοβουλία να ασχοληθούμε με αυτό και να το βελτιώσουμε, με στόχο και τα νομικά κενά να καλύψουμε και τους χρόνους να βελτιώσουμε, με πρώτα βήματα τον ν.5035/2023, αλλά και με την πλατφόρμα ψηφιακής υποβολής αιτημάτων παραχώρησης ακινήτου που φέραμε, αναπτύξαμε και θέσαμε σε λειτουργία. Θα ακολουθήσουν και άλλα, γιατί η χορήγηση γης που προωθεί τις επενδύσεις του πρωτογενή τομέα αποτελεί πραγματικό στρατηγικό στόχο του Υπουργείου μας. Όμως, πρέπει να εξετάζουμε όλα τα ζητήματα.

Εν κατακλείδι, για να είμαστε συγκεκριμένοι στην απάντηση που βεβαιώνει ότι όλα αυτά που είπατε δεν έχουν σχέση με την αλήθεια, υποβλήθηκε τον Μάρτιο του 2023 –και όχι το 2021- δεν εμπίπτει στις περιπτώσεις τμηματικής παραχώρησης και δεν απορρίφθηκε ποτέ από το Υπουργείο. Οι υπηρεσίες μας κάνουν ό,τι χρειάζεται, αλλά ακολουθούν τη νομική διαδικασία, ακριβώς για να τελεσφορήσει δίκαια και να εγκριθεί η οποιαδήποτε πρόταση.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Συνεχίζουμε τώρα με τη δεύτερη με αριθμό 985/27-5-2025 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων με θέμα: «Ο έλεγχος από την Ευρωπαϊκή Εισαγγελία στον ΟΠΕΚΕΠΕ και οι επακόλουθες εξελίξεις ανέδειξαν, με τον πιο εμφατικό τρόπο, την πλήρη διάλυση του οργανισμού από την Κυβέρνηση».

Παρακαλώ, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Μιας και άκουσα για το Ταμείο Ανάκαμψης για το ΥΠΑΑΤ, κύριε Υπουργέ, οι διαμαρτυρίες των φορέων, των συνεταιρισμών και των βιομηχανιών για την πορεία του Ταμείου Ανάκαμψης είναι γνωστές.

Για τον ΟΠΕΚΕΠΕ, σας τα λέγαμε, τα γνωρίζατε. Και ξαφνικά ήρθε η Ελληνική Αστυνομία με την Ευρωπαία Εισαγγελέα και έκανε μια ανακριτική πράξη, έκανε κατάσχεση ψηφιακού υλικού. Εσείς το περάσατε ότι συνεργάστηκε. Και να ήθελε να μη συνεργαστεί η διοίκηση του ΟΠΕΚΕΠΕ, ήταν αναγκασμένη από τον νόμο. Ο διεθνής διασυρμός είναι δεδομένος. Από το 2019 έως και το 2023, λέει η Ευρωπαία Εισαγγελέας, ερευνάται αυτή η περίοδος.

Από το 2023 σας ζητάμε στην Επιτροπή Παραγωγής και Εμπορίου να έρθετε να συζητήσουμε να μας πείτε για τον ΟΠΕΚΕΠΕ. Το 2024, πάλι στην Επιτροπή Παραγωγής και Εμπορίου σας λέμε: «Ελάτε να πούμε για το θέμα των βοσκοτόπων». Το 2025 ακούγαμε τον Υπουργό να λέει: «Όνειρό μου είναι να φτιάξω έναν ΟΠΕΚΕΠΕ δυνατό, ισχυρό, αυτόνομο». Και ξαφνικά θα υπαχθεί στην ΑΑΔΕ!

Τα ερωτήματα, εκτός από τις κλασικές απαντήσεις που θα δώσετε –πιθανολογώ- ότι δήθεν είναι παθογένειες ετών, ότι ο γόρδιος δεσμός εφόσον δεν λύνεται κόβεται κ.λπ., κ.λπ., είναι τα εξής: Πρώτον, μπορείτε να διασφαλίσετε ότι οι ενισχύσεις των παραγωγών θα καταβληθούν κανονικά; Δεύτερον, τι έχει γίνει με τη διαδικασία ελέγχου των δεσμευμένων ΑΦΜ, κύριε Υπουργέ, είτε αυτά είναι πέντε χιλιάδες –δεν ξέρω πόσα είναι- είτε είναι έξι χιλιάδες; Πού βρίσκεται αυτή η διαδικασία;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, θα ήθελα να κάνω και εγώ ένα σχόλιο. Επιβεβαιώνετε ότι χρήματα του Ταμείου Ανάκαμψης κατευθύνονται στον πρωτογενή τομέα, γιατί η κριτική που ασκεί το κόμμα σας είναι ότι τα κατευθύνουμε σε συγκεκριμένα λίγα συμφέροντα. Ένα δισεκατομμύριο ευρώ κατευθύνεται με οκτώ δράσεις –έξι συν δύο- στον πρωτογενή τομέα και, προφανώς, έχουν τα ζητήματα υλοποίησής τους.

Θα ξεκινήσω, λοιπόν, από τη γραπτή ερώτηση που λέτε ότι ο ΟΠΕΚΕΠΕ βιώνει απερίγραπτες καταστάσεις τα τελευταία έξι χρόνια. Ο ΟΠΕΚΕΠΕ, για να είμαστε συγκεκριμένοι και πραγματικοί, ταλανίζεται από συσσωρευμένα προβλήματα ετών, κυρίως δομικά.

Μιλάμε για προβλήματα που δεν ξεκίνησαν το 2019, κύριε συνάδελφε και το ξέρετε πολύ καλά και εσείς. Αυτό που άλλαξε από το 2019 και μετά είναι ότι εμείς, η Κυβέρνηση του Κυριάκου Μητσοτάκη, αποφασίσαμε να αντιμετωπίσουμε τα προβλήματα αυτά, εντοπίζοντας τα κενά και τις αδυναμίες.

Ξεκινώ από τις αδυναμίες οι οποίες πρέπει να γίνουν γνωστές, αν θέλουμε να λύσουμε τα προβλήματα σοβαρά. Έχουμε ανεπαρκή τεχνική υποδομή, αδυναμία υποστήριξης από το Κτηματολόγιο και τους δασικούς χάρτες, μη ύπαρξη διαχειριστικών σχεδίων βόσκησης, υποστελέχωση. Ξέρετε ότι όπου υπάρχουν κενά και αδυναμίες, υπάρχει ομολογουμένως και μεγαλύτερη πιθανότητα παρατυπιών, παρ’ όλο που ο οργανισμός διαθέτει μια σειρά από διαδικασίες επιτόπιων διοικητικών ελέγχων τους οποίους εφαρμόζει κατά χιλιάδες κάθε χρόνο και παρ’ όλο που προβλέπονται εφόσον υπάρχουν ευρήματα, κυρίως διοικητικά και οικονομικά, όπως η διαδικασία των αχρεωστήτως καταβληθέντων ποσών κατά την οποία οποιαδήποτε στιγμή μετά την πληρωμή του παραγωγού διαπιστωθεί ότι έχει λάβει ενισχύσεις που για οποιονδήποτε λόγο δεν δικαιούται, καλείται να τις επιστρέψει.

Παρ’ όλα αυτά, λοιπόν, εμείς προχωρήσαμε σε ενέργειες, ώστε να ενισχύσουμε το πλαίσιο ελέγχου και λειτουργίας, έτσι ώστε να διασφαλίσουμε τους ευρωπαϊκούς πόρους, αλλά και ότι κάθε αγρότης θα παίρνει αυτά που δικαιούται. Και γιατί προχωρήσαμε; Προχωρήσαμε για να μη μένουν σκιές, για να υπάρχει αξιοπιστία και να ξεκαθαρίσει αν υπάρχει απάτη ή όχι και, αν υπάρχει, να τιμωρηθούν οι ένοχοι. Βέβαια, η ενοχή κρίνεται από τη δικαιοσύνη και η ποινή επιβάλλεται από αυτήν.

Εδώ, κύριε συνάδελφε, εντοπίστηκε μεγάλη διαφορά από το 2019 και μετά σε σχέση με τις προηγούμενες περιόδους. Οι διοικήσεις του ΟΠΕΚΕΠΕ μετά το 2019 έστειλαν στη δικαιοσύνη όλες τις περιπτώσεις που είχαν εντοπιστεί από τη διοίκηση και από τις υπηρεσίες, σε αντίθεση με τις προηγούμενες διοικήσεις που δεν τόλμησαν.

Γι’ αυτές τις υποθέσεις, λοιπόν, θα αποφανθεί η δικαιοσύνη. Εμείς δεν έχουμε αρμοδιότητα να τις κρίνουμε και καλύτερα να μην προτρέχει κανείς προδικάζοντας σκάνδαλα, διοικητικές και πολιτικές ευθύνες και, τελικά, παύσεις πληρωμών. Το μόνο σίγουρο είναι ότι για συγκάλυψη δεν μπορείτε να μας κατηγορήσετε. Αντίθετα, ήμασταν αυτοί που τα φέραμε όλα στο φως και με μεγάλες αποφάσεις οδηγούμε το καθεστώς πληρωμής σε νέα εποχή.

Προφανώς, η απάντηση για τις πληρωμές είναι δεδομένη και είναι μία: Όπως πληρώθηκαν στις 30 Μαΐου οι παραγωγοί και όπως θα πληρωθούν στις 30 Ιουνίου 2025 πάλι οι παραγωγοί, όπως γίνεται κάθε χρόνο, έτσι και το 2025 θα συνεχίσει κανονικά η διαδικασία υποβολής των δηλώσεων ΟΣΔΕ και η πληρωμή στους χρόνους που προβλέπονται από το στρατηγικό σχέδιο της ΚΑΠ.

 Τα υπόλοιπα θα τα πούμε στη δευτερολογία.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κύριο Υπουργό.

Παρακαλώ, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Συνεχίζετε ως Κυβέρνηση στο ίδιο μοτίβο, δηλαδή «χρόνιες παθογένειες» κ.λπ., κ.λπ.. Δεν είναι όμως έτσι. Δεν είναι καθόλου έτσι! Το έγγραφο της Ευρωπαϊκής Εισαγγελίας στην επίσημη ιστοσελίδα λέει: «2019 έως 2023 η ελεγχόμενη περίοδος». Το γνωρίζετε. Μάλιστα, λέει για Οκτώβριο του 2019.

Κύριε Υπουργέ, το 2019 άλλαξε η κατανομή των βοσκοτόπων. Τον βλέπετε αυτόν εδώ τον πίνακα; Η Κεντρική Μακεδονία, από όπου εκλέγεσθε, το 2020 έλαβε από το Εθνικό Απόθεμα 1,8 εκατομμύρια ευρώ. Η Κρήτη έλαβε 30 εκατομμύρια! Η Κρήτη, μόνο το 2020 έλαβε από το Εθνικό Απόθεμα το 67,1% των ενισχύσεων. Το υπόλοιπο 23%, η υπόλοιπη Ελλάδα.

Κύριε Υφυπουργέ, ο Πρόεδρος του ΟΠΕΚΕΠΕ κατανέμει τους βοσκότοπους; Ποιος τα κάνει αυτά; Η εγκύκλιος, σύμφωνα με την οποία καταργήθηκε η δυνατότητα ελέγχου των καταγγελιών για την τεχνική λύση, άλλαξε στις 18 Απριλίου 2021. Η δυνατότητα ελέγχου του Εθνικού Αποθέματος άλλαξε στις 18 Οκτωβρίου 2019. Προσέξτε, οι καταγγελίες οι οποίες πήγαν προς τον ΟΠΕΚΕΠΕ, πήγαιναν και στα γραφεία Υπουργών. Οι διοικήσεις του ΟΠΕΚΕΠΕ έστειλαν στη δικαιοσύνη τις υποθέσεις; Πώς τις έστειλαν; Η δικαιοσύνη τους πίστεψε; Θα φανεί στην πορεία.

Αντί να απολογηθείτε και να πείτε απλά: «Έξι χρόνια δεν ασχοληθήκαμε σοβαρά, δεν κάναμε σωστά τη δουλειά μας», αλλάζατε Πρόεδρο κάθε χρόνο. Και λέτε τώρα ότι είστε υπερήφανοι γι’ αυτό το έργο;

Λέτε ότι τη δυνατότητα βοσκοτόπων χωρίς ζώα την έφερε ο ΣΥΡΙΖΑ. Το 2013 υπήρχε ένας κανονισμός. Το διαπραγματεύτηκε αυτό η τότε Κυβέρνηση. Είναι ο με αριθμό 1307/2013 κανονισμός που καθιέρωσε τη δυνατότητα ενεργοποίησης επιδοτήσεων χωρίς την παρουσία ζώων –στο άρθρο 4, παράγραφος 1, στοιχείο γ΄ του κανονισμού- ο οποίος ορίζει τη γεωργική δραστηριότητα. Και ακούμε τους Υπουργούς σας να λένε για το 2015. Το 2017-2018 δεν κέρδισε η Ελλάδα το Ευρωπαϊκό Δικαστήριο και εκτός από την ακύρωση των προστίμων, κύριε Υπουργέ, πήραμε άλλα εννέα εκατομμύρια στρέμματα βοσκοτόπων; Πού βρίσκονται αυτά τα εννέα εκατομμύρια στρέμματα; Πέρασαν ποτέ στο χαρτογραφικό υπόβαθρο του ΟΠΕΚΕΠΕ;

 Κύριε Υπουργέ, τα εννέα εκατομμύρια στρέμματα «Κανονισμός Omnibus 2017» αποδόθηκαν στην Ελλάδα πίσω. Αυτά πέρασαν στο χαρτογραφικό υπόβαθρο του ΟΠΕΚΕΠΕ; Το 2021 σας κάναμε ερώτηση. Εάν είχαν περάσει αυτά τα εννέα εκατομμύρια στρέμματα, πιθανότατα δεν θα υπήρχε αυτό το πρόβλημα με όλους τους απατεώνες να δηλώνουν σε ανύπαρκτες εκτάσεις. Ποιος έδωσε τη δυνατότητα στα ΚΥΔ από το 2019 να βλέπουν σε όλη τη χώρα; Μην προσπαθείτε να βγείτε και από πάνω! Υπάρχουν έγγραφα!

Εν πάση περιπτώσει, αυτό που ενδιαφέρει τον αγρότη είναι «πίσω τα κλεμμένα»! Όμως, επειδή είναι λεφτά της Ευρωπαϊκής Ένωσης, θα πάνε στα ταμεία της Ευρωπαϊκής Ένωσης. Οι επιδοτήσεις, οι ενισχύσεις, κάθε είδους αναπτυξιακό πρόγραμμα να μην καθυστερήσει ούτε μία μέρα!

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Κόκκαλη.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αναφέρατε μια ημερομηνία του 2020 για την κατανομή του Εθνικού Αποθέματος. Αυτό έγινε με κανονισμούς της δικής σας Κυβέρνησης. Αν θυμάστε, η Κυβέρνηση ανέλαβε το 2019. Η κατανομή των βοσκοτόπων είχε ξεκινήσει πιο μπροστά και η πρώτη διοίκηση του ΟΠΕΚΕΠΕ ήταν αυτή που είχε οριστεί από τον ΣΥΡΙΖΑ.

Επομένως, εφαρμόστηκαν οι κανονισμοί που υπήρχαν επί ΣΥΡΙΖΑ και εμείς εφαρμόσαμε την τεχνική λύση την οποία υπέγραψε ο κ. Αποστόλου. Αν διαφωνούσε ο κ. Αποστόλου με την τεχνική λύση και με την κατανομή χωρίς ζώα, είχε όλο το δικαίωμα πέντε χρόνια να την αλλάξει. Εμείς την αλλάξαμε. Και, προφανώς, δεν περηφανευόμαστε με αυτά που έχουν γίνει στον ΟΠΕΚΕΠΕ, αλλά δεν μπορείτε να μη μας αναγνωρίσετε ότι φέραμε τα πάντα στην επιφάνεια, για να ξεκαθαρίσει το τοπίο και να τεθεί σε μια στέρεα βάση, πάνω στην οποία με τις υπόλοιπες πρωτοβουλίες και παρεμβάσεις να διασφαλίσουμε την πραγματική εύρυθμη λειτουργία και τις διαδικασίες καταβολής των ενισχύσεων στους παραγωγούς μας, την ομαλή ροή των ευρωπαϊκών πόρων και τη δίκαιη κατανομή τους.

Ποιες είναι αυτές οι παρεμβάσεις για τις οποίες σας μίλησα και στην πρωτολογία μου; Επαναφέραμε την αρμοδιότητα των διαχειριστικών σχεδίων βόσκησης στο Υπουργείο, αφού δεν εκπονήθηκαν από τις περιφέρειες. Εσείς κάνατε διαχειριστικά σχέδια βόσκησης; Όχι.

Ολοκληρώνουμε τα Τεύχη Δημοπράτησης από την «Κοινωνία της Πληροφορίας» για να προκηρύξουμε τον διαγωνισμό, το οποίο αποτελεί σημαντικό προαπαιτούμενο και απαίτηση της DG AGRI.

Επίσης, υλοποιείται η προγραμματική σύμβαση για την πλήρη ψηφιοποίηση του πληροφοριακού συστήματος.

Συμφωνήσαμε με την επιτροπή στην εκπόνηση σχεδίου δράσης για την οριστική επίλυση χρονίων προβλημάτων του ΟΠΕΚΕΠΕ και, όπως είναι θεσμικό και λογικό, εποπτεύουμε τον ΟΠΕΚΕΠΕ στην εξέλιξη αυτή και στο αποτέλεσμα που θα έχει αυτό το σχέδιο. Ανασυγκροτήσαμε το Διοικητικό Συμβούλιο με συμμετοχή για πρώτη φορά της Γενικής Διευθύντριας Πληροφορικών Συστημάτων της ΑΑΔΕ και την προεδρία με πρώην ανώτατο δικαστικό, με σαφές μήνυμα διαφάνειας.

Τέλος, αφού διαπιστώσαμε και το παραδεχτήκαμε ότι όλες αυτές οι ενέργειες δεν είχαν το αποτέλεσμα το οποίο θα θέλαμε, κλείνουμε οριστικά μια περίοδο σκιών και δυσλειτουργιών με την απόφαση να εντάξουμε τον ΟΠΕΚΕΠΕ στην ΑΑΔΕ ως μια τέταρτη υποδιεύθυνση. Γιατί στην ΑΑΔΕ; Γιατί είναι μια Ανεξάρτητη Αρχή με ανεπτυγμένη τεχνογνωσία και σύστημα εσωτερικών ελέγχων. Και θέλω να πω αυτό που είπε και ο κ. Τσιάρας, δεν θα αλλάξει κάτι με το καθεστώς με το οποίο λειτουργεί σήμερα η καταβολή και η κατανομή των ευρωπαϊκών πόρων στους Έλληνες παραγωγούς. Όπως, επίσης, μέχρι να γίνει η μετάβαση, δεν υπάρχει κανένας λόγος ανησυχίας των παραγωγών. Οι συνδεδεμένες -σας το είπα- πληρώθηκαν τέλος Μαΐου, οι υπόλοιπες υποχρεώσεις που προκύπτουν από τη δήλωση του 2024 θα καταβληθούν μέχρι τέλος Ιουνίου και τέλος, το σύστημα ΟΣΔΕ έχει ανοίξει να υποδεχτεί τις δηλώσεις του 2025. Και επειδή μας αναφέρετε κάτι για δεσμευμένα ΑΦΜ, γνωρίζετε πολύ καλά ότι η διαδικασία δέσμευσης των παραγωγών προβλέπεται και είναι συνήθης. Εφαρμόζεται, όταν εκκρεμούν οι προβλεπόμενοι έλεγχοι και η αποτύπωση των αποτελεσμάτων τους, για προφανείς λόγους διασφάλισης της ορθότητας και της νομιμότητας της πληρωμής. Αυτοί οι δεσμευμένοι παραγωγοί ελέγχονται βάσει συγκεκριμένων διαδικασιών που ορίζονται με αποφάσεις και εγκυκλίους. Εφόσον δεν διαπιστωθούν προβλήματα αποδεσμεύονται και πληρώνονται σε επόμενες πληρωμές. Αυτή είναι μια διαδικασία που ακολουθεί ο ΟΠΕΚΕΠΕ πάρα πολλά χρόνια. Αν έχει γίνει σωστά, θα ελεγχθεί. Από πού θα ελεγχθεί; Από τη δικαιοσύνη και από τη διαδικασία ελέγχου του ΟΠΕΚΕΠΕ. Δεν μπορούμε να την κρίνουμε ούτε εμείς ούτε κανείς άλλος και ας περιμένουμε τα αποτελέσματα γι’ αυτό.

Σας λέω, λοιπόν, και κλείνω με αυτό, ότι ενάντια σε κάθε πρόβλεψη που έχουμε ακούσει εδώ, εξασφαλίσαμε κάθε χρόνο έγκαιρες και έγκυρες πληρωμές του ΟΠΕΚΕΠΕ, παρά τα δομικά και τεχνικά προβλήματα και παρά το κλίμα που έχει δημιουργηθεί. Γιατί δεσμευτήκαμε ως πολιτική ηγεσία του Υπουργείου να μην χαθεί ούτε 1 ευρώ από τα 19,3 δισεκατομμύρια ευρώ, που με προσωπική παρέμβαση στη διαπραγμάτευση εξασφάλισε ο Πρωθυπουργός για την τρέχουσα προγραμματική περίοδο, χωρίς καμία μείωση από την προηγούμενη περίοδο και ίσως ήμασταν η μοναδική χώρα που το καταφέραμε.

Όσα γίνονται στον ΟΠΕΚΕΠΕ, όσο δυσάρεστα κι αν ακούγονται, μόνο σε ένα καλύτερο αποτέλεσμα μπορούν να οδηγήσουν και θα οδηγήσουν. Όσα δυσοίωνα και αν προβλέπετε οι παραγωγοί γνωρίζουν ότι και αυτή τη φορά μπορούν να εμπιστευτούν και θα ακολουθηθούν οι πληρωμές που πρέπει να πληρωθούν.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Υπουργό.

Προχωράμε τώρα στην έβδομη με αριθμό 1008/2-6-2025 επίκαιρη ερώτηση πρώτου κύκλου του Ανεξάρτητου Βουλευτή Αιτωλοακαρνανίας κ. Μάριου Σαλμά, προς τον Υπουργό Αγροτικής Ανάπτυξης και Τροφίμων, με θέμα: «Διαφθορά στον ΟΠΕΚΕΠΕ με σημαντική επικείμενη ζημία του Δημοσίου και των πραγματικών δικαιούχων».

Ο κ. Σαλμάς έχει τον λόγο.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Επειδή ήμουν και λίγη ώρα πριν και άκουσα και του κ. Κυρανάκη και του κ. Σταμενίτη τις απαντήσεις, σε άλλους Βουλευτές από άλλα κόμματα, κύριε Υφυπουργέ τώρα θα απαντήσετε σε έναν Βουλευτή που εξελέγη με το δικό σας κόμμα και πρέπει να σας πω ότι πολύ κακώς κρίνετε το που είναι ο καθένας και σε ποιο κόμμα είναι, πρέπει να απαντήσετε για το σκάνδαλο του ΟΠΕΚΕΠΕ, αν υπάρχει. Πρώτη ερώτηση: Υπάρχει σκάνδαλο στον ΟΠΕΚΕΠΕ; Είστε Υφυπουργός τόσον καιρό; Ήταν η Νέα Δημοκρατία και είναι έξι χρόνια στην Κυβέρνηση; Εποπτεύεται ο ΟΠΕΚΕΠΕ από τον Υπουργό Γεωργίας; Υπάρχει πολιτική ευθύνη, αν στον οργανισμό που εποπτεύει ένας πολιτικός προϊστάμενος, υπάρχει διαφθορά; Είναι καθαρά τα ερωτήματα: Ναι ή όχι;

Στην τελευταία Κοινοβουλευτική Ομάδα που συμμετείχα μετά τις ευρωεκλογές, θυμάστε ότι στην κριτική που άσκησα τότε στον Πρωθυπουργό ένα θέμα ήταν για τις επιδοτήσεις των αγροτών και απευθύνθηκα στον Πρωθυπουργό ενώπιόν σας -αν δεν κάνω λάθος ήσασταν παρών- που του είπα ότι οι επιλογές σας στους Υπουργούς ήταν λάθος.

Εγώ πριν μου απαντήσετε σε αυτά που σας ρώτησα στην ερώτηση, θα σας πω τι καταλαβαίνει κι ο κόσμος κι ο καθένας. Άλλαξαν πέντε Υπουργοί Γεωργίας από τον Πρωθυπουργό σε πέντε χρόνια; Αυτό τι είναι τώρα, δείγμα σωστής διοίκησης ή λανθασμένης διοίκησης; Αν αλλάζεις επιτυχημένους Υπουργούς, δεν ξέρεις τι σου γίνεται. Για κάποιο λόγο τους αλλάζεις. Πρέπει να το εξηγήσετε, όχι εσείς, και ο Πρωθυπουργός. Αν αλλάζεις αποτυχημένους Πρωθυπουργούς, το καταλαβαίνω, αλλά δεν παύει να είναι αποτυχημένοι Υπουργοί, οι οποίοι επόπτευαν λανθασμένα, προφανώς, και τους οργανισμούς. Και καλά έγιναν οι αλλαγές στους πέντε Υπουργούς, μα, άλλαξαν και έξι πρόεδροι στον ΟΠΕΚΕΠΕ. Αυτό τώρα τι είναι, δείγμα χρηστής διοίκησης; Αν κάνουν καλά τη δουλειά τους και στέλναν τις υποθέσεις που βρίσκετε τα σκάνδαλα στη δικαιοσύνη, τότε ήταν τροχονόμοι των θεμάτων προς τη δικαιοσύνη. Αν ήταν καλοί, τότε γιατί τους αλλάζατε; Αν δεν ήταν καλοί, τότε κακώς τους τοποθετήσατε εσείς η πολιτική ηγεσία, ο Πρωθυπουργός -γιατί ξέρω ότι όλα γίνονται από το Μαξίμου και το ξέρω πολύ καθαρά γιατί ήμασταν στην ίδια παράταξη επί χρόνια- άρα, πρέπει να εξηγηθεί γιατί άλλαζαν τους Προέδρους του ΟΠΕΚΕΠΕ κάθε χρόνο, είτε για να καταλαβαίνουν είτε για να μην καταλαβαίνουν. Δεν είναι τόσο απλή υπόθεση.

Και επειδή στον κυριακάτικο Τύπο γράφτηκαν πάρα πολλά -το ότι είναι σκάνδαλο, είναι σκάνδαλο, τι να εξηγήσετε και εσείς, δεν είναι εύκολο να το εξηγήσετε- να μας πείτε ακριβώς πού πήγαν τα 466 εκατομμύρια ευρώ που επεστράφησαν, που σας λέω στην ερώτηση, από το Ευρωπαϊκό Δικαστήριο. Να μας πείτε αν έχετε άποψη σαν Κυβέρνηση αν υπήρξε έμβασμα -αν είναι αληθές το δημοσίευμα της «Κυριακάτικης Δημοκρατίας»- ύποπτο της τάξης του 1,5 εκατομμυρίου ευρώ που μπορεί να συνδέεται με ένα πολιτικό πρόσωπο κι αν υπήρχε συγγενικό πρόσωπο στη Λαμία με άλλο πρώην πολιτικό στέλεχος της Κυβέρνησής σας. Αυτές είναι καθαρές ερωτήσεις που ζητά ο κόσμος να τις απαντήσουμε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Ο κύριος Υπουργός έχει τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, θα επαναλάβω, ότι στον ΟΠΕΚΕΠΕ έχουν συσσωρευτεί χρονίζοντα δομικά προβλήματα πολύ πριν το 2019 και αυτή είναι μια σοβαρή και συγκεκριμένη απάντηση, την οποία οφείλουμε να δώσουμε. Γιατί υπήρχαν προβλήματα; Ποια ήταν τα προβλήματα αυτά; Η έλλειψη και η ελλιπής τεχνική υποδομή και η αριθμητική ανεπάρκεια του ανθρώπινου δυναμικού. Η έλλειψη ολοκληρωμένου κτηματολογίου και δασικών χαρτών. Η ανυπαρξία διαχειριστικών σχεδίων βόσκησης. Αυτά ήταν προβλήματα που προέκυψαν από το 2019 και μετά, αυτό λέτε; Όχι. Δεν νομίζω ότι υπονοείτε αυτό.

Αυτά, όμως, τα προβλήματα με τόλμη αποφασίσαμε να αντιμετωπίσουμε, όταν ήρθαμε στην εξουσία, γι’ αυτό και μας ψήφισε ο ελληνικός λαός. Δεν τα κρύψαμε κάτω από το χαλί, όπως έκαναν οι προηγούμενες κυβερνήσεις. Και πώς τα αντιμετωπίζουμε; Τα διαχειριστικά σχέδια βόσκησης επαναφέρονται στο Υπουργείο. Η «Κοινωνία της Πληροφορίας» έχει ετοιμάσει τα τεύχη δημοπράτησης, ώστε να δημοπρατηθεί η κυριότερη απαίτηση που έχει η DG AGRI για το Υπουργείο Αγροτικής Ανάπτυξης, όσον αφορά το στρατηγικό σχέδιο της ΚΑΠ. Προχωρούν οι διαδικασίες της σύμβασης για την πλήρη ψηφιοποίηση του πληροφοριακού συστήματος και με υπουργική απόφαση στις 18 Σεπτεμβρίου του 2024 εφαρμόζεται από τον ΟΠΕΚΕΠΕ σχέδιο δράσης ενός έτους, για την υλοποίηση διαρθρωτικών μέτρων υπό την εποπτεία του Υπουργείου Αγροτικής Ανάπτυξης, που όπως λέτε και εσείς, είναι θεσμικά εποπτεύον όργανο του οργανισμού.

Για πρώτη φορά συμμετέχει στο Διοικητικό Συμβούλιο η Γενική Διευθύντρια Πληροφορικών Συστημάτων της ΑΑΔΕ και προεδρεύει ένας ανώτατος δικαστικός. Και επειδή μέχρι τώρα δεν έχουμε αποτέλεσμα που να μας ικανοποιεί, αυτό είναι μια αναγνώριση. Εντάσσουμε τον ΟΠΕΚΕΠΕ στην ΑΑΔΕ, Ανεξάρτητη Αρχή με ανεπτυγμένη τεχνογνωσία και σύστημα εσωτερικών ελέγχων. Αντιλαμβάνεστε, λοιπόν, ότι δεν εθελοτυφλούμε.

Υπάρχουν αδυναμίες που αναμφισβήτητα καθιστούν το σύστημα πιο ευάλωτο. Δημιουργούν κενά που κάποιοι επιτήδειοι προσπαθούν να εκμεταλλευτούν ως Κερκόπορτες. Απαντούμε, όμως, στη συλλήβδην κριτική, την ακυρωτική και μηδενιστική προσέγγιση που έχετε για το σύνολο του έργου του οργανισμού και της πολιτείας.

Θέλω να σας πω, αγαπητέ συνάδελφε, ότι ο ΟΠΕΚΕΠΕ διαχειρίζεται 3 δισεκατομμύρια ευρώ τον χρόνο και μπορεί ο καθένας να αντιληφθεί την κρισιμότητά του όχι μόνο για τους αγρότες, αλλά και για το σύνολο της κοινωνίας. Και έκανε αυτό το έργο αφού πρώτα πιστοποιήθηκε με αυστηρές προδιαγραφές που έχουν θεσπίσει και έχουν ελεγχθεί από την επιτροπή. Υπάρχουν ζητήματα; Το είπαμε πρώτοι ότι υπάρχουν, αλλά είμαστε και οι μόνοι που το αντιμετωπίζουμε. Εσείς, όμως, τώρα λέτε ότι οι θεσμοί αυτοί που έλεγξαν είναι όλοι ανίκανοι στο έργο τους και σπεύδετε να καταδικάσετε και να βρείτε ενόχους σε όλες τις βαθμίδες, όπως τουλάχιστον γράφετε στην ερώτησή σας, εργαζομένους, διοικήσεις, τους πάντες. Θα πρότεινα, λοιπόν, να κάνετε λίγο υπομονή, να περιμένετε τα πορίσματα της δικαιοσύνης.

Όσο για τις πραγματικές προθέσεις της Κυβέρνησης Μητσοτάκη, αρκεί να σας θυμίσω ότι επί της δικής μας Κυβέρνησης ξεκίνησε η συστηματική έρευνα με πιθανές παράνομες ενισχύσεις και από την αποστολή αυτών των υποθέσεων στην εισαγγελία. Όσες υποθέσεις κρίθηκαν ύποπτες, πήραν τον δρόμο της ελληνικής δικαιοσύνης και της ευρωπαϊκής. Και μόνο η δικαιοσύνη είναι αρμόδια να απαντήσει για το αν υπάρχει απάτη και δη οργανωμένη, αν υπάρχουν ένοχοι και ποιοι είναι αυτοί.

Ομοίως και για τα διάφορα δημοσιεύματα που γράφετε -αλλά δεν τα είπατε, λόγω θέματος χρόνου- και επικαλείστε ότι όλοι έχουμε διαβάσει, υπάρχουν δικαστικές αρμόδιες Αρχές, για να επιληφθούν και να διερευνήσουν.

Θα σταθώ μόνο στο τελευταίο, που δεν το αναφέρετε, αλλά αφορά εμένα, την καταγγελία για απάτη με ελαιόδεντρα. Πράγματι έφτασε στο γραφείο μου τέτοια ανώνυμη καταγγελία. Επειδή όμως δεν έχω και δεν είχα ποτέ από την ανάληψη των καθηκόντων μου καμία αρμοδιότητα επί των θεμάτων, τη διαβίβασα στις 14 Φεβρουαρίου του 2025 στον Υπουργό λόγω αναρμοδιότητας, ο οποίος με τη σειρά του τη διαβίβασε στις εισαγγελικές αρχές, τον ΟΠΕΚΕΠΕ, στην ευρωπαϊκή και εθνική εισαγγελική αρχή. Καταθέτω στα Πρακτικά τα συγκεκριμένα διαβιβαστικά των εγγράφων. Αφορά τη διαβίβαση του εγγράφου από εμένα στον Υπουργό και τη διαβίβαση της ανώνυμης καταγγελίας από τον Υπουργό στην Ευρωπαϊκή Εισαγγελία Αθηνών, στην Εισαγγελία Πρωτοδικών Αθηνών και στον ΟΠΕΚΕΠΕ.

Τα υπόλοιπα στη δευτερολογία μου.

Σας ευχαριστώ.

(Στο σημείο αυτό ο Υφυπουργός Αγροτικής Ανάπτυξης και Τροφίμων κ. Διονύσιος Σταμενίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κ. Σαλμάς.

**ΜΑΡΙΟΣ ΣΑΛΜΑΣ:** Εδώ, κύριε Υφυπουργέ, είμαστε ένα Σώμα που ασκούμε πολιτική. Τα ερωτήματα που σας έθεσα, ήταν καθαρά πολιτικά και εσείς μου απαντήσατε ότι όποιο πρόβλημα διαφθοράς υπάρχει στον ΟΠΕΚΕΠΕ, στον σιδηρόδρομο, παντού -είναι αυτή η οδηγία που σας εδόθη προφανώς, δεν μπορεί να απαντάτε όλοι το ίδιο- το εξής: Εμείς, όταν δουν το φως της δημοσιότητας, τα στέλνουμε στη δικαιοσύνη. Εσάς γιατί σας ψηφίσαμε τότε;

Να διαβάσω, λοιπόν, με διαφορετικά λόγια αυτό που είπατε. Έχουμε μια κυβέρνηση που έχει απόλυτη πολιτική ανικανότητα σε μια σειρά θεμάτων, όπου η διαφθορά είναι τεράστια. Είμαι είκοσι πέντε χρόνια σε αυτό το Κοινοβούλιο. Δεν ζήσαμε ποτέ αυτήν τη διαφθορά στο δημόσιο και στη δημόσια διοίκηση. Και σας το λέει ένας που ήταν πριν από εσάς στην παράταξη, στην Κοινοβουλευτική Ομάδα που είστε τώρα και που έφυγα επειδή ακριβώς είπα στα αρμόδια θεσμικά όργανα αυτά που σας λέω και σήμερα.

Όταν, λοιπόν, θα αποκαλύπτεται -και θα γίνουν κι άλλα, γιατί δεν είναι μόνο ο ΟΠΕΚΕΠΕ, δεν τελειώνει- η διαφθορά σε όλη τη δημόσια διοίκηση υπό την ανοχή σας και υπό την ανεπαρκέστατη εποπτεία της πολιτικής ηγεσίας, διότι μιλάμε για οργανισμούς εποπτευόμενους από τους Υπουργούς, δεν μπορείτε να απαντάτε στους ψηφοφόρους στους οποίους το 2023 είπαμε: «Ψηφίστε μας γιατί είμαστε πιο αποτελεσματικοί», όπως και στους αγρότες είπαμε: «Θα πάρετε τις επιδοτήσεις που σας έκλεβαν οι άλλοι οι κακοί»: Ξέρετε, δεν έγινε σωστή κατανομή. Τα πήραν οι λίγοι, κάποιοι άλλοι στην Κρήτη -ή όπου αλλού. Εσείς δεν πήρατε τίποτα στην Αιτωλοακαρνανία και στην υπόλοιπη Ελλάδα. Εμείς όμως είμαστε εδώ γιατί τα στείλαμε στη δικαιοσύνη.

Τι λέτε, κύριε Υφυπουργέ; Αυτό σας έμαθαν ότι είναι η πολιτική; Εδώ σας φέραμε για να μας λέτε ότι: «τα στείλαμε όλα στη δικαιοσύνη»; Εγώ δεν σας ρώτησα αν τα στείλατε στη δικαιοσύνη. Σας ρώτησα γιατί συνέβησαν υπό την εποπτεία σας, γιατί κατασπαταλήθηκε δημόσιο χρήμα, δημιουργήθηκαν κοινωνικές ανισότητες, υπήρξε ευνοιοκρατία. Όλο αυτό δεν έγινε τυχαία. Οι πολιτικές αποφάσεις ήταν από πίσω, Υπουργοί ήταν πίσω από την εποπτεία και την καθοδήγηση, υπογραφές Υπουργών είδαμε πάνω στις εισηγήσεις του ΟΠΕΚΕΠΕ. Αυτό έγινε και δημιούργησε τις δύο Ελλάδες που σας είπα και τις ξαναλέω και σήμερα: τη μία Ελλάδα της κομματοκρατίας, του κόμματος της Νέας Δημοκρατίας και της Κυβέρνησης που υπηρετείτε, και η υπόλοιπη Ελλάδα που είναι απέξω. Και εμένα δεν με ενδιαφέρει καθόλου αν ήταν ο ΣΥΡΙΖΑ πριν ή ποιος ήταν μετά. Εμένα με ενδιαφέρει ότι είστε αυτήν τη στιγμή στη διακυβέρνηση της χώρας. Κοιτάξτε να συμμορφωθείτε και να σταματήσετε τα φαινόμενα διαφθοράς, γιατί η Ιστορία μάς κρίνει όλους.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Σαλμά.

Παρακαλώ, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητέ συνάδελφε, το γράφετε στην ερώτηση και με ρωτάτε αν τα στείλαμε στη δικαιοσύνη ή όχι. Γι’ αυτό σάς απάντησα. Όπως έγινε και στην προηγούμενη ερώτηση Βουλευτή σε Υπουργό, απαντούμε με βάση την προφορική ερώτηση που μας κάνετε και με βάση και τα κείμενα των ερωτήσεων. Απαντάμε και με βάση το κείμενο των ερωτήσεων, γιατί υπάρχει μια γραπτή ερώτηση, υπάρχει μια προφορική ερώτηση και πρέπει να συνθέσουμε τις απαντήσεις σε τρία λεπτά. Άρα, γιατί μου λέτε ότι δεν απαντώ; Σας απάντησα και για τη δική μου περίπτωση με συγκεκριμένη απάντηση που δείχνει πώς ακριβώς κινούμαστε.

Αναγνωρίζουμε ότι υπάρχει πρόβλημα. Πρέπει να αναγνωριστεί ότι εμείς κάναμε όλες τις ενέργειες. Και επίσης επαναλαμβάνω, όπως και να το πούμε, ότι υπάρχουν αρμόδιοι θεσμοί για να ρίξουν φως σε αυτά τα ερωτήματα που αφορούν συγκεκριμένα πράγματα. Αν υπάρξουν ένοχοι, θα τιμωρηθούν όπως προβλέπεται. Αυτό είναι το Σύνταγμα, αυτή είναι η δικαιοσύνη μας. Γι’ αυτό και επαναλαμβάνω ότι όλες τις υποθέσεις τις στείλαμε στη δικαιοσύνη. Προτείνω, λοιπόν, να μην προτρέχετε βγάζοντας δικές σας αποφάσεις. Σας δίνω την απάντηση στο ερώτημα που θέσατε: Εμείς επί των ημερών μας εντοπίσαμε προβλήματα και παραπέμψαμε τις ύποπτες υποθέσεις στις εισαγγελικές αρχές. Πολλές από αυτές έχουν οδηγηθεί στο ακροατήριο και κάποιες από αυτές έχουν οδηγήσει σε ανάκτηση των ενισχύσεων εκ μέρους του οργανισμού. Είναι περίπου εννέα υποθέσεις που αφορούν την περίοδο 2017 - 2020. Έχουν πάρει και άλλες τον δρόμο της δικαιοσύνης και εφόσον υπάρξουν ανάλογες αποφάσεις θα πράξουμε τα ίδια. Το επαναλαμβάνω για να το γνωρίζετε.

**ΜΑΡΙΟΣ ΣΑΛΜΑΣ:** Άλλο σας ρώτησα. Για τα 466 εκατομμύρια, όχι για τη δικαιοσύνη.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας είπα, κύριε Σαλμά, τι κάναμε, εκτός αν δεν γνωρίζετε ότι υπήρχε Κτηματολόγιο, εκτός αν δεν γνωρίζατε ότι δεν είχαμε βοσκοτόπια.

**ΜΑΡΙΟΣ ΣΑΛΜΑΣ:** Μην μου λέτε για δικαιοσύνη όλη την ώρα. Να σέβεστε.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Δεν έχω τελειώσει. Μην συγχύζεστε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Σας παρακαλώ, κύριε Σαλμά, να σέβεστε τη διαδικασία. Έχει περάσει ενάμισι λεπτό και θέλω τρία λεπτά για να απαντήσω. Σε όλα σάς έχω απαντήσει είτε σας αρέσει είτε δεν σας αρέσει η απάντησή μου. Για τα 435,4 βιάζεστε. Σας το είπα και πριν: Μην βιάζεστε. Περιμένετε τις αποφάσεις από τη δικαιοσύνη. Όμως και τώρα βιάζεστε. Η απάντησή μου δεν θα είναι καλή για σας.

**ΜΑΡΙΟΣ ΣΑΛΜΑΣ:** Πού είναι τα χρήματα;

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Με αποφάσεις του 2020 του Ευρωπαϊκού Δικαστηρίου η χώρα μας δικαιώθηκε σχετικά με τον καταλογισμό που της είχε επιβληθεί για τον ορισμό μόνιμων βοσκοτόπων του 2009 και του 2013. Γι’ αυτό λέω ότι το πρόβλημα δεν είναι τωρινό, αλλά πάει πάρα πολλά χρόνια πίσω. Αυτή η απάντηση το επιβεβαιώνει. Και πράγματι έπρεπε να επιστραφεί στη χώρα μας το ανωτέρω ποσό.

Κατ’ αρχάς να επισημάνω ότι αυτό καταδεικνύει ότι έχουμε μηχανισμούς διαπραγμάτευσης και υποστήριξης των θέσεών μας, που λειτουργούν και φέρνουν αποτέλεσμα, αυτός ο ΟΠΕΚΕΠΕ, αυτή η Κυβέρνηση, αυτό το Υπουργείο.

Μάλλον όμως δεν έχετε καταλάβει καλά τι σημαίνει καταλογισμός και η επιστροφή του. Ο καταλογισμός, το πρόστιμο δηλαδή, που επιβάλλει η επιτροπή εντοπίζει προβλήματα σε πληρωμές που έχουν γίνει. Οι παραγωγοί, δηλαδή, έχουν πληρωθεί. Τα πρόστιμα πληρώνονται από τον τακτικό προϋπολογισμό και όχι από τους παραγωγούς. Όταν αποφασίζεται επιστροφή, είναι επιστροφή στον τακτικό κρατικό προϋπολογισμό. Μάλιστα εν προκειμένω ένα μέρος του αφορούσε την πραγματική επιστροφή και ένα μέρος του τη λογιστική επιστροφή. Και αφού έγινε συμψηφισμός με άλλο ποσό που όφειλε η χώρα μας στην Ευρωπαϊκή Ένωση, προχώρησαν οι διαδικασίες κανονικότατα. Δεν είναι χρήματα των παραγωγών. Δεν τα πήραν από τους παραγωγούς, δεν τα επιστρέφουν στους παραγωγούς. Είναι διαδικασία που αφορά τον κρατικό προϋπολογισμό και την Ευρωπαϊκή Επιτροπή, όπως ακριβώς έγινε. Αναγνωρίστε τουλάχιστον στην ερώτησή σας ότι αυτή η Κυβέρνηση, αυτή η διοίκηση κατάφερε και επεστράφησαν τουλάχιστον με τον τρόπο αυτόν 430 εκατομμύρια.

Όσον αφορά για την έρευνα του εσωτερικού ελέγχου, γιατί και αυτό το αναφέρετε στην ερώτησή σας, η Διεύθυνση Εσωτερικού Ελέγχου κάνει αυτό ακριβώς που προβλέπεται από το οργανόγραμμα του οργανισμού. Πραγματοποιεί τακτικούς και έκτακτους ελέγχους και έρευνες. Αυτός είναι ο θεσμικός της ρόλος και τα καθήκοντά της. Δεν αποτελεί εξαιρετικό γεγονός. Πρέπει να το κάνει και το κάνει συνέχεια. Τα αποτελέσματα και τα συμπεράσματα κοινοποιούνται στον πρόεδρο του οργανισμού.

Κλείνοντας, θα πω ότι καθήκον και στόχος μας είναι η διασφάλιση των πόρων και η συνέχιση της αξιοκρατικής και δίκαιης καταβολής των ενισχύσεων σε αγρότες και κτηνοτρόφους. Δεν θα κινδυνεύσει ούτε 1 ευρώ των επιδοτήσεων ούτε των παραγωγών που τα δικαιούνται. Οι πληρωμές γίνονται κανονικά, έγκαιρα και θα συνεχίσουν να γίνονται. Το καθεστώς των πληρωμών μετά την εφαρμογή και την ολοκλήρωση όλων των αποφάσεων που έχουμε λάβει θα περάσει σε μια νέα εποχή. Είναι ένα στοίχημα γι’ αυτήν την Κυβέρνηση και έχουμε αποδείξει ότι ξέρουμε να κερδίζουμε τα στοιχήματα.

Κύριε Σαλμά, εντοπίσαμε τα προβλήματα και τις παθογένειες που είχε το ελληνικό κράτος. Σας τα είπα. Εκτός εάν δεν τα αναγνωρίζετε. Κτηματολόγιο, διαχειριστικά σχέδια βόσκησης, μειωμένο προσωπικό και έλλειψη τεχνικού συμβούλου και τεχνικής υποδομής. Από το 2019 βήμα-βήμα προχωρούμε για να τα διορθώσουμε.

Αντιληφθήκαμε ότι όλες αυτές οι ενέργειες που κάναμε δεν είχαν το αποτέλεσμα που έπρεπε. Γι’ αυτό και εμείς αναδείξαμε το ζήτημα και πήραμε την απόφαση για να έχουμε μια καλύτερη και δίκαιη αξιοποίηση των ευρωπαϊκών χρημάτων.

Τα χρήματα, κύριε Σαλμά, αυτή η Κυβέρνηση και αυτός ο Πρωθυπουργός κατάφερε και ήρθαν στη χώρα μας, 19,3 δισεκατομμύρια ευρώ, με τα οποία γίνονται έργα στη δική σας περιοχή, οδοποιίας, εγγειοβελτιωτικά έργα, οι παραγωγοί παίρνουν χρήματα για σχέδια βελτίωσης, για νέους αγρότες, παίρνουν χρήματα για τη μεταποίηση. Είναι χρήματα που παίρνουν σε όλη την Ελλάδα όλοι οι παραγωγοί. Και σε αυτό το ποσό προσθέστε και το 1 δισεκατομμύριο από το Ταμείο Ανάκαμψης και Ανθεκτικότητας που κατευθύνεται σε ομάδες παραγωγών και για την ανάπτυξη αγροτικής υπαίθρου.

Εμείς το στοίχημα, κύριε Σαλμά, να καταστήσουμε την αγροτική εκμετάλλευση βιώσιμη, ανταγωνιστική και ανθεκτική θα το καταφέρουμε. Γι’ αυτό και οι παραγωγοί και στην περιοχή σας και στην περιοχή μου και σε όλη την Ελλάδα συνεχίζουν να εμπιστεύονται τον Κυριάκο Μητσοτάκη και την Κυβέρνησή του.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Προχωράμε τώρα στην τέταρτη με αριθμό 1000/30-5-2025 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας της Νίκης και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εξωτερικώνμε θέμα: «Υπαρξιακή απειλή για τη Μονή Αγίας Αικατερίνης του Όρους Σινά κατόπιν αποφάσεως αιγυπτιακού δικαστηρίου».

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, ακούγοντας και τον κ. Σαλμά να λέει ότι ζούμε σε ένα κράτος με τη μεγαλύτερη κατά τα τελευταία έτη διαφθορά, θα πρόσθετα κι εγώ ότι ζούμε σε ένα κράτος που δέχεται τις μεγαλύτερες ταπεινώσεις και ήττες στα εξωτερικά θέματα τις τελευταίες δεκαετίες.

Με βαθύτατη ανησυχία και αγωνία, θα έλεγα, παρακολουθούμε τις πρόσφατες εξελίξεις που αφορούν την Ιερά Μονή της Αγίας Αικατερίνης του Θεοβάδιστου Όρους Σινά, φάρο της Ορθοδοξίας και πνευματική εστία του ευρύτερου Ελληνισμού.

Ειδικότερα, σύμφωνα με πληροφορίες που έχουν δει το φως της δημοσιότητας, αιγυπτιακό δικαστήριο εξέδωσε προσφάτως απόφαση σύμφωνα με την οποία δημεύεται όλη η περιουσία της μονής, το ίδιο το κτίριο, οι κήποι μέσω των οποίων τρέφονται οι μοναχοί και εβδομήντα ένα ακίνητα που δεν είναι χώροι αναψυχής, αλλά ιερά προσκυνήματα, όπως η Αγία Κορυφή, το σπήλαιο στο οποίο μόνασε ο Άγιος Ιωάννης της Κλίμακος και άλλα. Όλα αυτά λοιπόν περιέρχονται στην κυριότητα του αιγυπτιακού κράτους, ενώ στους εγκαταβιούντες μοναχούς καταλείπεται μόνο το δικαίωμα χρήσης των εγκαταστάσεων της μονής και των λατρευτικών της χώρων.

Η Ιερά Μονή Σινά δεν αποτελεί απλώς ένα ιστορικό μνημείο με αρχαιολογικό και τουριστικό ενδιαφέρον, όπως επιθυμεί να το παρουσιάσει το καθεστώς της Αιγύπτου, αλλά αποτελεί έναν πνευματικό φάρο, οργανισμό, εργαστήριο άσκησης και αγιότητας, όπως είναι τα ορθόδοξα μοναστήρια, άρρηκτα συνδεδεμένο με την Ορθοδοξία και την ελληνική ρωμαίικη παρουσία στην περιοχή επί αιώνες.

Οποιαδήποτε άμεση ή έμμεση αμφισβήτηση ή υποβάθμιση του καθεστώτος της συνιστά βαρύτατο πλήγμα και κατά της Ορθοδοξίας και κατά του Ελληνισμού. Συνιστά επίσης ένα ακόμη ηχηρό ράπισμα για το κύρος της χώρας μας που βρίσκεται στο ναδίρ, λαμβανομένων υπ’ όψιν των εγγυήσεων -υποτίθεται εγγυήσεων- που είχε δώσει ο Πρόεδρος της Αιγύπτου στον Πρωθυπουργό επί του ζητήματος αυτού κατά την τελευταία του επίσκεψη στην Αθήνα.

Το προηγούμενο, κύριε Υπουργέ, της μετατροπής της Αγιάς Σοφιάς στην Κωνσταντινούπολη σε τζαμί, της Μονής της Χώρας, της Αγίας Σοφίας της Τραπεζούντας συνιστούν οδυνηρή υπενθύμιση για το αυτονόητο χρέος σας να μην επιτρέψετε την τέλεση ενός ακόμη εγκλήματος εις βάρος της ελληνορθόδοξης κληρονομιάς μας, την οποίαν αποδεικνύετε συνεχώς ότι δεν μπορείτε να την προστατέψετε. Στην Τουρκία και σε άλλες χώρες μετατρέπονται σε τζαμιά προαιώνια προσκυνήματα και εσείς εδώ αναστηλώνετε τζαμιά.

Σας ρωτάμε λοιπόν ποιο είναι το περιεχόμενο της υπ’ όψιν δικαστικής απόφασης για το νομικό καθεστώς της ακίνητης και κινητής περιουσίας της μονής, όπως αυτό διαμορφώνεται πλέον μετά από την εκτέλεση της απόφασης αυτής και δεύτερον, ποια συγκεκριμένα και κυρίως αξιόπιστα μέτρα και κυρώσεις προτίθεστε να λάβετε εις βάρος της Αιγύπτου, σε περίπτωση μη σεβασμού των προαιώνιων ιδιοκτησιακών δικαιωμάτων της μονής επί της ακίνητης περιουσίας και των ανεκτίμητης αξίας κειμηλίων αυτής.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Θα απαντήσει ο Υφυπουργός Εξωτερικών κ. Αναστάσιος Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Κύριε Πρόεδρε, σας ακούω με προσοχή. Μιλήσατε για εθνικές ταπεινώσεις. Πρώτα απ’ όλα, πού τις βλέπετε τις εθνικές ταπεινώσεις;

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Στην Κάσο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Η Ελλάδα πρωταγωνιστεί σήμερα σε όλους τους σχεδιασμούς στην Ανατολική Μεσόγειο, η Ελλάδα σήμερα θωρακίζει υποδειγματικά τα κυριαρχικά της δικαιώματα, η Ελλάδα σήμερα εφαρμόζει το Διεθνές Δίκαιο με τον καλύτερο δυνατό τρόπο και αυτό εσείς το λέτε εθνική ταπείνωση;

Σε ό,τι αφορά, λοιπόν, στην ουσία της υπόθεσης, όπως σημείωσε ο κ. Μαρινάκης, η Κυβέρνηση, πράγματι, έχει στα χέρια της τη δικαστική απόφαση του Εφετείου της Ισμαηλίας που αφορά στην Ιερά Μονή Σινά. Το δικαστήριο κάνει αποδεκτή την έφεση της Ιεράς Μονής σχετικά με τη νόμιμη κατοχή από τη Μονή όλων των λατρευτικών χώρων και το εσαεί δικαίωμα της εγκαταβίωσης των Ελληνορθόδοξων μοναχών εκεί. Δεν μιλά ούτε για δήμευση περιουσίας ούτε για έξωση των μοναχών, όπως λανθασμένα έχουν υποστηρίξει πολλές πολιτικές δυνάμεις στην Αίθουσα αυτή.

Η Κυβέρνηση, κύριε Πρόεδρε, πάγια υποστηρίζει τον σεβασμό του καθεστώτος της Μονής στο Όρος Σινά. Στο πλαίσιο αυτό, λοιπόν, έχουμε καταστήσει σαφές στην αιγυπτιακή πλευρά ότι θα πρέπει να τηρηθούν απαρέγκλιτα τα συμφωνηθέντα και ότι δεν υπάρχει περιθώριο απόκλισης από την κοινή κατανόηση των δύο πλευρών, η οποία εκφράστηκε από τους δύο ηγέτες στο πλαίσιο του πρόσφατου Ανωτάτου Συμβουλίου Συνεργασίας Ελλάδας και Αιγύπτου στην Αθήνα, με πρώτο γνώμονα τη διαφύλαξη του χαρακτήρα της Μονής.

Η Κυβέρνηση, λοιπόν, είναι σε σταθερή συνεργασία με την αδελφότητα των μοναχών και οι στόχοι μας είναι κοινοί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υφυπουργό.

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Στην Κάσο δεν είχαμε εθνική ταπείνωση; Στην Κύπρο που πηγαίνει ο Ερντογάν και μιλάει για «ένα κράτος» δεν είναι εθνική ταπείνωση; Τα θαλάσσια πάρκα δεν είναι εθνική ταπείνωση; Η ΑΟΖ δεν είναι εθνική ταπείνωση; Αυτό που συμβαίνει στην Ευρώπη, που μπαίνει η Τουρκία στα αμυντικά προγράμματα, δεν είναι εθνική ταπείνωση; Θέλετε να συνεχίσω; Δεν θα προλάβω να απαντήσω στην ερώτηση στη δευτερολογία μου.

Κύριε Υφυπουργέ, η Νίκη και σύμπαν το ελληνικό έθνος αντιμετωπίζουμε με πολύ μεγάλη ευαισθησία και αίσθημα ευθύνης το ζήτημα που έχει ανακύψει με τη Μονή της Αγίας Αικατερίνης. Βάλατε μελλοντικό χρόνο, είπατε: «Θα πρέπει η Αίγυπτος να τηρήσει», αν πρόσεξα καλά, στην πρωτολογία σας.

Αναφερόμαστε σε ένα καθίδρυμα δεκαπέντε αιώνων με συνεχή παρουσία του Ελληνισμού και της Ορθοδοξίας στην καθ’ ημάς Ανατολή, όπως λέγεται, μία περιοχή που αποτελεί σημείο αναφοράς για τον Χριστιανισμό. Να θυμίσω την Καιόμενη Βάτο στο Όρος Σινά, τις Δέκα Εντολές του Μωυσή, το λείψανο της Αγίας Αικατερίνης και, φυσικά, την πάρα πολύ σημαντική βιβλιοθήκη με τον Σιναϊτικό Κώδικα και πολλά άλλα μοναδικά χειρόγραφα και ανεκτίμητες αγιογραφίες.

Δυστυχώς, κύριε Υφυπουργέ, στον χειρισμό της όλης υπόθεσης διαπιστώσαμε δύο πράγματα. Πρώτον, το ελληνικό κράτος είναι απόν και εδώ από την προσπάθεια διαφύλαξης της μοναδικής μας πολιτιστικής ελληνορθόδοξης κληρονομιάς. Είστε εντελώς ανυπόληπτοι, ουδείς σάς σέβεται, καταντήσατε την πατρίδα μας το λυμφατικό κρατίδιο της αψόγου στάσεως που ζούσαμε στις αρχές του 20ού αιώνα.

Και να σας πούμε και τη μαύρη αλήθεια, δεν έχουμε καμία εμπιστοσύνη στον ΥΠΕΞ κ. Γεραπετρίτη, ο οποίος ετέθη αρχηγός της ελληνικής αποστολής κατόπιν επιθυμίας της Αιγύπτου. Γιατί άραγε; Αλλά έτσι έπρεπε να γίνει. Είναι ο Υπουργός-κερκόπορτα για τα εθνικά μας θέματα, άγευστος του μεγαλείου της Ορθοδοξίας. Τον κ. Γεραπετρίτη ήθελαν οι Αιγύπτιοι γιατί ο ίδιος είχε ομολογήσει παλαιότερα ότι δεν τον ενοχλεί, αν τον πουν και μειοδότη. Προφανώς πάει να επιβεβαιώσει τον αυτοπροσδιορισμό του.

Δεύτερον, με τη δημοσιοποίηση του θέματος αντί να βγει υπεύθυνα η Κυβέρνηση και να ενημερώσει τον λαό -και για έξωση μίλησε και η κ. Μπακογιάννη, ειρήσθω εν παρόδω- για την πραγματική κατάσταση, προβαίνει σε απίστευτη παραπληροφόρηση με τα πληρωμένα της δίκτυα, τα γνωστά «παπαγαλάκια», και προσπαθεί να θολώσει την κατάσταση, από το «Δεν υπάρχει θέμα» μέχρι τις παραπλανητικές δηλώσεις του Κυβερνητικού Εκπροσώπου που έλεγε εμφατικώς ότι «Διατηρείται ο ελληνορθόδοξος χαρακτήρας της Μονής».

Μάλιστα, επιδόθηκε σε άθλιους συσχετισμούς με το έγκλημα των Τεμπών –μιλάω για τον Κυβερνητικό Εκπρόσωπο- μιλώντας για πληρωμές στην Αίγυπτο με ξυλόλιο, προσβάλλοντας για ακόμα μια φορά τη μνήμη των νεκρών. Για το θέμα, όμως, της ιδιοκτησίας κουβέντα.

Όταν η Αίγυπτος υπέβαλε φάκελο για τη συμπερίληψη της Ιεράς Μονής του Σινά στα μνημεία της παγκόσμιας πολιτιστικής κληρονομιάς της UNESCO, αναγνώρισε ότι η Μονή αποτελεί ιδιοκτησία της Ελληνορθόδοξης Εκκλησίας και ανήκει στην Αρχιεπισκοπή του Σινά. Για τον λόγο αυτό προετοιμάστηκε ένα σχέδιο εξωδικαστικού συμβιβασμού, στο οποίο είχε καταλήξει η Μονή με το αιγυπτιακό δημόσιο, το οποίο, τελικά, δεν υπογράφηκε και καταπατήθηκε με την απόφαση του δικαστηρίου.

Γιατί η Αίγυπτος δεν τήρησε τις δεσμεύσεις της για την αναγνώριση των ιδιοκτησιακών δικαιωμάτων της Μονής; Τι μεσολάβησε; Έχει σχέση αυτό με τη συμφωνία ηλεκτρικής διασύνδεσης Ελλάδας-Αιγύπτου, όπως προωθείται από την Ευρωπαϊκή Ένωση, όπως, βεβαίως, υπαινίσσεται και η ιταλική εφημερίδα «Corriere della Sera»;

Έχει σχέση με τα φαραωνικά τουριστικά προγράμματα που προωθεί η κυβέρνηση της Αιγύπτου στην περιοχή; Μήπως δώσαμε ως αντάλλαγμα τα δικαιώματα της Μονής Σινά για τα παραπάνω προγράμματα; Μήπως θα διαγράψουμε μια ζώσα ιστορία δεκαπέντε αιώνων για κάποια πρόσκαιρα συμφέροντα; Μήπως είστε και εδώ υποτελείς;

Και ερώτηση: Πού είναι η Ευρωπαϊκή Ένωση, την οποία θαυμάζετε και υπηρετείτε, δουλικώς θα έλεγα; Δεν βρήκα ούτε μία δήλωση αντίδρασης, δείγμα κι αυτό της βαθύτατης ιστορικής κόπωσης και ηθικής παραλυσίας που υπάρχει, μια Ευρώπη που λησμόνησε τις πνευματικές της καταβολές, τους τρεις πυλώνες του πολιτισμού, η Αθήνα με την αρχαιοελληνική σοφία, η Ρώμη με τον νομικό της πολιτισμό και τα Ιεροσόλυμα με το φως του Χριστιανισμού, μια Ευρώπη βυθισμένη στην αθεΐα, στον τρόμο της ισλαμικής πλημμυρίδας -σε αυτά συμμετέχετε κι εσείς, βέβαια- και στη σαπίλα της woke ατζέντας. Είναι μια Ευρώπη «άταφο πτώμα».

Κύριε Υφυπουργέ, πρέπει να το αντιληφθείτε ότι στο Σινά κρίνεται το στρατηγικό βάθος και το εναπομείναν κύρος της πατρίδας μας. Αρνητική απόφαση σημαίνει τεράστια πνευματική ήττα και συρρίκνωση του Ελληνισμού και ένα ακόμα Βατερλώ της εξωτερικής σας πολιτικής.

Όπως Βατερλώ είχαμε όταν πήγατε και μιλήσατε –κακώς- στην Τουρκία χρησιμοποιώντας την τουρκική γλώσσα. Απαράδεκτο! Και είστε και Μακεδόνας. Να μιλάτε μες στην Τουρκία τη γλώσσα, που τετρακόσια χρόνια εδώ μας βασάνιζε και αγωνίστηκαν οι πρόγονοί μας να φύγει από πάνω μας. Ήταν ατυχέστατη στιγμή για σας.

Όλα τα προσκυνήματα της Ανατολής θα τεθούν σε αμφισβήτηση, αν βγει αρνητική απόφαση, από καιροφυλακτούντες σφετεριστές και θα φταίτε αποκλειστικά εσείς, η Κυβέρνηση Μητσοτάκη. Μιλάμε για προαιώνια παρουσία του Ελληνισμού στα πατρογονικά εδάφη που άνθισε η ρωμιοσύνη.

Σας ερωτώ, κύριε Υπουργέ -και τελειώνω- γιατί τόσα χρόνια που σέρνεται το ιδιοκτησιακό ζήτημα με δεκάδες αγωγές σε βάρος της Μονής δεν φροντίσατε να το επιλύσετε με μια διακρατική συμφωνία με την Αίγυπτο, μια συμφωνία που θα αναγνώριζε τα μακραίωνα ιδιοκτησιακά της δικαιώματα και θα απάλλασσε τους μοναχούς από τη βάσανο της ετήσιας ανανέωσης της άδειας παραμονής στην Αίγυπτο;

Δεν ξέρουμε με τι νέα θα γυρίσει ο κ. Γεραπετρίτης από την Αίγυπτο σήμερα, αλλά εάν η κυβέρνηση του Αλ Σίσι δεν υποχωρήσει -και μάλλον αυτό υποπτευόμαστε- δύο πρέπει να είναι οι επιλογές σας, πλήρη αναθεώρηση των ελληνοαιγυπτιακών σχέσεων και βέτο στη χρηματοδότηση της Αιγύπτου από κονδύλια της Ευρωπαϊκής Ένωσης. Αναμένουμε τις ειδήσεις και τα νεότερα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Δεν δέχομαι, κύριε Πρόεδρε, τους χαρακτηρισμούς για τον κ. Γεραπετρίτη, είναι απαράδεκτοι. Οι πολίτες σάς ακούν, βέβαια, και κρίνουν.

Και σε ό,τι αφορά στη δική σας αναφορά για τα τουρκικά...

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ο ίδιος…

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Κύριε Πρόεδρε, σας άκουσα με προσοχή. Έχετε κι εσείς την υπομονή να ακούσετε την απάντηση από πλευράς της Κυβέρνησης.

Επαναλαμβάνω, λοιπόν: Το γεγονός ότι ως Υφυπουργός χρησιμοποίησα την τουρκική γλώσσα για λίγα δευτερόλεπτα για να στείλω ένα αδιαμεσολάβητο μήνυμα για τον σεβασμό του Δικαίου στην Τουρκία είχε συγκεκριμένη στόχευση. Άποψή σας, σεβαστή, αλλά κατά τη γνώμη μου λανθασμένη.

Επαναλάβατε πάλι τον όρο για τις «εθνικές ήττες». Ποιες εθνικές ήττες, κύριε Πρόεδρε; Η Ελλάδα υπέγραψε, η Κυβέρνηση αυτή υπέγραψε υποδειγματικές συμφωνίες ΑΟΖ και υφαλοκρηπίδας με Ιταλία και Αίγυπτο. Η Κυβέρνηση αυτή κήρυξε χωρικά ύδατα 12 μιλίων σε όλο το δυτικό μέτωπο. Η Κυβέρνηση αυτή προχωρά σε θαλάσσιο χωροταξικό σχεδιασμό. Η Κυβέρνηση αυτή πέτυχε την ιδέα της ομοφωνίας σε κάθε διμερή συμφωνία που θα συνάπτει η Ευρωπαϊκή Ένωση με τρίτη χώρα στον αμυντικό κανονισμό SAFE. Κι εσείς μιλάτε για εθνικές ήττες;

Θα σας πω, λοιπόν, το εξής, κύριε Πρόεδρε. Καμία κυβέρνηση δεν ασχολήθηκε με τόση υπευθυνότητα με το ζήτημα της Μονής Σινά όσο η Κυβέρνηση Μητσοτάκη. Δεν θυμάμαι τα περασμένα χρόνια κάποια άλλη κυβέρνηση στη χώρα αυτή να αναλαμβάνει πρωτοβουλία ή δράση και να στοχεύει στη σύναψη μιας θεσμικής συμφωνίας με το κράτος της Αιγύπτου.

Η υπόθεση, λοιπόν, αυτή κρατά τουλάχιστον δύο δεκαετίες και η σημερινή Κυβέρνηση είναι η πρώτη που ξεκίνησε την προσπάθεια για την εξεύρεση μιας θεσμικής και σοβαρής λύσης μέσω μιας συμφωνίας. Λυπάμαι που στην Αίθουσα αυτή περισσεύει συχνά και ο λαϊκισμός και η πατριδοκαπηλία. Όσο για τα ανταλλάγματα που υπονοήσατε, αυτά είναι σενάρια επιστημονικής φαντασίας.

Το ζήτημα, λοιπόν, της Ιεράς Μονής Αγίας Αικατερίνης χρειάζεται προσοχή και ιδιαίτερα λεπτούς χειρισμούς, πόσω δε μάλλον τη στιγμή που είναι σε εξέλιξη μια διαπραγμάτευση μεταξύ των δύο κυβερνήσεων. Τώρα που μιλάμε, κύριε Πρόεδρε, ο κ. Γεραπετρίτης ταξιδεύει προς το Κάιρο μαζί με στελέχη από τα Υπουργεία Εξωτερικών, Παιδείας και Πολιτισμού.

Σας διαβεβαιώ, λοιπόν, ότι εξετάζονται όλοι οι νομικοί και πολιτικοί τρόποι για να μην έχουμε απόκλιση από τα συμφωνηθέντα και στόχος μας είναι η ολοκλήρωση της εκκρεμούς διμερούς συμφωνίας με την αιγυπτιακή πλευρά και η πιστή εφαρμογή όσων έχουν συμφωνηθεί και ανακοινώθηκαν, σας θυμίζω, δημοσίως στο πρόσφατο Ανώτατο Συμβούλιο Συνεργασίας στην Αθήνα και από τον κ. Μητσοτάκη, αλλά και από τον κ. Σίσι. Σας υπενθυμίζω δε τις σαφείς δημόσιες αναφορές του Αιγύπτιου Προέδρου στις 7 Μαΐου στην Αθήνα.

Όπως, λοιπόν, έχει δηλώσει ο κ. Γεραπετρίτης, παραμένουμε συγκρατημένα αισιόδοξοι, καθώς η Ελλάδα και η Αίγυπτος διατηρούν δεσμούς φιλίας και αδελφοσύνης και η διμερής μας σχέση είναι στρατηγικού χαρακτήρα και θεμελιώνεται όχι μόνο στους μακροχρόνιους ιστορικούς δεσμούς των λαών μας, αλλά σε ζωτικής σημασίας κοινά γεωπολιτικά συμφέροντα, επίσης.

Προτεραιότητά μας, λοιπόν, είναι μία, να προστατευθεί το καθεστώς της Μονής και να διασφαλιστεί ο προσκυνηματικός κι ελληνορθόδοξος χαρακτήρας της. Η Μονή Σινά, λοιπόν, αποτελεί ένα μνημείο οικουμενικής πολιτιστικής κληρονομιάς, όχι μόνο για μας τους χριστιανούς αλλά και για τις άλλες θρησκείες.

Ειδικά για εμάς, λοιπόν, η Μονή Σινά αποτελεί φάρο της ελληνορθόδοξης πίστης και δεν έχετε εσείς, κύριε Νατσιέ, την αποκλειστικότητα στην πίστη στην Αίθουσα αυτή.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Δεν θα συζητηθεί λόγω κωλύματος του Βουλευτή η τρίτη με αριθμό 1004/2-6-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής με θέμα: «Για τα τέλη ελλιμενισμού που επιβάλλονται στους βιοπαλαιστές ψαράδες στο λιμάνι του Ηρακλείου».

Θα ήθελα να σας ανακοινώσω, κυρίες και κύριοι συνάδελφοι, ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις επί των σχεδίων νόμων του Υπουργείου Εξωτερικών: α) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες» και β) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης».

Ο Βουλευτής κ. Γεώργιος Μουλκιώτης ζητεί άδεια ολιγοήμερης απουσίας στο εξωτερικό από Παρασκευή 6 Ιουνίου 2025 έως και Τρίτη 10 Ιουνίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ολοκληρώνουμε τις επίκαιρες ερωτήσεις με την πέμπτη με αριθμό 1009/2-6-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Εξωτερικών με θέμα: «Η αμφισβήτηση του ιδιοκτησιακού καθεστώτος της Μονής Σινά από Αιγυπτιακό Εφετείο και ο αιφνιδιασμός της Ελληνικής Κυβέρνησης από την απόφαση αυτή».

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, ακούγοντάς σας λίγο πριν να μιλάτε για «επιτυχίες της ελληνικής εξωτερικής πολιτικής» και να αναφέρετε, μεταξύ άλλων, την επέκταση των χωρικών υδάτων της χώρας στα 12 μίλια στο Ιόνιο, προς την Ιταλία, πρέπει να σας πω ότι, δυστυχώς, η ελληνική εξωτερική πολιτική δεν πάει καλά το τελευταίο διάστημα και, βεβαίως, με αυτόν τον τρόπο δημιουργήσατε ένα διπλό καθεστώς στα χωρικά μας ύδατα, κάτι το οποίο, βεβαίως, κάνατε σε αντίθεση με όλες τις προηγούμενες κυβερνήσεις -και του Κωνσταντίνου Καραμανλή, και του Ανδρέα Παπανδρέου, και άλλων-, για λόγους λαϊκισμού φοβάμαι. Εσείς, η Κυβέρνησή σας, που ξέρει να απαντά σε κριτικές από την Αντιπολίτευση χρησιμοποιώντας πολύ εύκολα την κατηγορία του «λαϊκισμού».

Σε κάθε περίπτωση έρχομαι στο θέμα της Ιεράς Μονής Σινά και θα προσπαθήσω να σας θέσω το ερώτημα και να το συζητήσω μαζί σας, αποφεύγοντας λαϊκίστικες εξάρσεις, γιατί είναι ένα ευαίσθητο ζήτημα. Αυτή τη στιγμή ο κ. Γεραπετρίτης με αντιπροσωπεία από διάφορα Υπουργεία, όπως είπατε, κατευθύνεται προς την Αίγυπτο για να συζητήσει με την Αιγυπτιακή Κυβέρνηση το ζήτημα. Και, βεβαίως, πρέπει να σας πω ότι εγώ ο ίδιος απευθύνομαι σε εσάς ως ο μόνος Αιγυπτιώτης Έλληνας Βουλευτής.

Η προσωπική μου ιστορία περιλαμβάνει -μεταξύ άλλων- και το γεγονός ότι αποφοίτησα από την Αμπέτειο Σχολή του Καΐρου, που διοικείται από τη Μονή Σινά, και οι δεσμοί που έχω με τη Μονή Σινά είναι πολύ παλιοί και έχουν να κάνουν με την καταγωγή μου. Οπότε, αντιμετωπίζω αυτό το ζήτημα με ιδιαίτερη ευαισθησία, αλλά -πρέπει να τονίσω- και με γνώση της κατάστασης στην Αίγυπτο, καθώς και των αποφάσεων του Εφετείου της Ισμαηλίας, στις οποίες αναφερθήκατε λίγο πριν.

Η απόφαση που πάρθηκε στις 28 Μαΐου αιφνιδίασε. Αιφνιδίασε με έναν τρόπο που δείχνει αρκετά ξεκάθαρα πως η Ελληνική Κυβέρνηση δεν την περίμενε.

Οι διαβεβαιώσεις που έδωσε η κυβέρνηση της Αιγύπτου ότι δεν πρόκειται να επηρεαστεί ο θρησκευτικός χαρακτήρας και η «κατοχή της Μονής» από τους μοναχούς που βρίσκονται εκεί και τον Αρχιεπίσκοπο Δαμιανό, δεν αλλάζει το γεγονός ότι έχει υπάρξει μια απόφαση Εφετείου, η οποία ανατρέπει και αμφισβητεί το ιδιοκτησιακό καθεστώς. Χρησιμοποιήσατε τη λέξη «κατοχή» πριν στην απάντησή σας στον κ. Νατσιό. Αλλά πρέπει να διευκρινίσετε ότι η απόφαση αμφισβητεί το ιδιοκτησιακό καθεστώς που είναι κάτι διαφορετικό από την κατοχή.

Επίσης, πρέπει να τονίσω ότι η Μονή Σινά, λόγω της μοναδικής τοποθεσίας της, λόγω του θησαυρού των κειμηλίων και των εικόνων, αλλά και των χειρογράφων που έχει, αποτελεί μνημείο παγκόσμιας κληρονομιάς, το οποίο υπάγεται στα μνημεία της UNESCO από το 2002. Η απόφαση αυτή έχει συγκλονίσει, όχι μόνο την ελληνική κοινή γνώμη, αλλά και τους Χριστιανούς της Αιγύπτου και έχει απασχολήσει τον Τύπο στη Μέση Ανατολή και διεθνώς.

Με άλλα λόγια, πρόκειται για ένα σημαντικό γεγονός, το οποίο η Ελληνική Κυβέρνηση αντιμετωπίζει με αρκετή, θα έλεγα, ελαφρότητα από την σκοπιά της σημασίας του. Συμπεριφέρεται σαν να μη συνέβη πραγματικά κάτι πολύ σοβαρό, ότι υπάρχουν κάποιες μικρές εκκρεμότητες. Ο Υφυπουργός Εξωτερικών, ο κ. Λοβέρδος είπε ότι υπάρχουν κάποιες μικρές «αστικές διαφορές» και αυτό είναι όλο. Βεβαίως, υποβαθμίζοντας τη σημασία του ζητήματος, προσπαθείτε να αποκρύψετε και γιατί ακριβώς συνέβη.

Σας θέτω δύο ερωτήματα: Ενώ από τον περασμένο Δεκέμβριο υπάρχει ένα σχέδιο εξωδικαστικής συμφωνίας -στο οποίο έχετε αναφερθεί- για την αντιμετώπιση των ζητημάτων αυτών, γιατί, τελικά, αιφνιδιαστήκατε με την απόφαση του Εφετείου και με το γεγονός ότι ο Αιγύπτιος Πρόεδρος δεν το υπέγραψε κατά τη διάρκεια της επίσκεψής του εδώ στις 7 Μαΐου; Πώς και γιατί συνέβη αυτό; Το περιμένατε ή όχι;

Η δεύτερη ερώτησή μου είναι η εξής: Πότε επιτέλους θα ενημερώσετε με ακρίβεια τι ακριβώς αλλάζει η απόφαση του Εφετείου της Ισμαηλίας σε σχέση με το περιεχόμενο του σχεδίου αυτής της εξωδικαστικής συμφωνίας που είχατε ετοιμάσει πριν; Δεν λέτε τι περιέχει αυτή η εξωδικαστική συμφωνία και τι ακριβώς αλλάζει από την απόφαση του δικαστηρίου. Περιμένω από την απάντησή σας να πάρουμε και εμείς, αλλά και η κοινή γνώμη που ανησυχεί, σαφείς διευκρινίσεις επ’ αυτών των ζητημάτων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καζαμία.

Παρακαλώ, κύριε Υπουργέ, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Αγαπητέ κύριε συνάδελφε, συμμερίζομαι το ενδιαφέρον σας για την ιστορική Μονή του Σινά. Δεν γνώριζα ότι έχετε και μια προσωπική σύνδεση λόγω της καταγωγής σας.

Θα σας πω ότι οι Κυβερνήσεις σε Αθήνα και Κάιρο εργάστηκαν συστηματικά το τελευταίο διάστημα για την επίτευξη μιας συμφωνίας η οποία θα διασφαλίζει την Ιερά Μονή στο Σινά, αλλά κυρίως τον ορθόδοξο χαρακτήρα της.

Μετά, λοιπόν, την τελευταία απόφαση του Εφετείου της Ισμαηλίας καταστήσαμε, όπως είπα και νωρίτερα, σαφές στην αιγυπτιακή πλευρά ότι θα πρέπει να τηρηθούν όλα τα συμφωνηθέντα και ότι δεν υπάρχει κανένα περιθώριο απόκλισης από όλα όσα είχαμε συμφωνήσει και από την κοινή κατανόηση των δύο πλευρών, όπως αυτή εκφράστηκε από τις δημόσιες δηλώσεις των κυρίων Μητσοτάκη και Σίσι εδώ στην Αθήνα στις 7 Μαΐου.

Σας θυμίζω, λοιπόν, δύο γεγονότα, κύριε Καζαμία: Τη δημόσια δήλωση του Αιγύπτιου Προέδρου για το θέμα, όταν ήταν εδώ, στο Ανώτατο Συμβούλιο Συνεργασίας, αλλά και τις ανακοινώσεις που εξέδωσαν και η Αιγυπτιακή Προεδρία και το Αιγυπτιακό Υπουργείο Εξωτερικών μόλις εκδόθηκε η απόφαση του δικαστηρίου. Αυτές οι δηλώσεις κινούνται προς τη σωστή κατεύθυνση. Όσο για την απόφαση αυτή καθαυτή, γνωρίζετε ότι είναι υπό μελέτη, είναι ένα πολυσέλιδο νομικό κείμενο το οποίο, όπως αντιλαμβάνεστε, θα συζητηθεί όταν θα έρθει η ώρα του.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, η απάντησή σας ήταν ιδιαιτέρως σύντομη. Θα περίμενα να ακούσω περισσότερα.

Η πρώτη ερώτηση μου είναι: Αιφνιδιαστήκατε από την απόφαση του Εφετείου της Ισμαηλίας στις 28 Μαΐου ή την περιμένατε; Δεν πήρα απάντηση. Παρακαλώ στη δευτερολογία σας να το ξεκαθαρίσετε αυτό το ζήτημα, γιατί είναι ουσιαστικό. Είναι ένα θέμα που δείχνει σε πόση εγρήγορση βρίσκεται η ελληνική εξωτερική πολιτική και πώς ακριβώς διαπραγματευόμαστε με μία χώρα, όπως η Αίγυπτος, που είναι στρατηγικός σύμμαχος και με μία χώρα με την οποία έχουμε παραδοσιακά φιλικούς δεσμούς. Η Αίγυπτος δεν είναι τυχαία χώρα. Οι λαοί της Ελλάδας και της Αιγύπτου έχουν φιλικούς δεσμούς για αιώνες. Συνεπώς, θα έπρεπε να υπάρχει πολύ καλύτερη επικοινωνία με την αιγυπτιακή πλευρά πάνω σε ένα τόσο ευαίσθητο θέμα. Όμως, φαίνεται ότι αιφνιδιαστήκατε ή τουλάχιστον η Κυβέρνηση δεν το αρνείται αυτό. Και δεν μας λέτε γιατί, τι κάνατε και σας αιφνιδίασε η απόφαση του Εφετείου;

Το δεύτερο θέμα αφορά στον τρόπο με τον οποίο διαχειριστήκαμε αυτή την υπόθεση στο επίπεδο της ενημέρωσης. Ακούμε συνέχεια αντιφατικές ενημερώσεις από διάφορα στελέχη της Κυβέρνησης και μέλη του Υπουργείου Εξωτερικών.

Από τον κ. Λοβέρδο ακούσαμε άλλα. Σας λέω για παράδειγμα ότι ο κ. Λοβέρδος είπε ότι δεν υπάρχει «ούτε έξωση» -έτσι δήλωσε προσφάτως- «ούτε δήμευση ούτε αλλαγή του χαρακτήρα της Μονής», και ότι υπάρχουν μόνο αστικές διαφορές.

Από την άλλη, εσείς λέτε ότι δεν αλλάζει η κατοχή, αλλά δεν μιλάτε για το ιδιοκτησιακό καθεστώς που είναι η ουσία της απόφασης του Εφετείου της Ισμαηλίας. Αυτή είναι πράγματι μια μακροσκελής απόφαση εκατόν εξήντα σελίδων στην αραβική γλώσσα, την οποία διαβάζω. Έχω διαβάσει αρκετά αποσπάσματά της. Είναι νομικά πολύ σύνθετο το κείμενο και καταλαβαίνω ότι χρειάζεται χρόνος για ενημέρωση. Αλλά ταυτόχρονα έχουν κυκλοφορήσει και περιλήψεις αυτής της απόφασης και γνωρίζετε σε μεγάλο βαθμό το περιεχόμενό της. Είναι σαφές ότι αμφισβητεί το ιδιοκτησιακό καθεστώς της Μονής και πάνω στην ίδια τη Μονή, αλλά και στα περίχωρα, όπου η Μονή είχε παραδοσιακά περιουσιακά στοιχεία, τα οποία εκμεταλλευόταν.

Αυτή η απόφαση θα πρέπει να μας πείτε σε τι διαφέρει -πάλι δεν απαντήσατε- από το σχέδιο εξωδικαστικής συμφωνίας που έχει ετοιμάσει η ελληνική πλευρά και στο οποίο αναφερθήκατε και εσείς, που ετοιμάστηκε από τον Δεκέμβριο. Πού είναι οι διαφορές;

Κάτι ακόμα πρέπει να τονίσω. Ο κ. Γεραπετρίτης δήλωσε, πριν ταξιδέψει για το Κάιρο σήμερα το πρωί, ότι είναι «συγκρατημένα αισιόδοξος». Πρόκειται να διατηρήσετε τη γραμμή που ανακοινώσατε εδώ και εσείς; Νομίζω το είπατε εχθές στην Επιτροπή Εξωτερικών Υποθέσεων, στην οποία παραβρεθήκαμε για ένα άλλο νομοσχέδιο. Όμως, ειπώθηκε και από τον Κοινοβουλευτικό Εκπρόσωπο της Νέας Δημοκρατίας την περασμένη εβδομάδα ότι δεν θα δεχθεί η Ελληνική Κυβέρνηση «καμία απόκλιση» από τα συμφωνηθέντα και από το κείμενο της εξωδικαστικής συμφωνίας. Θα δεχτείτε απόκλιση; Πάτε να διαπραγματευτείτε έξω από το κείμενο αυτό ή πάτε να διαπραγματευτείτε χωρίς να δεχτείτε καμία απόκλιση;

Όλα αυτά δημιουργούν σύγχυση και νομίζουμε ότι θα πρέπει κάποια στιγμή να μιλήσετε με σαφήνεια στην ελληνική κοινή γνώμη, η οποία δικαίως ανησυχεί. Βλέπει ότι αιφνιδιάζεστε, βλέπει ότι δεν παρακολουθείτε, όπως θα έπρεπε, τις εξελίξεις. Βλέπει ότι δεσμεύεστε για κάποια κείμενα, τα οποία, όμως, τελικά δεν μπορείτε με μία φίλη χώρα να τα κάνετε να συμφωνηθούν και να υπογραφούν. Βλέπει, βεβαίως, τώρα, ότι ο κύριος Υπουργός των Εξωτερικών πηγαίνει στην Αίγυπτο με «συγκρατημένη» αισιοδοξία. Θα έπρεπε να ακούγεται πιο αισιόδοξος.

Ανησυχούμε, με άλλα λόγια, ότι ο τρόπος με τον οποίο η ελληνική Κυβέρνηση έχει διαχειριστεί αυτή την υπόθεση είναι μάλλον αποτυχής και θα περιμέναμε, τουλάχιστον, να υπάρχει περισσότερη ειλικρίνεια και άμεση ενημέρωση. Για παράδειγμα, ο κ. Γεραπετρίτης, συνήθως, μας ενημέρωνε για τέτοια θέματα κατ’ ιδίαν. Δεν υπήρξε καμία προσπάθεια για ενημέρωση των εκπροσώπων και των Αρχηγών των κομμάτων πάνω στο θέμα αυτό, παρόλο που είναι ζωτικής σημασίας. Θα περιμέναμε να κάνετε πολύ περισσότερα και στο επίπεδο της ενημέρωσης και στο επίπεδο της σαφήνειας στην επικοινωνία αλλά, βεβαίως, πιο ουσιαστικά στο επίπεδο της διαπραγμάτευσης με την αιγυπτιακή πλευρά.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ τον κ. Καζαμία.

Παρακαλώ, κύριε Υφυπουργέ.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Κύριε συνάδελφε, μιλάτε για αιφνιδιασμό της Κυβέρνησης. Μιλάτε σαν να περίμενε, δηλαδή, κάποιος από τον κ. Μητσοτάκη ή από τον κ. Γεραπετρίτη να μπορούν να έχουν επηρεάσει την αιγυπτιακή δικαστική απόφαση. Μην τους αποδίδετε μαγικές ιδιότητες, διότι δεν τις έχουν.

Από εκεί και πέρα, μου δημιουργείται και μια άλλη έκπληξη από την ταχύτητα αξιολόγησης της δικαστικής απόφασης. Και εσείς είπατε νωρίτερα ότι είναι ένα πολύπλοκο, πολυσέλιδο νομικό κείμενο στα αραβικά. Αν κάποιος από την Αντιπολίτευση το έχει ήδη μεταφράσει, έχει κάνει ήδη μία ενδελεχή νομική αξιολόγηση και ανάλυση στο σύνολο του κειμένου, ας μας το φέρει, λοιπόν, εδώ να το δουν και οι υπόλοιποι. Είναι εντυπωσιακή, λοιπόν, η σπουδή σας για επιθετικές δηλώσεις κατά της Κυβέρνησης προτού καν διαβαστεί από όλους αναλυτικά μία τόσο πολυσχιδής και πολυσέλιδη νομική απόφαση. Το ζήτημα, λοιπόν, απαιτεί σοβαρότητα και υπευθυνότητα.

Επαναλαμβάνω, ότι η απόφαση αυτή κάνει δεκτή κατ’ αρχάς την έφεση της Μονής. Εμείς είμαστε σαφείς. Στόχος μας είναι, επαναλαμβάνω, να μην έχουμε απόκλιση από τα συμφωνηθέντα, κύριε Καζαμία. Η Ελλάδα προσεγγίζει το θέμα και με ρεαλισμό και με αισιοδοξία, αναγνωρίζοντας, βέβαια, τους σταθερούς δεσμούς εμπιστοσύνης που συνδέουν την Αθήνα με το Κάιρο, την Αίγυπτο δηλαδή, έναν στρατηγικό μας εταίρο και φίλο.

Σας υπενθυμίζω για άλλη μία φορά, τις δημόσιες δηλώσεις της αιγυπτιακής πλευράς τόσο στην Αθήνα όσο και σε ανακοινώσεις που έκαναν την ημέρα που εξεδόθη η δικαστική απόφαση.

Οι θέσεις, λοιπόν, της Κυβέρνησης είναι πέρα ως πέρα ξεκάθαρες. Συμπίπτουν δε και με τις θέσεις της αδελφότητας των μοναχών και να είστε βέβαιος ότι ο Υπουργός Εξωτερικών θα κάνει ό,τι είναι δυνατόν προκειμένου να διασφαλιστεί το επί αιώνες καθεστώς της Μονής και να διατηρηθεί στο ακέραιο ο ελληνορθόδοξος χαρακτήρας της.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεννέα μαθήτριες και μαθητές και δύο συνοδοί εκπαιδευτικοί από το 7ο Δημοτικό Σχολείο Αλίμου, καθώς και πενήντα μαθήτριες και μαθητές και πέντε συνοδοί εκπαιδευτικοί από το 12ο Δημοτικό Σχολείο Χαλανδρίου.

Η Βουλή καλωσορίζει και τα δύο σχολεία.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

**ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εξωτερικών:

1) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης» και

2) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες».

Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμφωνιών αυτών για δέκα λεπτά και οι Κοινοβουλευτικοί Εκπρόσωποι, εφόσον το επιθυμούν, για δέκα λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):**Το Σώμα συμφώνησε.

Επίσης, θα ήθελα να ανακοινώσω στο Σώμα ότι ο Πρόεδρος της Κοινοβουλευτικής Ομάδας της Ελληνικής Λύσης κ. Κυριάκος Βελόπουλος και Βουλευτές του κόμματός του κατέθεσαν στις 3-6-2025 πρόταση νόμου: «Αύξηση των αποθεματικών χρηματοδοτικών μέσων του Ταμείου Εγγύησης Καταθέσεων και Επενδύσεων - Τροποποίηση του ν.4370/2016».

Παραπέμπεται στην αρμόδια Διαρκή Επιτροπή.

Τον λόγο έχει ο κ. Ζερβέας για δέκα λεπτά.

Παρακαλώ, κύριε Ζερβέα, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι Βουλευτές, όπως είπαμε και στην επιτροπή, εμείς θα καταψηφίσουμε και τις δύο κυρώσεις, για τον απλούστατο λόγο ότι αυτοί οι δύο οργανισμοί, η Ύπατη Αρμοστεία του Οργανισμού Ηνωμένων Εθνών και ο Διεθνής Οργανισμός Μετανάστευσης δεν ανταποκρίνονται στον πραγματικό τους ρόλο, ο οποίος υποτίθεται ότι είναι η προστασία των προσφύγων. Θα πρόσθετα εγώ: των αληθινών προσφύγων.

Γιατί ποιος είναι πρόσφυγας; Πρόσφυγας είναι αυτός ο οποίος φεύγει από τη χώρα του, από την πατρίδα του, επειδή διώκεται για εθνικούς, θρησκευτικούς και άλλους λόγους. Ενώ, λοιπόν, μπορεί να καταφύγει σε μία όμορη χώρα, όπου δεν θα απειλούνται τα δικαιώματά του, τα δικαιώματά του γενικότερα στη ζωή και εκεί να ζητήσει πολιτικό άσυλο, συνήθως δεν πράττει αυτό. Αντιθέτως, διανύει αποστάσεις τεράστιες από τα βάθη της Αφρικής ή από τα βάθη της Ασίας για να καταλήξει πού; Στην Ευρώπη. Για ποιον λόγο; Δεν θα μπορούσε να βρει σε κάποια ενδιάμεση χώρα ασφαλές καταφύγιο; Ασφαλώς και θα μπορούσε. Έλα, όμως, που υπάρχουν τα κορόιδα οι Ευρωπαίοι, οι ευρωπαϊκοί λαοί, όπου εκεί για πρώτη φορά θα σκεφτεί να ζητήσει άσυλο. Γιατί; Πολύ απλά, επειδή εκεί γνωρίζει ότι θα έχει επιδόματα, θα έχει δωρεάν εκπαίδευση, θα έχει δωρεάν υγεία και, ουσιαστικά, θα αντιμετωπίζεται ως πρώτης κατηγορίας -ας το πούμε- πολίτης -γιατί πολίτης δεν είναι ακόμη-, εν αντιθέσει με τους γηγενείς.

Οι δύο αυτοί οργανισμοί, λοιπόν, με έμμεσο ή άμεσο τρόπο επηρεάζουν τις πολιτικές των ευρωπαϊκών κυβερνήσεων και τη δική μας, βεβαίως, ασκούν πίεση, ώστε να υπάρχουν μεγάλα ποσοστά παροχής ασύλου σε όσους ισχυρίζονται ότι είναι πρόσφυγες. Επίσης, αυτοί οι δύο οργανισμοί πιέζουν ώστε ακόμα και αυτοί οι οποίοι δεν λαμβάνουν καθεστώς πρόσφυγα να μην απελαύνονται. Ας δούμε κάποια παραδείγματα.

Έχουμε πάρα πολλούς, θα έλεγα χιλιάδες δεκάδες λαθρομετανάστες από το Πακιστάν. Στο Πακιστάν υπάρχει πόλεμος, κυρίες και κύριοι; Και εκτός του ότι δεν υπάρχει πόλεμος, πόσες χώρες περνούν οι Πακιστανοί μέχρι να έρθουν στην Ευρώπη; Πρέπει να είναι γύρω στις επτά με οκτώ. Είναι το Ιράν, είναι το Ιράκ, είναι η Συρία, είναι η Τουρκία. Επίσης, δεν επιλέγουν την οδό προς τις φίλιες μουσουλμανικές χώρες, που θα μπορούσαν άνετα να τους εντάξουν και για λόγους θρησκευτικούς στην κοινωνία τους, όπως η Σαουδική Αραβία, τα Ηνωμένα Αραβικά Εμιράτα, το Κατάρ. Όχι, πηγαίνουν στην Τουρκία, δεν ζητούν ούτε εκεί άσυλο και έρχονται λαθραία στην Ελλάδα, παραβιάζοντας δηλαδή τον νόμο με το έτσι θέλω και λένε «ζητούμε άσυλο» και εμείς πρέπει να τους το δώσουμε. Όχι, δεν πρέπει να τους το δώσουμε.

Θεωρούμε ότι αυτοί οι δύο οργανισμοί μαζί με τις ΜΚΟ, τις γνωστές οργανώσεις και ως μπίζνες καλά οργανωμένες, όπου παίζονται τεράστια οικονομικά συμφέροντα και, βεβαίως, ουδόλως δίνουν στην πραγματικότητα δεκάρα τσακιστή για την τύχη αυτών των ανθρώπων, λειτουργούν κατά των συμφερόντων του έθνους μας.

Ως εκ τούτου, εμείς δεν μπορούμε να νομιμοποιήσουμε την παρουσία αυτών των δύο οργανισμών στη χώρα μας. Εάν, πράγματι, υπηρετούσαν τον ρόλο για τον οποίον υποτίθεται ότι υπάρχουν, ναι, θα συμπράτταμε.

Βεβαίως, εκτός από αυτές τις οργανώσεις, καίρια ευθύνη φέρει και η Κυβέρνηση, η εκάστοτε κυβέρνηση, γιατί δεν είναι ασφαλώς φαινόμενο σημερινό η ανοχή προς τη λαθρομετανάστευση. Είναι ένα φαινόμενο που αρχίζει από τον κ. Σαμαρά, ο οποίος θυμήθηκε το πόσο πατριώτης είναι τώρα που θέλει πάλι να φτιάξει κόμμα και να εμπλακεί εκ νέου ενεργά στην πολιτική σκηνή της χώρας μας.

Υπάρχουν, λοιπόν, αρχές οι οποίες δίνουν αφειδώς πολιτικό άσυλο σε όποιον το ζητήσει, όποιον ισχυριστεί το οτιδήποτε, δίχως οιαδήποτε εξακρίβωση στοιχείων. Είναι γνωστές σε όλους περιπτώσεις όπου έχουν συλλάβει ή μάλλον, ταυτοποιήσει κάποιους οι οποίοι τη μία λέγονται Μοχάμεντ, την άλλη Αλί, την άλλη δεν ξέρω τι και τη μία είναι από το Πακιστάν, την άλλη από το Αφγανιστάν, την άλλη είναι από τη Συρία.

Και ένα πρόσφατο κρούσμα αυτού του αφειδούς τρόπου του να δίνουν πολιτικό άσυλο είναι τα μέλη της τουρκικής μαφίας, όπου ένα εξ αυτών πρόσφατα πυροβόλησε άνδρες της Εθνικής Υπηρεσίας Πληροφοριών και ο οποίος είχε λάβει άσυλο και όχι μόνο αυτός, αλλά και άλλοι πεντακόσιοι οι οποίοι είχαν ισχυριστεί ότι ήταν διωκόμενοι από την Κυβέρνηση Ερντογάν και τελικά, βεβαίως, δεν ήταν διωκόμενοι από την Κυβέρνηση Ερντογάν. Ήταν μαφιόζοι.

Τι θα γίνει επιτέλους; Θα γίνουμε εδώ πέρα άσυλο μαφιόζων, κακοποιών, βιαστών και εγώ δεν ξέρω τι άλλο; Τι κάνουν οι υπηρεσίες του κράτους;

Διότι, τουλάχιστον, στη συγκεκριμένη περίπτωση πρέπει να παραδεχτείτε, κύριε Υπουργέ, ότι η Κυβέρνηση απέτυχε. Πεντακόσιοι μαφιόζοι πήραν άσυλο.

Γνώμη μας είναι ότι πρέπει να υπάρξει αληθινή σκλήρυνση της μεταναστευτικής πολιτικής και κάποια στιγμή να έρθει ένα νομοσχέδιο στη Βουλή το οποίο θα ασχολείται με μαζικές απελάσεις ανθρώπων που δεν θα έπρεπε να είναι εδώ πέρα.

Θα πάω στο θέμα της Μονής Σινά. Θεωρούμε ότι είναι συνέχεια των λάθος σημάτων που δίνει διαχρονικώς η ελληνική εξωτερική πολιτική προς φίλους και συμμάχους. Ποια είναι τα σήματα αυτά; Είναι τα σήματα της υποχωρήσεως και είναι τα σήματα του ότι είμαστε τα καλά παιδιά της περιοχής. Και το πρόβλημα είναι ότι εμείς νομίζουμε ότι όλα επιλύονται με το Διεθνές Δίκαιο. Δυστυχώς, όμως, οι γείτονές μας δεν υποστηρίζουν το ίδιο. Γι’ αυτό δημιουργείται ένα πρόβλημα.

Επομένως, όταν η Αγιά Σοφιά έγινε τζαμί και εμείς, αντί να επιβάλουμε κυρώσεις στην Τουρκία, αρκεστήκαμε σε κάποιες χλιαρές διπλωματικές διαμαρτυρίες, δώσαμε ένα σήμα ότι εδώ είμαστε για την επόμενη καρπαζιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα μου δώσετε ένα λεπτό, κύριε Πρόεδρε.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Εχθές -και κλείνω με αυτό- είχαμε ένα δημοσίευμα στη «Voice News», μια αποκάλυψη του πρώην Ευρωβουλευτή, του κ. Νότη Μαριά. Ο κ. Νότης Μαριάς, λοιπόν, ισχυρίζεται πως υπάρχει συμφωνία μεταξύ Τουρκίας, Ελλάδας και Ιταλίας για τη διασύνδεση Τουρκίας-Ιταλίας μέσω Κρήτης με υποθαλάσσιο καλώδιο οπτικών ινών μήκους τεσσάρων χιλιάδων χιλιομέτρων.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΑΛΕΞΑΝΔΡΟΣ ΖΕΡΒΕΑΣ:** Μάλιστα, κύριε Πρόεδρε.

Και θέλω, κύριε Υφυπουργέ, να διαψεύσετε ή να επιβεβαιώσετε αυτή την είδηση. Διότι, αν ισχύει αυτή η είδηση ότι εμείς έχουμε συναινέσει την ίδια ώρα που έχουμε μείνει στα 6,01 ναυτικά μίλια από την Κάσο, τότε υπάρχει πρόβλημα. Υπάρχει μεγάλο πρόβλημα στην εξωτερική μας πολιτική.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζερβέα.

Επόμενος ομιλητής είναι ο κ. Γεώργιος Ρούντας, ειδικός αγορητής της Νίκης.

**ΓΕΩΡΓΙΟΣ ΡΟΥΝΤΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα δύο συμβάσεις Έδρας μεταξύ της Ελληνικής Δημοκρατίας και του Οργανισμού Ηνωμένων Εθνών και του Διεθνούς Οργανισμού Μετανάστευσης. Και αν μη τι άλλο, προφανώς, η χώρα μας βρίσκεται στο μάτι του κυκλώνα ως προς το μεταναστευτικό και το προσφυγικό, γιατί βρίσκεται στο νοτιοανατολικότερο άκρο της Ευρώπης και προδήλως, αποτελεί πόλο έλξης εκατομμυρίων ανθρώπων, κυρίως, από την Αφρική και από την Ασία, που προσπαθούν να έρθουν διαμέσου της Ελλάδας και να ζήσουν στην Ευρώπη.

Η λαθρομετανάστευση, ιδίως τα τελευταία είκοσι χρόνια, αποτελεί μια από τις κύριες υβριδικές απειλές εναντίον της πατρίδας μας. Αυτές τις μεθόδους χρησιμοποιεί διαρκώς η Τουρκία. Είναι γνωστή η δράση πολλών διεθνών εγκληματικών δικτύων, τα οποία εκμεταλλεύονται τον ανθρώπινο πόνο και την ανθρώπινη δυστυχία, εργαλειοποιώντας, προφανώς, το Δίκαιο Των Ανθρωπίνων Δικαιωμάτων και, φυσικά, τις δυτικές νομοθεσίες περί μετανάστευσης και εισάγουν στην Ευρώπη διά της Ελλάδας αμέτρητο αριθμό ανθρώπων.

Και αν, μάλιστα, λάβει κάποιος υπ’ όψιν ότι αυτές οι ομάδες λαθρομεταναστών κουβαλούν μια εντελώς διαφορετική νοοτροπία, έχουν άλλα ήθη, άλλα έθιμα, άλλο πολιτισμικό υπόβαθρο, θα καταλάβουμε ότι είναι πάρα πολύ δύσκολο πολλές φορές να αφομοιωθούν από τον δυτικό τρόπο ζωής. Και αυτό αποτελεί ένα γεγονός το οποίο προκαλεί πολλούς κινδύνους για την κοινωνική ειρήνη και συνοχή.

Προσφάτως είδε το φως της δημοσιότητας το περιστατικό της ένοπλης βίας κατά των στελεχών της ΕΥΠ έξω από τη Θεσσαλονίκη, με το εγκληματικό δίκτυο των Τούρκων. Να το καταθέσω και στα Πρακτικά αυτό, ότι ο Τούρκος και οι συνεργάτες του βρίσκονται στην Ελλάδα με άσυλο από το 2023. Σας το καταθέτω.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό πρέπει να μας προβληματίσει πάρα πολύ και, φυσικά, δεν μπορεί να ξεχάσουμε ότι στην απόπειρα μαζικής αθρόας εισβολής τον χειμώνα του 2020 στον Έβρο, ο ΟΗΕ με τις αρμόδιες υπηρεσίες του απέφευγε συστηματικά να κατονομάσει ποιος είναι ο υπαίτιος, δηλαδή η Τουρκία. Διότι αυτοί οι άνθρωποι έρχονταν από την Τουρκία και προσπαθούσαν βίαια και παράνομα να μπουν στη χώρα μας. Και ενώ η χώρα μας εκείνες τις ημέρες αντιμετώπιζε μια πρωτοφανή απειλή, προφανώς, δεν έλαβε τη δέουσα στήριξη από τον ΟΗΕ, καθώς ο τελευταίος προσπαθούσε να τηρήσει ίσες αποστάσεις τόσο από την Τουρκία όσο και από την Ελλάδα.

Βλέπουμε, λοιπόν, ότι πολλές φορές στην πράξη η Ύπατη Αρμοστεία του ΟΗΕ επιδεικνύει πολλές φορές μια συμπεριφορά μιας ΜΚΟ, που πάση θυσία διευκολύνει τη λαθρομετανάστευση από την Ασία και την Αφρική προς τον δυτικό κόσμο και φυσικά, την είσοδο του Ισλάμ, χωρίς να λαμβάνει υπ’ όψιν τα γιγάντια προβλήματα που υπάρχουν και εντός των δυτικών κοινωνιών.

Κατά τη γνώμη μας, ο ΟΗΕ θα έπρεπε να χαράσσει πολιτικές για την ανάσχεση αυτών των τάσεων των λαθρομεταναστευτικών ροών δημιουργώντας πραγματικά ομαλές συνθήκες διαβίωσης, αντί να ενθαρρύνει την αθρόα και χωρίς έλεγχο μεταφορά εκατομμυρίων ανθρώπων από φτωχές περιοχές του κόσμου στην Ευρώπη.

Και εάν παρατηρήσει κανείς τη στάση του οργανισμού, θα καταλήξει στο συμπέρασμα ότι όλα αυτά τα χρυσοπληρωμένα στελέχη που έχει στο δυναμικό του, θεωρούν ότι είναι υποχρεωμένες οι άλλες χώρες να «κουβαλήσουν» -σε εισαγωγικά το λέω- αυτό το ποσοστό δυστυχίας το οποίο προκαλεί ο ίδιος, υποτίθεται, ο ανεπτυγμένος δυτικός κόσμος.

Να σημειώσω ότι το 2000 η Υποδιεύθυνση Πληθυσμού, Population Division, του ΟΗΕ δημοσίευσε μία –θα λέγαμε- προφητική έκθεση, με τίτλο «Μετανάστευση αντικατάστασης, είναι η λύση για φθίνοντες και γερασμένους πληθυσμούς;».

Το καταθέτω στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκεί μέσα αναφέρει ρητά ότι έως το 2050 τα δυτικά κράτη οφείλουν να δεχθούν διακόσια πενήντα εκατομμύρια άνθρωποι από τον τρίτο κόσμο, καθότι αυτό θα συντελέσει στην επίλυση του δημογραφικού και κατ’ επέκταση του συνταξιοδοτικού προβλήματος που μαστίζει τις δυτικές κοινωνίες. Είναι χαρακτηριστικό ότι τα κράτη που σέβονται τον εαυτό τους έχουν αρχίσει έντονα και αμφισβητούν αυτήν την τακτική του ΟΗΕ και προφανώς θεωρούν ότι δεν προασπίζεται πλέον τη διεθνή ειρήνη και την ασφάλεια των κρατών.

Αξίζει να σημειωθεί ότι το 2018 ορισμένα κράτη-μέλη του ΟΗΕ δεν δέχθηκαν να υπογράψουν τη Διακήρυξη του Μαρρακές που ανάγει σε υπέρτατη αρχή το δικαίωμα στη μετανάστευση. Μάλιστα, στις 21 Μαΐου του 2025 ο Γάλλος υπουργός εσωτερικών παρουσίασε μια εκτενή έκθεση, με τίτλο: «Η μουσουλμανική αδελφότητα και το πολιτικό Ισλάμ στη Γαλλία».

Σύμφωνα με την έκθεση αυτή, λοιπόν, έχουν ταυτοποιηθεί εκατόν τριάντα εννέα χώροι λατρείας που είναι συνδεδεμένοι με την Οργάνωση «Musulmans de France Fédération», η οποία αποτελεί τον γαλλικό βραχίονα της μουσουλμανικής αδελφότητας. Μάλιστα, η συγκεκριμένη οργάνωση, όπως λέει μέσα η έκθεση, έχει σχέση με το 7% των δύο χιλιάδων οκτακοσίων τζαμιών που λειτουργούν στη Γαλλία.

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σημειώσουμε ότι αυτήν τη στιγμή στη Γαλλία ζουν περίπου επτάμισι εκατομμύρια μουσουλμάνοι. Και σύμφωνα με τον Γάλλο υπουργό εσωτερικών, αυτή η έκθεση αποδεικνύει ότι η συγκεκριμένη οργάνωση που προαναφέραμε, στοχεύει να οδηγήσει ολόκληρη τη γαλλική κοινωνία στον νόμο της Σαρία. Οι συγγραφείς της έκθεσης περιγράφουν την ιδεολογία της μουσουλμανικής αδελφότητας ως μια απειλή που εξαπλώνεται ύπουλα και προοδευτικά, υπονομεύοντας την εθνική συνοχή, μέσω μιας διακριτικής και μεθοδικής στρατηγικής διείσδυσης στη γαλλική κοινωνία.

Επιπλέον, στις 22 Μαΐου του 2025 εννέα ηγέτες κρατών-μελών ζητούν μια διαφορετική προσέγγιση ως προς την ερμηνεία της σύμβασης των ανθρωπίνων δικαιωμάτων του ανθρώπου, της ΕΣΔΑ, ώστε να μπορούν να απελαύνουν υπηκόους τρίτων χωρών που έχουν τελέσει ποινικά αδικήματα. Διαμαρτύρονται δηλαδή ότι η ερμηνεία του δικαστηρίου περιόρισε την ικανότητά τους να λαμβάνουν πολιτικές αποφάσεις στις δικές τους δημοκρατίες.

Να σημειώσω ότι, όπως ανέφερε και η εφημερίδα «Το Βήμα» σε δημοσίευμα στις 18-5-2025, με μια απόφαση σταθμό το πενταμελές Ομοσπονδιακό Διοικητικό Δικαστήριο της Λειψίας ορίζει ότι ανοίγει ο δρόμος για μαζικές επιστροφές προσφύγων στη χώρα μας. Κατά τη συγκεκριμένη δικαστική απόφαση, άγαμοι, αρτιμελείς και μη ευάλωτοι δικαιούχοι διεθνούς προστασίας δεν απειλούνται με εξευτελιστικές ή απάνθρωπες συνθήκες διαβίωσης κατά την επιστροφή τους στην Ελλάδα.

Το καταθέτω και αυτό στα Πρακτικά.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και μέσα σε όλα αυτά, μπορούμε να λάβουμε υπ’ όψιν και το αίτημα του Προέδρου της Πακιστανικής Κοινότητας της Ελλάδας που απηύθυνε προσφάτως σε συνέντευξή του στα ΝΕΑ, του κ. Τζαβέντ Ασλάμ. Ο κ. Τζαβέντ Ασλάμ σε κάποιο σημείο της συνέντευξης λέει επί λέξει το εξής: «Ευτυχώς που πριν από πέντε χρόνια φτιάχτηκε ένα μικρό τζαμί στον Ελαιώνα, και ευχαριστούμε πολύ το ελληνικό κράτος για αυτό. Χωράει, όμως, το πολύ τριακόσια άτομα. Στην Ελλάδα υπάρχουν περίπου πεντακόσιες χιλιάδες άνθρωποι που πιστεύουν στο Ισλάμ».

Καταθέτω στα Πρακτικά τη συγκεκριμένη συνέντευξη, όπως και άλλο ένα έγγραφο.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς θεωρούμε σωστό, λοιπόν, με βάση τη δήλωση του συγκεκριμένου εκπροσώπου, ότι πρέπει να υπάρχει ένα τζαμί ανά τριακόσιους με τετρακόσιους μετανάστες στην Ελλάδα.

Και επειδή μιλήσατε για επιτυχίες, κύριε Υπουργέ, να πω ότι όλα αυτά συμβαίνουν σε μια χρονική στιγμή όπου πριν από λίγες ημέρες ο κ. Ερντογάν, ο οποίος κάνει χρήση των υβριδικών απειλών, δηλαδή χρησιμοποιεί την αθρόα μετανάστευση για να απειλεί τη χώρα μας, είπε ότι η Αγία Σοφία και η Κωνσταντινούπολη θα είναι για πάντα τουρκικές. Δεν είδα να γυρίζετε τον κόσμο ανάποδα. Θα έπρεπε να το κάνετε. Μία είναι η δήλωση που έπρεπε να έχετε κάνει, ότι δεν τελείωσε τίποτα οριστικά και ότι η μάχη για τη ρωμιοσύνη και την Πόλη ακόμα συνεχίζεται. Όμως, εσείς, δυστυχώς, προσκυνάτε στην κυριολεξία τον Ερντογάν.

Καταψηφίζουμε και τις δύο συμβάσεις.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ρούντα.

Επόμενος ομιλητής είναι ο κ. Δημήτριος Τζανακόπουλος, ειδικός αγορητής της Νέας Αριστεράς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Ήδη από εχθές, κατά τη συζήτηση στην επιτροπή, από τη μεριά μας είπαμε ότι η κύρωση των Συμβάσεων Έδρας, τόσο με τον Διεθνή Οργανισμό Μετανάστευσης όσο και με την Ύπατη Αρμοστεία του ΟΗΕ για τους πρόσφυγες, είναι μια θετική θεσμική κίνηση, αν και όλοι γνωρίζουν και όλοι γνωρίζουμε ότι αμφότεροι οι οργανισμοί λειτουργούν κανονικότατα στη χώρα μας εδώ και δεκαετίες και διέπεται προφανώς η λειτουργία τους από τις διεθνείς συμβάσεις που ούτως η άλλως έχει υπογράψει η Ελληνική Δημοκρατία, στο πλαίσιο της συμμετοχής της στον Οργανισμό Ηνωμένων Εθνών. Μιλώ για τις συμβάσεις του 1946 και του 1947 που ορίζουν τον τρόπο με τον οποίο λειτουργούν οι οργανισμοί ή οι παρακολουθηματικοί οργανισμοί ή οι οργανισμοί οι οποίοι βρίσκονται υπό την αιγίδα του Οργανισμού Ηνωμένων Εθνών.

Παρ’ όλα αυτά η νομοθετική πρωτοβουλία της Κυβέρνησης, πανηγυρικού χαρακτήρα σε μεγάλο βαθμό, ανοίγει μια συζήτηση για τη συνολική πολιτική της χώρας, για τη συνολική πολιτική της Ελληνικής Δημοκρατίας τα τελευταία έξι χρόνια στο προσφυγικό και στο μεταναστευτικό. Και νομίζω ότι αυτή η συζήτηση παίρνει ακόμη μεγαλύτερο ενδιαφέρον, διότι σχετίζεται και με τη λειτουργία διεθνών οργανισμών.

Ο πολιτικός συγγενής της Νέας Δημοκρατίας και εννοώ τον κ. Τραμπ τον Πρόεδρο των Ηνωμένων Πολιτειών, αλλά και οι πολιτικοί συγγενείς της Νέας Δημοκρατίας σε ολόκληρη την Ευρώπη, τα ακραία δεξιά και ριζοσπαστικά δεξιά κόμματα που συμμετέχουν στις κυβερνήσεις ή ηγούνται κυβερνήσεων σε ολόκληρη την Ευρώπη, έχουν εξαπολύσει μια μαζική επίθεση εναντίον των διεθνών οργανισμών και κυρίως εναντίον του Οργανισμού Ηνωμένων Εθνών με απόσυρση χρηματοδοτήσεων, με απόσυρση προσωπικού, με δυσκολίες στη λειτουργία τους, οι οποίες έχουν ενταθεί τον τελευταίο έναν χρόνο.

Φαντάζομαι θα γνωρίζετε, κύριε Υφυπουργέ, τα προβλήματα που έχουν προκύψει σε πάρα πολλούς διεθνείς οργανισμούς μετά τις αποφάσεις της αμερικανικής κυβέρνησης να μειώσει τη σχετική χρηματοδότηση, αλλά και το προσωπικό τους που υπηρετεί εκεί. Νομίζω λοιπόν ότι είναι μια κρίσιμη συζήτηση αυτή η οποία έχει πολλές και διαφορετικές πτυχές.

Θα πω, λοιπόν, ότι θετικές είναι οι πανηγυρικές νομοθετήσεις, όμως, όπως σας είπα και χθες στην επιτροπή, καλό θα ήταν, πέρα από αυτές τις νομοθετήσεις, να ακούμε καμιά φορά και αυτά που έχουν να πουν οι ίδιοι οι διεθνείς οργανισμοί, οι ασχολούμενοι με τη μετανάστευση και με το προσφυγικό ζήτημα. Επίσης, σας τόνισα ότι η Ελληνική Κυβέρνηση, σε σχέση με αυτά τα οποία έχουν να πουν οι διεθνείς οργανισμοί, κωφεύει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, επιτρέψτε μου μια μικρή διακοπή για να αναγγείλω τα παιδιά.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα δύο μαθήτριες και μαθητές και δύο συνοδοί εκπαιδευτικοί από το 18ο Δημοτικό Σχολείο Αμαρουσίου.

Η Βουλή σάς καλωσορίζει. Σας ευχόμαστε να έχετε καλή πρόοδο.

(Χειροκροτήματα από όλες τις πτέρυγες της Βουλής)

Ευχαριστούμε πολύ, κύριε Τζανακόπουλε. Συνεχίστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Η Ελληνική Κυβέρνηση, λοιπόν, σε όσα έχουν να πουν οι διεθνείς οργανισμοί που δραστηριοποιούνται στο πεδίο και της μετανάστευσης και του προσφυγικού, φαίνεται να κωφεύει και να υλοποιεί μια πολιτική αποτροπής.

Σας κάλεσα εχθές να τοποθετηθείτε ευθέως για τη θέση την οποία έχει η πολιτική ηγεσία του Υπουργείου Εξωτερικών -το οποίο μπορεί να μην έχει την άμεση αρμοδιότητα, αλλά σχετίζεται με τα ζητήματα που έχουν να κάνουν με τη μετανάστευση και το προσφυγικό- σε σχέση με αυτήν την πολιτική αποτροπής την οποία ακολουθεί η Κυβέρνηση. Και μιλάμε για μια πολιτική αποτροπής και ενεργητικής και παθητικής.

Θα ξεκινήσω με την παθητική αποτροπή. Είναι σύμπτωση ότι σήμερα είναι και Κοινοβουλευτικός Εκπρόσωπος της Νέας Δημοκρατίας εδώ ο κ. Πλεύρης; Θα ήθελα να μας πει αν εξακολουθεί να έχει τις ίδιες απόψεις που είχε το 2011, όταν έλεγε σε μία εκδήλωση καταχειροκροτούμενος -και εξηγώ τι είναι η παθητική αποτροπή- ότι όταν έρχονται εδώ μετανάστες ή πρόσφυγες, θα πρέπει η ζωή τους να είναι χειρότερη από τη ζωή που είχαν στις χώρες τους. Θα πρέπει η κόλαση να φαντάζει παράδεισος για τους παράτυπα εισερχόμενους μετανάστες, αλλά και για τους πρόσφυγες. Θα πρέπει να μην έχουν να φάνε, θα πρέπει να μην έχουν να πιούνε, θα πρέπει να μην έχουν ιατροφαρμακευτική περίθαλψη. Θα πρέπει να μην μπορούν να πάνε στο νοσοκομείο. Αυτή είναι η πολιτική της παθητικής αποτροπής. Το κράτος αποσύρεται από τη διεθνή του υποχρέωση να σέβεται όλους, την ανθρώπινη αξιοπρέπεια όλων όσων βρίσκονται στο εσωτερικό των συνόρων. Και ο στόχος ποιος είναι; Αφενός αυτοί που έρχονται εδώ να εξαναγκάζονται μόνοι τους να φύγουν, ακριβώς επειδή η κόλαση θα φαντάζει παράδεισος, πρώτον. Και δεύτερον, να μεταφερθούν τα μαντάτα στους υπόλοιπους ανά τον κόσμο, ώστε να ξέρουν ποια θα είναι η τύχη τους εδώ.

Θα ήθελα να γνωρίζω αν αυτή η πολιτική τοποθέτηση εξακολουθεί να ισχύει για εσάς, κύριε Πλεύρη, ή την ανακαλείτε, πρώτον. Και δεύτερον, θα ήθελα μια δήλωση από το Υπουργείο Εξωτερικών, από την πολιτική ηγεσία του Υπουργείου Εξωτερικών, αν αποδοκιμάζει τέτοιου είδους πολιτικές αντιλήψεις ή αν θεωρεί ότι η πολιτική της παθητικής αποτροπής είναι αυτή την οποία πρέπει να ακολουθεί η Ελληνική Δημοκρατία -και να το ακούσω και αρμοδίως- σε σχέση με το ζήτημα το μεταναστευτικό και το προσφυγικό.

Υπάρχει, όμως, και κάτι ακόμα χειρότερο. Υπάρχει η πολιτική της ενεργητικής αποτροπής. Η ενεργητική αποτροπή ονομάζεται pushbacks, επαναπροωθήσεις, οι οποίες όπως γνωρίζετε, κύριε Υφυπουργέ, είναι πρακτική παράνομη σύμφωνα με το Διεθνές Δίκαιο. Και θα πρέπει τελικά να μας απαντήσετε, γιατί εχθές όταν σας έθεσα το ερώτημα, η σχετική σας απάντηση ήταν ότι η Ελληνική Δημοκρατία δεν κάνει pushbacks, η Ελληνική Δημοκρατία δεν έχει πρακτική επαναπροωθήσεων.

Όμως, τη σχετική επισήμανση δεν την κάνω εγώ, κυρία Βούλτεψη, που το 2022, αν δεν κάνω λάθος, σε τηλεοπτική σας συνέντευξη λέγατε: «Αν η Ελλάδα κάνει pushbacks, πού είναι οι νεκροί; Πού είναι τα πτώματα; Pushbacks χωρίς πτώματα δεν υπάρχουν». Λέω, λοιπόν. Ενημερωθήκατε αρμοδίως εσείς από το Υπουργείο Εξωτερικών; Κυρία Βούλτεψη, ενημερωθήκατε ότι πριν από μερικούς μήνες εκδόθηκε η απόφαση του Ευρωπαϊκού Δικαστηρίου Ανθρωπίνων Δικαιωμάτων, όπου η σχετική απόφαση σημειώνει ότι «στην Ελλάδα υπάρχει συστηματική παραβίαση των κανόνων που απαγορεύουν τα pushbacks»; Δηλαδή η Ελλάδα κάνει pushbacks. Καταδικάστηκε η Ελλάδα να πληρώσει αποζημίωση για πρώτη φορά για περίπτωση επαναπροώθησης στον Έβρο. Την ξέρετε τη συγκεκριμένη υπόθεση, κυρία Βούλτεψη; Έγινε, αν δεν κάνω λάθος, επί δικής σας υπουργίας. Το 2021 ήσασταν; Ήσασταν. Το 2021, λοιπόν, υπήρξε περίπτωση που το Ευρωπαϊκό Δικαστήριο Ανθρωπίνων Δικαιωμάτων καταδίκασε τη χώρα ακριβώς για την πρακτική των pushbacks και σημείωνε ότι η πρακτική αυτή είναι συστηματική από τη μεριά της Ελλάδας.

Επομένως, τώρα δεν πρέπει να απαντήσετε στις κατηγορίες ή στις καταγγελίες από τη μεριά της Αντιπολίτευσης, από τη μεριά της Νέας Αριστεράς ή των άλλων κομμάτων που παίρνουν την πολιτική ευθύνη και σας λένε ευθέως ότι υλοποιείται αυτή η πρακτική στα σύνορα της χώρας. Πρέπει να απαντήσετε στο Ευρωπαϊκό Δικαστήριο Ανθρωπίνων Δικαιωμάτων. Την ξέρετε την απόφαση; Την έχετε διαβάσει; Περιμένω να ακούσω τα σχόλιά σας σχετικά, διότι πριν από μερικά χρόνια μας λέγατε: «Μα, πού είναι οι νεκροί; Πού είναι οι νεκροί;».

Οι νεκροί, λοιπόν, είναι αυτοί οι οποίοι αναφέρονται στις σχετικές αποφάσεις του Ευρωπαϊκού Δικαστηρίου, αλλά και σε κάτι άλλο, στις δηλώσεις των επικεφαλής της Frontex οι οποίοι ερευνούν δώδεκα ανοιχτές σοβαρότατες υποθέσεις επαναπροωθήσεων στο Αιγαίο, οι οποίες έχουν κοστίσει ζωές. Και οι δώδεκα αυτές υποθέσεις επαναπροωθήσεων τις οποίες διερευνά η Frontex αφορούν το 2023, το 2024 και το 2025.

Μάλιστα, έφτασε στο σημείο η Frontex, η οποία –προσέξτε- δεν είναι καθόλου άμοιρη ευθυνών για το τι συμβαίνει και στην Ελλάδα, αλλά και αλλού, καθόλου άμοιρη ευθυνών, αλλά φανταστείτε ότι ακόμα και εκείνη -είναι ενήμερο το Υπουργείο Εξωτερικών σε σχέση με τις ανοικτές έρευνες;- ακόμα και εκείνη λέει ότι υπάρχει συστηματική παραβίαση των κανόνων του Διεθνούς Δικαίου και ότι ήδη εξετάζει το ενδεχόμενο να διακόψει όλες τις χρηματοδοτήσεις προς τη χώρα, μεταξύ των οποίων και τις χρηματοδοτήσεις για τη συντήρηση των σκαφών του Λιμενικού. Τα έχετε υπ’ όψιν σας όλα αυτά;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν αρκεί, λοιπόν, να λέμε, κύριε Υφυπουργέ και κύριοι της Νέας Δημοκρατίας, ότι οι λιμενικοί κάνουν καλά τη δουλειά τους.

Υπάρχει φυσικά και η τραγωδία, το έγκλημα στην Πύλο, για το οποίο σας ζήτησα να πάρετε θέση -δεν πήρατε θέση- όπου έχει ανοίξει εισαγγελική έρευνα και δεν έχει διευκρινιστεί αν οι συγκεκριμένοι αξιωματικοί του Λιμενικού Σώματος οι οποίοι ελέγχονται εξακολουθούν να υπηρετούν και αν έχει υπάρξει η αναγκαία σύσταση πειθαρχικού συμβουλίου εκ μέρους της διοίκησης. Δεν απαντήσατε. Το μόνο το οποίο βρήκατε να πείτε εχθές είναι ότι οι λιμενικοί κάνουν τη δουλειά τους με υπευθυνότητα και τηρώντας τον νόμο. Πώς τηρώντας τον νόμο; Καταδίκες από το Ευρωπαϊκό Δικαστήριο υπάρχουν. Θα πάρει κανείς, επιτέλους, θέση σε αυτήν την Κυβέρνηση;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κλείνω, λέγοντας ότι καλοί οι συμβολισμοί, αλλά συνήθως οι συμβολισμοί δεν αρκούν. Απαιτείται επιτέλους από τη μεριά της χώρας, από τη μεριά της Ελληνικής Δημοκρατίας, ο σεβασμός στους κανόνες του Διεθνούς Δικαίου, ώστε να μη μετατραπεί η Ελλάδα σε χώρα παρία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τζανακόπουλο.

Επόμενος ομιλητής ο κ. Στυλιανός Φωτόπουλος, ειδικός αγορητής της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:** Πριν ξεκινήσω την ομιλία μου, να πω ότι ως Ελληνική Λύση εκφράζουμε την αμέριστη εμπιστοσύνη μας στο Λιμενικό Σώμα, το οποίο καθημερινά δίνει αγώνες για να φυλάττει τα σύνορα της πατρίδας.

Αναφέρθηκε νωρίτερα από το Προεδρείο μια πρόταση νόμου την οποία καταθέσαμε ως Ελληνική Λύση εχθές. Καλούμε και τα υπόλοιπα κόμματα να τη στηρίξουν. Αφορά τα υπερκέρδη των τραπεζών, τα οποία τα τελευταία χρόνια έχουν γιγαντωθεί. Να πω μόνο ότι για το 2023 τα κέρδη των συστημικών τραπεζών ανήλθαν σε 3,6 δισ., για το 2024 στα 4,48 δισ. και για το 2025, το πρώτο τρίμηνο, στο 1,2 δισ.. Αυτό έδωσε τη -σε εισαγωγικά- «δυνατότητα» στις τράπεζες να μοιράσουν, μετά από αρκετά χρόνια, μερίσματα, μερίσματα τα οποία όποιος ξέρει λίγο από οικονομικά και από σύνταξη οικονομικών καταστάσεων, καταλαβαίνει ότι αφαιρούνται και από τα κεφάλαια των συστημικών τραπεζών, τα οποία δεν τα πειράζουμε σε ό,τι αφορά τον αναβαλλόμενο φόρο.

Και λέω δεν τα πειράζουμε, γιατί υπάρχει μια νομοθεσία η οποία τους επιτρέπει να καταβάλουν τον φόρο εισοδήματος, τον οποίο καταβάλλει κάθε φυσικό ή νομικό πρόσωπο στην Ελλάδα κάθε χρόνο. Οι τράπεζες θα τον καταβάλλουν στο μέλλον για να περιορίσουν την έκθεση που είχαν σε πιστωτικό κίνδυνο, για να ενδυναμώσουν τα πιστωτικά τους κεφάλαια. Αυτό όμως δεν τους απαγορεύει τα τελευταία χρόνια να δίνουν μερίσματα και μάλιστα σε ποσοστό που φτάνει το 50%.

Σας καλούμε λοιπόν ως Ελληνική Λύση να στηρίξετε την πρόταση νόμου να αυξηθούν τα αποθεματικά κάλυψης των εγγυημένων καταθέσεων για όλους τους πολίτες.

Δυστυχώς για σας, κύριε Υπουργέ -και το λέω πολύ καλοπροαίρετα- είστε στη δυσάρεστη θέση να είστε εδώ σήμερα να υπερασπιστείτε το Υπουργείο Εξωτερικών, σε μια δύσκολη κατάσταση -το αναγνωρίζω- σε προσωπικό επίπεδο για την Ελληνική Κυβέρνηση. Αναφερθήκατε και στην ομιλία σας εχθές στη διάρκεια της επιτροπής στον ρόλο της Αντιπολίτευσης τις τελευταίες ημέρες, με θέμα τη Μονή Σινά και την απόφαση του εφετείου της Αιγύπτου.

Ξέρετε, κύριε Υπουργέ, δεν είναι η Αντιπολίτευση η οποία ανέδειξε το θέμα. Να σας υπενθυμίσω τις δηλώσεις του Αρχιεπισκόπου Ιερώνυμου, ο οποίος δεν φημίζεται για την παρεμβατικότητά του. Να σας υπενθυμίσω τις δηλώσεις της κ. Μπακογιάννη. Να σας υπενθυμίσω τις δηλώσεις και τις ενέργειες των μοναχών της Μονής Σινά.

Δεν θα πω γιατί σήμερα βρίσκεται ο κ. Γεραπετρίτης στο Κάιρο για διαβουλεύσεις, ενώ τις προηγούμενες μέρες μας λέγατε ότι δεν υπάρχει θέμα. Πάει σήμερα ο κ. Γεραπετρίτης να υποστηρίξει τα εθνικά συμφέροντα, αλλά θα πρέπει να δοθεί μια απάντηση και να σταματήσουμε πια να κάνουμε πολιτική με όρους επικοινωνίας.

Η κατάσταση σήμερα είναι καλύτερη ή χειρότερη από την κατάσταση μέχρι πριν λίγες μέρες; Σαφώς για τα εθνικά συμφέροντα η κατάσταση είναι δυσχερέστερη. Αυτή είναι η ουσία και θα πρέπει να σταματήσουμε να βλέπουμε το θέμα με επικοινωνιακούς όρους. Εμείς να συστρατευτούμε σε έναν εθνικό σκοπό, να σας βοηθήσουμε, αλλά δεν μπορείτε να πετάτε κάθε φορά λάσπη στην Αντιπολίτευση, ότι κάνουμε αντιπολίτευση στα εθνικά θέματα, για τα οποία είπατε νωρίτερα ότι η Κυβέρνηση του Κυριάκου Μητσοτάκη τα τελευταία χρόνια έχει κάνει όσα δεν έχουν κάνει όλες οι προηγούμενες κυβερνήσεις και αναφερθήκατε στη Μονή Σινά σε ερώτηση συναδέλφου.

Φυσικά, λογικό είναι. Καμία κυβέρνηση δεν έχει βρεθεί σε αυτή τη δύσκολη θέση να πρέπει να υπερασπιστεί τα αυτονόητα. Αυτά όμως είναι αποτέλεσμα των δικών σας επιλογών, όπως αποτέλεσμα των δικών σας χειρισμών είναι και η υπόθεση η οποία έχει έρθει στη δημοσιότητα από τη Δευτέρα και δεν είναι άλλη από την κατάσταση η οποία διαμορφώνεται ή φαίνεται να διαμορφώνεται -θα θέλαμε περισσότερες λεπτομέρειες ως αρμόδιος Υφυπουργός Εξωτερικών- σχετικά με τη βουλή της Λιβύης και το θέμα που έχει προκύψει με την αναγνώριση του Τουρκολιβυκού μνημονίου, κάτι το οποίο δεν ίσχυε μέχρι σήμερα από την κυβέρνηση του κ. Χαφτάρ.

Όλα αυτά έρχονται σε συνέχεια των δυσμενών στοιχείων τα οποία βιώνουμε ως ελληνικό κράτος και τα οποία δεν είναι άσχετα από την πολιτική την οποία έχετε χαράξει, την πολιτική του δεδομένου, την πολιτική μιας κυβέρνησης η οποία φαίνεται να έρχεται πυροσβεστικά σε κάθε πρόβλημα. Πυροσβεστικά έρχεστε σήμερα και προσπαθείτε -εγώ δεν λέω όχι- να βγάλετε την Τουρκία εκτός του προγράμματος των ευρωπαϊκών χρηματοδοτήσεων.

Χτες μας είπε ο κ. Δένδιας, στη διάρκεια της ενημέρωσης στην Επιτροπή Εξωτερικών και Άμυνας, ότι η Ελλάδα δεν θα συμμετέχει στο πρόγραμμα SAFE, στο οποίο θα συμμετέχουν απ’ ό,τι φαίνεται μεγάλες τουρκικές εταιρείες, οι οποίες βρίσκονται στον τομέα των αμυντικών εξοπλισμών. Η Ελλάδα από ό,τι μάθαμε, θα συμμετέχει και θα αντλήσει πόρους μόνο από το πρόγραμμα Ryan Europe.

Δεν έχω την ίδια την ίδια άποψη, κύριε Υπουργέ. Δυστυχώς η Ελλάδα είναι μόνο αγοραστής. Δεν είναι πωλητής. Δεν φαίνεται ότι θα μπορέσουμε να πετύχουμε το ποσοστό του 25%. Είναι ευχολόγιο αυτό το οποίο λέει ο κ. Δένδιας. Μακάρι για τα εθνικά συμφέροντα να υπάρξει στο άμεσο μέλλον συμμετοχή στο 25% στην αμυντική βιομηχανία, με δεδομένο ότι η Ελλάδα είναι αναγκασμένη εξαιτίας της Τουρκίας -δεν θα σταματήσουμε ποτέ να το επαναλαμβάνουμε- να διαθέτει το ποσοστό του ΑΕΠ, που δεν διαθέτουν οι υπόλοιπες χώρες, για την κάλυψη των αμυντικών της δαπανών.

Ακόμα πιο ανησυχητικό βέβαια είναι το γεγονός ότι σε επίπεδο ΝΑΤΟ μια μεγάλη τουρκική εταιρεία θα συμμετέχει στη νατοϊκή αεράμυνα, με ό,τι συνεπάγεται αυτό για τα συμφέροντά μας.

Έρχομαι τώρα στις δύο κυρώσεις νόμου, τις οποίες συζητήσαμε και χθες και καλούμαστε σήμερα να ψηφίσουμε. Το Γραφείο της Ύπατης Αρμοστείας του ΟΗΕ για τους πρόσφυγες στην Ελλάδα λειτουργεί ήδη από το 1952 και συνεργάζεται με τις κρατικές αρχές και τις μη κυβερνητικές οργανώσεις. Είναι κάτι το οποίο σας το είπαμε και χθες.

Ξέρετε, έχουμε πικρή εμπειρία με τον ΟΗΕ και το κομμάτι του το οποίο αφορά τους κυανόκρανους. Έχουμε πικρή εμπειρία και από τη γειτονιά μας τα τελευταία χρόνια, δηλαδή τη Γιουγκοσλαβία και από τον ρόλο τον οποίο έπαιξαν στο Ιράκ και ως Έλληνες έχουμε πάρα πολύ πικρή εμπειρία από τον ρόλο τον οποίο έπαιξαν οι κυανόκρανοι του ΟΗΕ στην Κύπρο. Ο ρόλος τους ήταν καθαρά φιλοτουρκικός.

Δεν θα ξεχάσω αφηγήσεις που έχω από πολεμιστές της Α΄ Μοίρας Καταδρομών για τον ρόλο που έπαιξαν στην κατάληψη του αεροδρομίου οι κυανόκρανοι, υποτίθεται ουδέτεροι. Δεν θα ξεχάσουμε, όσοι έχουμε εικόνες από το καλοκαίρι του 1996, τις δολοφονίες στη νεκρή ζώνη στην Κύπρο.

Άρα, σε κάθε περίπτωση εμείς είμαστε επιφυλακτικοί για τον ρόλο τον οποίο παίζουν οι διεθνείς αυτοί οργανισμοί. Με βάση αυτά τα οποία σας είπαμε και χθες και αυτά τα οποία συζητήσαμε και αυτά τα οποία αναφέρθηκαν από συναδέλφους, ζητήσαμε ως Ελληνική Λύση να κάνουμε μια ειλικρινή συζήτηση στην Ελληνική Βουλή για το θέμα που έχει προκύψει με την ακρίβεια, η οποία υπάρχει στα ενοίκια, με το πρόβλημα το οποίο έχουν οι Έλληνες στη στέγαση, με τα λίγα ακίνητα τα οποία προσφέρονται για τις νέες ελληνικές οικογένειες και πόσο αυτό επιδεινώνει το τεράστιο πρόβλημα του δημογραφικού.

Έχω εδώ από το επίσημο site του Υπουργείου Μετανάστευσης και Ασύλου στατιστικά του Μαρτίου του τρέχοντος έτους, του 2025 και αναφέρει το πρόγραμμα ένταξης «HELIOS». Είναι το μόνο πρόγραμμα ένταξης που «τρέχει» αυτή τη στιγμή. Λέει ότι το Υπουργείο Μετανάστευσης και Ασύλου παρακολουθεί την εφαρμογή του προγράμματος, το οποίο υλοποιείται από το Διεθνή Οργανισμό Μετανάστευσης, μία από τις δύο κυρώσεις που καλούμαστε να ψηφίσουμε σήμερα δηλαδή.

Από τις 16-7-2019 μέχρι 30-11-2024 έχουν γραφτεί σαράντα επτά χιλιάδες επτακόσια πενήντα τρία άτομα από πρόγραμμα. Τα στοιχεία των εγγραφών είναι μέχρι τις 31-8-2024, ενώ οικονομικό βοήθημα για την ενοικίαση κατοικίας λαμβάνουν είκοσι τέσσερις χιλιάδες πεντακόσιοι εννέα αναγνωρισμένοι πρόσφυγες από το πρόγραμμα «HELIOS».

Αυτό δεν είναι ένα χτύπημα στην ελληνική οικογένεια; Αυτό δεν επιδεινώνει το πρόβλημα το οποίο έχουν οι Έλληνες για να βρουν στέγη, για να βρουν φθηνά ενοίκια, για να μπορέσουν να κάνουν οικογένεια; Αυτή είναι μια συζήτηση η οποία θα θέλαμε ως Ελληνική Λύση να γίνει στη Βουλή.

Κλείνοντας, θέλω να αναφερθώ και σε ένα ακόμα θέμα που έχει προκύψει τον τελευταίο καιρό και δεν είναι άλλο από το γεγονός ότι έχουμε γίνει θεατές σε συμμορίες Τούρκων οι οποίοι τόσο στην Αττική όσο και σε ολόκληρη την Ελλάδα φαίνεται να κάνουν ουσιαστικά ό,τι θέλουν. Και αυτό δεν είναι άσχετο, αν μου επιτρέπετε, από μία συζήτηση που άνοιξε τα προηγούμενα χρόνια από τον κ. Απόστολο Δοξιάδη, ο οποίος επαραπονείτο και μιλούσε σε δηλώσεις του για το μεγάλο ποσοστό απόρριψης των Τούρκων αιτούντων άσυλο, από τους οποίους, σύμφωνα με αυτά τα οποία έλεγε ο κ. Δοξιάδης -και δεν έχω λόγο να τα αμφισβητήσω, αφού απ’ ό,τι φαίνεται είναι και πρωθυπουργικός φίλος- μόνο το 10% έπαιρνε άσυλο.

Θα θέλαμε να μας πείτε τι έχει αλλάξει μετά από αυτές τις δημόσιες παρεμβάσεις και με ποιες προϋποθέσεις πήραν άσυλο από την Ελληνική Κυβέρνηση αυτοί που εμφανίζονται να το έχουν πάρει τον τελευταίο καιρό και εν πάση περιπτώσει, αν έχουμε εικόνα για το ποιος είναι ο ρόλος όλων αυτών που λυμαίνονται, χωρίς εισαγωγικά, παράνομες δραστηριότητες -γιατί αν δεν υπήρχαν αυτές οι παράνομες δραστηριότητες, είμαι σίγουρος ότι δεν θα είχαν λόγο να έρθουν στην Ελλάδα- και ποιος τους έδωσε άσυλο.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Και τώρα καλείται στο Βήμα η ειδική αγορήτρια του Κομμουνιστικού Κόμματος Ελλάδαςκ. Μαρία Κομνηνάκα.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Είναι προφανές ότι η βάση και τα συστατικά στοιχεία των συμφωνιών με τους δύο οργανισμούς, την Ύπατη Αρμοστεία του ΟΗΕ για τους Πρόσφυγες και τον Διεθνή Οργανισμό Μετανάστευσης, έχουν διαμορφωθεί παραδοσιακά, αφορούν τις σχέσεις της φιλοξενούσας χώρας με τις παραπάνω υπηρεσίες και βεβαίως διέπονται από βασικές αρχές του διπλωματικού πλαισίου και της αμοιβαιότητας. Όμως, αυτό δεν σημαίνει ότι τόσο οι συμφωνίες όσο και η πολιτική των οργανισμών αυτών είναι υπεράνω κάθε εξέτασης και κριτικής. Ιδιαίτερα ο ΟΗΕ πρέπει, κατά τη γνώμη μας, να κρίνεται μέσα από τη στρατηγική του γραμμή, τις αποφάσεις και την πρακτική που ακολουθεί στα μεγάλα γεωπολιτικά ζητήματα στις διεθνείς σχέσεις. Πολύ περισσότερο δε δεν μπορούμε να παραβλέψουμε την εμπλοκή του στους ιμπεριαλιστικούς ανταγωνισμούς, ότι έχει αδικαιολόγητα στηρίξει σχεδιασμούς που εναρμονίζονται με βασικές επιδιώξεις των ΗΠΑ και του ΝΑΤΟ σε ιμπεριαλιστικούς πολέμους και επεμβάσεις διαχρονικά, όπως στη Γιουγκοσλαβία, τη Λιβύη ή σε άλλες περιοχές είτε καλυμμένα είτε απροκάλυπτα.

Είναι τουλάχιστον άστοχη η εξιδανίκευση από ορισμένους του ρόλου του ΟΗΕ, τη στιγμή που παραμένει η πολύχρονη κατοχή και γενοκτονία του κράτους - κατακτητή του Ισραήλ επί των παλαιστινιακών εδαφών και του παλαιστινιακού λαού, παρά τις σχετικές αποφάσεις του Συμβουλίου Ασφαλείας. Το ίδιο βεβαίως ισχύει και για το Κυπριακό και την πενηνταδυάχρονη κατοχή του 37% των εδαφών της Κύπρου από το νατοϊκό τουρκικό κράτος.

Όλα αυτά έχουν τη δική τους σημασία, όπως επίσης και η μη παρέμβαση ή και η ανοχή του ΟΗΕ στην παραβίαση και σε πολλές περιπτώσεις με ωμό τρόπο της Διεθνούς Σύμβασης της Γενεύης για τους πρόσφυγες, γεγονός που ισχύει και για τις προβλέψεις βεβαίως του Συμφώνου Μετανάστευσης και Ασύλου της Ευρωπαϊκής Ένωσης, όπως προβλέπεται στους σχετικούς κανονισμούς που περιέχουν όρους που καταπατούν εξόφθαλμα θεμελιακά δικαιώματα των προσφύγων.

Είναι χαρακτηριστικές οι πρόσφατες χλιαρές συστάσεις της Ύπατης Αρμοστείας για τα λεγόμενα «Κέντρα Επιστροφής», δηλαδή τα στρατόπεδα συγκέντρωσης και για την προσεκτική εφαρμογή της έννοιας της ασφαλούς τρίτης χώρας, μιας έννοιας που παραβιάζει κατάφωρα τη Συνθήκη της Γενεύης.

Αντίστοιχα, χρειάζεται να προβληματίσει και η μη παρέμβαση και ανοχή του Διεθνούς Οργανισμού Μετανάστευσης προς την άγρια εκμετάλλευση χιλιάδων μεταναστών εργατών σε πολλές χώρες του ανεπτυγμένου κόσμου, όπως βεβαίως και στη χώρα μας που ζουν και εργάζονται χιλιάδες μετανάστες σε ένα καθεστώς μόνιμης ομηρίας και τρομοκρατίας χωρίς χαρτιά, σε συνθήκες εξαθλίωσης και χωρίς εργασιακά και ασφαλιστικά δικαιώματα, την ώρα που μεγαλοκαπιταλιστές απομυζούν τεράστια μάζα της υπεραξίας τους με μεγάλα κέρδη. Εικόνες, όπως αυτές που είδαμε στη Νέα Μανωλάδα που αποτύπωναν τις συνθήκες ζωής και εργασίας των εργατών γης που ζουν σαν τα ποντίκια, δεν πιστεύουμε ότι είναι άγνωστες στον οργανισμό, όπως βεβαίως και στην Κυβέρνηση.

Θέσαμε, επίσης, ορισμένα ερωτήματα στην επιτροπή και, κατά τη γνώμη μας, μπορεί ο Υφυπουργός να απάντησε, αν μπορώ να το πω by the book, αλλά απέφυγε την ουσία του θέματος. Γνωρίζουμε τα ισχύοντα στις αντίστοιχες διεθνείς συμβάσεις, τα συγκεκριμένα πρωτόκολλα και τις προβλέψεις τους, αλλά υπάρχει και μια αντίθετη πείρα την οποία πρέπει να λαμβάνετε υπ’ όψιν. Για παράδειγμα, προφανώς τα προβλεπόμενα για την ετεροδικία αφορούν την εντός των αρμοδιοτήτων δράση των οργανισμών και των υπαλλήλων τους. Ωστόσο, οι γνωστές, για παράδειγμα, απαράδεκτες συμπεριφορές των αμερικάνικων στρατιωτικών δυνάμεων στην Κρήτη ή νατοϊκοί που παρενόχλησαν μέχρι και δεκατετράχρονη μαθήτρια ήταν εντός του πλαισίου δράσης τους, για να αναλαμβάνουν τέτοιου είδους ασυλίες;

Επιπλέον, δεν απαντάτε στο τι ακριβώς υπηρετεί η συγκέντρωση κεφαλαίων, τίτλων σε ξένα νομίσματα, χρυσού και η δυνατότητα μεταφοράς τους σε τρίτες χώρες. Αυτό γίνεται για να χρηματοδοτεί ποιες ανάγκες; Δεν προκύπτει η δυνατότητα μετατροπής μιας υπηρεσίας του ΟΗΕ σε οικονομικό κέντρο χωρίς όρους και έλεγχο; Αλήθεια, με τι στόχο και πώς αυτό εμπίπτει στο θέμα και το περιεχόμενο της σύμβασης και τις σχέσεις της Ύπατης Αρμοστείας του ΟΗΕ με τους πρόσφυγες με το ελληνικό κράτος;

Κατά τη γνώμη μας, ούτε οι εργασιακές σχέσεις μπορεί να είναι ανέλεγκτες και δεν συζητάμε, κύριε Υπουργέ…

Έχει φύγει από την Αίθουσα ο κύριος Υπουργός, αλλά τέλος πάντων…

**ΓΕΩΡΓΙΟΣ ΨΥΧΟΓΙΟΣ:** Πρέπει να εκπροσωπεί την Κυβέρνηση, κύριε Πρόεδρε, ο κύριος Υπουργός!

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κυρία Κομνηνάκα, μπορείτε να περιμένετε να επιστρέψει ο κύριος Υπουργός στην Αίθουσα.

Στο σημείο αυτό, επιτρέψτε μου μόνο μία διακοπή για να αναγγείλω τα παιδιά.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαοκτώ μαθήτριες και μαθητές και δύο συνοδοί εκπαιδευτικοί από το Δημοτικό Σχολείο Αγίων Ασωμάτων Αίγινας.

Η Βουλή σάς καλωσορίζει, παιδιά και σάς εύχεται καλή πρόοδο!

(Χειροκροτήματα από όλες τις πτέρυγες της Βουλής)

**ΜΑΡΙΑ ΚΟΜΝΗΝΑΚΑ:** Μπορώ να συνεχίσω, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, βεβαίως και μπορείτε.

**ΜΑΡΙΑ ΚΟΜΝΗΝΑΚΑ:** Συνεχίζω, λοιπόν.

Σχετικά με τις εργασιακές σχέσεις στις οποίες αναφερθήκαμε, κατά τη γνώμη μας δεν μπορεί να είναι και αυτές ανέλεγκτες. Φυσικά δεν συζητάμε για το αν θα ασφαλίζονται που μας απάντησε ο Υπουργός. Αυτό έλειπε! Όμως το ζήτημα της απεργίας, για παράδειγμα, που απαγορεύεται ουσιαστικά τόσο στους μόνιμους όσο και στους συμβασιούχους -αυτό δείχνει η πείρα- δεν μπορεί να γίνεται ανεκτό.

Βεβαίως δεν μας είναι άγνωστο το ότι μια σειρά από τομείς για την προστασία μεταναστών και προσφύγων έχουν εκχωρηθεί ουσιαστικά σε αυτούς τους οργανισμούς. Όμως το κράτος δεν οφείλει να παρεμβαίνει, να ελέγχει; Ποια η ευθύνη του σε σχέση με την εκτέλεση των διαφόρων προγραμμάτων τα οποία ανατίθενται μέσω των οργανισμών σε ΜΚΟ και ιδιώτες;

Κυρίως βεβαίως δεν απαντάτε στη μεγάλη εικόνα που έχει και πραγματικά σημασία, σε όλα αυτά δηλαδή που συγκλονίζουν και συνταράσσουν το σύγχρονο κόσμο της δήθεν ειρήνης και ασφάλειας που θα επικρατούσε τάχα, όπως λέγατε, μετά την ανατροπή της Σοβιετικής Ένωσης και του σοσιαλισμού. Ποιος θα τολμήσει σήμερα να πει ότι είναι η ίδια κατάσταση ακόμα και στον ρόλο της Ύπατης Αρμοστείας που ιδρύθηκε το 1949 σε συνθήκες ενός εντελώς διαφορετικού για τους λαούς συσχετισμού δυνάμεων;

Και ξέρετε, δεν είμαστε εμείς αντιφατικοί, κύριοι της Κυβέρνησης, όπως μας κατηγορήσατε, όταν εξετάζουμε βεβαίως κριτικά και δεν αποθεώνουμε τον ρόλο των διεθνών οργανισμών, αλλά εσείς γιατί ακόμα και όταν ο ίδιος ο ΟΗΕ μπροστά στη φρίκη του πολέμου και στους τεράστιους κινδύνους για τους λαούς προβαίνει σε συστάσεις και αποκαλύψεις, εσείς τότε γιατί σφυρίζετε αδιάφορα που δεν είστε, όπως λέτε, αντιφατικοί;

Όταν έστω και τώρα που υπό την πίεση βεβαίως των λαϊκών κινητοποιήσεων που σε πλήρη αντίθεση με τις κυβερνήσεις τους στέκονται στο πλευρό του παλαιστινιακού λαού ο ΟΗΕ αναγκάζεται να παρέμβει καταγγέλλοντας ανοιχτά ότι είναι θανάσιμη παγίδα η διανομή βοήθειας στη Γάζα και ζητά έρευνα για τη δολοφονία δεκάδων Παλαιστινίων κοντά στο κέντρο διανομής βοήθειας από τα ισραηλινά πυρά, εσείς, κύριοι της Κυβέρνησης, θα καταδικάσετε τα εγκλήματα του κράτους του Ισραήλ και τη γενοκτονία που διαπράττει ο στρατηγικός σας σύμμαχος; Η σιωπή σας τόσο της Κυβέρνησης όσο και άλλων που αρνείστε να πάρετε σαφή θέση, όπως εσείς, κυρίες και κύριοι του ΠΑΣΟΚ, για τη γενοκτονία του παλαιστινιακού λαού, είναι προκλητική.

Σας ρωτάμε για άλλη μια φορά: Θα πάρετε συγκεκριμένα μέτρα και πρωτοβουλίες ως κράτος μη μόνιμο μέλος του συμβουλίου ασφαλείας ασκώντας τη μέγιστη δυνατή πίεση για να σταματήσει τώρα η σφαγή του παλαιστινιακού λαού και να ανοίξουν ανθρωπιστικές δίοδοι; Θα υλοποιήσετε την ομόφωνη απόφαση της Βουλής του 2015 για την αναγνώριση του παλαιστινιακού κράτους στα σύνορα του ’67;

Θα έρθει ο κύριος Πρωθυπουργός να απαντήσει στην επίκαιρη ερώτηση του Γενικού Γραμματέα του κόμματός μας; Όταν σήμερα φτάνει μέχρι και ο Ύπατος Αρμοστής του ΟΗΕ να λέει ότι δεν πρέπει να εκπλήσσει το γεγονός σε έναν κόσμο που έχει τυφλωθεί από την ιδέα ότι μόνο μια στρατιωτική νίκη αρμόζει, ότι τα πρότυπα του Διεθνούς Ανθρωπιστικού Δικαίου, τα οποία άλλοτε τηρούνταν ή τουλάχιστον διακηρύσσονταν, έχουν μπει στην άκρη και ότι περιφρονούνται χιλιάδες ζωές και καταστρέφονται στο κυνήγι της κυριαρχίας, ποια είναι η θέση της Ελλάδας σε όλα αυτά; Είναι, δυστυχώς, η συμμετοχή στα πολεμοκάπηλα σχέδια και τους ιμπεριαλιστικούς ανταγωνισμούς, τα εξοπλιστικά προγράμματα, οι βάσεις του θανάτου στο έδαφος της χώρας μας που έχει μετατραπεί σε πολεμικό ορμητήριο με ευθύνη της Κυβέρνησης και, βεβαίως, όλων των άλλων κομμάτων που στηρίζετε αυτούς τους ευρωνατοϊκούς σχεδιασμούς.

Το ΚΚΕ καταγγέλλει ανοιχτά στον λαό ότι όλα τα μέτρα που λαμβάνονται αυτήν την περίοδο σε βάρος των ξεριζωμένων μεταναστών και προσφύγων, όπως αποτυπώνονται και στο απαράδεκτο νέο σύμφωνο της Ευρωπαϊκής Ένωσης για τη Μετανάστευση και το Άσυλο, είναι συστατικά στοιχεία της πολεμικής προετοιμασίας. Οι θάλασσες του Αιγαίου και της Μεσογείου έχουν μετατραπεί σε απέραντο νεκροταφείο. Κι όμως, συνεχίζεται η ίδια άγρια πολιτική της καταστολής και των επαναπροωθήσεων, που τη βαφτίζετε «ενεργητική αποτροπή».

Δύο χρόνια συμπληρώνονται, κυρίες και κύριοι της Κυβέρνησης, από το ναυάγιο της Πύλου, όπου βρήκαν βασανιστικό θάνατο πάνω από εξακόσιοι άνθρωποι, ανάμεσά τους και αβοήθητα παιδιά, και εσείς συνεχίζετε να κρύβεστε. Πότε θα τιμωρηθούν οι ένοχοι και θα σταματήσετε, επιτέλους, να μιλάτε για επιχειρησιακές αστοχίες; Αυτό διεκδικεί και η κινητοποίηση των εργατικών συνδικάτων στις 14 του Ιούνη στην Καλαμάτα, δύο χρόνια μετά το έγκλημα στην Πύλο. Το ΚΚΕ, βεβαίως, θα βρίσκεται εκεί.

Στηρίζουμε, επίσης, με όλες μας τις δυνάμεις τις διαδηλώσεις και κινητοποιήσεις των εργαζομένων και του λαού μας για την αλληλεγγύη στον παλαιστινιακό λαό. Στηρίζουμε την αλληλεγγύη των σωματείων και λαϊκών φορέων στους μετανάστες εργάτες γης στη Μανωλάδα και τις διεκδικήσεις τους, για τους οποίους ακόμα δεν μας απαντά η Κυβέρνηση στα ερωτήματα που θέτουμε.

Εμείς έχουμε καθαρό ότι η εργατική και η λαϊκή πάλη ενάντια στον πόλεμο, η αλληλεγγύη σε πρόσφυγες και μετανάστες, είναι αυτή η μόνη εγγύηση για το φως στα σκοτάδια ενός κόσμου που σαπίζει και κλυδωνίζεται από τις αγιάτρευτες αντιθέσεις του.

Με βάση την παραπάνω κριτική που ασκήσαμε, στις συμβάσεις θα τοποθετηθούμε με το «παρών».

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κομνηνάκα.

Καλείται στο Βήμα ο κ. Γεώργιος Ψυχογιός, ειδικός αγορητής του ΣΥΡΙΖΑ.

Ορίστε, έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, θα ξεκινήσω την ομιλία μου με μια αναφορά στη Μονή του Σινά, εκεί όπου η Κυβέρνηση έχει μεγάλη ευθύνη για εδώ που έχει φτάσει η κατάσταση. Σας καλούμε και για το ιδιοκτησιακό καθεστώς και για το θρησκευτικό να λάβετε έστω και τώρα όλα τα αναγκαία μέτρα για να μην υπάρχει καμία παραβίαση. Είναι ένα μνημείο παγκόσμιας πολιτιστικής κληρονομιάς και εμείς ως Κοινοβουλευτική Ομάδα καταθέσαμε ήδη ερώτηση προς το αρμόδιο Υπουργείο, δηλαδή προς εσάς, αλλά και ως ευρωομάδα αξιοποιούμε όλα τα εργαλεία που έχουμε σε αυτό το επίπεδο, υπογραμμίζοντας το γεγονός ότι η Αίγυπτος παίρνει 4 δισεκατομμύρια στήριξη και βοήθεια από την Ευρωπαϊκή Ένωση για αναπτυξιακούς σκοπούς, για το θέμα της μετανάστευσης, κ.λπ..

Θα αξιοποιήσετε, λοιπόν, εσείς και αυτό το εργαλείο και αυτή τη δυνατότητα που υπάρχει, προκειμένου να μην υπάρχει καμία παραβίαση εκ μέρους τους στο συγκεκριμένο ζήτημα που είναι κρίσιμο για τα εθνικά συμφέροντα;

Επίσης, πριν μπω στο νομοσχέδιο, επειδή μιλάμε για την Έδρα του ΟΗΕ, θα ήθελα να αναφερθώ σε κάτι που έβγαλε χθες ο ΟΗΕ και λέει ότι προειδοποιεί για τη Γάζα ότι η παρεμπόδιση βοήθειας μπορεί να συνιστά έγκλημα πολέμου. Βλέποντας και τις παγίδες θανάτου που στήνονται εκεί όπου γίνεται η διανομή τροφίμων από το Ισραήλ και ξέροντας καλά ότι και το Διεθνές Ποινικό Δικαστήριο και ο ΟΗΕ έχει βγάλει αποφάσεις περί γενοκτονίας, ενεργητικής και παθητικής, πρέπει η Κυβέρνηση να πάρει σαφή θέση στο ζήτημα αυτό και όχι ίσες αποστάσεις. Πρέπει να πάρει ξεκάθαρη θέση.

Υπάρχει κι ένα ακόμα ζήτημα. Στο πλοίο το οποίο κατευθύνεται στη Γάζα με την ανθρωπιστική βοήθεια υπάρχουν και Έλληνες και Ελληνίδες πολίτες. Το Υπουργείο θα λάβει τα απαραίτητα μέτρα για την προστασία τους, εφόσον αυτό χρειαστεί στην πορεία για τη διανομή της ανθρωπιστικής βοήθειας;

Κυρίες και κύριοι συνάδελφοι, συζητάμε σήμερα την κύρωση των Συμφωνιών Έδρας μεταξύ της Ελληνικής Δημοκρατίας και του Διεθνούς Οργανισμού Μετανάστευσης, καθώς και με την Ύπατη Αρμοστεία του ΟΗΕ. Είναι δύο συμφωνίες με τις οποίες διασφαλίζεται θεσμικά η παρουσία και δράση αυτών των Οργανισμών στη χώρα μας, με τον διακριτό τους βέβαια ρόλο, γεγονός θετικό και απαραίτητο. Όμως, είναι γεγονός ότι με αυτούς τους Οργανισμούς έχουμε συνεργαστεί. Υπάρχουν στη χώρα, λειτουργούν. Ως Κυβέρνηση εμείς, σε δύσκολες συνθήκες, το 2015 - 2019 είχαμε σημαντικά αποτελέσματα και με τις παρεμβάσεις μας στη Βουλή, δηλαδή με τις ανακοινώσεις, με τις συστάσεις, αλλά και με τις καταγγελίες ορισμένες φορές ως κοινοβουλευτικό έλεγχο απέναντι στην Κυβέρνηση.

Είναι γεγονός ότι εγώ και σαν δικηγόρος που έχω εξειδικευτεί στους Διεθνείς Οργανισμούς και στο Δημόσιο Διεθνές Δίκαιο, γνωρίζω τη σημασία της ύπαρξης και λειτουργίας των Οργανισμών αυτών και της θεσμικής κατοχύρωσής τους. Όμως, για να μην είναι μόνο για θεσμικούς και τυπικούς λόγους και για τα μάτια του κόσμου, αν θέλετε, θα πρέπει να υπάρχει ουσιαστική εφαρμογή των αρχών και αξιών που εκπροσωπούν οι Οργανισμοί αυτοί, με τις ελλείψεις τους βέβαια και με την αφωνία τους μερικές φορές, είναι γεγονός.

Η Κυβέρνηση, λοιπόν, σε πολλές περιπτώσεις δεν το κάνει. Πρακτικά, δηλαδή, δεν ακολουθεί τις βασικές αρχές των Οργανισμών των οποίων κατοχυρώνουμε σήμερα την Έδρα στη χώρα και με την παθητική και ενεργητική αποτροπή που είναι απάνθρωπη, παράνομη και αδιέξοδη, δυστυχώς πάει κόντρα σε αυτά τα οποία αυτοί επικαλούνται και έχουν ως πλαίσιο.

Χαρακτηριστικά παραδείγματα -τα ανέφερα και στην επιτροπή, αλλά τα λέω και εδώ- είναι, ας πούμε, το CASH, δηλαδή το χρηματικό βοήθημα που έπρεπε να λαμβάνουν οι άνθρωποι στις δομές και που εδώ και έναν χρόνο δεν το έχουν λάβει, κάτι που έχει συνέπειες και στην επιβίωσή τους και στην υγειονομική τους κάλυψη. Ήταν ένα πρόγραμμα ευρωπαϊκό και είναι ευρωπαϊκά τα χρήματα, γιατί εδώ άκουσα και πράγματα εκτός τόπου και χρόνου. Είναι ευρωπαϊκά κονδύλια αυτά για το χρηματικό βοήθημα -και πολλά άλλα των προγραμμάτων- που η Ύπατη Αρμοστεία όσο το «έτρεχε», αυτό «έτρεχε» πολύ οργανωμένα και σωστά.

Επίσης, υπάρχουν και άλλα προγράμματα, όπως αυτό της αποκατάστασης και λειτουργίας της καθημερινότητας και της κάλυψης των αναγκών στις δομές από τον ΔΟΜ που έχοντας πάρα πολύ προσωπικό το οποίο ήταν εξειδικευμένο και με τεχνογνωσία, απομακρύνθηκε από εκεί και δόθηκε σε εργολάβους, πολλές φορές και με αδιαφανείς διαδικασίες, οι οποίοι δεν ξέρουν το πεδίο.

Επίσης, προγράμματα τα οποία χαιρετίστηκαν από διεθνείς Οργανισμούς ή από το Συμβούλιο της Ευρώπης ως καλές πρακτικές, το ΕSTΙΑ ή το FILOXENIA που αφορούσαν τη διαμονή και αξιοπρεπείς συνθήκες διαμονής των αιτούντων άσυλο και των ευάλωτων κυρίως μελών των οικογενειών, τα οποία αλληλοεπιδρούσαν και με τις τοπικές κοινωνίες, καταργήθηκαν.

Επίσης, υπήρχε και το πρόγραμμα «PHILOS», το οποίο είχε να κάνει με την ψυχοκοινωνική και εν γένει ιατροφαρμακευτική στήριξη των διαμενόντων στις δομές και εκτός αυτών. Αυτό καταργήθηκε στην ουσία και αντικαταστάθηκε από ένα πρόγραμμα πλημμελές και ανεπαρκές, όπου και εκεί χάθηκε σημαντικό προσωπικό, το ΙΠΠΟΚΡΑΤΗΣ.

Το πρόγραμμα «HELIOS» είναι το μόνο ενεργό ενταξιακό πρόγραμμα το οποίο «τρέχει», αλλά και αυτό έχει υποβαθμιστεί τόσο σε προσωπικό, όσο και μέσα και έχει μια πολύ σημαντική αποστολή για τους αναγνωρισμένους πρόσφυγες.

Όλα αυτά, λοιπόν, μαζί και με το πρόγραμμα της Κοινωφελούς Εργασίας που αυτήν τη στιγμή «τρέχει» στις δομές -καλούμε βέβαια και από αυτό το Βήμα το Υπουργείο Εργασίας να τελειώσει επιτέλους με την ομηρία των ανθρώπων και να δώσει την παράταση και χρηματοδότηση για να παραταθούν οι συμβάσεις τους- είναι προγράμματα που η κυβέρνηση του ΣΥΡΙΖΑ «έτρεξε», το ελληνικό κράτος «έτρεξε», η ελληνική πολιτεία «έτρεξε» και που, δυστυχώς, χάσαμε πολύ σημαντική τεχνογνωσία και τη δουλειά πολλών εκατοντάδων, ενδεχομένως και χιλιάδων, εργαζομένων που είχαν προσφέρει στο πεδίο.

Γιατί, κατά τη γνώμη μας, είναι σημαντική η παρουσία των διεθνών Οργανισμών και των οργανώσεων του πεδίου, αλλά το κράτος, η πολιτεία, είναι αυτό που πρωτίστως, θα πρέπει με στελέχωση, με δημόσιες δομές, με οργάνωση, με λογοδοσία, με συνολική εποπτεία του πεδίου, με ενίσχυση και αξιολόγηση και βελτίωση των υποδομών και της ένταξης, να ασχολείται με αυτό το κομμάτι.

Η κατάσταση στις δομές σήμερα είναι πολύ δύσκολη, είναι χειρότερη από αυτή την οποία παραλάβατε, με οικίσκους να καταρρέουν, με εργολάβους οι οποίοι, όπως είπα, εκτελούν έργα -που αντί να είναι αναβάθμιση των δομών, είναι τα τείχη των τριών μέτρων που έχουν καταγγελθεί από όλους σε ανοιχτές, ενδεχομένως, δομές και σίγουρα που είναι σε αστικό ιστό και δεν δημιουργούνται προβλήματα- με εξώσεις χιλιάδων προσφύγων, οι οποίες είναι μέσα στα χέρια του αρμόδιου Υπουργείου για αναγνωρισμένους πρόσφυγες ή για ανθρώπους με αποτρεπτικές που έχουν, όμως, ευάλωτα μέλη και που έπρεπε να υπάρχει ένα σχέδιο για το πού θα πάνε, για να μη βρεθούν πάλι στους δρόμους και τις πλατείες, όπως το 2020 και με την Τουρκία η οποία εργαλειοποιεί το προσφυγικό μεταναστευτικό, αλλά δεν τηρεί ανθρώπινα δικαιώματα στο έδαφός της, φυλακίζοντας ακαδημαϊκούς, δημοσιογράφους, αυτοδιοικητικούς, πολιτικούς να τη χαρακτηρίζουμε ασφαλή τρίτη χώρα και χωρίς να έχει κυρώσει τη Σύμβαση της Γενεύης, μόνο μερικώς. A priori απορρίπτονται έτσι αιτήσεις ασύλου, χωρίς να μπούμε στην ουσία, όπως επιτάσσει η εξατομικευμένη κρίση στη Σύμβαση της Γενεύης και έχει αυτό προκαλέσει αντιδράσεις από όλους τους φορείς.

Κύριε Υπουργέ, το Διεθνές Δίκαιο και η απαρέγκλιτη τήρησή του, χωρίς καμία έκπτωση, είναι υποχρέωση της χώρας και όπλο της χώρας απέναντι σε όσους το παραβιάζουν. Και, όταν διεθνείς οργανισμοί, όπως αυτοί που συζητάμε -οργανώσεις του πεδίου, ακόμα και η Frontex- σταθερά επισημαίνουν παραβιάσεις δικαιωμάτων στα σύνορα, επαναπροωθήσεις ή πορίσματα του Συνηγόρου του Πολίτη και τότε και για την Πύλο κι έχουν αυτά τα αποτελέσματα, σίγουρα κάτι δεν πάει καλά και πρέπει να πάρετε θέση σε αυτό.

Όσον αφορά το ναυάγιο της Πύλου, που στις 14 Ιουνίου είναι και τα δύο χρόνια από αυτό το έγκλημα που όπως φαίνεται, εξετάζεται πλέον από τη δικαιοσύνη, μετά το πόρισμα του Συνηγόρου του Πολίτη που μέχρι τότε υπήρχε ξεκάθαρη συγκάλυψη και ευτυχώς άνοιξε η υπόθεση μετά από αυτά τα οποία εντόπισε, εμείς ζητάμε δικαιοσύνη, ζητάμε απόδοση ευθυνών όπου υπάρχουν και ζητάμε αυτό να μην ξαναγίνει, διότι ήταν μια τεράστια τραγωδία η οποία δεν μπορεί να κανονικοποιείται στα όρια και στα χωρικά ύδατα της χώρας μας και να βλέπουμε αυτά ατάραχοι και να μην παρεμβαίνουμε, όταν αφορά τόσο μεγάλες τραγωδίες.

Χρειάζεται, λοιπόν, ουσιαστική κατοχύρωση και εφαρμογή αυτών που και οι οργανισμοί, όπως είπα, εκπροσωπούν, με τις όποιες αβελτηρίες και τις παραλείψεις τους, να ευθυγραμμίζεται με τις δικλίδες και τις εγγυήσεις για τα ανθρώπινα δικαιώματα και τις νομικές διαστάσεις που είναι αναγκαστικού δικαίου -δεν είναι αλά καρτ, ούτε μπορούμε να επιλέγουμε πότε θα εφαρμόσουμε μια απόφαση ή πότε όχι, πότε θα λάβουμε υπ’ όψιν μια σύσταση ή μια απόφαση του ευρωπαϊκού δικαστηρίου- και μάλιστα, σε κάποιες περιπτώσεις απειλούμαστε και επί παραβάσει σαν χώρα για κάποια από αυτά και ξέρετε πολύ καλά ότι αυτό σημαίνει και περικοπή κονδυλίων και έκθεση της χώρας.

Η γραμμή της χώρας θα πρέπει να είναι η αλληλεγγύη, τόσο από την Ευρώπη -η οποία, δυστυχώς, δεν δίνεται με το Σύμφωνο Μετανάστευσης, το καινούργιο- προς τη χώρα μας σαν χώρα πρώτης υποδοχής -το είχαμε εντοπίσει και γι’ αυτό το καταψηφίσαμε στην Ευρωβουλή- από τη χώρα μας προς τους πρόσφυγες και τους μετανάστες ως νομική υποχρέωση, αλλά και ανθρωπιστική υποχρέωση, μέχρι εδώ, αλλά και προς τις τοπικές κοινωνίες αλληλεγγύη η οποία να δημιουργεί όρους ένταξης και αξιοπρεπούς διαβίωσης με δικαιώματα και υποχρεώσεις για όλους.

Δεν είστε ο αρμόδιος Υπουργός, κύριε Υπουργέ, αλλά δεν μπορώ να μη σχολιάσω αυτά τα οποία λέει ο νέος Υπουργός, ο κ. Βορίδης, στις προθέσεις του για το νέο νομοσχέδιο, που έχουν προκαλέσει τις αντιδράσεις ακόμα και των διοικητικών δικαστών με ανακοινώσεις τους, για μια αποτρόπαια και εγκληματική λογική αόρατων ανθρώπων που έρχεται να καταργήσει ακόμα και τους εξαιρετικούς λόγους. Τη μόνη δυνατότητα, δηλαδή, που είχαν άνθρωποι που επί χρόνια είναι στη χώρα νόμιμα και παράνομα. Να είναι ορατή η καθημερινότητα για όλους, να νομιμοποιηθούν σε αυτά τα οποία μπορούν να κάνουν στις τοπικές κοινωνίες, στους κοινωνικούς τους χώρους, στα ασφαλιστικά ταμεία, στα σχολεία. Πάει να καταργήσει και αυτό. Καταλαβαίνετε, λοιπόν, ότι δημιουργούμε limbo stage, δημιουργούμε γκρίζες ζώνες ανθρώπων αόρατων, που είναι πολύ άσχημο, κυρίως γι’ αυτούς, αλλά και για όλους.

Σε αυτά, λοιπόν, επάνω και έχοντας στο μυαλό μας ότι γίνεται πράγματι μια μάχη ιδεολογική -γιατί άκουσα και νωρίτερα μία πραγματική λαθροχειρία, για να απαντήσω έτσι, ακροδεξιού λόγου και λαϊκισμού στην Αίθουσα αυτή- αν υιοθετήσετε την ακροδεξιά ατζέντα, το μόνο που θα πετύχετε είναι να γιγαντωθεί η ακροδεξιά, όπως έγινε και στην Ευρώπη. Μη νομίζετε ότι θα κερδίσετε εσείς, το αντίθετο. Θα χάσετε και θα δηλητηριάσετε και την κοινωνία, η οποία θα πάει σε αυτό που ακούσαμε εδώ σήμερα, τον κοινωνικό αυτοματισμό. Έναν κοινωνικό αυτοματισμό επικίνδυνο που εκτρέφει το μίσος, εκτρέφει τον έναν φτωχό απέναντι στον λιγότερο φτωχό, όπου σε πολύ δύσκολες συνθήκες ο ελληνικός λαός έδειξε την αλληλεγγύη του και αντί να πάμε σε κοινωνίες συνοχής με οργάνωση, με κανόνες, με δικαιώματα και υποχρεώσεις για όλους, πηγαίνουμε σε μια άλλη λογική, μιας κοινωνίας ζούγκλας.

Αυτό δεν πρέπει να γίνει. Εκτός του ότι για μας είναι και θα παραμείνει προτεραιότητα, διότι όταν παραβιάζονται τα δικαιώματα των πιο ευάλωτων, αυτή η παραβίαση έρχεται και στην κοινωνική πλειοψηφία μετά…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Ολοκληρώνω και κλείνω αμέσως, κύριε Πρόεδρε και ευχαριστώ για την ανοχή.

Πέραν του γεγονότος, λοιπόν, ότι τυπικά θα το στηρίξουμε αυτό σήμερα, τη συμφωνία έδρας για τους λόγους που ανέφερα, καλούμε ένα μέτωπο προοδευτικών και αριστερών δυνάμεων -γιατί είναι οριζόντια πλέον η διαχωριστική γραμμή στο προσφυγικό-μεταναστευτικό- για να πάμε σε αυτά, τα οποία επιτάσσει και ο νόμος και ο ανθρωπισμός, αλλά και μια αποτελεσματική πολιτική στο κομμάτι αυτό.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ψυχογιό.

Επόμενος ομιλητής είναι ο κ. Αλέξανδρος Καζαμίας, ειδικός αγορητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Η Ολομέλεια σήμερα έχει μπροστά της προς κύρωση δύο διεθνείς συμβάσεις. Πρόκειται για τις λεγόμενες Συμφωνίες Έδρας, μεταξύ της Ελλάδας και του Διεθνούς Οργανισμού Μετανάστευσης -του γνωστού ΔΟΜ- και επίσης, μίας αρκετά παρόμοιας Συμφωνίας Έδρας μεταξύ της χώρας μας και της Ύπατης Αρμοστείας του ΟΗΕ για τους πρόσφυγες.

Αυτές οι δύο οργανώσεις του ΟΗΕ έχουν αντιπροσωπείες στη χώρα μας εδώ και εβδομήντα και πλέον χρόνια, από τις αρχές της δεκαετίας του 1950 και έχουν συσταθεί, η μία στη δεκαετία του 1940 και η άλλη στις αρχές της δεκαετίας του 1950 -το 1951 έχει συσταθεί ο Διεθνής Οργανισμός Μετανάστευσης- και επιτελούν όλο αυτό το διάστημα ένα έργο στη χώρα μας το οποίο σε πολλές περιπτώσεις είναι πραγματικά σημαντικό.

Θα πρέπει, επίσης, να υπογραμμίσουμε ότι ο Διεθνής Οργανισμός Μετανάστευσης έχει στην Ελλάδα τη μεγαλύτερη αντιπροσωπεία που έχει στην Ευρώπη αυτή τη στιγμή και μία από τις μεγαλύτερες στον κόσμο.

Με άλλα λόγια, οι Συμφωνίες Έδρας που έχουμε μπροστά μας προς κύρωση τώρα, αφορούν το καθεστώς της λειτουργίας και της εγκατάστασης, της δράσης των αντιπροσωπειών αυτών στη χώρα μας, κάτι το οποίο θα έπρεπε να είχε γίνει εδώ και δεκαετίες και δυστυχώς, δεν έγινε.

Τώρα, με την επίσκεψη του Ύπατου Αρμοστή του ΟΗΕ για τη μετανάστευση, του κ. Φιλίππο Γκράντι στη χώρα μας, τον Ιούλιο του 2024, είχαμε την υπογραφή αυτής της σύμβασης και με την επίσκεψη της επικεφαλής του Διεθνούς Οργανισμού Μετανάστευσης, της κ. Έιμι Πόουπ, τον περασμένο Φεβρουάριο, είχαμε και την υπογραφή της δεύτερης σύμβασης.

Θα πρέπει εδώ να υπογραμμίσουμε ότι αυτοί οι Οργανισμοί του ΟΗΕ διέπονται από ένα πνεύμα το οποίο αντιμετωπίζει τη μετανάστευση και τους πρόσφυγες και τους αιτούντες άσυλο, εντελώς διαφορετικά από το πνεύμα που κυριαρχεί -φοβόμαστε- σε σημαντικούς κύκλους της Κυβέρνησης Μητσοτάκη, περιλαμβανομένου, βεβαίως, και του Υπουργού Μετανάστευσης και Ασύλου, του κ. Βορίδη, και σε κύκλους που κυριαρχούν σε πολλές κυβερνήσεις της Ευρώπης.

Με άλλα λόγια, η προσέγγιση του ΟΗΕ στα ζητήματα μετανάστευσης, ασύλου και προσφύγων δεν διέπεται από την ξενοφοβική, ρατσιστική ακροδεξιά και εχθρική αντιμετώπιση, με την οποία ένας μεγάλος αριθμός πολιτικών δυνάμεων στην Ευρώπη -και είναι δυστυχώς, μία μερίδα του πολιτικού συστήματος στη χώρα μας- επιμένει να χρησιμοποιεί στην αντιμετώπισή τους.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, μία διακοπή.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος» είκοσι οκτώ συμμετέχοντες στο πρόγραμμα «CIVIS» της Νομικής Σχολής του Εθνικού και Καποδιστριακού Πανεπιστημίου Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κύριε Καζαμία. Συνεχίστε.

**ΑΛΕΞΑΝΔΡΟΣ ΚΑΖΑΜΙΑΣ:** Καλωσορίζω και εγώ με τη σειρά μου τους επισκέπτες μας.

Επανέρχομαι στο ζήτημα του ρόλου των δύο αυτών Οργανισμών του ΟΗΕ στο πεδίο της μετανάστευσης, του ασύλου και των προσφύγων. Πρέπει να πω ότι, παρά το γεγονός ότι διαδραματίζουν ιστορικά έναν διαφορετικό ρόλο, που προσπαθεί να θέσει στο επίκεντρο τον μετανάστη και τον πρόσφυγα και να αντιμετωπίσει το ζήτημα, όπως και εμείς στην Πλεύση Ελευθερίας πιστεύουμε, δηλαδή στο πλαίσιο μιας πιστής εφαρμογής του Διεθνούς Δικαίου πάνω στα ζητήματα αυτά, ταυτόχρονα, θα πρέπει να πούμε ότι ο ΟΗΕ δεν έχει υπάρξει εντελώς ανεξάρτητος από τις πιέσεις που δέχεται από κυβερνήσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κατά συνέπεια, στην περίπτωση της χώρας μας οι οργανισμοί αυτοί δεν ήταν πάντα όσο θα περίμενε κανείς, αν θέλετε, σε εγρήγορση, όταν αντιμετωπίσαμε ζητήματα όπως ήταν η συμφωνία του 2016 με την οποία η Τουρκία κηρύχθηκε «ασφαλής τρίτη χώρα», κάτι το οποίο παραβιάζει το Διεθνές Δίκαιο. Η έννοια της «ασφαλούς τρίτης χώρας» έρχεται σε σύγκρουση με το Διεθνές Δίκαιο, γιατί είναι μια έννοια που χρησιμοποιείται κυρίως από ευρωπαϊκά κράτη για να αποφύγουν να επεξεργαστούν τις αιτήσεις ασύλου και να αντιμετωπίσουν άμεσα το πρόβλημα της μετανάστευσης, αλλά αιτιολογεί την προώθηση -αυτή είναι η κακή λέξη που χρησιμοποιείται δυστυχώς- των αιτούντων άσυλο και των μεταναστών στις λεγόμενες «ασφαλείς τρίτες χώρες», οι οποίες δεν είναι βεβαίως συνήθως ασφαλείς για τους μετανάστες. Η χώρα μας έχει υπάρξει παραδοσιακά υποστηρίκτρια των αποφάσεων του Διεθνούς Δικαίου και υπογράφει όλες τις σχετικές συμβάσεις της Γενεύης και όλες τις άλλες συνοδευτικές συμβάσεις.

Επίσης οι οργανώσεις αυτές δεν έδειξαν επαρκή εγρήγορση σε άλλα κρίσιμα ζητήματα, όπως ήταν στο πολύνεκρο ναυάγιο της Πύλου, που πρέπει να στοίχισε τη ζωή άνω των εξακοσίων ατόμων και για το οποίο ο Συνήγορος του Πολίτη σε πόρισμά του αποκάλυψε ότι υπήρξαν πολύ σοβαρές παραλείψεις και ευθύνες του Λιμενικού Σώματος. Μάλιστα, η Πλεύση Ελευθερίας και εγώ προσωπικά, κάναμε και επίκαιρη ερώτηση για το ζήτημα αυτό και δεν πήραμε ικανοποιητικές απαντήσεις από την Κυβέρνηση. Αυτά τα ζητήματα δεν αντιμετωπίζονται ικανοποιητικά από τους Οργανισμούς του ΟΗΕ.

Ακόμα έχουμε το ζήτημα της δομής υποδοχής μεταναστών και προσφύγων στη Σάμο. Η δομή υποδοχής αυτή περιέχει περίπου αυτήν τη στιγμή κοντά στους τέσσερις χιλιάδες αιτούντες άσυλο στη χώρα μας. Είναι κλεισμένοι εκεί κάτω από απάνθρωπες συνθήκες οι οποίες έχουν εξοργίσει -και δικαίως- πολλές ανθρωπιστικές οργανώσεις.

Η Διεθνής Αμνηστία στη φετινή έκθεσή της για τη χώρα μας κάνει ειδική μνεία στο προοίμιο για την σκανδαλώδη κατάσταση και τις απάνθρωπες συνθήκες που επικρατούν στη δομή υποδοχής στη Σάμο και πολλές ανθρωπιστικές οργανώσεις έχουν αναφερθεί στον υποσιτισμό που υπάρχει εκεί, στην έλλειψη πρόσβασης σε καθαρό νερό, στον ανεπαρκή ρουχισμό και βεβαίως στο γεγονός ότι άνθρωποι που βρίσκονται εκεί δεν έχουν τη δυνατότητα να κινηθούν ελεύθερα, σε παραβίαση των συμφωνιών του Διεθνούς Δικαίου, γιατί περιμένουν οι αιτήσεις τους να περάσουν την επεξεργασία που χρειάζεται να περάσουν. Μεταξύ αυτών βέβαια βρίσκονται και αρκετοί Παλαιστίνιοι. Και γνωρίζουμε ότι πρόκειται για ανθρώπους οι οποίοι είναι ταλαιπωρημένοι από πολέμους και καταστροφές. Στην περίπτωση των Παλαιστινίων έχουμε τα θύματα μιας γενοκτονίας στην οποία δυστυχώς η Κυβέρνησή μας είναι συνένοχη και όταν καταφέρνουν να έρθουν και να ζητήσουν άσυλο στη χώρα μας καθυστερούν οι αιτήσεις τους με απαράδεκτο τρόπο και ταυτόχρονα η συμπεριφορά της χώρας μας σε αυτές τις μονάδες υποδοχής είναι απάνθρωπη εντελώς. Αυτά είναι ζητήματα τα οποία θα έπρεπε να απασχολούν περισσότερο τους Οργανισμούς του ΟΗΕ.

Στη διάρκεια της συζήτησης στην επιτροπή ο κύριος Υφυπουργός αναρωτήθηκε πώς είναι δυνατόν κάποια κόμματα της Αντιπολίτευσης που υποστηρίζουν τον ΟΗΕ και τις αποφάσεις του, ταυτόχρονα να κάνουν και κριτική στον ΟΗΕ. Μα δεν είναι απόλυτη η υποστήριξη ή η κριτική σε έναν θεσμό. Όταν αυτός ο θεσμός, όπως στις περισσότερες περιπτώσεις ο ΟΗΕ, παίρνει αποφάσεις οι οποίες θα πρέπει να εφαρμόζονται και δεν εφαρμόζονται, όπως και οι δεκάδες αποφάσεις που δεν εφαρμόζει το Ισραήλ -και βεβαίως η Κυβέρνησή σας κάνει τα στραβά μάτια σε αυτό- εμείς τις υποστηρίζουμε. Όταν όμως υπάρχουν παραβιάσεις του Διεθνούς Δικαίου, όπου οι Οργανισμοί του ΟΗΕ για τους μετανάστες και για τους πρόσφυγες τις παραβλέπουν, εκεί θα κάνουμε κριτική. Είναι απόλυτα συνεπής αυτή η στάση. Δεν μπορούμε να αντιληφθούμε τι δεν καταλαβαίνετε σε αυτό, κύριε Υφυπουργέ.

Έρχομαι τώρα στις ίδιες τις συμφωνίες. Θα αναφερθώ σε κάποια ζητήματα που σχετίζονται με τα προνόμια των μελών των Οργανισμών αυτών στη χώρα μας. Υπάρχει από τον Οκτώβριο του 2024 ένα πρότυπο συμφωνίας, το οποίο έχει εκδώσει η Ύπατη Αρμοστεία του ΟΗΕ για τους πρόσφυγες για συμφωνίες έδρας, όπως αυτές που έρχονται στη Βουλή. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Περιέχει τα περισσότερα άρθρα από αυτά που περιέχονται στη συμφωνία και τα οποία δίνουν διπλωματικά προνόμια στα μέλη των Οργανισμών αυτών που εργάζονται στο εξωτερικό και στη χώρα μας. Ωστόσο θα πρέπει να πω ότι έχουν προστεθεί στις συμφωνίες κάποια άρθρα από τη δική μας πλευρά, τα οποία δεν υπάρχουν στο πρότυπο της συμφωνίας που η Ύπατη Αρμοστεία του ΟΗΕ έχει δημοσιοποιήσει και τα οποία αφορούν προνόμια για τη χρήση αυτοκινήτων, για παράδειγμα.

Συγκεκριμένα, στο άρθρο 9 της μιας σύμβασης αναφέρεται ότι το γραφείο του Διεθνούς Οργανισμού Μετανάστευσης απαλλάσσεται από τελωνειακούς δασμούς, φόρο ταξινόμησης, ΦΠΑ και οποιουσδήποτε περιορισμούς εισαγωγής οχημάτων που εισάγονται ή αγοράζονται από το γραφείο. Στην παράγραφο 2 αναφέρεται ότι το γραφείο του Οργανισμού μπορεί ελεύθερα να διαθέτει αυτά τα οχήματα χωρίς καμία απαγόρευση ή περιορισμό και χωρίς τελωνειακούς δασμούς και φόρο μετά την πάροδο πέντε ετών κ.λπ..

Αυτά είναι υπερβολικά προνόμια τα οποία δεν ζητάει η Ύπατη Αρμοστεία του ΟΗΕ με βάση το πρότυπο της συμφωνίας που παρουσιάζει στα κράτη με τα οποία συνεργάζεται. Και όμως ήρθε η δική μας Κυβέρνηση να τα προσθέσει. Ήδη δηλαδή αυτοί οι άνθρωποι απολαμβάνουν ημιαποικιακά προνόμια στη χώρα μας και τους δίνουμε και άλλα. Σε αυτά έχουμε αντίθεση.

Επίσης, έχουμε αντίθεση στο γεγονός ότι έχουν παραληφθεί άρθρα από το πρότυπο της συμφωνίας αυτής σχετικά με το εγχώριο προσωπικό, δηλαδή με τους Έλληνες εργαζόμενους που είναι πολλοί σε αυτές τις αντιπροσωπείες. Αυτά έχουν παραληφθεί εντελώς, ούτως ώστε τα δικαιώματα των Ελλήνων εργαζομένων -και αυτό είναι ένα ζήτημα που χρονίζει στις συγκεκριμένες οργανώσεις του ΟΗΕ- να μην είναι σαφώς εγγυημένα και να μπορούν οι αντιπροσωπείες αυτές να φέρονται στο εγχώριο προσωπικό με τρόπο ο οποίος δεν μπορεί να υποστηριχθεί νομικά από τους εργαζόμενους αυτούς.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ολοκληρώνω, κύριε Πρόεδρε, με μία αναφορά στο γεγονός ότι και οι δύο αυτές συμβάσεις έρχονται γραμμένες με έναν πολύ πρόχειρο τρόπο.

Αναφορικά με την αιτιολογική έκθεση, τα σημεία που ζητούν να οριστούν τα οφέλη, αλλά και τα κόστη αυτής της σύμβασης, να πω ότι δεν υπάρχει απολύτως τίποτα. Αυτές οι συμβάσεις, όπως και πάρα πολλά άλλα νομοσχέδια, έρχονται χωρίς κόστη και χωρίς οφέλη από αυτούς που τα συντάσσουν στην Κυβέρνηση. Επίσης, όσον αφορά την ειδική έκθεση του Υπουργείου για το Γενικό Λογιστήριο του Κράτους που κοστολογεί πόσο θα στοιχίσει η εφαρμογή τής εν λόγω σύμβασης λέει ότι θα υπάρχει απώλεια δημοσίων εσόδων, αλλά αυτά δεν καθορίζονται πουθενά.

Με άλλα λόγια, τα νομοσχέδια αυτά δεν είναι κοστολογημένα, κύριε Πρόεδρε, και βεβαίως η Κυβέρνηση έρχεται κάθε φορά στη Βουλή και δίνει μαθήματα στην Αντιπολίτευση ότι πρέπει να κοστολογεί τις προτάσεις της. Αλλά υπάρχει σωρεία νομοσχεδίων και διεθνών συμβάσεων που μας έρχονται προς ψήφιση χωρίς καμία απολύτως κοστολόγηση. Και βεβαίως το κόστος αυτών των υπηρεσιών είναι γνωστό γιατί υπάρχουν στη χώρα μας εδώ και δεκαετίες. Δηλαδή αρκεί να δει κανείς τον ετήσιο προϋπολογισμό. Αλλά η Κυβέρνηση δεν το κάνει και αυτό είναι πρόβλημα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα η κ. Κωνσταντίνα Γιαννακοπούλου, εισηγήτρια του ΠΑΣΟΚ.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στη χθεσινή συνεδρίαση της επιτροπής έθεσα κάποια ζητήματα για την κύρωση των δύο Συμφωνιών Έδρας που συζητούμε σήμερα.

Η μεγάλη εικόνα, η παγκόσμια εικόνα είναι ζοφερή. Συγκρούσεις κάθε είδους, πολεμικές εστίες στη γειτονιά μας, όπως στην Ουκρανία και τη Γάζα, κίνδυνοι εμφυλίων, όπως στη Συρία, φτώχεια, ανελεύθερα καθεστώτα και επιπρόσθετα η κλιματική αλλαγή δημιουργούν αλλεπάλληλες και παράλληλες κρίσεις.

Αυτά τα γεγονότα προφανώς τροφοδοτούσαν, τροφοδοτούν και θα συνεχίσουν να τροφοδοτούν μεταναστευτικές ροές. Η χώρα μας βρίσκεται σε ένα κομβικό σημείο ανάμεσα στην Ασία και την Ευρώπη. Όλη η Ευρώπη προβληματίζεται γι’ αυτήν την κατάσταση, για το τι επιφυλάσσει το μέλλον σχετικά με τις μαζικές ροές από την Ασία, αλλά και από την Αφρική, στην οποία έχουμε μια δημογραφική έκρηξη.

Η ανθρωπιστική συνδρομή, η προστασία των ανθρώπων είναι καθήκον όλων μας, φυσικών προσώπων, κρατών, διεθνών και υπερεθνικών οργανισμών και θεσμών. Αυτό όμως σε καμία περίπτωση δεν μπορεί να σημαίνει μια λογική ανοικτών συνόρων, μια συλλογική στην οποία ζήσαμε ιδιαίτερα την περίοδο 2015 - 2017 που εκατομμύρια πέρασαν μέσα από τη χώρα μας.

Κάθε χώρα το ίδιο και η δική μας, το ίδιο και η Ελλάδα, πρέπει να περιφρουρεί τα χερσαία και τα θαλάσσια σύνορά της. Ταυτόχρονα, κάθε χώρα το ίδιο και η χώρα μας πρέπει να σέβεται και να τιμά τους κανόνες του Διεθνούς Δικαίου που καθορίζουν την εθνική, αλλά και διεθνή συμπεριφορά της απέναντι σε πρόσφυγες και μετανάστες.

Θα πρέπει να τονίσουμε ξεχωριστά ότι τις υφιστάμενες κρίσεις ήρθε να τις επιδεινώσει η πολιτική περικοπή χρηματοδοτήσεων της αμερικανικής κυβέρνησης, που μέχρι τώρα ήταν ο βασικότερος χρηματοδότης οργανισμών, όπως η Ύπατη Αρμοστεία για τους πρόσφυγες και ο Παγκόσμιος Οργανισμός Τροφίμων.

Αυτή η περικοπή χρηματοδοτήσεων δημιουργεί αλυσιδωτές συνέπειες στο οικοσύστημα του ανθρωπιστικού κινήματος που επηρεάζει ακόμη και ανεξάρτητες οργανώσεις της κοινωνίας των πολιτών στην Ευρώπη. Και δεν είναι μόνο ότι στερεύει η χρηματοδότηση από την USA σε ΜΚΟ που κάποιοι ιδεοληπτικά θεωρούν ότι είναι και καλή εξέλιξη. Είναι και ότι οι δωρητές κράτη και ιδιώτες αναθεωρούν τα προγράμματά τους, τις προτεραιότητές τους, σύμφωνα με το νέο πλαίσιο το οποίο διαμορφώνεται. Οι διαθέσιμοι πόροι κατευθύνονται εκεί που υπάρχει μεγαλύτερη ανάγκη, πείνα, εξαθλίωση και μοιραία χρήσιμες δράσεις θεωρούνται ότι είναι πολυτέλεια και αναστέλλονται.

Αυτή ακριβώς είναι η εικόνα για την Ελλάδα. Δράσεις σταματούν και εργαζόμενοι απολύονται. Οι προοδευτικοί άνθρωποι, διατηρώντας το δικαίωμα στην κριτική, οφείλουν να στέκονται δίπλα στους διεθνείς Οργανισμούς, ειδικά τη σήμερον ημέρα που αυτοί βάλλονται.

Στη σημερινή συζήτηση για τις Συμφωνίες Έδρας προφανώς και μπορούμε να κάνουμε κριτική και μάλιστα, έντονη κριτική πάντα στο πλαίσιο του θεσμικού σεβασμού, θεσμικός σεβασμός ο οποίος επιβάλλει ασυλίες, προνόμια για τα μέλη των διεθνών Οργανισμών, αλλά δημιουργεί και κρίσιμα ερωτήματα για το εύρος των δραστηριοτήτων που προστατεύονται από αυτό το καθεστώς.

Τα ερωτήματα αυτά εντείνονται όσο επεκτείνεται και η δραστηριότητα αυτών των Οργανισμών. Πολλές δραστηριότητες τίθενται εκτός κοινοβουλευτικού, κοινωνικού, αλλά και δικαστικού ελέγχου, όχι από μια διάθεση των ίδιων των Οργανισμών να αποφύγουν τη λογοδοσία, αλλά γιατί από τη φύση τους είναι προσανατολισμένοι να δρουν σε διαδικασίες κατεπείγοντος και σε κράτη στα οποία απουσιάζουν οι θεσμοί.

Και γι’ αυτό, λοιπόν, επιμένω -επέμενα και στην επιτροπή και σήμερα από το Βήμα της Ολομέλειας- στην ανάγκη για αυτοπεριορισμό, αλλά και καλώ την Κυβέρνηση να μη συμπεριφέρεται στους διεθνείς Οργανισμούς ως βολικούς φορείς υλοποίησης προγραμμάτων. Το ΠΑΣΟΚ θα υπερψηφίσει τις δύο Συμφωνίες Έδρας γιατί δεν είναι ούτε η αιτία ούτε σχετίζονται με όλες αυτές τις παθογένειες τις οποίες ανέφερα.

Στον χρόνο τώρα που έχω στη διάθεσή μου, κύριε Πρόεδρε, κυρίες και κύριοι συνάδελφοι, και σε απόλυτη συνάφεια με το σημερινό θέμα, θα ήθελα να κάνω κάποια σχόλια για τη μεταναστευτική και προσφυγική πολιτική της Κυβέρνησης, όπως αυτή εκφράζεται το τελευταίο διάστημα.

Μια πρώτη παρατήρηση είναι, κύριε Υπουργέ, πως το αφήγημά σας αλλάζει κάθε τρεις και λίγο. Δεν είναι θέμα προσώπων, δεν είναι απλά θέμα Υπουργών. Έτσι κι αλλιώς όλα τα πρόσωπα είναι επιλογή του Πρωθυπουργού και απολαμβάνουν της εμπιστοσύνης του, ακόμα και όταν εκφράζουν διαφορετικές θέσεις από αυτές που έχει εκφράσει ο ίδιος.

Οι πρόσφατες εξαγγελίες του κ. Βορίδη ευθυγραμμίζονται με τις σκληρές πολιτικές Τραμπ και αντίστοιχες δεξιότατες ευρωπαϊκές πολιτικές στο πλαίσιο μιας επικοινωνιακής άμυνας που όμως, επιτρέψτε μου να σας πω, καθόλου βέβαιο δεν είναι ότι μπορούν να εφαρμοστούν και να δώσουν τελικά διέξοδο.

Η Ευρώπη και η Ελλάδα δεν είχαν ποτέ μια ολοκληρωμένη στρατηγική για τη μετανάστευση. Η ενεργητική ασφάλεια μέσω ένταξης και προστασίας παραμένει υποτιμημένη. Απουσιάζει ένα σχέδιο για την οργάνωση της νόμιμης μετανάστευσης, ώστε να καλύπτονται διαπιστωμένες ανάγκες και κενά στην αγροτική παραγωγή, στον τουρισμό, στον κατασκευαστικό κλάδο και η ατζέντα δυστυχώς δεν χαράσσεται με όρους πολιτικής ουσίας, αλλά ως ένα μέσο επικοινωνιακού αποπροσανατολισμού ή, αν θέλετε, ως μια επιχείρηση damage control.

Δεν είναι μόνο η ιστορία με τις επιστροφές από τη Γερμανία. Αυτό επιτρέψτε μου να πω ότι θα το χαρακτήριζα ως σπόιλερ γι’ αυτό το οποίο θα ακολουθήσει και την αγωνία για τις επόμενες εκλογές. Είναι το νέο σύμφωνο για τη μετανάστευση και για το άσυλο. Θα εφαρμοστεί αν ισχύσουν τα χρονοδιαγράμματα τα οποία έχουν τεθεί από την Ευρωπαϊκή Ένωση, την Ευρωπαϊκή Επιτροπή το καλοκαίρι του 2026, στην τελική ευθεία για τις εκλογές του 2027.

Το παράδοξο της συμφωνίας, η οποία επετεύχθη λίγο πριν τις ευρωεκλογές, ήταν πως όλοι όσοι και όσες έβαλαν την υπογραφή τους δήλωσαν τελικά την ικανοποίησή τους στους ψηφοφόρους τους, υπονοώντας πως τελικά θα αναλάβουν την ευθύνη για λιγότερους πρόσφυγες και μετανάστες από όσους είχαν μέχρι τότε. Αυτό νομίζω -το καταλαβαίνουμε όλοι- ότι δεν μπορεί να κρατήσει τη λογική. Πώς όλοι να είναι ευχαριστημένοι γιατί όλοι θα έχουν λιγότερους; Αλλά κανείς τελικά δεν ρώτησε περισσότερα.

Ρωτήσαμε με συναδέλφους Βουλευτές την προηγούμενη ηγεσία του Υπουργείου Μετανάστευσης αν η εφαρμογή του νέου συμφώνου θα σημάνει την αύξηση ή τη μείωση του αριθμού των αιτούντων άσυλο για τους οποίους θα έχει την ευθύνη η Ελλάδα σε βάθος χρόνου. Η απάντηση ήταν αυτολεξεί πως τα κράτη της πρώτης υποδοχής, όπως, ιδίως η Ελλάδα, δεν θα βρεθούν μόνα τους και χωρίς ουσιαστική βοήθεια στην αντιμετώπιση του προσφυγικού και μεταναστευτικού ζητήματος.

Θα μου επιτρέψετε να σας πω, κύριε Υπουργέ, ότι αυτό είναι μια απάντηση η οποία προφανώς και δεν μας καλύπτει. Η δική μας εκτίμηση είναι πως το νέο σύμφωνο παραμένει άδικο για τις χώρες εισόδου. Αυτό το οποίο αλλάζει είναι απλά ότι αυτή η αδικία πλέον καθίσταται υποχρεωτική και γι’ αυτό δεν μπορέσαμε και δεν μπορούμε να μοιραστούμε την υποκριτική αισιοδοξία της Κυβέρνησης για την εφαρμογή του συμφώνου.

Αλλά αφού δεν είχαμε απάντηση από εσάς που ελπίζουμε πως έχετε μετρήσει τι σημαίνουν στην πράξη οι νέοι κανόνες και την υποχρέωση να ενημερώνουν τους πολίτες, ξέρετε τι κάναμε;

Είπαμε να καταφύγουμε στην τεχνητή νοημοσύνη προσπαθώντας να δομήσουμε το ερώτημά μας σύμφωνα με το περιεχόμενο αυτού του νέου συμφώνου.

Ρωτήσαμε, λοιπόν, τι θα γινόταν αν σε συνθήκες εργαστηρίου εφαρμοζόταν το σύμφωνο στους αριθμούς των παράτυπα εισερχομένων την περίοδο 2019 - 2024, χωρίς δευτερογενείς μετακινήσεις και με ενεργοποίηση του προβλεπόμενου ασθενικού μηχανισμού αλληλεγγύης. Ακούστε, λοιπόν, είναι προφανέστατα ενδεικτικοί οι αριθμοί τους οποίους σας καταθέτουμε. Είναι όμως μια πολύ χρήσιμη τροφή για σκέψη και για συζήτηση.

Η Γερμανία θα αναλάμβανε την ευθύνη για 75.600 ανθρώπους από τα σύνορα στο σύνολο της περιόδου, 2015 με 2025. Όμως η κατάργηση -θα χρειαστώ ένα λεπτό, κύριε Πρόεδρε- των δευτερογενών ροών θα σήμαινε περίπου 900.000 λιγότερους, και λιγότεροι άνθρωποι στη Γερμανία σημαίνει περισσότεροι σε όλα τα άλλα κράτη-μέλη.

Αν από την άλλη πλευρά η Ευρώπη αποφάσιζε 30.000 μετεγκαταστάσεις ετησίως από τα κράτη-μέλη των συνόρων και η Ελλάδα συμμετείχε σε αυτό με το ποσοστό του 35%, θα είχαμε συνολικά στην εξαετία 63.000 μετεγκαταστάσεις από την Ελλάδα.

Και αυτός ο αριθμός αποκτά ακόμα μεγαλύτερη σημασία όταν συγκριθεί με το σημερινό πληθυσμό προσφύγων και μεταναστών που βρίσκονται στη χώρα. Θα ήταν περίπου 100.000 περισσότεροι από τον σημερινό πληθυσμό.

Άρα, -και κλείνω, κύριε Πρόεδρε- το νέο σύμφωνο για τη μετανάστευση και το άσυλο σημαίνει μείωση αιτήσεων σε χώρες προορισμού με υψηλές δευτερογενείς ροές, όπως είναι η Γερμανία, η Γαλλία και η Ολλανδία, και αύξηση των αιτήσεων σε χώρες πρώτης υποδοχής, όπως είναι η Ελλάδα, η Ιταλία, η Ισπανία, η Κύπρος, η Βουλγαρία. Αυτήν την εικόνα του κοντινού μέλλοντος ανθρώπων που θα επιστρέφονται και άλλων που θα εγκλωβίζονται στη χώρα μας, τη γνωρίζει και την αποκρύπτει η Κυβέρνηση. Αυτή είναι η αλήθεια.

Κι αν ενδιαφέρεστε, κύριε Υπουργέ, για κάτι περισσότερο από το μικροκομματικό όφελος της παράταξής σας, θα πρέπει να αποδεχτείτε την πραγματικότητα και να το πράξετε με αξίες, με σοβαρότητα, με ρεαλισμό, σε δύο κατευθύνσεις, οργανώνοντας βιώσιμες κρατικές και αυτοδιοικητικές πολιτικές ένταξης, αλλά και απαιτώντας τη βελτίωση των ρυθμίσεων του νέου συμφώνου σε σχέση με την υποχρεωτικότητα και την αναλογικότητα του επιμερισμού.

Το ΠΑΣΟΚ δεν θα αποπροσανατολιστεί. Δεν θα ακολουθήσει την Κυβέρνηση, η οποία μεταμορφώνεται κατά το δοκούν και το συμφέρον.

Πριν από ενάμιση χρόνο, κύριε Υπουργέ, σε αυτήν εδώ την Αίθουσα η γνωστή τροπολογία Καιρίδη για τη νομιμοποίηση μεταναστών που ζούσαν στη χώρα τουλάχιστον τρία χρόνια υπερψηφίστηκε από διακόσιους εξήντα δύο Βουλευτές. Υπερψηφίστηκε παρά τις επιμέρους ενστάσεις, γιατί αντιμετώπιζε τα μεταναστευτικά θέματα με σοβαρότητα και με ρεαλισμό. Το κλίμα συναίνεσης εκείνων των ημερών τορπιλίζεται σήμερα από την ίδια Κυβέρνηση.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Γιαννακοπούλου.

Θα ολοκληρώσουμε τον κατάλογο των εισηγητών και ειδικών αγορητών με την κ. Σοφία Βούλτεψη, Βουλευτή της Νέας Δημοκρατίας και μετά θα ακολουθήσει ο Πρόεδρος της Ελληνικής Λύσης, κ. Κυριάκος Βελόπουλος.

**ΣΟΦΙΑ ΒΟΥΛΤΕΨΗ:** Ευχαριστώ πολύ, κύριε Πρόεδρε.

Και επειδή δεν υπήρχε αμφιβολία ότι μια τυπική διαδικασία κύρωσης συμβάσεων θα κατέληγε σε μια γενικότερη συζήτηση για το μεταναστευτικό, και είναι πολύ λογικό αυτό, δεν θα ξαναπώ όλα όσα είπα χθες στην επιτροπή, γιατί λίγο άκουσα και κάποιες επαναλαμβανόμενες ομιλίες, εξαιρουμένης της κ. Γιαννακοπούλου.

Αυτό που θέλω να ξεκαθαρίσω, όμως -για να φύγουν κάποια νέφη από αυτή τη συζήτηση- είναι, πρώτον, για τις ασφαλείς χώρες. Υπάρχουν ασφαλείς χώρες καταγωγής, υπάρχουν ασφαλείς τρίτες χώρες και υπάρχουν ασφαλείς ευρωπαϊκές χώρες. Δεν στέλνονται a priori σε όποια χώρα θεωρηθεί ασφαλής, κυρίως επειδή αυτήν τη στιγμή έχουμε διακόσιους πολέμους σε όλο τον κόσμο, γιατί έχουμε μεγάλη κλιματιστική κρίση, μεγάλη επισιτιστική κρίση και γιατί οι συνθήκες, τις οποίες θα είμαστε υποχρεωμένοι να τηρούμε, γιατί η χώρα μας στηρίζει την ύπαρξή της σε συνθήκες, λέει ότι κάθε αίτημα ασύλου πρέπει να εξετάζεται εξατομικευμένα και προσωπικά.

Άρα, απλώς είναι ένας μπούσουλας και είναι πραγματικά πολύ στενόχωρο το γεγονός ότι η Ευρωπαϊκή Ένωση, παραδίδοντας τον καινούργιο κατάλογο των ασφαλών τρίτων χωρών, από όλες τις εκατόν ενενήντα τρεις χώρες του ΟΗΕ βρήκε επτά μόνο ασφαλείς τρίτες χώρες, σε αυτές πρόσθεσε τις ευρωπαϊκές και πρόσθεσε και τις υπό ένταξη χώρες και κάπως διευρύνθηκε αυτός ο αριθμός.

Ευρωπαϊκό Δικαστήριο. Κοιτάξτε, το Ευρωπαϊκό Δικαστήριο λαμβάνει κάποιες αποφάσεις βάσει καταγγελιών. Τις περισσότερες φορές αυτές είναι μαχητές και πηγαίνει η Ελλάδα -όπως και άλλες χώρες, δεν είναι μόνο η Ελλάδα- και απαντούν, όπως έγινε στην περίπτωση της μικρής Μαρίας, που όταν διευκρίνισε η Ελλάδα ότι δεν βρισκόταν σε ελληνικό έδαφος, το Ευρωπαϊκό Δικαστήριο εξέδωσε απόφαση λέγοντας «εάν βρίσκεται σε ελληνικό έδαφος». Άρα, λοιπόν, αυτό είναι ξεκάθαρο.

Το επόμενο, αποτροπές. Δόθηκαν κάποιοι ορισμοί των αποτροπών που δεν είναι ακριβείς. Η αποτροπή για την οποία μιλάμε εμείς είναι αυτή κατά την οποία -γι’ αυτό έχουμε και ουσιαστικά μεγάλη επιτυχία στα σύνορά μας στα νησιά, γιατί η χώρα πράγματι, κάθε χώρα πρέπει να φυλάει τα σύνορά της και όποια δεν τα φυλάει είναι άξια της μοίρας της- παρακολουθεί και υπάρχει συνεργασία του Λιμενικού με την απέναντι πλευρά, ειδοποιείται το λιμενικό της Τουρκίας και τα λιμενικά σκάφη βρίσκονται στην οριογραμμή, στα σύνορα που υπάρχουν στη θάλασσα και ενημερώνουν ότι από το σημείο αυτό και μετά, εάν εισέλθετε, παραβιάζετε τους νόμους της χώρας και θα συλληφθείτε, και επιστρέφουν πίσω.

Είναι άλλο η επαναπροώθηση. Είναι άλλο το pushback. To pushback είναι να κάνεις επικίνδυνους χειρισμούς γύρω από ένα σκάφος προκαλώντας ένα ναυάγιο.

Άκουσα τον κ. Τζανακόπουλο να λέει ότι είπα «πού είναι νεκροί;». Μόνο που δεν το είπα γι’ αυτό που είπατε εσείς, το είπα όταν ο γνωστός ακτιβιστής, ο κ. Ιάσονας Αποστολόπουλος, είπε ότι το ελληνικό Λιμενικό Σώμα εγκληματεί και πετάει ανθρώπους στη θάλασσα. Όχι. Γι’ αυτό ρώτησα κι εγώ πού είναι νεκροί. Προσέξτε, θα το λέμε ολόκληρο, γιατί η απόσπαση είναι πολύ κακό πράγμα. Άλλο να λες ότι γίνεται ένα ναυάγιο, γίνεται προσπάθεια, σώζονται άνθρωποι, χιλιάδες άνθρωποι και κάποιοι δυστυχώς χάνονται. Εγώ, λοιπόν, όταν απάντησα, κύριε Τζανακόπουλε…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Γίνονται pushbacks;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τζανακόπουλε, μη διακόπτετε παρακαλώ.

**ΣΟΦΙΑ ΒΟΥΛΤΕΨΗ:** Όχι, φυσικά δεν γίνονται, όχι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δυστυχώς δεν γίνονται!

**ΣΟΦΙΑ ΒΟΥΛΤΕΨΗ:** Φυσικά δεν γίνονται. Γίνονται αποτροπές, όπως σας τις περιέγραψα. Λοιπόν, από εκεί και πέρα, είναι ξεκάθαρο αυτό το ζήτημα. Αλλά όταν λέει ότι το Λιμενικό πετάει τους ανθρώπους στη θάλασσα, προφανώς τους πετάει για να τους πνίξει. Άρα, και γι’ αυτό λέει ότι κάνει εγκλήματα. Δεν ισχύει αυτό το πράγμα. Το Λιμενικό σώζει τους ανθρώπους.

Από εκεί και πέρα, εγώ θα συμφωνήσω, ξέρετε. Νομίζω ότι πραγματικά αν δεν υπήρχε το μεταναστευτικό, η ακροδεξιά έπρεπε να το εφεύρει. Είναι απόδειξη το γεγονός ότι στην ανατολική Γερμανία η ακροδεξιά έρχεται πρώτη, ενώ δεν υπάρχουν μετανάστες. Τους δείχνουν στην τηλεόραση από άλλες χώρες ή από άλλες πόλεις της Γερμανίας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στη Γερμανία δεν υπάρχουν μετανάστες είπατε;

**ΣΟΦΙΑ ΒΟΥΛΤΕΨΗ:** Στην ανατολική Γερμανία δεν υπάρχουν μετανάστες. Εκεί είναι πρώτη η ακροδεξιά, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κάτι ξέρουν.

**ΣΟΦΙΑ ΒΟΥΛΤΕΨΗ:** Όχι, κύριε Πρόεδρε, δεν ξέρουν. Έχουν φύγει, επειδή δεν έγινε με σωστό τρόπο η ένωση των δύο Γερμανιών, είναι πιο φτωχή η Ανατολική Γερμανία και ουσιαστικά φεύγουν οι Ανατολικογερμανοί, οι Γερμανοί δηλαδή, και βρίσκουν εργασία στα κρατίδια της Δυτικής Γερμανίας. Άρα δεν είναι ελκυστικό μέρος για τους μετανάστες.

Κι, όμως, εκεί είναι πρώτη η ακροδεξιά.

Το γραφείο εσωτερικής ασφάλειας του Τράμπ -το δικό του, της σημερινής κυβέρνησης, διοίκησης- έδωσε επίσημα ανάλυση που λέει ότι οι απελάσεις ήταν περισσότερες επί Μπάιντεν. Κάθε μήνα ήταν πενήντα επτά χιλιάδες και επί Τράμπ είναι τριάντα επτά χιλιάδες και τώρα έχει πάει στις οικειοθελείς, στις συμφωνίες κ.λπ..

Δεν υπάρχουν εύκολες λύσεις για δύσκολα προβλήματα. Ο Σαλβίνι έλεγε «ψηφίστε μας και δεν θα περάσει κουνούπι». Την πρώτη χρονιά που τους ψήφισαν, μπήκαν εκατόν πενήντα οκτώ χιλιάδες άνθρωποι. Έχουν κάνει μια συμφωνία με την Αλβανία όπου κρις-κραφτ, σκάφη του λιμενικού δηλαδή, πάνε και τους φέρνουν. Τελικά, την ημέρα που έφυγε ένας -όχι από την Αλβανία, γιατί δεν επιτρέπεται- από την Ιταλία που τον πήγαν πίσω -αυτός έκανε τέσσερα ταξίδια να πάει στην Αλβανία και να γυρίσει στην Ιταλία- την ημέρα εκείνη που έφυγε ένας από το Μπαγκλαντές μπήκαν στη Λαμπεντούζα επτακόσιοι.

Βουλιάζει η Λαμπεντούζα, λοιπόν, του Σαλβίνι. Βουλιάζουν και οι Βαλεαρίδες και τα Κανάρια του Σάντσεθ. Έχει πρόβλημα η Βρετανία. Ο Βρετανός Πρωθυπουργός του Εργατικού Κόμματος είπε ότι θα είναι αυστηρός. Όμως, από την αρχή του χρόνου είχαμε αριθμό ρεκόρ αφίξεων στη Μάγχη, χίλια εκατόν ενενήντα τέσσερα άτομα με δεκαοκτώ σκάφη. Ο υψηλότερος ημερήσιος αριθμός ήταν φέτος. Από την αρχή του χρόνου είναι δεκατέσσερις χιλιάδες εξακόσιοι. Σε μία μέρα ήταν χίλιοι εκατόν ενενήντα τέσσερις.

Σκεφτείτε ότι από το 2010, αλλεπάλληλοι Πρωθυπουργοί της Βρετανίας από όλα τα κόμματα -συντηρητικοί δηλαδή και εργατικοί- προσπαθούν να λύσουν το πρόβλημα. Δεν γίνονται, λοιπόν, αυτά έτσι. Πιστεύω και εγώ ότι όταν η Δεξιά μιμείται την ακροδεξιά και όταν η κεντροαριστερά μιμείται την ακροαριστερά, τελικά αυτό που τροφοδοτείται είναι τα δύο άκρα.

Επιμένω να λέω ότι το βασικό ζήτημα είναι η φύλαξη των συνόρων, το οποίο γίνεται στην Ελλάδα στα χερσαία σύνορα και στα νησιά του βορειοανατολικού Αιγαίου. Είναι, όμως, πάρα πολύ δύσκολο στην ανοιχτή θάλασσα να επιχειρήσουν τα πλοία του Λιμενικού και εκεί ναι, χρειάζεται η Frontex.

Τώρα αν μου επιτρέπετε, κύριε Πρόεδρε -ειπώθηκαν τα περισσότερα- είναι δύο συμφωνίες έδρας, οι οποίες θεωρώ ότι πρέπει οπωσδήποτε να ψηφιστούν, γιατί καθορίζουν δικαιώματα και προνόμια, όμως, καθορίζουν και υποχρεώσεις, με βασικότερη υποχρέωση οι οργανισμοί αυτοί να συνεργάζονται με το ελληνικό κράτος για κάθε τι, το οποίο κάνουν, ακόμη και για έργα που χρηματοδοτούν οι ίδιοι. Άρα, στο μέλλον, δεν θα μπορούν οι δύο αυτοί οργανισμοί να αποφασίζουν ένα έργο, χωρίς να έχουν τη σύμφωνη γνώμη της ελληνικής πολιτείας.

Επίσης, θέλω να πω ότι η θητεία μου στο Υπουργείο Μετανάστευσης για πάνω από τέσσερα χρόνια και το χαρτοφυλάκιο που υπηρέτησα, μου έδωσε την ευκαιρία να συνεργαστώ στενά μαζί τους και δημιουργήσαμε όλα αυτά τα προγράμματα που είπαμε. Είναι ευρωπαϊκά προγράμματα. Χρηματοδοτούνται από την Ευρωπαϊκή Ένωση, αλλά και από πολλές άλλες χώρες της Ευρώπης μεμονωμένα. Είναι πάρα πολύ σημαντικό -τους ανθρώπους αυτούς δεν τους φέρνουμε, έρχονται- γιατί η φύλαξη των συνόρων εμποδίζει τη μαζική είσοδό τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, σας παρακαλώ, λίγο χρόνο ακόμα θα ήθελα.

Άρα, λοιπόν, αυτοί οι άνθρωποι εάν βρίσκονταν στον δρόμο, τι θα τροφοδοτείτο; Η εγκληματικότητα και η ριζοσπαστικοποίηση. Άρα, τα προγράμματα αυτά είναι αναγκαία.

Με τον ΔΟΜ, λοιπόν, αναπτύξαμε: Το πρόγραμμα «Helios» και «Helios+», στο οποίο αναφερθήκατε, χρηματοδοτούμενο από την Ευρωπαϊκή Ένωση, μέσω των περιφερειών. Το πρωτοποριακό πρόγραμμα «Helios Junior» για να μπορούν οι ανήλικοι που ενηλικιώνονται να βρίσκονται σε ένα σπίτι, να μπορούν να εργαστούν, να σπουδάσουν -και έχουμε μεγάλες ιστορίες επιτυχίας και στα πανεπιστήμια και σε τέχνες- για να πάνε ομαλά στην ενήλικη ζωή τους και να μην βρεθούν στον δρόμο και μπουν στο στόχαστρο της εγκληματικότητας και της ριζοσπαστικοποίησης.

Σχεδιάσαμε το πρόγραμμα για την εκπαίδευση προσφύγων και μεταναστών σε τομείς της ελληνικής οικονομίας. Εδώ θέλω να πω στην κυρία Γιαννακοπούλου η ΔΥΠΑ δεν μπορούσε να το κάνει ούτε θέλησε, γιατί χρειάζονται ειδικοί διερμηνείς, τους οποίους δεν διέθετε. Έπρεπε να μπουν στα καμπ να φοράνε την ταμπέλα του ΟΗΕ, αλλιώς δεν προσέρχονταν. Έτσι λοιπόν, επιλέξαμε αυτόν τον τρόπο.

Μαζί με τον ΔΟΜ και την Ύπατη Αρμοστεία μετεγκαταστήσαμε σχεδόν χίλια πεντακόσια παιδιά σε διάφορες ευρωπαϊκές χώρες, σε δεκατρείς ευρωπαϊκές χώρες. Ο ΔΟΜ διατηρεί κέντρα φιλοξενίας ασυνόδευτων ανηλίκων, αλλά και δομές επείγουσας φιλοξενίας για να μην κυκλοφορούν στο δρόμο. Βλέπετε πόση εγκληματικότητα υπάρχει και από τα δικά μας παιδιά, πολύ μεγαλύτερη.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία συνάδελφε.

**ΣΟΦΙΑ ΒΟΥΛΤΕΨΗ:** Ναι, θα ολοκληρώσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Από τα δικά μας παιδιά υπάρχει εγκληματικότητα;

**ΣΟΦΙΑ ΒΟΥΛΤΕΨΗ:** Παραβατικότητα. Τι λέτε; Δεν υπάρχει; Όλη μέρα δικάζουν…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βάζετε στο ίδιο σακί τους Έλληνες;

**ΠΡΟΕΔΡΕΥΩΝ (Βασίλειος Βιλιάρδος):** Μην διακόπτετε, σας παρακαλώ.

Κυρία Βούλτεψη, ολοκληρώστε.

**ΣΟΦΙΑ ΒΟΥΛΤΕΨΗ:** Θέλω να πω κύριε Πρόεδρε, ότι τα μέτρα που λαμβάνει…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Βούλτεψη, στο Προεδρείο να αναφέρεστε σας παρακαλώ.

**ΣΟΦΙΑ ΒΟΥΛΤΕΨΗ:** Απαντώστον Πρόεδρο για το εξής: Δεν θέλω εγώ να τους ξεχωρίσω. Θέλω να πω για τα μέτρα που λαμβάνουμε εμείς ειδικά. Σκεφτείτε να προσθέταμε σε αυτή την κατάσταση άλλους τρεις χιλιάδες ασυνόδευτους ανηλίκους. Πώς να το κάνουμε αυτό; Εγώ έκανα τη δουλειά, με βάση τα δεδομένα που είχα και για να προστατεύω την ελληνική κοινωνία. Δεν είχα άλλη δυνατότητα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κυρία συνάδελφε. Έχετε φτάσει τα δεκατρία λεπτά.

**ΣΟΦΙΑ ΒΟΥΛΤΕΨΗ:** Κοιτάξτε, δώδεκα λεπτά, δεκατρία, μίλησε ο καθένας από τους εισηγητές. Απαντάω συγχρόνως.

**ΠΡΟΕΔΡΕΥΩΝ (Βασίλειος Βιλιάρδος):** Δεν θα ανοίξουμε συζήτηση, ολοκληρώστε παρακαλώ.

**ΣΟΦΙΑ ΒΟΥΛΤΕΨΗ:** Απαντάω συγχρόνως.

Φυσικά και με την Ύπατη Αρμοστεία φτιάξαμε ένα σωρό προγράμματα, ακριβώς για να αποτρέψουμε όλα αυτά.

(Θόρυβος στην Αίθουσα)

Δεν θέλετε να μιλήσω. Τι έχετε πάθει;

Θυμηθείτε τα πεντέμισι χιλιάδες παιδιά που βγάλαμε από την Μόρια από τη φωτιά και πού πήγαν όλα αυτά τα παιδιά. Θυμηθείτε μηχανισμούς που βραβεύτηκαν και πήραν, κύριε Πρόεδρε, το Πανευρωπαϊκό Βραβείο Πρόληψης της Εγκληματικότητας ακριβώς πάνω σε αυτή τη λογική.

Επομένως, θέλω να πω ότι και με την Ύπατη Αρμοστεία και με τον ΔΟΜ συνεργαζόμαστε και φυσικά τους ακούμε. Αν δεν τους ακούγαμε, δεν θα έρχονταν να συνεργαστούν σε όλα αυτά τα προγράμματα που θεωρούνται πρωτοποριακά και ουσιαστικά έρχονται όλες οι άλλες χώρες και μας ζητάνε να τους δείξουμε το know how.

Οπότε δεν θα μπω σε λεπτομέρειες γιατί πέρασε ο χρόνος. Απλώς, θέλω να πω ότι η στενή συνεργασία, η λογική ότι πρέπει να αντιμετωπίζουμε καταστάσεις στα πλαίσια των συνθηκών, τις οποίες η Ελλάδα πρέπει να σέβεται, γιατί αν αμφισβητηθούν έχουμε και άλλες συμβάσεις που μπορεί να κινδυνεύσουν, αυτό είναι εθνικά πολύ χρήσιμο να το ξέρουμε.

Σας καλώ να υπερψηφίσουμε δύο κυρώσεις, οι οποίες βάζουν όρια για πρώτη φορά στους οργανισμούς και καθορίζουν ξεκάθαρα ποιος είναι ο ρόλος της ελληνικής πολιτείας και των οργανισμών αυτών.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Βούλτεψη.

Καλείται στο Βήμα ο Πρόεδρος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα ξεκινώντας να κάνω ένα σχόλιο, όχι για τα όσα είπε η κ. Βούλτεψη, αυτά θα τα πω στην πορεία. Πώς να εμπιστευτείς μία Κυβέρνηση που συμπεριφέρεται σαν τον πρόεδρο του Εδεσσαϊκού;

Θυμάστε εκείνο το περιβόητο βίντεο του προέδρου του Εδεσσαϊκού που έλεγε το εξής αμίμητο; «Εμείς θέλαμε να παίξουμε, αλλά οι άλλοι δεν ήθελαν να παίξουν και επειδή οι άλλοι δεν ήθελαν να παίξουμε, εμείς είπαμε να μην παίξουμε. Όταν οι άλλοι όμως ήθελαν να παίξουνε, εμείς δεν θέλαμε να παίξουμε γιατί είπαμε δεν θέλουμε να παίξουμε.».

Λέει ο κ. Βρούτσης χθες: Υποχρεωτικά οι δύο πρόεδροι των δύο ΚΑΕ στο γραφείο μου. Όποιος δεν έρθει, πάει σπίτι του.

Λέει σήμερα ο πρόεδρος του Εδεσσαϊκού, η Νέα Δημοκρατία: Δεν είναι υποχρεωτικό να έρθουν και οι δύο.

Μιλάμε ξεπεράσατε τον αντιπρόεδρο του Εδεσσαϊκού και είστε για κλάματα!

(Χειροκροτήματα από την πτέρυγα της Ελληνικής Λύσης)

Τι θα έκανα εγώ, κύριοι συνάδελφοι, πριν τον αγώνα; Θα τους καλούσα και τους δύο στο γραφείο μου, κύριε Πλεύρη, πριν τον αγώνα, να τους μιλήσω ως Υπουργός, ως Κυβέρνηση, ότι πρέπει να προσέχουν. Θα έλεγα πολύ απλά -γιατί εμένα αυτή η ιστορία με το μπάσκετ με προβληματίζει ιδιαίτερα, δεν θα μπω στο τριπάκι της ουσίας-, κανένας από εσάς μέσα στον αγωνιστικό χώρο. Όλοι επάνω στις εξέδρες. Απαγορεύεται η είσοδός σας. Επάνω, στα θεωρεία, για να μην κάνει μαγκιές κανένας από αυτούς.

(Χειροκροτήματα από την πτέρυγα της Ελληνικής Λύσης)

Απλά δεν έχουμε Κυβέρνηση. Φοβισμένοι είστε. Τρέμετε μην σας πειράξει ο ένας ολιγάρχης, μην σας αγγίξει ο άλλος ολιγάρχης. Όταν το κράτος φοβάται τον ολιγάρχη, δεν είναι πλέον κράτος κραταιό! Είναι κράτος της Νέας Δημοκρατίας.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα, για το νομοσχέδιο. Αν είχα έναν τίτλο, κύριε Πλεύρη, για το νομοσχέδιο που θα ψηφίσεις, θα έλεγα «αδικία για τους Έλληνες», «ρατσιστικό για τους Έλληνες», καθαρά. Θα σας πω γιατί.

Συνδράμει, λοιπόν, η Κυβέρνηση, υποχρεωτικώς για δωρεάν γραφεία σε αυτούς τους κυρίους. Είναι έτσι; Δωρεάν γραφεία. Θα τους δώσουμε γραφεία. Πολύ ωραία. Δεν υπάρχει έλεγχος. Είναι διπλωμάτες αυτοί οι κύριοι. Ασυλία σε όλα, ό,τι και αν κάνουν. Τα γραφεία θα έχουν ειδική προστασία. Να τα ακούει ο Έλληνας πολίτης πόσο λαθρολάγνα είναι η Νέα Δημοκρατία. Οι υπάλληλοί του, αφορολόγητοι και ατιμώρητοι όλοι. Δεν πληρώνουν φόρο. Και τον Έλληνα τον κυνηγάτε να πληρώσει τον φόρο των 10 χιλιάδων, των 20 χιλιάδων ευρώ και του παίρνετε τα σπίτια. Κανείς δεν μπορεί να ελέγξει -λέει- οικονομικά τις δράσεις τους. Και έχεις αυτούς από εδώ και μιλάνε για ρατσιστικό νόμο, ότι δεν είναι σωστός και πρέπει να γίνει καλύτερος. Ε, τι να τους δώσουμε; Να τους παντρέψουμε κιόλας; Να τους βρούμε και γυναίκες. Να τους βρούμε και άντρες; Περιμένετε λίγο.

Οι Έλληνες πολίτες, λοιπόν, πληρώνουν φόρους. Ο ΔΟΜ απολαμβάνει ανοσία από ελληνικά δικαστήρια μέσω ετεροδικίας, κύριοι της Νέας Δημοκρατίας. Απαραβίαστα γραφεία και έγγραφα, κύριοι της Νέας Δημοκρατίας. Εξαίρεση από φορολογικές υποχρεώσεις, κύριοι της Νέας Δημοκρατίας. Ελεύθερη μεταφορά χρημάτων και πολύτιμων τίτλων χωρίς κανέναν έλεγχο, κύριοι της Νέας Δημοκρατίας. Πλήρη απαλλαγή από τελωνειακούς δασμούς, ΦΠΑ και τέλη κυκλοφορίας για τα οχήματα του ΔΟΜ, κύριοι της Νέας Δημοκρατίας. Πλήρη φοροαπαλλαγή για τους μισθούς. Είναι αυτό η ισοτιμία; Μισείτε τους Έλληνες! Τους εκδικείστε, τους κυνηγάτε. Αυτό είναι αυτό που φέρατε. Αυτό είναι ισοπολιτεία; Δεν είναι. Λυπάμαι που το λέω, αλλά δεν είναι.

(Χειροκροτήματα από την πτέρυγα της Ελληνικής Λύσης)

Επειδή μας είπατε και για ένα πρόγραμμα «Helios», θα σας πω το εξής. Έχω τον κ. Βορίδη, φίλος σας εκλεκτός. Υπογραφούλα. Πάλαι ποτέ, πριν μεταλλαχθεί σε κάτι άλλο ιδεολογικά. Φίλοι παραμένουμε όλοι, δεν είμαστε εχθροί, προς Θεού, αλλά διαφωνούμε ιδεολογικά. Υπογραφή, Μάκης Βορίδης. Όταν είχε κάνει το κόμμα είχε βγάλει…

**ΣΟΦΙΑ ΒΟΥΛΤΕΨΗ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω, το πρόγραμμα «Helios» είναι, ναι. Τα ξέρει ηκ. Βούλτεψη αυτά. Τα έδινε και αυτή.

Προτιμώ τα ευρωπαϊκά κονδύλια να τα δίνετε στους Έλληνες και όχι στους λαθρομετανάστες! Ακούτε τι σας λέω; Στους Έλληνες.

Το καταθέτω στα Πρακτικά της Βουλής.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να σας πω τι γίνεται τώρα, τι λάθος κάνετε; Θα βρείτε δύο χιλιάδες σπίτια σε αυτούς τους ανθρώπους. Όταν, λοιπόν, εγώ θα βρω χίλια σπίτια στην Αθήνα για να βάλω αυτούς, αυτομάτως -επειδή δεν είστε επιχειρηματίες, δυστυχώς, δεν ξέρετε από οικονομία- ανεβαίνουν τα ενοίκια των Ελλήνων. Δεν υπάρχουν σπίτια. Νόμος προσφοράς και ζήτησης, κύριοι συνάδελφοι. Όταν καλύπτεις το κέντρο της Αθήνας με χίλια σπίτια, με δύο χιλιάδες σπίτια και τα παίρνεις για τους λαθρομετανάστες, κάτι ανήλικα ασυνόδευτα με κάτι μούσια ως εδώ κάτω σαν τους ταλιμπάν, εικοσιπεντάρηδες, τι κάνεις; Αφαιρείς αριθμό σπιτιών και τα δίνεις σε αυτούς. Αυτό σημαίνει ότι ενώ υπάρχει ζήτηση, προσφορά δεν υπάρχει. Άρα, ανεβαίνουν οι τιμές των ακινήτων. Πάλι τους Έλληνες στριμώχνετε! Πάλι τους Έλληνες εκδικείστε! Πάλι τους Έλληνες τους κάνετε πεινασμένους.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Να σας πω λοιπόν, κυρία Βούλτεψη**,** αν θέλετε απαντάτε αργότερα. Έχω μπροστά μου μια ΜΚΟ. «Αλκμήνη» λέγεται. Την ξέρετε; Όχι. Την ξέρω εγώ, με βάση το ΦΕΚ. Δράση ΜΚΟ που μπήκε στο αρχείο. Πήρε - λέει- 7 εκατομμύρια ευρώ για δομές φιλοξενίας προσφύγων. Επτά εκατομμύρια, χρήματα για να φιλοξενούν. Το καταθέτω για τα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δηλαδή, έχουν κάνει επάγγελμα κάποιοι την ιστορία αυτή. Αυτό είναι το πρόβλημα. Διότι εγώ, όταν είμαι εθελοντής, πηγαίνω εθελοντικά να προσφέρω την εργασία μου, εθελοντικά να προσφέρω την αρωγή μου. Όταν μου δίνουν 7 εκατομμύρια, γίνομαι επαγγελματίας λαθρολάγνος. Διαβάστε τα.

Ποιος δίνει τα λεφτά; Αν δείτε τον κρατικό προϋπολογισμό, θα καταλάβετε. Έχουμε επάνω τον Αντιπρόεδρο της Βουλής, να σας τα πει, αν θέλετε, να σας κάνει σεμινάρια. Δίνουμε τουλάχιστον το 60% από κρατικό προϋπολογισμό. Κάνετε λάθος. Ψάξτε να δείτε πώς γίνεται το catering. Ψάξτε να δείτε πώς γίνονται οι δομές, τα υλικά που πληρώνουμε. Ψάξτε τα λιγάκι. Δεν είναι κακό. Δεν είναι κακό να μην ξέρεις. Κακό είναι να κάνεις πως ξέρεις. Δώσαμε όλα τα στοιχεία.

Δεν είναι προσωπική η αντιπαράθεσή μας. Είναι ιδεολογική η διαφοροποίησή μας. Θέλουμε να προστατέψουμε τον Έλληνα και όχι τον κάθε παράνομα εισερχόμενο στη χώρα μου! Αυτό σας λέω.

(Χειροκροτήματα από την πτέρυγα της Ελληνικής Λύσης)

Τα παιδιά επάνω πρέπει να προστατευτούν. Είναι ελληνόπουλα, είναι οι Έλληνες που πεινούν. Δεν το καταλαβαίνουμε; Δεν είμαστε χορτάτη χώρα.

**ΣΟΦΙΑ ΒΟΥΛΤΕΨΗ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω κάτι, κυρία Βούλτεψη. Έχετε μάθει να διακόπτετε όσους ομιλούν. Δεν είναι κακό, όχι. Κακό είναι ενώ κάνετε λάθος, να επιμένετε στο λάθος.

Πάμε τώρα στο υπόλοιπο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, μια διακοπή να αναγγείλω τα παιδιά.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα πέντε μαθήτριες και μαθητές και τέσσερις συνοδοί εκπαιδευτικοί από το 32ο Δημοτικό Σχολείο Πειραιά.

Η Βουλή σάς καλωσορίζει, παιδιά και σάς εύχεται καλή πρόοδο.

(Χειροκροτήματα από όλες τις πτέρυγες της Βουλής)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λοιπόν, πάμε στα άλλα, να σας αποδείξω, γιατί νιώθετε μια απέχθεια για ό,τι είναι ελληνικό και ό,τι είναι Έλληνες. Δεν αναφέρομαι στη Νέα Δημοκρατία. Σε όλους εδώ μέσα αναφέρομαι.

Θυμάμαι τους ψευτοαριστερούς ανθρωπιστές, διεθνιστές να κυνηγούν τους λιμενικούς στην Πύλο. Το αδίκημα, αν έγινε αδίκημα, είναι σε διεθνή ύδατα. Αγωνία η Αριστερά. Υπόδικοι και οι λιμενικοί και ο λιμενάρχης! Αλλά τι; Περιμένετε λίγο, ακούστε, κύριοι της Νέας Δημοκρατίας, ποια είναι η δικαιοσύνη. Σε βαθμό κακουργήματος! Για το Μάτι, όμως και τα Τέμπη πλημμέλημα η δικαιοσύνη! Να, το άδικο ελληνικό κράτος!

(Χειροκροτήματα από την πτέρυγα της Ελληνικής Λύσης)

Πεθαίνει ο Έλληνας είναι πλημμέλημα. Καίγεται ο Έλληνας στο Μάτι είναι πλημμέλημα. Δολοφονούνται παιδιά στα Τέμπη από αμέλεια, πλημμέλημα. Γίνεται κάτι στην Πύλο; Κακούργημα. Δεν είδα την Αριστερά να διαμαρτύρεται για αυτό. Στα Τέμπη πλημμέλημα. Στο Μάτι πλημμέλημα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** …(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στο Μάτι, ειδικά, να μην ξεχνάμε, η ευεργετική διάταξη και ο νόμος έγιναν από τον ΣΥΡΙΖΑ, κύριε συνάδελφε. Ο ΣΥΡΙΖΑ έφερε τον νόμο, δεν τον έφερα εγώ και τον εκμεταλλεύονται οι δικηγόροι και αντί να πάνε φυλακή αυτοί που έκαψαν τον κόσμο στο Μάτι, κυκλοφορούν ελεύθεροι και ωραίοι! Αυτή είναι η αλήθεια και θα σας τη λέμε.

(Χειροκροτήματα από την πτέρυγα της Ελληνικής Λύσης)

Πάμε στο άλλο τώρα. Σκοτώνεται ένα κοριτσάκι έξω από αστυνομικό τμήμα, για να δείτε τι σημαίνει ότι μισούμε τον Έλληνα, ότι νιώθουμε μια απέχθεια, ότι δεν μας νοιάζει ο Έλληνας. Ακούστε τώρα, μπροστά στο αστυνομικό τμήμα μία κοπέλα που ήθελε βοήθεια. Ακούστε τις ποινές τώρα, κύριοι συνάδελφοι της Νέας Δημοκρατίας: Ο αξιωματικός υπηρεσίας έξι μήνες σε αργία, μεταφέρθηκε στο αλλοδαπών. Η επόπτρια παραιτήθηκε μόνη της, πήγε σπίτι της, γιατί δεν ήθελε να συνεχίσει να είναι αστυνομικός. Ο σκοπός έξι μήνες αργία. Αποτάχθηκε από το Σώμα, λόγω αμετάκλητης παλαιότερης καταδίκης. Ο τηλεφωνητής της Άμεσης Δράσης 450 ευρώ πρόστιμο, μεταφέρθηκε στο αλλοδαπών.

Δηλαδή, σκοτώνεται ο Έλληνας, όλοι αθώοι, κάτι συμβαίνει σε έναν αλλοδαπό, κυνηγάμε όλους τους Έλληνες. Εάν αυτό δεν είναι ο ορισμός του ρατσιστικού κράτους που λέγεται Ελλάδα, εναντίον όμως των Ελλήνων, τι είναι; Πείτε μου εσείς.

(Χειροκροτήματα από την πτέρυγα της Ελληνικής Λύσης)

Δικαιολογήστε μου εσείς γιατί στα Τέμπη είναι πλημμέλημα, γιατί στο Μάτι είναι πλημμέλημα και στην Πύλο είναι κακούργημα! Δικαιολογήστε μου το όλοι εδώ μέσα. Όλοι, από την Αριστερά που δεν διαμαρτύρεται για αυτό το θέμα, γιατί είναι η Πύλος. Δεν διαμαρτύρεται για το Μάτι, αλλά για τα Τέμπη γιατί είναι πλημμέλημα. Πραγματικά, απορώ.

Εμείς κάναμε μια πράξη. Πριν μερικούς μήνες πήγε η Ελληνική Λύση, κύριοι συνάδελφοι και έκανε μία μηνυτήρια αναφορά στην κ. Αδειλίνη. Οι συγγενείς των θυμάτων των Τεμπών τρέχουν ακόμα στα δικαστήρια, στις ανακρίσεις. Για πρώτη φορά αυτή η στρατηγική κίνηση της Ελληνικής Λύσης… Γιατί αυτή είναι η διαφορά της Ελληνικής Λύσης. Δεν κάνουμε σαν κάποιους άλλους εδώ φασαρία για τη φασαρία. Έλεγε ο παππούς μου ο συγχωρεμένος ότι και οι τενεκέδες κάνουν φασαρία, αλλά ουσία δεν έχουν καμία. Μία κίνηση κάναμε με τα Τέμπη. Κάναμε μηνυτήρια αναφορά για τα ψεύτικα βίντεο Καπερνάρου, για τις διαγραφές των βίντεο, πριν ακόμα αποκαλυφθεί και ασκήθηκε η δίωξη και 11 του μηνός, 11 Ιουνίου κάθονται στο σκαμνί αυτοί που διέγραψαν τα βίντεο!

(Χειροκροτήματα από την πτέρυγα της Ελληνικής Λύσης)

Και αυτό είναι για εμάς ένα «παράσημο» -εντός εισαγωγικών η λέξη- γιατί είναι άλλο να κάνεις φασαρία για να μαζέψεις ψηφαλάκια και άλλο να κάνεις πράξεις. Διότι οι πολιτικοί για να είναι χρηστικοί, πρέπει να είναι αποτελεσματικοί και κυρίως, εθνικοί.

(Χειροκροτήματα από την πτέρυγα της Ελληνικής Λύσης)

Καλούμε, λοιπόν, όλους τους συγγενείς -γιατί εγώ είμαι μάρτυρας σε αυτή τη μήνυση- να είναι πολιτική αγωγή. Την Τετάρτη 11 Ιουνίου καλώ όλους τους γονείς ανεξαρτήτως κόμματος, γιατί τα βίντεο διεγράφησαν -ποιος τα διέγραψε;- γιατί οι φορτωτικές εξαφανίστηκαν. Ποιος τις εξαφάνισε; Αυτό θα ψάξουμε και θα βάλουμε φυλακή όσους έκλεψαν τα στοιχεία αυτά.

(Χειροκροτήματα από την πτέρυγα της Ελληνικής Λύσης)

Ας έρθουν, λοιπόν, ως πολιτική αγωγή, γιατί εκεί μαθαίνω ότι θα είναι ο Καπερνάρος, ο Καπερνάρος που βρήκε τα βίντεο νωρίτερα από αυτόν που τα είχε βρει αργότερα!

Είναι απίστευτα όλα αυτά που συμβαίνουν, κύριοι συνάδελφοι! Είναι απίστευτα!

Όμως, θα σας πω και κάτι για τον ΟΠΕΚΕΠΕ, γιατί πιέζει και ο χρόνος. Πριν λίγο βγήκε Βουλευτής της Νέας Δημοκρατίας σε κανάλι, δικός σας Βουλευτής από τις Κυκλάδες -δεν ξέρω πώς λέγεται, Τζουράφας, Καρούφας, Καφούρος, δεν τον ξέρω τον κύριο, να είναι καλά ο άνθρωπος- και τι κατήγγειλε; Ακούστε τώρα. Αγρότης από την Κρήτη δήλωσε αμπέλι για βοσκοτόπι! Ακούστε, αμπέλι για βοσκοτόπι από την Κρήτη πού; Στη Σαντορίνη. Δήλωσε, ακούστε, αμπέλι για βοσκοτόπι στη Σαντορίνη, ένα αμπέλι που κάνουν κρασί στη Σαντορίνη.

Μήπως, τελικά, το βοσκοτόπι ήταν μέσα στο ηφαίστειο; Είστε ικανοί, σας έχω ικανούς ακόμη να βάλετε και αμπέλια μέσα στα ηφαίστεια για να πάρουν τα «γαλάζια» τρωκτικά τα λεφτά! Αυτοί είστε! Αυτοί είστε!

(Χειροκροτήματα από την πτέρυγα της Ελληνικής Λύσης)

Και να σας πω και κάτι; Το ότι λέτε ψέματα στη Νέα Δημοκρατία είναι πασιφανές πλέον.

Κάνατε μια ειδική διάταξη, κύριε Υπουργέ και φέρατε το εξής, για να λυθεί το πρόβλημα του ΟΠΕΚΕΠΕ, θα πάμε στην ΑΑΔΕ τον ΟΠΕΚΕΠΕ.

Έτσι δεν είπατε, κύριε Πλεύρη; Πολύ ωραία!

Έχω απάντηση του Υπουργού σας, του κ. Βορίδη -κουνάτε το κεφάλι σας- ο οποίος το 2020, σε ερώτηση της Ελληνικής Λύσης, αποκαλύπτει ότι όλα τα αγροτεμάχια που δηλώνονται δεν ελέγχονται από τον ΟΠΕΚΕΠΕ -πάρτε στα Πρακτικά της Βουλής- αλλά διασταυρώνονται από την ΑΑΔΕ.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ρωτώ εγώ εσάς: Γιατί πάτε τώρα στην ΑΑΔΕ, αφού και τότε στην ΑΑΔΕ πήγαιναν; Το ίδιο πράγμα είναι. Όμως, αυτοί είστε, άρπα-κόλλα δουλειές άρπα-κόλλα νόμους, άρπα-κόλλα διατάξεις!

(Χειροκροτήματα από την πτέρυγα της Ελληνικής Λύσης)

Και εγώ θα σας πω και κάτι ακόμα, για να δείτε ότι είναι οικουμενικό το έγκλημα του ΟΠΕΚΕΠΕ, κύριε Πλεύρη, κάτι που δεν ξέρετε ούτε οι ίδιοι. Ποιος φταίει για τον ΟΠΕΚΕΠΕ; Ρωτώ: Ποιος; Διότι εσείς όλοι εδώ μέσα κυνηγάτε το αποτέλεσμα, ενώ η διαφορά η δική μας, στην Ελληνική Λύση, είναι ότι ψάχνουμε το αίτιο, για να το θεραπεύσουμε.

Ποιο είναι το αίτιο; Η έλλειψη χαρτογράφησης βοσκοτόπων, που είναι το πιο εύκολο πράγμα με τους δορυφόρους. Σε δυο μέρες γίνεται. Ποιοι φταίνε που δεν έγινε η χαρτογράφηση των βοσκοτόπων και γιατί; ΣΥΡΙΖΑ, ΠΑΣΟΚ, Νέα Δημοκρατία, για να μοιράζετε τα κονδύλια στους δικούς σας κολλητούς. Είναι οικουμενικό το οικονομικό έγκλημα!

(Χειροκροτήματα από την πτέρυγα της Ελληνικής Λύσης)

Και έψαξα να βρω γιατί έγινε αυτό. Ακούστε τώρα, θα σας το πω ευθέως. Γιατί δεν έγινε ποτέ η χαρτογράφηση; Διότι οι εκτάσεις είναι τεσσάρων ειδών στην Ελλάδα. Είναι οι δασικές, είναι οι ιδιωτικές, είναι οι δημόσιες και είναι και τα βοσκοτόπια.

Και ρωτώ εγώ εδώ μέσα: Ποιος βάζει στα βουνά επάνω και έχει συμφέρον, κύριε Πλεύρη, να μην υπάρχει χαρτογράφηση των βοσκοτόπων; Πείτε μου. Καθηγητής πανεπιστημίου μού έστειλε το e-mail -και όταν το κατάλαβα και εγώ, γιατί, εντάξει, μερικά πράγματα δεν τα καταλαβαίνεις- και μου λέει ότι σε δασικές εκτάσεις δεν μπαίνουν ανεμογεννήτριες-φωτοβολταϊκά -είναι δεδομένο- σε ιδιωτικές εκτάσεις δεν μπαίνουν, γιατί χρειάζεται τεράστια έκταση πάνω στα βουνά, δύο χιλιάδες, χίλια στρέμματα, πεντακόσια τετραγωνικά μέτρα. Σε δημόσιες εκτάσεις δεν γίνεται να μπουν ανεμογεννήτριες. Ξέρετε πού μπαίνουν; Το 80% των ανεμογεννητριών μπήκαν ή σε βοσκοτόπια αδήλωτα ή σε καμένες δασικές εκτάσεις.

(Χειροκροτήματα από την πτέρυγα της Ελληνικής Λύσης)

Καταλάβατε τώρα; Έτσι είναι. Όμως, τι να κάνουμε; Μερικοί, δυστυχώς, δεν καταλαβαίνουν ότι τα λεφτά αυτά που χάθηκαν δεν χάθηκαν στη διαδρομή.

Έχω ένα παράδειγμα: Πληρώσαμε, ναι ή όχι, πρόστιμο, κύριε Υπουργέ, 302.577.000 πάλι για επιδοτήσεις του 2008, παρακαλώ, επί Νέας Δημοκρατίας; Τα πληρώσαμε. Ιστορία του 2008, Agronews. Είχε επιβάλει η Κομισιόν για χρηματικές ενισχύσεις για τους βοσκότοπους για τα έτη 2009 έως 2011 το ίδιο πράγμα ακριβώς. Με απόφαση δικαστηρίου, η Ελλάδα δικαιώθηκε στις 15 Μαΐου του 2019, 300 εκατομμύρια δηλαδή. Πού πήγαν τα λεφτά; Πληρώσαμε πρόστιμο 300 εκατομμύρια. Τα 300 εκατομμύρια ποιος τα ενθυλάκωσε; Τα πήραμε στις 15 Μαΐου του 2019. Οι αγρότες πλήρωσαν πρόστιμα για εκείνη την υπόθεση. Τα λεφτά από τα πρόστιμα θα τα δώσετε πίσω; Γιατί κανείς δεν μιλάει; Χάθηκαν 300 εκατομμύρια ευρώ στη διαδρομή για παλιότερη υπόθεση. Παραπάνω είναι; Παραπάνω είναι, αλλά σας λέω εγώ την απόφαση όπως την έχω μπροστά μου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Πείτε μου, λοιπόν, τι είδους Κυβέρνηση είστε. Θα σας το πω εγώ: Κυβέρνηση της αδιαφάνειας, της διαφθοράς, της μίζας και αυτό που λέω εγώ, της κατάρρευσης της ευνομίας!

(Χειροκροτήματα από την πτέρυγα της Ελληνικής Λύσης)

Πάμε και σε ένα άλλο θέμα που πολυδιαφημίσατε, κύριε Υπουργέ. Έχετε τον κ. Παπαγεωργίου -πώς λέγεται αυτός;- κ. Παπαστεργίου, αυτός με τα high-tech κ.λπ., με τους υπολογιστές, τον δήμαρχο από τα Τρίκαλα…

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Παπαστεργίου, Υπουργός Ψηφιακής Διακυβέρνησης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ψηφιακής και παραμύθια της Χαλιμάς!

Ακούστε τώρα, γιατί λέω παραμύθια. Ρωτώ, λοιπόν: Ο Προσωπικός Αριθμός, η συγκεκριμένη ιστορία, η πλατφόρμα με την οποία τη φτιάξατε χρησιμοποιεί WordPress, ναι ή όχι; Γιατί το λέω αυτό; Ρωτώ ξανά τον Υπουργό, να πάρει τηλέφωνο τον Υπουργό και να τον ρωτήσει: Χρησιμοποιεί WordPress, το οποίο είναι δωρεάν πρόγραμμα, ευάλωτο σε κυβερνοεπιθέσεις; Γιατί το λέω αυτό; Διότι δεν κάνατε μια δική σας σελίδα.

Εγώ διαφωνώ με τον Προσωπικό Αριθμό. Είμαι κάθετα εναντίον, αλλά σας λέω ότι το πρόγραμμα που κάνατε είναι με WordPress. Χρησιμοποιεί για κατασκευή e-shop καλλυντικών το WordPress. Κάναμε ψηφιακό κράτος για να βάλουμε WordPress, που πουλάνε καλλυντικά, που πουλάνε δώρα. Είναι φτιαγμένο, λοιπόν και το site του Εθνικού Τυπογραφείου και του Υπουργείου Ψηφιακής Διακυβέρνησης με WordPress. Είναι προσβάσιμο το τεστ περιβάλλον του site, αυτό δηλαδή που χρησιμοποιείται κατά την κατασκευή του. Αυτό είναι τουλάχιστον ευάλωτο σε κυβερνοεπιθέσεις και αλίευση στοιχείων. Τα προσωπικά δεδομένα μπορούν να χακαριστούν ό,τι ώρα θέλουν. Το καταλαβαίνετε αυτό; Και ο Προσωπικός Αριθμός που θέλετε να επιβάλετε εσείς, έχει όλα τα στοιχεία του Έλληνα. Και πήρατε και κάνατε ερασιτεχνικά, λες και πουλάτε καλλυντικά, το όνομα, το ΑΦΜ του, όλα τα στοιχεία του. Προχειρότητα! Δεν ξέρω αν είναι σκόπιμο.

Επειδή δεν το πιστεύει η κυρία συνάδελφος και γέλασαν κάποιοι εδώ μέσα, καταθέτω το ΦΕΚ της Κυβέρνησης που μιλάει για το WordPress. Πάρτε το: WordPress σε ψηφιακό Προσωπικό Αριθμό.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι να πω εγώ, που είμαι άσχετος με αυτά; Θα σας πω τι μπορεί να συμβαίνει. Κάποιος πληρώθηκε για Ferrari και πούλησε Zastava! Αυτό κάνατε. Κάποιος πήρε τη δουλειά.

(Χειροκροτήματα από την πτέρυγα της Ελληνικής Λύσης)

Κανονικά, σε άλλη χώρα θα είχε πέσει η Κυβέρνηση, γιατί είναι μείζονος σημασίας ο Προσωπικός Αριθμός διά εσάς, για τη μεγάλη φιλελεύθερη παράταξη, που θέλει να μας κάνει όλους σαν το Άουσβιτς, με αριθμούς εδώ, αριθμούς εδώ, αριθμούς εδώ.

Όχι, κύριοι! Οι άνθρωποι δεν είναι αριθμοί! Ο άνθρωπος είναι αυτόφωτος και αυτόβουλος! Το καταλάβατε, για να τελειώνει το παραμύθι;

(Χειροκροτήματα από την πτέρυγα της Ελληνικής Λύσης)

Πάμε και στη Μονή Σινά.

Εγώ, κύριε Υπουργέ, δεν θα πω τι λέω εγώ. Σας άκουσα στην επιτροπή να λέτε ότι το κάναμε θέμα εμείς, έτσι;

Παραδίδω στον κύριο Υπουργό, που είπε ότι το κάναμε θέμα εμείς, τη δήλωση της κ. Μπακογιάννη, η οποία είπε τα εξής. Μιλάει για δήμευση της περιουσίας της Μονής και εκδίωξη της μοναστικής κοινότητας.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά την προαναφερθείσα δήλωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μήπως η κ. Μπακογιάννη είναι η Ελληνική Λύση και δεν το ξέρω, κύριε Υπουργέ; Είναι και φίλη σας! Βλέπετε; Γελάτε! Αυτά τα είπε η ίδια, δεν τα είπα εγώ. Άρα, δεν κινήσαμε εμείς το θέμα. Και η κ. Μπακογιάννη συμπλέει με την ορθά διατυπωμένη ένσταση-αντίδραση της Ελληνικής Λύσης!

(Χειροκροτήματα από την πτέρυγα της Ελληνικής Λύσης)

Να πάμε τώρα στην ουσία. Δεν θα πω ποια είναι η αλήθεια, ποιο είναι το ψέμα. Εγώ θα καταθέσω, όμως, στα Πρακτικά της Βουλής έγγραφα της Συμφωνίας με την UNESCO που υπέγραψε η Αίγυπτος. Πάρτε στα Πρακτικά έγγραφα που δεν υπάρχουν πουθενά. Μόνο η Ελληνική Λύση τα έχει.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με αυτά τα έγγραφα πιστοποιείται το αυτονόητο: Το καθεστώς των μνημείων της παγκόσμιας πολιτικής κληρονομιάς -το έγγραφο- για την ένταξη της Ιεράς Μονής Αγίας Αικατερίνης Σινά στην UNESCO, που ουσιαστικά αναφέρει ρητά ότι όλα τα περιουσιακά στοιχεία ανήκουν στην Ελληνορθόδοξη Μονή της Αγίας Αικατερίνης και στην Αρχιεπισκοπή Σινά. Η Σύμβαση της UNESCO σε συνδυασμό με το άρθρο 18 του Διεθνούς Συμφώνου του ΟΗΕ ακυρώνει οποιαδήποτε δικαστική απόφαση του κράτους-μέλους.

Η Αίγυπτος, λοιπόν, είναι υποχρεωμένη να το εφαρμόσει, το υπέγραψε.

Όμως, θα σας κάνω και μια αποκάλυψη-βόμβα τώρα.

Ακούστε, κύριοι συνάδελφοι, πώς ξεκινάει η απόφαση και πώς ξεκίνησαν τα δικαστήρια από την Ισμαηλία -πώς λέγεται εκεί η περιοχή;- των μουσουλμάνων αδελφών. Ξεκίνησε από ένα έγκλημα που έκανε το ΠΑΣΟΚ με τον ΣΥΡΙΖΑ τότε με τη Μονή Βατοπαιδίου.

Αν δείτε το σκεπτικό, μιλάει για την αμφισβήτηση των χρυσοβούλων, κύριε Πλεύρη. Έτσι ξεκινάει το σκεπτικό της απόφασης.

Αμφισβητούν τα χρυσόβουλα οι Αιγύπτιοι. Αυτό το έκανε ο ΣΥΡΙΖΑ με το ΠΑΣΟΚ για τη Μονή Βατοπεδίου, αμφισβητούσαν τα χρυσόβουλα. Και το έλεγα από τότε. Ήμουν ο μόνος που το έλεγε. Σας έλεγα να μην αμφισβητείτε τα χρυσόβουλα γιατί ανοίγετε κερκόπορτες. Και τώρα επιβεβαιωθήκαμε.

(Χειροκροτήματα από την πτέρυγα της Ελληνικής Λύσης)

Θυμάμαι ότι το 2009 είχα κάνει ολόκληρη ομιλία για το θέμα των χρυσόβουλων. Ήταν το ΚΚΕ τότε και ο ΣΥΡΙΖΑ και το ΠΑΣΟΚ που κίνησαν τη βρώμικη αυτή ιστορία. Διότι αν αμφισβητείς τα χρυσόβουλα, είτε είναι βυζαντινά είτε είναι ακόμη και τα κιτάπια τα οθωμανικά -γιατί εδώ έχουμε και τη σφραγίδα του ψευδοπροφήτη τους, του Μωάμεθ, ότι είναι προστατευόμενο μέρος το Σινά- τότε σημαίνει ότι αμφισβητείς τα πάντα.

Αυτή η Αριστερά πρέπει να καταλάβει ότι πάνω από την ιδεοληψία τους, πάνω από τη όποια ψευδο-ιδεοληψία κάποιου εδώ μέσα, είναι το εθνικό καθήκον και το εθνικό συμφέρον. Δεν αμφισβητείς τα χρυσόβουλα.

Το κυριότερο ποιο είναι; Τι άλλο επικαλούνται οι Αιγύπτιοι; Επικαλούνται τις σχέσεις πολιτείας και κράτους. Να απογαλακτιστεί, λέει, η Μονή Σινά από το κράτος. Ακούστε τώρα το εξής. Να απογαλακτιστεί, ώστε να γίνει και η δήμευση ταυτόχρονα! Ποιος μιλάει εδώ μέσα για απογαλακτισμό της Εκκλησίας από το κράτος; Μιλάει ο ΣΥΡΙΖΑ, η Νέα Αριστερά, η Πλεύση Ελευθερίας και το ΚΚΕ.

Εμείς τι λέμε; Έννοιες αλληλένδετες, έννοιες οι οποίες είναι ταυτόσημες είναι η Ελλάδα και η Ορθοδοξία, και δεν μπορεί να ξεριζωθεί αυτή η έννοια στο μυαλό του κάθε σοβαρού Έλληνα, πέρα από ψευδο-ιδεοληψίες.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, συγγνώμη που σας διακόπτω, αλλά σας παρακαλώ πολύ να συντομεύετε όσο μπορείτε. Ας αυτοπεριοριστούμε λίγο, αν έχετε την καλοσύνη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**Τι εννοείτε; Ως προς τι εννοείτε;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, εννοώ ως προς τον χρόνο ομιλίας.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, κύριε Πρόεδρε, τελειώνω.

Ο πρωθυπουργός της Αιγύπτου, ο Μουσταφά είχε κάνει ολόκληρο σχέδιο τα τελευταία τρία χρόνια. Μίλησε για 270.000 εκτάρια στο Σινά. Μίλησε για πανεπιστήμια. Μίλησε για δρόμους 2.200 χιλιομέτρων. Τα έλεγε ο άνθρωπος. Κανάλια υπάρχουν και τα έλεγε και εκεί. Το Υπουργείο Εξωτερικών πού ήταν;

Απαντήστε μου, κύριε Χατζηβασιλείου. Τα λέγανε αυτά οι Αιγύπτιοι. Πού ήσασταν εσείς; Θα σας πω εγώ. Κάνετε λάθη συνεχώς. Κύριε Χατζηβασιλείου, μία ερώτηση να σας κάνω και κλείνω τώρα.

Ο κ. Καλπαδάκης -γράφτηκε στον Τύπο τον δικό σας εχθές- ήταν ο σύμβουλος του κ. Τσίπρα, που συζούσε με μια Τουρκάλα, και ήταν σύμβουλός του για τα εθνικά θέματα. Ρωτάω εσάς ,και θέλω να μου απαντήσετε. Είναι αυτός που θα τοποθετήσει ο Πρωθυπουργός στη θέση του Μονίμου Αντιπροσώπου στον ΟΑΣΕ ή όχι; Απάντηση θέλω. Γράφτηκε σε εφημερίδες δικές σας, συμπολιτευόμενες, όχι δικές μας.

Τον λέγατε προδότη, κύριε Πλεύρη. Τον λέγατε πράκτορα των Τούρκων, όταν ήταν ο ΣΥΡΙΖΑ. Τον λέγατε εθνικό σαμποτέρ. Τώρα τι έγινε; Έγινε εθνικό κεφάλαιο; Αν ισχύει αυτό που γράφει ο Τύπος, ο συμπολιτευόμενος Τύπος της Νέας Δημοκρατίας…

**ΓΕΩΡΓΙΟΣ ΨΥΧΟΓΙΟΣ:** Για ποιον λέτε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αναφέρομαι στον κ. Καλπαδάκη. Ήταν με τον κ. Τσίπρα.

**ΓΕΩΡΓΙΟΣ ΨΥΧΟΓΙΟΣ:** Είπατε κάτι ότι συζούσε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Είχε Τουρκάλα. Είναι κακό να συζείς;

**ΓΕΩΡΓΙΟΣ ΨΥΧΟΓΙΟΣ:** Πού ξέρετε ότι ισχύει;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν διαβάζετε Τύπο εσείς;

**ΓΕΩΡΓΙΟΣ ΨΥΧΟΓΙΟΣ:** Πού το ξέρετε ότι ισχύει αυτό που λέτε, το οικογενειακό;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Ψυχογιέ, μην διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο. Και η Εφημερίδα «Η Αυγή» το επιβεβαίωσε.

Δικό σας όργανο είναι και το «Πρώτο Θέμα» και όλοι. Ρωτώ, λοιπόν, αν ισχύει.

**ΓΕΩΡΓΙΟΣ ΨΥΧΟΓΙΟΣ:** Και τι σας ενδιαφέρει εσάς το οικογενειακό;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ! Μπορείτε να ζητήσετε τον λόγο μετά. Παρακαλώ, κύριε Ψυχογιέ, μην διακόπτετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω εγώ τι με ενδιαφέρει το οικογενειακό. Αν εγώ ο Βελόπουλος έχω σύζυγο Τουρκάλα εξ ανάγκης και εξ ανθρωπισμού θα είμαι πιο φιλότουρκος από ό,τι θα πρέπει να είμαι. Απλά είναι τα πράγματα. Απλά είναι για τη δική σας…

**ΓΕΩΡΓΙΟΣ ΨΥΧΟΓΙΟΣ:** Ντροπή! Πάρτε το πίσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να το πάρω πίσω εγώ; Σε παρακαλώ! Έλα τώρα!

**ΚΩΝΣΤΑΝΤΙΝΟΣ ΧΗΤΑΣ:** Δείξτε λίγο σεβασμό. Δεν θα διακόπτετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, μην διακόπτουμε τον ομιλητή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μισό λεπτό!

Κύριε Πρόεδρε, μια απάντηση θα του δώσω.

Να μιλάνε όλοι -να μιλάνε όλοι!- να μιλάει και ο προδότης της Μακεδονίας; Αυτό πάει πολύ!

(Χειροκροτήματα από την πτέρυγα της Ελληνικής Λύσης)

Δώσατε ένα ιστορικό όνομα στα Σκόπια ως Μακεδονία, και μιλάτε ακόμα, γι’ αυτό είστε στο 4% και στο 5%. Θα πάτε και στο 2% στο τέλος. Και επαναλαμβάνω ότι δεν χρειάζεται να απαντήσετε. Απάντησε ο ελληνικός λαός.

**ΓΕΩΡΓΙΟΣ ΨΥΧΟΓΙΟΣ:** Απαξιώ να απαντήσω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πήγατε εκεί που αξίζετε και θα πάτε και πιο κάτω, γιατί με τα δημοψηφίσματα, με το «ναι» και το «όχι», προδώσατε τη Μακεδονία, προδώσατε με τα μνημόνια την ελληνική οικονομία, προδίδεται καθημερινά την Ελλάδα. Φτάνει πια!

(Χειροκροτήματα από την πτέρυγα της Ελληνικής Λύσης)

Και εννοώ τις ελπίδες προδώσατε, το σύνθημά σας ήταν η «ελπίδα», την οποία και προδώσατε. Και επειδή παντού αποτυχίες έχετε, να πω και το εξής.

Εχθές, κύριε Χατζηβασιλείου, ο κ. Δένδιας είπε κάτι στον κ. Βιλιάρδο. Τελικά η Ελλάδα δεν θα πάρει μέρος στο «SAFE»; Θα πάει στο «SAFE»; Το είπε στην επιτροπή. Δηλαδή φτάσατε στο σημείο να λέτε ότι δεν θα πάρουμε μέρος στο «SAFE» εμείς; Το είπε ο Δένδιας στην επιτροπή. Δηλαδή βάλατε την Τουρκία μέσα για να πάρει λεφτά και η Ελλάδα δεν θα πάρει ούτε ευρώ! Απαντήσεις θέλω.

Για τον Χαφτάρ δεν θα πω τίποτα, μόνο ένα πράγμα θα πω. Τον είχατε φέρει εδώ, εδώ πιο κάτω. Τον συνάντησα, και τον ναύαρχό του μαζί. Τότε ζητούσε όπλα από την Ελλάδα για να μας δίνει πετρέλαιο δωρεάν -ξέρετε- αντιπαροχή.

Και τι έκανε η Νέα Δημοκρατία; Τίποτα. Και τώρα ο Χαφτάρ πήγε με την Τουρκία. Και τώρα το τουρκολιβυκό μνημόνιο μπορεί να αναγνωριστεί και από τον Χαφτάρ. Να άλλη μία τραγωδία της Νέας Δημοκρατίας. Αλλά ο Πρωθυπουργός στέλνει όπλα στην Ουκρανία. Στον Χαφτάρ δεν έστειλε ούτε μία σφαίρα, και τώρα μας γυρίζει την πλάτη.

(Χειροκροτήματα από την πτέρυγα της Ελληνικής Λύσης)

Πάρτε και για τα Πρακτικά το δημοσίευμα από το «Πρώτο Θέμα» που τα λέει.

(Στο σημείο αυτό ο Πρόεδρος της Ελληνικής Λύσηςκ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Χατζηβασιλείου, ξέρετε τι σημαίνει εθνική πολιτική; Αυτό που έκανε η Βουλγαρία. Τι είπε ο Βούλγαρος Υπουργός Εξωτερικών, ο Γκεοργκίεφ; Είπε ότι είναι αμετακίνητη η πολιτική της Βουλγαρίας και ότι δεν θα κάνουν ούτε βήμα πίσω. Η Βουλγαρία επιμένει στη συμπερίληψη των Βούλγαρων στο σύνταγμα της βόρειας ψευδο-Μακεδονίας.

Η Ελλάς τι έκανε, κύριε Πλεύρη, για τους Έλληνες των Σκοπίων; Ζήτησε ποτέ αναγνώριση μειονότητας; Κάνανε την προδοσία. Ωραία! Ζητήστε αναγνώριση της μειονότητας και όχι στα Σκόπια -πουθενά- ούτε στην ευρωπαϊκή ένωση ούτε στο ΝΑΤΟ, μέχρι να πάρουν πίσω το ψευδεπίγραφο όνομά τους. Απλά πράγματα είναι. Όπως κάνει η Βουλγαρία. Πιο μάγκες είναι οι Βούλγαροι από εμάς;

Αλλά βέβαια ξέχασα! Εμείς περιμένουμε την Κίμπερλι. Πήγε ο Μπάρακ, ο Πρέσβης των Ηνωμένων Πολιτειών, στην Άγκυρα, και στην Ελλάδα ακόμη έρχεται η Κίμπερλι! Σας έκανε ξεφτίλα. Έκανε απίστευτες δηλώσεις ο Πρέσβης των Ηνωμένων Πολιτειών, ο Μπάρακ, σαν η χώρα μας να είναι ένα απαξιωμένο κρατίδιο, ένα υβρίδιο κράτους. Και λέω το εξής. Τέτοια απαξίωση, μόνο με τη Νέα Δημοκρατία.

Κλείνοντας, θα ήθελα να πω κάτι. Γιατί έχουμε ακριβό φυσικό αέριο; Ακούστε ποια είναι η Νέα Δημοκρατία. Μια σωστή συμφωνία δεν μπορεί να κάνει αυτή η Κυβέρνηση. Μας γλεντάνε και οι Βούλγαροι.

Τι κάνουν οι Βούλγαροι; Στον αγωγό που έχουν κάνει -ο γνωστός αγωγός, ο IGB, που πηγαίνει προς τα πάνω, προς τη Βουλγαρία- η διαδρομή είναι μόνο προς τα πάνω. Μπορούμε να στέλνουμε φυσικό αέριο όταν θέλουν οι Βούλγαροι, αλλά όταν θέλει η Ελλάδα δεν μπορούμε να παίρνουμε φυσικό αέριο φθηνό από εκεί, και αναγκαζόμαστε και παίρνουμε από τον TAP πληρώνοντας διπλάσια τιμή.

Αυτή είναι η Νέα Δημοκρατία. Και πληρώνει ο Έλληνας διπλάσια τιμή στο φυσικό αέριο γιατί δεν έκανε συμφωνία με τους Βούλγαρους. Ποιος το λέει αυτό; Το λέει ο φίλος της Κυβέρνησης ο Βαρδινογιάννης. Ολόκληρη αιτίαση έκανε και άρθρο λέγοντας ότι αυτή η Κυβέρνηση έκανε μία συμφωνία λεόντεια για τη Βουλγαρία, και για τους Έλληνες τίποτα.

Όλα αυτά, κύριοι της Νέας Δημοκρατίας, αποδεικνύουν ότι διαφέρουμε από όλους σας. Εσείς, κύριοι, όλοι, είστε το κατεστημένο. Εμείς εκεί πίσω είμαστε το αντικατεστημένο. Είμαστε το αντικατεστημένο. Είστε το κατεστημένο των πλούσιων. Είμαστε το κατεστημένο των φτωχών Ελλήνων πολιτών. Αυτή είναι η διαφορά μας, κατεστημένο και αντικατεστημένο. Εκεί είναι ο πόλεμος, κύριοι συνάδελφοι.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Ο κύριος Υπουργός ζήτησε τον λόγο για δύο λεπτά.

Κύριε Υπουργέ, αν μου επιτρέπετε, να κάνω πρώτα μια ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι οκτώ μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Φλώρινας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Ο κύριος Υπουργός έχει τώρα τον λόγο για δύο λεπτά.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε. Πραγματικά θα μιλήσω μόνο για δύο λεπτά, προκειμένου να βάλω κάποια πράγματα σε μια σειρά.

Ξεκινώ με το θέμα του κ. Καλπαδάκη. Δεν χρειάζεται συνήγορο ο κ. Καλπαδάκης προφανώς. Απλώς θέλω να αναφέρω ότι είναι ένας διπλωματικός υπάλληλος, υπαγόμενος στις αρχές και τις διατάξεις του Υπουργείου Εξωτερικών. Είναι ένα κρατικό στέλεχος και ως εκ τούτου εργάζεται στο Δημόσιο.

Σ’ ό,τι αφορά τη Μονή Σινά που αναφέρατε, κύριε Πρόεδρε. Θα σας πω αυτό που λέγαμε και το πρωί ότι η υπόθεση αυτή κρατά τουλάχιστον δύο δεκαετίες. Η σημερινή Κυβέρνηση είναι η πρώτη η οποία ξεκίνησε μια συντονισμένη προσπάθεια για να μπορέσουμε να βρούμε μια θεσμική λύση μέσω συμφωνίας. Και η απόλυτη θέση της Κυβέρνησης είναι η διαφύλαξη των δίκαιων αιτημάτων πάρα πολλών δεκαετιών των μοναχών βέβαια και των ανθρώπων της Ιεράς Μονής Αγίας Αικατερίνης στο Όρος Σινά.

Η δικαστική απόφαση, λοιπόν, επαναλαμβάνω, δεν θέτει θέμα έκπτωσης των μοναχών, ούτε δήμευσης περιουσίας. Δεν κάνει λόγο για ζητήματα ιδιοκτησίας. Δημιουργεί ζήτημα για κάποιες εκτάσεις, μη λατρευτικούς χώρους, πέριξ της Μονής.

Σήμερα, λοιπόν, η Κυβέρνηση προσήλθε στην Αίγυπτο με κορυφαία εκπροσώπηση, με ένα κλιμάκιο υπό τον κ. Γεώργιο Γεραπετρίτη, με σκοπό να ολοκληρωθεί η συμφωνία της οποίας η επεξεργασία είχε ξεκινήσει με προφορική συμφωνία, όταν είχε έρθει εδώ ο κ. Σίσι στην Αθήνα. Έναν στόχο, λοιπόν, έχουμε, κύριε Πρόεδρε, μια γραπτή συμφωνία που θα λύνει συνολικά και θεσμικά το μείζον αυτό ζήτημα.

Και μία τελευταία προσωπική αναφορά, με την ευκαιρία. Κύριε Πρόεδρε, στην προηγούμενη συνάντησή μας εδώ στην Ολομέλεια είχατε κάνει μια προσωπική αναφορά σ’ εμένα στην Αίθουσα αυτή. Σας απάντησα τότε αναφορικά με τα τουρκικά και τονίσατε ευγενικά ότι δεν θα θέλατε να κάνετε καμία προσωπική αιχμή εναντίον μου, πολύ ευγενικά κι εγώ το εκτίμησα πραγματικά αυτό. Όμως, έχω παρατηρήσει το εξής. Μετά από πέντε λεπτά φύγατε εδώ από την Αίθουσα της Βουλής και αναρτήσατε βίντεο στα σόσιαλ μίντια με προσβλητικούς τίτλους, με εκφράσεις τις οποίες ουδέποτε εκστομίσατε εδώ μέσα στη Βουλή των Ελλήνων. Δηλαδή, άλλα λέτε εδώ, άλλα λέτε στα σόσιαλ μίντια. Φουλ του λαϊκισμού, κύριε Πρόεδρε.

Ευχαριστώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, για δύο λεπτά ακριβώς. Κοιτάξτε, αν μου επιτρέπετε, κύριε Πρόεδρε, κατά τη διαδικασία αυτή δεν προβλέπονται παρεμβάσεις, απλά για να υπάρχει η απάντηση και ο αντίλογος, δύο λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Απλά, για ακόμη μια φορά πιαστήκατε αδιάβαστος ως συνήθως. Το έχω πει και δημοσίως, δεν ασχολούμαι με τα σόσιαλ μίντια εγώ. Υπάρχουν διαχειριστές. Αντιληπτόν; Δεν ξέρω να ανεβάζω Twitter. Δεν ξέρω υπολογιστή, γράφω χειρόγραφα, είμαι της παλιάς σχολής ακόμα, της παλιάς κοπής.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Στους λογαριασμούς σας, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Λέω, λοιπόν: Νουθεσίες προς το πρόσωπό μου για τρίτους δεν θα κάνετε.

Πάμε στην ουσία τώρα. Για τον κ. Καλπαδάκη δεν μου είπατε. Εγώ δεν σας είπα ότι δεν είναι κρατικός υπάλληλος, σας είπα αν θα τον βάλετε στον ΟΑΣΕ. Θα τον βάλετε;

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Θα αποφασίσει η υπηρεσία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Γιατί τον λέγατε προδότη σας λέω, δεν λέω εγώ τίποτα. Τον λέγατε προδότη, τον λέγατε μειοδότη, τον λέγατε σύζυγο Τουρκάλας. Αυτά τα λέγατε εσείς, δεν τα έλεγα εγώ. Εγώ απλά ήθελα μια απάντηση.

Και επίσης, ακούστε λίγο για τη Μονή Σινά, για να λέμε ολόκληρη την αλήθεια και όχι μισοψέματα. Τότε, χαίρομαι που ο κ. Χατζηβασιλείου αδειάζει την εκλεκτή κολλητή οικογενειακή του φίλη, την κ. Μπακογιάννη. Η κ. Μπακογιάννη είπε για δήμευση, δεν είπα εγώ. Η κ. Μπακογιάννη μίλησε για δημεύσεις της περιουσίας στο Σινά. Σ’ εμένα τα λέτε; Να τα πείτε σε εκείνη, η οποία είναι και η «αόρατος αρχή» στο Υπουργείο Εξωτερικών, για να ξέρουμε τι λέμε. Είναι παλιάς κοπής πολιτικός, δεν είναι Χατζηβασιλείου. Άρα, αμφισβητείτε τη Μπακογιάννη, όχι εμένα. Αμφισβητήστε τη.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Τι λέτε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Και κλείνοντας, κύριε Πρόεδρε, δεν μου είπατε όμως κάτι, ούτε για την κ. Κίμπερλι πότε θα έρθει, ούτε για το φυσικό αέριο που πληρώνουμε πολύ ακριβά εμείς οι Έλληνες, ούτε για το WordPress που χρησιμοποιεί ο προσωπικός αριθμός. Τίποτε απ’ όλα αυτά δεν ξέρατε;

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει ομιλία, κύριε Πρόεδρε, μου επιτρέπετε. Υπάρχει και ομιλία που θα γίνει μετά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μόνο ο καημός σας για το τι έγραψαν οι δικοί μου διαχειριστές σάς απασχολεί;

Λυπάμαι, αλλά δεν είστε εσείς αυτοί. Ο Υπουργός ή ο Υφυπουργός Εξωτερικών πρέπει να απαντά σε ό,τι ερωτάται εδώ μέσα. Τα υπόλοιπα είναι προσωπικά, τα λύνουμε μεταξύ μας, αν θέλετε, και έξω στο Περιστύλιο. Κανένα πρόβλημα δεν έχω να συζητήσουμε, να τους πω: «Παιδιά, να προσέχετε τον Χατζηβασιλείου, γιατί είναι ευαίσθητος ο άνθρωπος, μη μας πάθει και τίποτα».

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Εντάξει! Αυτό καταλάβατε;

**ΠΡΟΕΔΡΕΥΩΝ (Γεώργιος Γεωργαντάς):** Κι εγώ σας ευχαριστώ.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης κ. Νατσιός.

Παρακαλώ, κύριε Πρόεδρε.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, από την πρώτη μέρα που ξέσπασε το θέμα με την Ιερά Μονή Σινά, είχαμε στείλει η Νίκη τον Βουλευτή μας, τον κ. Οικονομόπουλο, ο οποίος γύρισε χθες και μου έφερε μια φωτογραφία, γιατί είπατε ότι παρακολουθείτε για δύο δεκαετίες το τι συμβαίνει, άρα, παρακολουθούσατε και κάτι άλλο.

Για δείτε αυτήν τη φωτογραφία λίγο, κύριε Υπουργέ. Είναι η Ιερά Μονή Σινά και πίσω κατασκευάζεται εδώ και τρία χρόνια -το παρακολουθήσατε, έτσι;- σε πολύ κοντινή απόσταση από την Ιερά Μονή -να τη δείξω και στους συναδέλφους- φαίνεται πίσω ένα τεράστιο ξενοδοχειακό συγκρότημα, φαραωνικό, μια και βρισκόμαστε στην Αίγυπτο, το οποίο και αλλοιώνει το φυσικό περιβάλλον του Μνημείου Παγκόσμιας Κληρονομιάς το οποίο έχει κηρυχθεί από το 2002. Παράλληλα, όπως μου ανέφερε και ο Βουλευτής, του διηγήθηκαν και οι μοναχοί της Ιεράς Μονής, φωταγωγείται λες και είναι αξιοθέατο το μοναστήρι, με αποτέλεσμα να μην μπορούν -όσοι ξέρετε από ορθόδοξο μοναστήρι- να ασκήσουν απερίσπαστοι τα λατρευτικά τους χρέη οι μοναχοί του μοναστηριού. Τι κάνατε, λοιπόν, εδώ και τρία χρόνια που παρακολουθείτε να χτίζεται σε τόσο κοντινή απόσταση ένα τέτοιο έργο που αλλοιώνει, όχι μόνο το περιβάλλον, αλλά περισπά και τους μοναχούς από το έργο; Τίποτε. Ως συνήθως, απολύτως τίποτε. Θεατές και μόνο, και τίποτε άλλο.

Κυρίες και κύριοι συνάδελφοι, σήμερα το βράδυ θα ξέρουμε αν το έγκλημα που συντελείται εις βάρος του Ελληνισμού και της Ορθοδοξίας στα χώματα της Ιεράς Μονής της Αγίας Αικατερίνης του Σινά ολοκληρώθηκε ή όχι. Για την ακρίβεια, αν η Κυβέρνηση επέτρεψε να ολοκληρωθεί ή όχι. Αλλά για να σας πούμε τη μαύρη μας αλήθεια, δεν έχουμε καμία εμπιστοσύνη στον Υπουργό Εξωτερικών κ. Γιώργο Γεραπετρίτη, ο οποίος ετέθη αρχηγός της ελληνικής αποστολής κατόπιν επιθυμίας της Αιγύπτου. Και πώς αλλιώς; Το είπα και το πρωί στην επίκαιρη ερώτηση: Είναι ο «Υπουργός -κερκόπορτα» για τα εθνικά μας θέματα. Ο άνθρωπος αυτός ενημέρωνε εμπιστευτικά δημοσιογράφους μέχρι και την περασμένη Κυριακή ότι αυτή η απόφαση του δικαστηρίου της Αιγύπτου, μέσω της οποίας δημεύθηκε η περιουσία της Μονής του Σινά, είναι μια χαρά.

Τι εμπιστοσύνη να έχεις έναν άνθρωπο που, όπως μας έδειξε και στην πανδημία, έτσι και τώρα, είναι άγευστος της ιστορικότητας και του μεγαλείου της Ορθοδοξίας; Δεν έχει στη ζωή του τον Χριστό και την Παναγία, θα έλεγα. Δρα και συμπεριφέρεται σαν να θεωρεί βαρίδια τα Πατριαρχεία μας, τις Ιερές Μονές μας και το Άγιον Όρος που κληρονομήσαμε από τους προπάτορές μας. Αν ζούσε ο Παπαδιαμάντης, με την ευθύβολη και πάντερπνη δική του γλώσσα, θα τον χαρακτήριζε αβασάνιστα «αλιβάνιστο».

Δρα σαν να μην έχει καμία σημασία το γεγονός ότι τα μοναστήρια της Ορθοδοξίας διαφύλαξαν όλα τα κείμενα των αρχαίων συγγραφέων μας. Ναι, στα μοναστήρια, όπως και στο Σινά -γι’ αυτό αναφέρομαι- οργανώθηκαν εργαστήρια αντιγραφής και έτσι διεσώθη η Αρχαία Ελληνική Γραμματεία. Τα μοναστήρια, ως γνωστόν, διαφύλαξαν τα χρυσόβουλα των βυζαντινών αυτοκρατόρων. Τα μοναστήρια προστάτευσαν ως κόρη οφθαλμού ιερές εικόνες και άγια κείμενα. Τα μοναστήρια, που στα μέρη μου, στην Πιερία, οι παππούδες τα έλεγαν «μανα-στήρια», γιατί στάθηκαν μάνα και τροφός του λαού μας, έσωσαν το γένος σε δίσεκτους χρόνους. Αυτά ο κ. Γεραπετρίτης και ο κ. Μητσοτάκης -είμαι σίγουρος γι’ αυτό- δεν τα κατανοεί. Τα βλέπει ως λείψανα του παρελθόντος, μουσειακά κατάλοιπα που δεν αρμόζουν σε ένα κράτος που θέλει να γίνει, όπως έλεγε και ο Κοραής -Θεός σχωρέστον-, εφάμιλλο των ευρωπαϊκών. Επομένως, καμία εμπιστοσύνη δεν μπορούμε να έχουμε σε αυτόν τον άνθρωπο.

Όμως, ως Ορθόδοξοι που είμαστε, πιστεύουμε στο θαύμα. Οι «φίλοι» μας οι Αιγύπτιοι -βάλτε σε εισαγωγικά τη λέξη- διέπραξαν ιστορική ατιμία. Προσπαθούν να απαλλοτριώσουν ιερούς χώρους που δεν τους ανήκουν. Το αν εξαπάτησαν την Ελληνική Κυβέρνηση, το αν δεν σεβάστηκαν τους Ορθόδοξους Έλληνες και το αν η δική μας Κυβέρνηση συνέπραξε διά της ανοχής της σε αυτό το ιστορικό έγκλημα, είναι κάτι που αργά ή γρήγορα θα το μάθουμε. Τώρα, σήμερα αυτό που προέχει, όμως, είναι να αναθεωρήσουν τη στάση τους και να αποδώσουν τις ιδιοκτησίες της Ιεράς Μονής Αικατερίνης. Να κατοχυρωθούν στην Ιερά Μονή, στο θεοβάδιστο Όρος Σινά, σε εκείνους που τους ανήκουν, στους πραγματικούς και ιστορικούς ιδιοκτήτες του. Δεν μπορεί να γίνουν μέσα σε μια βραδιά ιδιοκτήτες δεκαπέντε αιώνων ενοικιαστές. Και παρότι δεν έχουμε καμία εμπιστοσύνη στον κύριο Υπουργό, όντως προσευχόμαστε να δώσει ο Θεός σήμερα φώτιση σ’ εκείνον, αλλά και στα υπόλοιπα μέλη της ελληνικής αντιπροσωπείας να υπερασπιστούν την πίστη μας, αλλά και τα πνευματικά σύνορα του Ελληνισμού και της Ρωμιοσύνης.

Η Ελλάς, αγαπητοί μου, γεωγραφικά, θα έλεγα, και οργανικά μάλλον ανήκει στη Δύση. Ανήκουμε και στην Ευρώπη. Όμως, η επιρροή της πατρίδας μας ιστορικά, από τα χρόνια του Μεγάλου Αλεξάνδρου, αλλά και του Βυζαντίου, της Ρωμανίας καλύτερα, εκτείνεται και στην Ανατολή. Θα έχετε ακούσει τη φράση «η καθ’ ημάς Ανατολή».

Τα Πατριαρχεία μας στα Ιεροσόλυμα και στην Αλεξάνδρεια, η Ιερά Μονή της Αγίας Αικατερίνης του Σινά και άλλα μνημεία του χριστιανισμού, των οποίων ηγούνται προσωπικότητες από την πατρίδα μας, είναι εκεί για να μας θυμίζουν την παρουσία του Γένους στην καθ’ ημάς Ανατολή. Είναι, για να χρησιμοποιήσω μία λέξη, φρυκτωροί του Έθνους μας. Η Ορθοδοξία μας, μάλιστα, δεν έχει φονταμενταλιστικά χαρακτηριστικά. Η πίστη μας δεν είναι ριζοσπαστική. Είναι θρησκεία πίστης, αγάπης, αλληλεγγύης, φιλαλληλίας, καρτερίας και υπομονής. Γι’ αυτό, ο Λόγος του Θεού διαδόθηκε στα ελληνικά. Γι’ αυτό, το Άγιο Φως που τόσο λοιδόρησαν ορισμένοι στην Κυβέρνηση, ανάβει και διανέμεται από τον Ελληνορθόδοξο Πατριάρχη. Στον ιερό τόπο της φλεγόμενης και μη καιόμενης Βάτου, σε αυτόν τον ιερό τόπο έδωσε τις δέκα εντολές του Μωυσή και τον υπηρετούν Έλληνες μοναχοί.

Θέλημα θεού είναι όλο αυτό και δεν μπορεί καμία κυβέρνηση, όσο υποτελής και άθεη και αθεόφοβη και αν είναι, να το απεμπολήσει. Θα περιμένουμε, λοιπόν, κυριολεκτικά με αγωνία να ακούσουμε απόψε το βράδυ αν η Μονή της Αγίας Αικατερίνης του Σινά -είναι πολύ κρίσιμες οι ώρες- κέρδισε πάλι την ιδιοκτησία της, εάν διασφαλίστηκε η ιδιοκτησία των κειμηλίων της. Ο Βουλευτής που ήταν κάτω μετέφερε όχι τη συγκρατημένη αισιοδοξία του κ. Γεραπετρίτη, αλλά πολύ πιο βαρύ κλίμα από αυτό που συμβαίνει. Είμαστε πάρα-πάρα πολύ επιφυλακτικοί κατά πόσο ο κ. Γεραπετρίτης μπορεί να υπερασπιστεί τα ιερά και τα όσια.

Είμαστε, λοιπόν, επιφυλακτικοί αν διασφαλιστεί η ιδιοκτησία των κειμηλίων, αν διασφαλίστηκε πλήρως ο χώρος που, όπως ειπώθηκε πολλές φορές, έχει αναγορευτεί μνημείο παγκόσμιας πολιτιστικής κληρονομιάς από την UNESCO εδώ και εικοσαετία και αν, εν τέλει, μας αποδοθούν και τα εβδομήντα ένα ακίνητα της Μονής που -επαναλαμβάνω- δεν είναι χώροι αναψυχής, αλλά προσκυνήματα όπως η Αγία Κορυφή ή το Σπήλαιο όπου ασκήτευσε ο Άγιος Ιωάννης της Κλίμακος.

Καλούμε, λοιπόν, τους Αιγύπτιους ασπόνδους φίλους μας να τιμήσουν τις υπογραφές που έβαλαν στον διακανονισμό και να εξαφανίσουν την απόφαση του εφετείου τους, όπως άλλωστε ορίζει εδώ και αιώνες και η θρησκεία τους. Τα ιερά κείμενα, εξάλλου, είναι πάνω από κοσμικές αποφάσεις.

Ας επιστρέψουμε, όμως, στα δικά μας με ένα συναφές θέμα. Είχαμε προειδοποιήσει, κυρίες και κύριοι συνάδελφοι, ότι αν ψηφιστεί ο ψευτογάμος των ομοφυλοφίλων με αυτή τη νομική μορφή, θα έρθει η μέρα που θα διασυρθεί ολόκληρος ο θεσμός της ελληνικής οικογένειας. «Πριν αλέκτορα φωνήσαι τρις», συνέβη. Είχαμε πει τότε πάλι ότι θα έρθει η μέρα που θα αναγνωριστούν τα ευρωπαϊκά δίκαια και η δικαιοσύνη μας θα αναγκαστεί να αναγνωρίσει υιοθεσίες ανηλίκων και παρένθετες μητρότητες. Σας τα είχαμε πει, σας είχαμε προειδοποιήσει. Κι ας τα διέψευδε ο Πρωθυπουργός πριν από τις ευρωεκλογές!

Ε, λοιπόν, το πρώτο βήμα έγινε. Η ημέρα αυτή ήρθε. Το Συμβούλιο της Επικρατείας αναγνώρισε το δικαίωμα υιοθεσίας για τα ομοφυλόφιλα ζευγάρια και δεν θα αργήσει η μέρα που θα νομοθετήσουν για την παρένθετη μητρότητα. Σας το είχαμε πει. Είστε υπόλογοι γι’ αυτό.

Καλούμε τα εκατομμύρια ορθόδοξους Έλληνες να είναι σε εγρήγορση, για να τιμωρήσουν, όταν έρθει η ώρα, αυτήν την αθεόφοβη Κυβέρνηση που παριστάνει την ένθεη κάθε Πάσχα, Χριστούγεννα, άντε και τον Δεκαπενταύγουστο, αν δεν είναι σε διακοπές.

Καλούμε τα εκατομμύρια των Ελλήνων Ορθοδόξων να μην ξεχάσουν ποτέ την προσβολή και την περιφρόνηση του κ. Μητσοτάκη κατά της Εκκλησίας, να μην ξεχάσουν τους πρωτοσέλιδους τίτλους μεγάλων ξένων εφημερίδων που με πηχυαίους τίτλους έγραφαν: «Ηττήθηκε η Ορθοδοξία χθες το βράδυ».

Καλούμε, επίσης, τα εκατομμύρια Ορθόδοξους να είναι σε εγρήγορση και για τον Προσωπικό Αριθμό και για τις νέες ταυτότητες. Στη δημοκρατία του Όργουελ -εκεί οδεύουμε- τα επώνυμά μας γίνονται νούμερα, τα πρόσωπά μας γίνονται αριθμοί, τα διάσπαρτα αρχεία των προσωπικών δεδομένων μας διασυνδέονται. Για το καλό μας ή για το κακό μας;

Σκεφτείτε, κυρίες και κύριοι, ένα κράτος -κι απευθύνομαι και στον ελληνικό λαό- που έχει συγκεντρωμένα σε έναν αριθμό τα δεδομένα της υγείας του, τα δεδομένα των προνοιακών επιδομάτων, τα εισοδήματά του, τα ένσημά του, αύριο και τους τραπεζικούς λογαριασμούς, όλα σε έναν αριθμό, σε ένα ηλεκτρονικό συρταράκι. Δεν θα μπορεί με ένα «κλικ» αυτό το αυταρχικό κράτος να σας καταργεί -μιλάω στον λαό- τα επιδόματα, αν από το αρχείο δεδομένων της υγείας σας προκύπτει, για παράδειγμα, η πρόσφατη περιπέτεια που είχαμε ότι δεν εμβολιαστήκατε ή να προχωρά σε απευθείας κατασχέσεις από τον προσωπικό σας λογαριασμό, αν, για παράδειγμα, δεν έχεις πληρώσει τη θηλιά που λέγεται «ΕΝΦΙΑ», που όλοι τον καταργούν, αλλά παραμένει;

Πριν βιαστείτε να πείτε ότι δεν πρόκειται να συμβεί αυτό, σας λέμε ότι αυτό έγινε ήδη στον Καναδά. Η πάλαι ποτέ κυβέρνηση Τριντό μπλόκαρε τους λογαριασμούς φορτηγατζήδων, επειδή απεργούσαν. Αυτό συνέβη και στην Ελλάδα. Πολίτης κατήγγειλε ότι του έστειλαν με «link» ψευδές μήνυμα για τον προγραμματισμό εμβολίων του, για να παγιδεύσουν με τον μολυσμένο σύνδεσμο το κινητό του. Διασυνδέθηκαν, εν προκειμένω, δύο αρχεία για να γίνει υποκλοπή, δηλαδή το αρχείο των παρόχων της κινητής τηλεφωνίας και το αρχείο του εμβολιασμού. Γίνονται, λοιπόν, και παραγίνονται τέτοια.

Στη Νίκη, επιπροσθέτως, αντιστεκόμαστε στο ηλεκτρονικό φακέλωμα, στην καταπάτηση της ελευθερίας μας, στο αυταρχικό κράτος της Κυβέρνησης Μητσοτάκη που μας οδηγεί με γοργά βήματα στον ψηφιακό ολοκληρωτισμό, από τον οποίο δεν υπάρχει γυρισμός. Καταθέσαμε πρόταση νόμου, υποβάλλουμε επίκαιρες ερωτήσεις, τρεις φορές επισκεφτήκαμε την Αρχή Προστασίας Δεδομένων Προσωπικού Χαρακτήρα για πληροφορίες και διευκρινίσεις. Θα κάνουμε ό,τι χρειαστεί για να ενημερωθεί και να αφυπνιστεί ο λαός για το πάρα πολύ κρίσιμο και σοβαρό αυτό θέμα. Το λέμε ότι δεν θα παραλάβουμε τον Προσωπικό Αριθμό και τις νέες ταυτότητες. Εκδώσαμε ήδη χτες και ένα έντυπο -αυτό είναι το έντυπο- για το μείζον αυτό θέμα και θα επιδιώξουμε να φτάσει στα χέρια όλων των πολιτών, για να μην ακούγεται μόνο η προπαγάνδα της Κυβέρνησης, αλλά να ακουστεί και μια άλλη φωνή που αποκαλύπτει όλο το σχέδιο του ψηφιακού ολοκληρωτισμού.

Κλείνω, κυρίες και κύριοι συνάδελφοι, κύριε Πρόεδρε, με λίγα λόγια για το μέγα σκάνδαλο. Το πώμα άνοιξε και οχετός και δυσωδία απλώθηκε και απλώνεται στη χώρα. Οι κομματικές χωματερές στα καλύτερά τους! Ο ΟΠΕΚΕΠΕ, ο ορισμός της κλεπτοκρατίας! Και «κλεπτοκρατία» ξέρετε τι σημαίνει; Σημαίνει να μη βασανίζεσαι -ηθικό δίλημμα είναι αυτό- για το αν θα κλέψεις, για το αν θα παρανομήσεις ή δεν θα κλέψεις. «Κλεπτοκρατία» και «σαλταδορισμός», για να το πω απλά, σημαίνει να σκέφτεσαι μόνο και να αναρωτιέσαι αν θα σε πιάσουν ή δεν θα σε πιάσουν, όχι αν κλέψεις ή δεν κλέψεις.

Έφτασε πια η έρευνα της Ευρωπαίας Εισαγγελέως στην αυλή του Πρωθυπουργού. Ο κύριος Πρωθυπουργός γνωρίζει άριστα τους λόγους για τους οποίους καθαιρέθηκε ο πρώτος Πρόεδρος του ΟΠΕΚΕΠΕ, ο οποίος δέσμευσε τρεις χιλιάδες εκατό ΑΦΜ, για να αποφασίσει αν ο Οργανισμός πληρώνει επιδοτήσεις για πραγματικά ζώα ή όχι. Γι’ αυτό και τον έχρισε αργότερα σύμβουλό του.

Ο Πρωθυπουργός γνωρίζει άριστα τους λόγους για τους οποίους τεχνικός σύμβουλος του ΟΠΕΚΕΠΕ, με πλήρη, παρακαλώ, πρόσβαση στα πληροφοριακά δεδομένα του, παρέμεινε επί πολλά χρόνια μια εταιρεία, καθώς ο εκάστοτε αρμόδιος Υπουργός δεν διενεργούσε δημόσιο διαγωνισμό για την επιλογή νέου συμβούλου ή την παραμονή του παλαιού.

Ο Πρωθυπουργός γνωρίζει ποια «όχι» είπαν οι κ. Σπήλιος Λιβανός και Γιώργος Γεωργαντάς για τις ανεμογεννήτριες σε αγροτικές γαίες και για τον έλεγχο της νομιμότητας των επιδοτήσεων επί των ημερών τους.

Επί ημερών Λιβανού ο ΟΠΕΚΕΠΕ συνέχισε τον έλεγχο τριών χιλιάδων εκατό ΑΦΜ που είχαν παγώσει επί ημερών Βορίδη μετά την καθαίρεση του Προέδρου του ΟΠΕΚΕΠΕ. Επί ημερών Γεωργαντά ο έλεγχος ολοκληρώθηκε και άνοιξε νέος έλεγχος για πέντε χιλιάδες ακόμα ΑΦΜ που είχαν προβλήματα νομιμότητας με τις επιδοτήσεις. Και βεβαίως, ο Πρωθυπουργός γνωρίζει ποιοι από τους πέντε Υπουργούς Γεωργίας ενώθηκαν με το λάδι του μυστηρίου της κουμπαριάς με συνδικαλιστές του αγροτικού χώρου που ενδιαφέρονται για τις εξελίξεις -θα βγουν αυτά τα ονόματα- χωρίς αυτό να σημαίνει βέβαια ότι η κουμπαριά από μόνη της είναι ποινικό αδίκημα.

Τέλος, ο Πρωθυπουργός γνωρίζει άριστα ποιοι κουμπάροι ποίου είχαν γεμίσει αφίσες την Κρήτη και ζητούσαν την παραίτηση συγκεκριμένου Υπουργού με την κατηγορία ότι ευνοεί τους βαμβακοπαραγωγούς της περιφέρειάς του, αλλά στην πραγματικότητα εθεωρείτο βραχνάς για τους ίδιους.

Το κακό, όμως, είναι πως εκτός από τον Πρωθυπουργό, ο οποίος αναδόμησε τους Υπουργούς του που επιχείρησαν βέβαια να προστατέψουν τη νομιμότητα, πολλά, πάρα πολλά φέρεται να γνωρίζει η Ευρωπαία Εισαγγελέας κ. Κοβέσι, την οποία η Κυβέρνηση λοιδόρησε όταν έστειλε τα πορίσματά της για τη διαβόητη Σύμβαση 717 για τα Τέμπη, και για τις κουμπαριές ανωτάτου επιπέδου.

Τώρα, το δήθεν επιτελικό κράτος του Μαξίμου -και κλείνω, κύριε Πρόεδρε-που επί έξι χρόνια επιβραβεύει ή προστατεύει προσωρινά όποιον συμπράττει στα σχέδιά του, αλλά καθαιρεί αυτομάτως με όποιο πρόσχημα όποιον αντιστέκεται, την έχει πάλι απέναντί του. Και αναφέρομαι στην Ευρωπαία Εισαγγελέα, μία γυναίκα που τηρεί το λειτούργημά της. Και είναι πιθανόν τα 3 δισεκατομμύρια ευρώ των αγροτικών επιδοτήσεων να τα λάβει στην τσέπη του ο κρατικός μηχανισμός -αν βεβαίως μπορεί- και όχι οι Βρυξέλλες.

Όπως έλεγε εμπιστευτικώς ο καρατομηθείς, με άνωθεν εντολή Μητσοτάκη, Πρόεδρος του ΟΠΕΚΕΠΕ «Η υπόθεση αυτή με τον ΟΠΕΚΕΠΕ…» -και αυτό είναι πάρα πολύ πιθανό- «…απειλεί με πτώση την Κυβέρνηση». Όμως, η ευθύβολος λαϊκή σοφία συνόψισε την όλη παρουσία σας με την εξής παροιμία: «Όπως στρώσεις, έτσι κοιμάσαι». Θα τα βρείτε μπροστά σας και θα είναι πάρα πολύ βαριά και δυσώδη. Το θέμα είναι πολύ σοβαρό.

Η πατρίδα μας εξαιτίας της ανεπάρκειάς σας βιώνει παντού ταπεινώσεις. Στα εξωτερικά θέματα μας θεωρούν καρπαζοεισπράκτορες, ενώ σαν λερναία ύδρα πια ξεφυτρώνουν δυσώδη σκάνδαλα.

Η Νίκη, το Κίνημά μας, θα αποκαλύπτει τις πομπές σας αγωνιζόμενη για την πρόοδο του ελληνικού λαού, αλλά και για το μέλλον του Ελληνισμού και της Ορθοδοξίας, για το μέλλον της Ρωμιοσύνης.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, στις κυρώσεις δεν προβλέπεται κανονικά η διαδικασία των παρεμβάσεων και επειδή εκκρεμεί η ομιλία σας, θα ήθελα να σας παρακαλέσω να μιλήσετε στο τέλος.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Εντάξει, κύριε Πρόεδρε.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Προηγείται ο κ. Στίγκας, κύριε συνάδελφε.

Κυρίες και κύριοι συνάδελφοι, επιτρέψτε μου στο σημείο αυτό να κάνω μία ανακοίνωση προς το Σώμα: Η Διαρκής Επιτροπή Μορφωτικών Υποθέσεων καταθέτει τις εκθέσεις της επί των σχεδίων νόμων του Υπουργείου Παιδείας, Θρησκευμάτων και Αθλητισμού: α) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του αθλητισμού» και β) «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας».

Τον λόγο έχει τώρα ο Πρόεδρος της Κοινοβουλευτικής Ομάδας των Σπαρτιατών κ. Στίγκας.

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Προηγείται ο Πρόεδρος των Σπαρτιατών, κύριε συνάδελφε.

**ΓΕΩΡΓΙΟΣ ΨΥΧΟΓΙΟΣ:** Εννοώ μετά, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Κυρίες και κύριοι συνάδελφοι, έχω πει πολλές φορές ότι η χώρα μας έχει τεράστια προβλήματα και στο εσωτερικό, αλλά και στο εξωτερικό. Βλέπουμε τι γίνεται με τη Μονή της Αγίας Αικατερίνης, βλέπουμε πού οδεύουν οι σχέσεις μας με την Αίγυπτο, τι γίνεται με την συμμαχία μας με το Ισραήλ που αποδομείται συνεχώς, ενώ τα έχουμε κάνει μαντάρα στη Συρία, στην Ευρώπη, ενώ έχουμε βέβαια και την πλήρη υποταγή στην Τουρκία.

Παρά τα εσωτερικά και εξωτερικά, όπως είπαμε, προβλήματα, η Κυβέρνηση ασχολείται με άλλα. Αυτά τα άλλα είναι η ψηφιακή εποχή, όπως λέει, με αποτέλεσμα η τεχνολογία να έχει εισβάλει σε κάθε πτυχή της ζωής μας. Μας υπόσχεται ευκολία, ασφάλεια, πρόοδο, αλλά πίσω από τις οθόνες, τις εφαρμογές και τα έξυπνα συστήματα, στήνεται ένα νέο είδος φυλακής σιωπηλά, σχεδόν αδιόρατα, με αποτέλεσμα η ελευθερία μας να διαβρώνεται. Οι λέξεις κλειδιά του εφιάλτη είναι ο Προσωπικός Αριθμός και το ψηφιακό νόμισμα.

Αυτά τα δύο φαινομενικά -σε εισαγωγικά- «καινοτόμα» εργαλεία δεν είναι τίποτε λιγότερο από τα θεμέλια μιας μελλοντικής παγκόσμιας δικτατορίας, μιας εξουσίας που δεν θα χρειάζεται τάγματα εφόδου ούτε βεβαίως πυροβόλα όπλα, αλλά θα έχει κάτι πιο αποτελεσματικό: την πλήρη πρόσβαση στη ζωή. Όποτε θέλει η εξουσία θα μπορεί να πατήσει ένα κουμπί και να απενεργοποιήσει τον οποιονδήποτε.

Τι είναι, λοιπόν, ο Προσωπικός Αριθμός; Είναι ο κωδικός της υποταγής. Μας τον πουλάνε σαν εργαλείο εξορθολογισμού. Μας λένε ότι θα διευκολύνει τις συναλλαγές μας με το δημόσιο, πως θα μειώσει τη γραφειοκρατία και πως είναι σύμβολο εξέλιξης. Και όλα αυτά για το καλό μας. Πάντοτε όλες οι κυβερνήσεις στην Ελλάδα, και ειδικά αυτή η Κυβέρνηση, λένε ότι είναι για το καλό μας, ότι ενεργεί για το καλό μας.

Αφού, λοιπόν, ενεργεί για το καλό μας, γιατί δεν έχουμε νοσοκομεία; Γιατί δεν έχουμε υγειονομική περίθαλψη; Γιατί δεν έχουμε γιατρούς; Γιατί δεν έχουμε νοσηλευτές; Γιατί δεν έχουμε ασθενοφόρα; Γιατί δεν έχουμε παιδεία, δρόμους, μισθούς και συντάξεις; Ή μήπως για το καλό μας μας φορτώνουν εκατοντάδες χιλιάδες λαθρομετανάστες κάθε χρόνο; Ή μήπως για το καλό μας, μας ρίχνουν στην αγκαλιά της Τουρκίας παραδίνοντας βάσει σχεδίου τη χώρα μας χωρίς μάχη και με κάτω τα χέρια, όπως έγινε και παρέδωσαν κάποιοι προδότες την Κύπρο; Γι’ αυτό θέλουν διακαώς να μας περάσουν με το έτσι θέλω το ψηφιακό μας λουρί.

Ο Προσωπικός Αριθμός, λοιπόν, συνδέει όλα τα προσωπικά σου δεδομένα σε έναν ενιαίο, εύκολα ελέγξιμο φάκελο. Μία μέρα και χωρίς να το καταλάβει κανείς θα πας σε ένα δημόσιο ταμείο, σε μια τράπεζα, σε ένα φαρμακείο και θα ακούσεις «συγγνώμη, αλλά το προφίλ σας είναι μπλοκαρισμένο και δεν μπορείτε να εξυπηρετηθείτε». Γιατί; Διότι ίσως έκανες μία λάθος ανάρτηση -πολύ σημαντικό και αυτό!-, γιατί δεν ανανέωσες τη σωστή εφαρμογή, γιατί δεν συμμορφώθηκες ίσως με κάποια κυβερνητική οδηγία.

Το περασμένο Σαββατοκύριακο βρισκόμουν στο σπίτι με τα παιδιά μου και δοκιμάσαμε μία εφαρμογή στο κινητό, το gemini. Είπαμε να το δοκιμάσουμε και να του ζητήσουμε κάτι. Του είπα, λοιπόν, να μου γράψει κατά του Προσωπικού Αριθμού. Ξέρετε ποια ήταν η απάντηση που ήρθε; Ήταν η εξής: «Στο πλαίσιο των οδηγιών που μου δόθηκαν δεν μπορώ να δημιουργήσω μία ομιλία κατά του Προσωπικού Αριθμού. Η δημιουργία περιεχομένου… -εδώ είναι το σημαντικότερο- «…που αντιτίθεται σε κυβερνητικές πρωτοβουλίες ή επίσημες πολιτικές είναι εκτός των ορίων μου, καθώς ο ρόλος μου είναι να παρέχω πληροφορίες με ουδέτερο και αντικειμενικό τρόπο». Αυτό σημαίνει ότι ακόμα και η τεχνητή νοημοσύνη ελέγχεται και καθοδηγεί τον κόσμο ακριβώς εκεί που πρέπει. Επομένως, ο πολίτης είναι ανυπεράσπιστος ακόμα και στα πιο απλά πράγματα, όπως το να πάει σε έναν φούρνο ή σε ένα φαρμακείο, αφού θα ακούσει βεβαίως ότι «συγγνώμη, το προφίλ σου είναι απενεργοποιημένο, τελείωσες εκεί».

Η εξουσία, όμως, δεν χρειάζεται να εξηγήσει. Έχει ήδη αποφασίσει. Εσύ απλώς εκτελείς και υπομένεις. Με τον Προσωπικό Αριθμό το κράτος δεν σε βλέπει ως πρόσωπο, αλλά ως αρχείο, ως αριθμό. Μην ξεχνάμε -και κανένας να μην το ξεχάσει αυτό- τι έγινε με εκατομμύρια κρατούμενους στα στρατόπεδα συγκέντρωσης της Γερμανίας που δεν είχαν ούτε όνομα ούτε επίθετο ούτε τίποτα. Δεν ήταν καν προσωπικότητες και είχαν στο μπράτσο τους ένα χαραγμένο νούμερο. Αν αυτό δεν σημαίνει κάτι, να μου πείτε εσείς τι σημαίνει. Επομένως, είναι ένα αρχείο που μπορεί να διαβαστεί, να αξιολογηθεί, να στοχοποιηθεί και φυσικά να τιμωρηθεί σιωπηλά, χωρίς δίκες, χωρίς φωνές και χωρίς κανείς βέβαια να πάρει χαμπάρι τίποτα.

Ήδη η Ευρώπη προωθεί την καθιέρωση ψηφιακής ταυτότητας για όλους τους πολίτες. Το προσωπικό σου απόρρητο θα είναι απλώς μία ανάμνηση. Το ψηφιακό νόμισμα; Το τέλος της οικονομικής ελευθερίας. Το ψηφιακό νόμισμα είναι η νέα ψηφιακή γκεστάπο. Το ψηφιακό νόμισμα είναι τα νέα ψηφιακά SS. Αν ο Προσωπικός Αριθμός είναι το ηλεκτρονικό σου περιλαίμιο, το ψηφιακό νόμισμα είναι το σύστημα επιβράβευσης ή τιμωρίας.

Οι κεντρικές τράπεζες παγκοσμίως, με πρώτη βέβαια την Κίνα ετοιμάζουν ή εφαρμόζουν ήδη το δικό τους ελεγχόμενο, μη αποκεντρωμένο κρατικά ρυθμιζόμενο ψηφιακό χρήμα. Ξεχάστε, λοιπόν, τα μετρητά. Ξεχάστε την ανωνυμία. Ξεχάστε τη δυνατότητα να βοηθήσετε έναν συνάνθρωπο ή να κάνετε μια ιδιωτική αγορά χωρίς να καταγραφείτε.

Κάθε ψηφιακή μονάδα θα είναι προγραμματιζόμενη. Αυτό σημαίνει ότι το κράτος θα μπορεί να ορίσει πότε, πού και πώς μπορείς να ξοδέψεις τα χρήματά σου. Θες να αγοράσεις καύσιμα; Θα σου πει «ξεπέρασες το όριο τού άνθρακα» ή όποια άλλη ανοησία σκεφτούν, οπότε αυτό θα απαγορεύεται. Θες να κάνεις δωρεά ή διαφήμιση σε ένα ανεξάρτητο μέσο που δεν ελέγχει η Κυβέρνηση; Και αυτό θα απαγορεύεται. Το σύστημα δεν επιτρέπει τη συναλλαγή.

Έχεις εκφράσει ακραίες πολιτικές απόψεις; Ο λογαριασμός σου θα απενεργοποιηθεί προληπτικά. Αυτή δεν είναι μια εικασία. Είναι δημοσιευμένες δυνατότητες του Central Bank Digital Currencies. Οι ίδιες οι τράπεζες δηλώνουν ότι το νόμισμα θα μπορεί να έχει περιορισμούς χρήσης για να ενισχύσει τη βιώσιμη κατανάλωση.

Η ελευθερία σου μεταφράζεται σε διοικητικό πρόβλημα. Ο συνδυασμός και των δύο, ο τέλειος εφιάλτης. Μόνοι τους, ο Προσωπικός Αριθμός και το ψηφιακό νόμισμα είναι ήδη επικίνδυνοι εχθροί του ελεύθερου ανθρώπου. Μαζί μετατρέπουν την κοινωνία σε ένα ψηφιακό Άουσβιτς, ελεγχόμενη ζωή, καταγραφόμενη συμπεριφορά, ελεγχόμενες αγορές και -γιατί όχι;- ελεγχόμενες σκέψεις.

Κι αν το θεωρείς υπερβολή; Δες τι συμβαίνει ήδη στην Κίνα. Στην Κίνα το social credit system δίνει ή αφαιρεί δικαιώματα με βάση το ήθος του πολίτη. Στον Καναδά η Κυβέρνηση πάγωσε τους τραπεζικούς λογαριασμούς διαδηλωτών. Στην Ευρώπη συζητιέται η εφαρμογή του πράσινου wallet που περιορίζει τις αγορές με βάση το οικολογικό αντίκτυπο. Ποιος ξέρει τι εννοούν τώρα, έτσι; Πόσο απέχουμε από το σημείο να είσαι αντικαθεστωτικός, που θα σημαίνει πλήρη αποκλεισμό από την κοινωνία;

Να σας θυμίσω λίγο, κυρίες και κύριοι συνάδελφοι -για το οποίο σχεδόν κανένας δεν μίλησε εδώ μέσα- για τον αποκλεισμό των Σπαρτιατών, γιατί κάποιοι έτσι ήθελαν ή γιατί κάποιοι έτσι πήραν εντολές. Να σας θυμίσω λίγο τον περιορισμό της λεγόμενης ακροδεξιάς στην Ευρώπη; Καινούργια μόδα αυτή. Έτσι, με κάποιες τέτοιου είδους αποφάσεις «αποφασίζω και διατάσσω» εκτέλεσαν τη Λεπέν. Με τις ίδιες αποφάσεις εκτέλεσαν τον Γκεοργκέσκου. Με τις ίδιες αποφάσεις εκτελούν το AfD, το γερμανικό κόμμα. Και μάλιστα βγήκε ξανά η γκεστάπο στη Γερμανία και τι είπε; Ότι όσοι είναι μέλη του συγκεκριμένου κόμματος, αυτομάτως μπορεί να αποβάλλονται από το γερμανικό δημόσιο. Η γκεστάπο στα καλύτερά της!

Πόσο μακριά θα είναι όμως η μέρα που θα ξυπνήσει ο πολίτης και δεν θα μπορεί να αγοράσει φαγητό, επειδή έγραψε κάτι λάθος; Όποιος δεν πάρει, λοιπόν, τον αριθμό, δεν θα μπορεί να έχει συναλλαγές με την ΑΑΔΕ ή οποιαδήποτε δημόσια υπηρεσία, νοσοκομεία, εκπαιδευτικά ιδρύματα, πολεοδομία, κτηματολόγιο, δημοτολόγιο και άλλα πολλά.

Να μην ξεχάσουμε τις μεθοδεύσεις αυτής της Κυβέρνησης τότε με τα εμβόλια, τους εκβιασμούς και τους κοινωνικούς αποκλεισμούς. Το πιο απλό πράγμα; Δεν μπορούσε κάποιος να πάει να κάτσει σε ένα μαγαζί να πιει έναν καφέ. Έπρεπε να το πάρει στο κύπελλο και σαν παρίας, απομονωμένος να πάει να κάτσει σε μια πλατεία ή στα βράχια σε μια θάλασσα να πιει έναν καφέ.

Δεν θα μιλήσουμε για τα υπόλοιπα, το να θέλει κάποιος να πάει σε έναν γιατρό, το να θέλει να πάει στην εκκλησία, να θέλει ελεύθερα να εκφραστεί τέλος πάντων. Κανένας βέβαια δεν θα μπορεί να οδηγήσει το αυτοκίνητό του ούτε να ταξιδέψει εντός και εκτός Ελλάδος, αφού ούτε καύσιμα δεν θα μπορεί να βάλει. Δεν θα μπορεί να κλείσει δωμάτιο σε ξενοδοχείο, σε πλοία, αεροπλάνα. Θα χρειάζεται παντού και πάντα ο Προσωπικός Αριθμός.

Όποιος έχει σπίτι δεν θα μπορεί να το πουλήσει γιατί θα έχει καταχρεωθεί, παράδειγμα, τον ΕΝΦΙΑ και άλλες οφειλές που θα συσσωρεύονται, με αποτέλεσμα κάποια στιγμή να του το πάρουν. Πρόσφατα διάβασα ότι η πληρωμή του ενοικίου θα περνάει μέσα από τις τράπεζες. Άρα, χωρίς αριθμό δεν θα μπορείς να έχεις ούτε σπίτι ούτε να νοικιάσεις ούτε να αγοράσεις. Και βέβαια δεν θα έχεις και την ελεύθερη πληροφόρηση στο διαδίκτυο.

Να σας πω ότι ήδη υπάρχει η δικτατορία του Facebook. Τουλάχιστον εγώ έχω πληγεί πάρα πολλές φορές. Οτιδήποτε και να αναρτήσω ή χιλιάδες εκατομμύρια χρήστες, αν δεν είναι ορθό κατά κάποιους, αυτομάτως πέφτει ο λογαριασμός και μπλοκάρεσαι.

Επίσης εδώ στη χώρα μας -θα το πω για πολλοστή φορά- υπάρχει μια ιδιότυπη κατάσταση αποκλεισμού. Να θυμίσω σε όλους σας, κυρίες και κύριοι συνάδελφοι, την περίφημη ΕΡΤ που την χρυσοπληρώνουμε όλοι οι πολίτες, εδώ και κάποιες δεκαετίες και όμως εμείς, οι Σπαρτιάτες, είμαστε το μοναδικό πολιτικό κόμμα εδώ μέσα που το έχει αποκλεισμένο. Και κάποιοι εδώ στα ορεινά κλαίγονται ότι δεν τους βγάζουν, λέει, τα κανάλια. Εμάς δεν θέλουμε να μας βγάλουν τα υπόλοιπα κανάλια. Εντάξει, ιδιωτικά είναι. Η κρατική τηλεόραση όμως, που την πληρώνουμε και εμείς; Άρα φανταστείτε τι έχει να συμβεί στον απλό πολίτη.

Όταν το ίδιο το κράτος δεν σέβεται τους θεσμούς, δεν σέβεται τον κοινοβουλευτισμό, δεν σέβεται αυτούς που με την επιλογή τους στέλνουν ένα κόμμα στη Βουλή, φανταστείτε τι έχει να πάθει ο απλός πολίτης. Και βέβαια ο απλός πολίτης να μην ξεχνάει ότι όσοι κυβερνούσαν ή κυβερνούν την Ελλάδα είναι απλά πιόνια ή απλά κουμπιά. Πατάνε ένα κουμπί και δίνουν εντολές.

Η ιδιωτικότητα, λοιπόν, δεν είναι πολυτέλεια. Είναι θεμελιώδες δικαίωμα. Η ελευθερία να σκεφτείς, να κινηθείς, να ξοδέψεις, να επικοινωνήσεις χωρίς παρακολούθηση είναι ο βασικός λίθος της ανθρώπινης αξιοπρέπειας. Χωρίς αυτή η δημοκρατία μετατρέπεται σε μηχανισμό τιμωρίας και το κυριότερο δεν υπάρχει καμία επιστροφή.

Κανένα από αυτά τα συστήματα δεν είναι προσωρινό. Κανένα δεν είναι για το καλό μας. Θυμίζουμε ξανά τα εμβόλια, τα lock down, τα capital controls, τις απειλές και εκβιασμούς της Κυβέρνησης να μείνουν οι πολίτες μέσα στα σπίτια. Η ιστορία το έχει δείξει ξανά και ξανά. Όταν η εξουσία αποκτήσει απόλυτο έλεγχο, τον κρατάει για πάντα.

Το ψεύδος της ασφάλειας. Μας τρομοκρατούν με το αφήγημα της ασφάλειας. Μας λένε πως αυτά τα μέτρα προστατεύουν από εγκλήματα, τρομοκρατία και βεβαίως φοροδιαφυγή. Είναι το ίδιο παραμύθι που ειπώθηκε όταν εγκαθίσταντο κάμερες παντού. Το ίδιο επιχείρημα ειπώθηκε όταν ψηφίζονταν οι περίφημοι αντιτρομοκρατικοί νόμοι που καταργούσαν δικαιώματα.

Η ασφάλεια δεν έρχεται από την υποδούλωση. Δεν έρχεται από τη μαζική παρακολούθηση. Έρχεται από την υπευθυνότητα, την παιδεία και βεβαίως να μην ξεχνάμε και τη δημοκρατία. Και όλα αυτά υπονομεύονται όταν το κράτος ξέρει τα πάντα για όλους και έχει τη δύναμη να πατάει ένα κουμπί και να εξαφανίζει την ύπαρξή σου.

Προσέξτε! Δεν είναι θεωρία συνωμοσίας. Είναι πραγματικότητα. Όσοι προσπαθούν να προειδοποιήσουν χαρακτηρίζονται γραφικοί και συνωμοσιολόγοι. Και κάποτε η Κυβέρνηση αποκαλούσε αυτούς που δεν ήθελαν να εμβολιαστούν, ψεκασμένους. Μια άποψη είναι κι αυτή.

Όμως οι ίδιες κυβερνήσεις παραδέχονται δημόσια πως στόχος είναι να αντικατασταθούν τα μετρητά, να ψηφιοποιηθούν οι ταυτότητες, να υπάρχει πλήρης διασύνδεση των δεδομένων. Αυτό δεν λέγεται πρόοδος. Είναι ολοκληρωτισμός με άλλο πρόσωπο. Δεν έχει σημασία αν έρχεται με λογότυπα ευρωπαϊκών προγραμμάτων, με ωραία animation και προωθείται από ευγενικούς τεχνοκράτες. Το αποτέλεσμα είναι το ίδιο, κατάργηση της ελευθερίας, ο πολίτης ως δούλος.

Στην κοινωνία που έρχεται δεν θα είσαι πολίτης. Θα είσαι ψηφιακός υπήκοος. Η ύπαρξή σου θα εξαρτάται από έναν αριθμό και ένα ψηφιακό πορτοφόλι και οι υπεύθυνοι αυτού του συστήματος δεν θα λογοδοτούν σε κανέναν. Ούτε εσύ θα έχεις φωνή ούτε επιλογή, μόνο υπακοή.

Η αντίσταση ξεκινάει τώρα. Αν δεν μιλήσουμε τώρα, αύριο δεν θα υπάρχουμε, δεν θα έχουμε φωνή. Αν δεν αντισταθούμε σήμερα, αύριο δεν θα μπορούμε να κινηθούμε. Η ελευθερία δεν κατακτιέται μία φορά. Πρέπει να την υπερασπίζεσαι κάθε μέρα. Πρέπει να απορρίψουμε κάθε εφαρμογή, κάθε πολιτική, κάθε διευκόλυνση που βασίζεται στην υποταγή και βεβαίως στην παρακολούθηση. Δεν είναι ζήτημα τεχνολογίας, είναι ζήτημα επιβίωσης της ανθρώπινης αξιοπρέπειας.

Όπως έγραφε και ο Όργουελ «αν θες μια εικόνα του μέλλοντος, φαντάσου μια μπότα να πατά ένα ανθρώπινο πρόσωπο για πάντα». Αν δεν θέλεις αυτή η εικόνα να γίνει η πραγματικότητα των παιδιών σου, μην κάτσεις αδρανής. Μίλα, αντιστάσου, ξύπνα, γιατί το αύριο φτιάχνεται σήμερα και μπορεί να είναι η ψηφιακή κόλαση ή η ελευθερία.

Μόνο δύο δρόμοι υπάρχουν και η απόφαση, βεβαίως, είναι δική μας. Και επίσης, απόφαση δική μας είναι εάν ως λαός θα επιλέξουμε να είμαστε Αντιγόνη ή Ισμήνη. Η Αντιγόνη, λοιπόν, σε αντίθεση με την Ισμήνη, αψήφησε τους νόμους του Κρέοντα και ενταφιάζει τον αδελφό της, σύμφωνα με τη θέληση των θεών. Αυτό, βέβαια, ήταν μεγάλο παράπτωμα. Η απόφαση αυτή που πήρε τελικά -η αντίστασή της- την οδήγησε στον θάνατο. Γι’ αυτό, λοιπόν, πρέπει και επιβάλλεται να αντισταθούμε. Αντίσταση στην πιο σκληρή της μορφή σημαίνει την ενεργή άρνηση υποταγής σε καταπιεστικές δυνάμεις ή ιδεολογίες. Περιλαμβάνει την αποφασιστική εναντίωση σε προσπάθειες επιβολής αδικίας, συχνά με προσωπικό κόστος. Μπορεί να εκδηλωθεί ως πολιτική ανυπακοή, πνευματική ανεξαρτησία ή κοινωνική αντίδραση. Σκοπός της είναι η υπεράσπιση αξιών, δικαιωμάτων και της ανθρώπινης αξιοπρέπειας. Ακόμα και όταν οι πιθανότητες είναι εναντίον της, αποτελούν θεμέλιο λίθο για την πρόοδο και την αλλαγή.

Κλείνοντας, κυρίες και κύριοι συνάδελφοι, θέλω να πω δυο λόγια για την εξωτερική μας πολιτική, γι’ αυτά που συμβαίνουν. Κύριε Υφυπουργέ, σας άκουσα το πρωί να απαντάτε σε μια ερώτηση, γιατί σας κατηγόρησαν για αδράνεια και ανύπαρκτη εξωτερική πολιτική. Και είπατε, βέβαια, με χαρά ότι έχουμε χαράξει ΑΟΖ στη δυτική Ελλάδα, αλλά δεν απαντήσατε στο κύριο ερώτημα: Στο ανατολικό Αιγαίο, στα σύνορα με την Τουρκία, γιατί δεν χαράζουμε ΑΟΖ; Νότια της Κρήτης γιατί δεν χαράζουμε ΑΟΖ; Εκεί καταστρέφουμε αυτομάτως το τουρκολιβικό μνημόνιο. Αυτά γιατί δεν τα είπατε;

Να θυμίσω ότι πριν από δύο χρόνια, ο Ερντογάν μας απείλησε με το τουρκικό ναυτικό, ότι αν χαράξουμε ΑΟΖ νότια της Κρήτης, θα επέμβει. Και εδώ, πραγματικά, όσοι γνωρίζουν γελάνε. Μόνο η Κυβέρνηση δεν γελάει και φοβάται. Ποιο; Το τουρκικό ναυτικό; Είμαστε σοβαροί τώρα; Το τουρκικό ναυτικό να απειλήσει τους Έλληνες; Είναι δυνατόν; Και μάλιστα, νότια της Κρήτης; Γιατί δεν το κάνετε αυτό; Έχω θέσει και το ερώτημα στον κ. Γεραπετρίτη και δεν μου έχει απαντήσει. Ή μου έχει απαντήσει και δεν θέλω να το πω; Δεν έχει σημασία, όμως, κάντε το. Ξεκινήστε νότια της Κρήτης και μετά να δούμε. Αν δεν είστε υποταγμένοι στην Τουρκία, κάντε το και στο ανατολικό Αιγαίο.

Καταστροφική, όπως είπαμε πριν, είναι η συνεργασία μας με την Αίγυπτο. Πάει να σβήσει η συνεργασία μας με το Ισραήλ, κάτω στη Συρία αφήσατε τους Χριστιανούς να σφάζονται από τους ισλαμιστές. Εδώ μέσα έχουμε κάποιους οι οποίοι λένε ότι γίνεται γενοκτονία κάτω στην Παλαιστίνη, πλήρως υποταγμένοι στην Ευρώπη. Και, βεβαίως, η πλήρης υποταγή είναι με την Τουρκία.

Τι κάνουμε ως χώρα; Δεν το θεωρώ μόνο εγώ αλλά και ο πολύς κόσμος και όλοι οι απλοί Έλληνες θεωρούν ότι έχουμε ανύπαρκτη εξωτερική πολιτική. Άρα, κάτι πρέπει να κάνουμε. Αυτό που έχω ξαναπεί και άλλη φορά είναι πολύ απλό: Εάν δεν μπορείτε να τα καταφέρετε, αν δεν είστε άξιοι να σταθείτε ως Έλληνες και ως πραγματική ελληνική Κυβέρνηση, το καλύτερο θα είναι να πάρετε δρόμο. Η καταστροφή της χώρας μας δρομολογείται εδώ και πάρα πολλά χρόνια. Εάν δεν αντιδράσουμε ως Έλληνες τότε θα πληρώσουμε πολύ ακριβά το τίμημα.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα τρεις συμμετέχοντες στο πρόγραμμα «CIVIS» της Νομικής Σχολής του Εθνικού Καποδιστριακού Πανεπιστημίου Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΓΕΩΡΓΙΟΣ ΨΥΧΟΓΙΟΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Προηγούνται οι Κοινοβουλευτικοί Εκπρόσωποι, κύριε Ψυχογιέ.

**ΓΕΩΡΓΙΟΣ ΨΥΧΟΓΙΟΣ:** Δεν θα μιλήσει ο Κοινοβουλευτικός μας Εκπρόσωπος.

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κύριε Ψυχογιέ, έχουμε πει ότι θα σας δώσω τη δυνατότητα, αλλά σας παρακαλώ.

Τελείωσαν οι Πρόεδροι. Τώρα είναι η σειρά των Κοινοβουλευτικών. Θα προηγηθεί για προφανείς λόγους η κ. Αχτσιόγλου και στη συνέχεια και όσοι Κοινοβουλευτικοί θέλουν τον λόγο.

Η κ. Αχτσιόγλου από τη Νέα Αριστερά έχει τον λόγο.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, συζητάμε την Κύρωση δύο Συμφωνιών για την Έδρα -τυπική νομική Έδρα της Ύπατης Αρμοστείας του ΟΗΕ στην Ελλάδα για τους Πρόσφυγες- και του Διεθνούς Οργανισμού Μετανάστευσης στην Ελλάδα. Και οι δύο οργανισμοί έχουν στην πραγματικότητα παρουσία στη χώρα μας, ήδη από το 1950. Επομένως, εδώ έχει έναν περισσότερο τυπικό, συμβολικό χαρακτήρα αυτή η κύρωση. Είναι θεσμικές συμφωνίες, ελπίζουμε να βοηθήσουν και να έχουν θετικό αντίκτυπο στη λειτουργία και των δύο οργανισμών.

Το κρίσιμο, όμως, κύριε Υπουργέ, δεν είναι το νομικό καθεστώς της έδρας αυτών των οργανισμών, το κρίσιμο είναι ποια είναι η πολιτική της Κυβέρνησης στον τομέα του προσφυγικού και του μεταναστευτικού και πώς αντιδρά η Κυβέρνηση σε αυτά που οι διεθνείς οργανισμοί έχουν να πουν. Εκεί βρίσκεται η ουσία, πώς λαμβάνει υπ’ όψιν αυτά που έχουν να πουν ή δεν τα λαμβάνει υπόψιν.

Τι λένε οι διεθνείς οργανισμοί; Δείτε τι λένε οι διεθνείς οργανισμοί για την Ελλάδα στο ζήτημα για το προσφυγικό-μεταναστευτικό. Ουσιαστικά εκφράζουν ισχυρότατες, εντονότατες ανησυχίες για τρία, κυρίως, ζητήματα: Το πρώτο ζήτημα είναι οι επαναπροωθήσεις. Οι επαναπροωθήσεις είναι μια παράνομη πρακτική, η οποία αντιβαίνει στο Διεθνές Δίκαιο. Είναι μια πρακτική την οποία τη μετέρχεται η Κυβέρνηση, είτε το παραδέχεστε είτε όχι. Κάποιοι Υπουργοί το παραδέχονται με καμάρι, θεωρώντας ότι αποτελεί παράσημο, κάποιοι Υπουργοί λένε ότι «ε, αυτό δεν ισχύει έτσι ακριβώς». Όπως και να ’χει είναι μια πρακτική η οποία εφαρμόζεται από την Ελλάδα τα τελευταία χρόνια, παραβιάζει το Διεθνές Δίκαιο και είναι και μια πρακτική για την οποία, όπως σας είπε ο εισηγητής μας, έχουμε καταδίκη από το Ευρωπαϊκό Δικαστήριο Δικαιωμάτων του Ανθρώπου.

Θέλω να κάνω μια παρένθεση για το Διεθνές Δίκαιο. Το Διεθνές Δίκαιο είναι το μόνο εργαλείο το οποίο έχει η χώρα μας και στο οποίο μπορεί να βασιστεί, για να διεκδικεί τα δικά της ακέραια αναφαίρετα κυριαρχικά δικαιώματα εκεί που υπάρχουν προβλήματα. Δηλαδή, και στις σχέσεις μας με την Τουρκία και στο ζήτημα της κατοχής της Κύπρου. Αν εμείς αρχίζουμε το Διεθνές Δίκαιο και το χρησιμοποιούμε α λα καρτ, το επικαλούμαστε όποτε μας βολεύει και το παραβιάζουμε οπότε δεν μας βολεύει -και θα πω και παρακάτω τι εννοώ- τότε το δικό μας δίκαιο χάνουμε και το δικό μας μόνο εργαλείο που έχουμε όλα αυτά τα χρόνια στην εξωτερική πολιτική αφαιρούμε.

Τι λέει, λοιπόν, το Υπουργείο Εξωτερικών για τα push backs, τι λέει για τις πολιτικές επαναπροώθησης, για τις πρακτικές αυτές που παραβιάζουν το Διεθνές Δίκαιο; Ποια είναι η θέση του Υπουργείου Εξωτερικών και ποια είναι η θέση και για την καταδίκη που σας ανέφερε ο συνάδελφος ότι έχουμε από το Ευρωπαϊκό Δικαστήριο επί της δικής σας διακυβέρνησης.

Το δεύτερο θέμα για το οποίο εκφράζουν ισχυρότατες ανησυχίες οι διεθνείς οργανισμοί αφορά τα ναυάγια και τις ανθρώπινες απώλειες, με κορυφαίο το ναυάγιο του πλοίου «Adriana» στην Πύλο, όπου χάθηκαν εξακόσιοι πενήντα άνθρωποι. Η Ύπατη Αρμοστεία του ΟΗΕ είπε ότι πρέπει να γίνει ενδελεχής έρευνα και ανεξάρτητη έρευνα. Τι έγινε στην πραγματικότητα από εκεί, από την πλευρά της Κυβέρνησης της Νέας Δημοκρατίας; Όταν έγινε το ναυάγιο, λοιδορηθήκαμε όλοι όσοι τολμήσαμε να πούμε ότι εδώ υπάρχει ευθύνη που χάθηκαν τόσες ανθρώπινες ζωές, υπάρχει ευθύνη από τη διαχείριση της ελληνικής πλευράς. Τότε λοιδορηθήκαμε εντονότατα -ήταν και προεκλογική περίοδος- ότι εμείς είμαστε ανθέλληνες που τολμάμε να πούμε κάτι τέτοιο. Εν συνεχεία, προσπαθήσατε να οργανώσετε ένα κοινοβουλευτικό πραξικόπημα, για να αλλάξετε τον Συνήγορο του Πολίτη, τον κ. Ποττάκη, ο οποίος διεξήγαγε ανεξάρτητη έρευνα για το συμβάν. Ευτυχώς, στο κοινοβουλευτικό πραξικόπημα υπήρχαν τα αντανακλαστικά στην Αντιπολίτευση να το σταματήσει και αυτήν τη στιγμή έχουμε, δύο χρόνια μετά, δίωξη εισαγγελική κατά λιμενικών για το ναυάγιο και δεν ξέρουμε ακόμη αν αυτοί οι λιμενικοί που διώκονται, υπηρετούν ή δεν υπηρετούν στην υπηρεσία ή αν υπάρχει ή αν έχει κινηθεί, τέλος πάντων, μέσα σε δύο χρόνια διοικητικά πειθαρχική διαδικασία. Γιατί ένα πράγμα είναι το τι κάνει η δικαιοσύνη, άλλο πράγμα είναι το τι κάνει η Κυβέρνηση, δηλαδή η διοίκηση, η εκτελεστική εξουσία.

Το τρίτο πράγμα που λένε οι διεθνείς οργανισμοί -για τους οποίους καλά κάνουμε και κυρώνουμε τέτοιες τυπικές συμβάσεις, αλλά να σεβόμαστε λίγο και επί της ουσίας το τι λένε- έχει να κάνει με τα ασυνόδευτα, με τους ασυνόδευτους ανήλικους, δηλαδή, που έρχονται στην Ελλάδα. Υπάρχει μια ραγδαία αύξηση το 2024 και εκφράζουν εντονότατες ανησυχίες ότι δεν υπάρχουν στην πραγματικότητα δομές φιλοξενίας.

Και όχι μόνον αυτό. Η Ελλάδα είχε πρόσφατα ακόμα μία καταδίκη από το Ευρωπαϊκό Δικαστήριο των Δικαιωμάτων του Ανθρώπου για παράνομη κράτηση ασυνόδευτων σε μη ασφαλείς ζώνες πέραν της προβλεπόμενης προθεσμίας. Η προθεσμία που επιτρέπεται να κρατούνται σε τέτοιους χώρους είναι λίγες μέρες και μάλιστα υπό συνθήκες, όπως λέει το ΕΔΔΑ, παραβιαστικές όλων των διεθνών συνθηκών, όλων των διεθνών συμβάσεων για τα ανθρώπινα δικαιώματα.

Στην κλειστή δομή της Σάμου έχουμε εικόνες ασύλληπτες, εικόνες ντροπής, πραγματικά απαράδεκτες πρακτικές, απαράδεκτες συνθήκες κράτησης, τα παιδιά δεν ταυτοποιούνται και δεν μεταφέρονται σε δομές φιλοξενίας. Καταργήσατε και τον νόμο, που είχε κάνει η Θεανώ Φωτίου, για την επιτροπεία ασυνόδευτων ανηλίκων και έτσι μένουν πια σε κλειστές δομές, στην πραγματικότητα δεν έχουν υπηρεσίες υγείας, δεν υπάρχει πρόσβαση σε νερό, κοιμούνται στο πάτωμα, υπάρχει έξαρση μεταδιδόμενων νοσημάτων. Αυτά συμβαίνουν αυτήν τη στιγμή στο προσφυγικό από την πλευρά της Κυβέρνησης Νέας Δημοκρατίας που κατά τα άλλα κυρώνει τυπικά αυτές τις συμφωνίες.

Ποια είναι η θέση του Υπουργείου Εξωτερικών, κύριε Υπουργέ, γι’ αυτές τις συνθήκες και γι’ αυτήν την κατάσταση;

Δεν ξέρω αν εσείς, κύριε Υπουργέ, αυτά τα θεωρείτε παράσημα. Δεν ξέρω αν αυτές τις καταδίκες, αν αυτές τις καταγγελίες από τους διεθνείς οργανισμούς τα θεωρείτε παράσημα. Δεν ξέρω. Πιθανόν προσωπικά όχι, αλλά πιθανόν η Κυβέρνηση να τα θεωρεί. Γι’ αυτό εξάλλου επελέγη ο κ. Βορίδης γι’ αυτήν τη θέση, για προφανείς λόγους χωρίς περιθώρια παρερμηνειών. Ο κ. Βορίδης ξεκίνησε τη θητεία του ως Υπουργός Μετανάστευσης, αποσύροντας τη δυνατότητα να κάνουν αίτηση για νομιμοποίηση σε ευρύτερο χρόνο οι μετανάστες και τη συνεχίζει μιλώντας για κύμα απελάσεων, διακηρύσσοντας και προαναγγέλλοντας φυλακίσεις ως πέντε χρόνια κ.λπ.. Τιμά το παρελθόν του ο ίδιος, τιμά τις καταβολές του αναμφισβήτητα. Βέβαια λέει ότι το κάνει αυτό γιατί είναι προσηλωμένος στη νομιμότητα. Είναι λίγο προκλητικό να μας μιλά για προσήλωση στη νομιμότητα. Είναι το ίδιο πρόσωπο που όταν ήταν Υπουργός Αγροτικής Ανάπτυξης γινόταν το ακραίο σκάνδαλο του ΟΠΕΚΕΠΕ. Φτάσαμε να δηλώνονται και ποδοσφαιρικά γήπεδα ως βοσκοτόπια στη θητεία του κ. Βορίδη. Και μιλάει για νομιμότητα! Είναι προφανές ότι εδώ δεν μιλάμε για νομιμότητα ούτε για καμία προσήλωση στη νομιμότητα. Εδώ έχουμε ξεκάθαρη έκφραση μισαλλοδοξίας, ξενοφοβίας, αντιπροσφυγικής υστερίας και χάιδεμα του ακροδεξιού ακροατηρίου. Θα ήθελα τη θέση του Υπουργείου Εξωτερικών γι’ αυτές τις τοποθετήσεις.

Με την ευκαιρία όμως που σας έχουμε εδώ σήμερα, κύριε Υπουργέ, εγώ θα ήθελα να αναφερθώ και να σας θέσω και κάποια ερωτήματα σε σχέση με το μείζον ζήτημα που υπάρχει αυτήν τη στιγμή διεθνώς. Μιλώ για το Παλαιστινιακό. Η γενοκτονία στη Γάζα συνεχίζεται, χιλιάδες μωρά πεθαίνουν λόγω λιμού. Χθες ο ισραηλινός στρατός άνοιξε πυρ σε σημείο διανομής ανθρωπιστικής βοήθειας στη Ράφα. Είναι γνωστό ότι ο Νετανιάχου είναι καταδικασμένος εγκληματίας πολέμου και καταζητείται από το Διεθνές Ποινικό Δικαστήριο.

Αυτά που έχουμε δει μέχρι στιγμής από την Κυβέρνηση της Νέας Δημοκρατίας είναι δύο πράγματα: πρώτον, να ενισχύσει τη στρατηγική συνεργασία με το Ισραήλ και δεύτερον, λίγο μετά την έναρξη της επίθεσης να κάνει προσωπική συνάντηση ο κ. Μητσοτάκης με τον καταδικασμένο Νετανιάχου.

Και εγώ έρχομαι εδώ και ρωτάω συγκεκριμένα και θα ήθελα να μας δώσετε κάποιες συγκεκριμένες απαντήσεις σε συγκεκριμένα ερωτήματα για τη θέση του Υπουργείου Εξωτερικών:

Πρώτον, μετά από πρωτοβουλία της Ολλανδίας στο Συμβούλιο Υπουργών Εξωτερικών δεκαεπτά χώρες πριν από λίγες ημέρες στήριξαν ότι θα πρέπει να αναθεωρηθεί η συμφωνία συνεργασίας Ισραήλ - Ευρωπαϊκής Ένωσης ως τρόπος αντίδρασης στη γενοκτονία που διαπράττει το Ισραήλ.

Ειρήσθω εν παρόδω: Αποδέχεστε τον όρο γενοκτονία; Δεν έχω ακούσει κανέναν από την πλευρά της Νέας Δημοκρατίας να τον χρησιμοποιεί.

Δεκαεπτά χώρες, λοιπόν, στήριξαν αυτήν την πρωτοβουλία. Πού ήταν η Ελλάδα; Γιατί δεν συμμετείχε σε αυτό; Γιατί δεν συνυπέγραψε;

Δεύτερον, υπάρχει μια πρωτοβουλία για επιβολή κυρώσεων στο Ισραήλ λόγω της γενοκτονίας που διαπράττει. Τι λέει η Ελληνική Κυβέρνηση γι’ αυτό; Συμφωνείτε με την επιβολή κυρώσεων στο Ισραήλ ή διαφωνείτε με την επιβολή κυρώσεων;

Τρίτον, μετά από πρωτοβουλία της Βρετανίας είκοσι τέσσερις χώρες έβγαλαν κοινή δήλωση και κάλεσαν σε άμεση αύξηση της ανθρωπιστικής βοήθειας προς τη Γάζα. Πάλι η Ελλάδα δεν ήταν μέσα σε αυτές. Γιατί δεν ήταν μέσα σε αυτές; Απαντήσατε -από την πλευρά νομίζω του κ. Γεραπετρίτη- ότι δεν την υπέγραψε η Ελλάδα διότι συμμετείχαν οι μεγαλύτεροι δωρητές σε αυτήν τη συμφωνία ανθρωπιστικής βοήθειας. Και εγώ ρωτώ: Ζητήσατε να το υπογράψετε και σας αρνήθηκαν; Λέτε, δηλαδή, ότι δεν σας κάλεσε η Βρετανία. Εσείς είπατε «να υπογράψω κι εγώ με αυτές τις άλλες είκοσι τέσσερις χώρες» και σας είπαν όχι; Επίσης, η Πορτογαλία και η Σλοβενία που υπέγραψαν είναι μεγαλύτεροι δωρητές από την Ελλάδα όσον αφορά την ανθρωπιστική βοήθεια; Γιατί η Ελλάδα δεν είναι ούτε σε αυτό το ψήφισμα μέσα;

Τέταρτον, πριν από λίγες ημέρες επτά χώρες από κοινού ζήτησαν τον τερματισμό των στρατιωτικών συγκρούσεων και την άρση του αποκλεισμού της Γάζας. Πάλι η Ελλάδα δεν είναι μέσα σε αυτές. Πού είναι η Ελλάδα; Γιατί απέχει από αυτά;

Πέμπτον, θα αναγνωρίσετε σύμφωνα με την ομόφωνη απόφαση της Βουλής του 2015 -την είχαν ψηφίσει οι Βουλευτές της Νέας Δημοκρατίας τότε- το παλαιστινιακό κράτος, όπως έχουν πράξει εκατόν σαράντα έξι χώρες αυτήν τη στιγμή ή θα συνεχίσετε αυτήν την υποτιθέμενη αντικειμενική αδράνεια; Η αδράνεια όταν υπάρχει έγκλημα πολέμου, δεν είναι αδράνεια είναι συνενοχή.

Κύριε Υπουργέ, κλείνω με το εξής: Όταν αποκαλύφθηκε σε όλο της το μέγεθος η ναζιστική θηριωδία μετά τον Β΄ Παγκόσμιο Πόλεμο, ένα ερώτημα υπήρχε σε όλη την ανθρωπότητα: Εκατομμύρια άνθρωποι δεν έβλεπαν τι γίνεται; Δεν ήξεραν τι γίνεται; Γιατί δεν μιλούσαν; Γιατί σιωπούσαν μπροστά σε αυτήν τη θηριωδία;

Όταν, λοιπόν, χιλιάδες παιδιά, άμαχοι, γυναίκες, αθώοι καταδικάζονται σε θάνατο από μια εγκληματική κυβέρνηση, το να μη μιλάς, το να σιωπάς καταλήγει να είναι συνενοχή. Όταν προβαίνεις σε εναγκαλισμούς με καταδικασμένους εγκληματίες καταλήγεις να είσαι συνένοχος σε αυτό το έγκλημα.

Περιμένω τις απαντήσεις σας.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής, ο κ. Χρηστίδης.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Η εισηγήτριά μας σήμερα τοποθετήθηκε, όπως και εχθές στην επιτροπή, για την κύρωση των συμφωνιών έδρας δύο οργανισμών με παρελθόν, παρόν και μέλλον στα πεδία του προσφυγικού και του μεταναστευτικού και δεν μπορώ παρά να προσθέσω και εγώ τη φωνή μου στην αποδοκιμασία της επίθεσης που δέχονται με σκοπό την οικονομική ασφυξία από την κυβέρνηση του προέδρου Τραμπ.

Είναι προφανές ότι όλοι μας ελπίζουμε -φαντάζομαι ότι και εσείς, κύριε Υπουργέ, θα αγωνιστείτε σε διεθνές επίπεδο- για να καλυφθούν όλες αυτές οι ανάγκες οι οποίες έχουν προκύψει, διότι εδώ δεν μιλάμε για μικροπολιτικά και μικροκομματικά συμφέροντα, μιλάμε για ανθρώπινες ζωές. Υπό αυτήν την έννοια νομίζω ότι υποχρεούμαστε όλοι να συγχαρούμε τους εργαζόμενους οι οποίοι στην πρώτη γραμμή της μάχης δίνουν ό,τι δύναμη έχουν για να προστατέψουν αυτές τις ανθρώπινες ζωές και οι οποίοι άνθρωποι έχουν δεχθεί κατά περιόδους απίστευτες επιθέσεις από διάφορα πολιτικά κόμματα που το μοναδικό πράγμα στο οποίο αποσκοπούν είναι να εργαλειοποιήσουν την τραγωδία που συμβαίνει σε διάφορες εμπόλεμες ζώνες του πλανήτη μας.

Από την άλλη, βέβαια, υπάρχει και ένα ζήτημα το οποίο έχει να κάνει με τη διαχείριση των δικών μας σχέσεων με τους δύο διεθνείς οργανισμούς. Είναι κομβικό το ζήτημα του εύρους της συνεργασίας όπως ακριβώς το έθεσε η Νάντια Γιαννακοπούλου. Χρειαζόμαστε σε πολλές περιπτώσεις την τεχνογνωσία και την εμπειρία, αλλά δεν χρειαζόμαστε φορείς υλοποίησης μεγάλων και ετερόκλητων προγραμμάτων. Δεν υπάρχει καμία διαδικασία του κατεπείγοντος που να επιτρέπει τη σκέψη για outsourcing βασικών πολιτικών σε τρίτους, όσο σεβαστοί και αν είναι αυτοί.

Θέλω, λοιπόν, και με την ευκαιρία την οποία έχουμε, να το επαναλάβω και να το ξεκαθαρίσουμε για ακόμα μια φορά: Η κοινωνική ένταξη είναι αρμοδιότητα του κράτους και της αυτοδιοίκησης, για προγράμματα προώθησης της απασχόλησης έχουμε τη ΔΥΠΑ και για προγράμματα το Εθνικό Σύστημα Υγείας. Δεν μπορούμε να εκχωρήσουμε δημόσιες πολιτικές και πόρους εκατοντάδων εκατομμυρίων ευρώ για τα οποία εκατομμύρια ευρώ δεν είστε και οι αρμοδιότεροι ή μάλλον οι καταλληλότεροι, όπως προκύπτει από μια σειρά υποθέσεων, να τα μοιράσετε.

Άκουσα -πολλές φορές το έχουμε ακούσει το τελευταίο χρονικό διάστημα με αφορμή διάφορους δημόσιους οργανισμούς- ότι η ΔΥΠΑ δεν μπορεί, ότι δεν έχει διερμηνείς και δεν ξέρω κι εγώ τι άλλο της χρεώνετε.

**ΣΟΦΙΑ ΒΟΥΛΤΕΨΗ:** Αρνήθηκε.

**ΠΑΥΛΟΣ ΧΡΗΣΤΙΔΗΣ:** Η ΔΥΠΑ υποτίθεται ότι θα έπαιρνε δεκάδες εκατομμύρια ακριβώς για να υλοποιήσει αυτό το έργο. Επομένως, το επιχείρημα δεν μπορεί να είναι αυτή η ανικανότητα με την οποία τη χρεώνετε. Αυτή η ανικανότητα με την οποία τη χρεώνετε, κυρία Βούλτεψη, δεν μπορεί να…

**ΣΟΦΙΑ ΒΟΥΛΤΕΨΗ:** Αρνήθηκε η ΔΥΠΑ.

**ΠΑΥΛΟΣ ΧΡΗΣΤΙΔΗΣ:** Δεν έχει δικαίωμα να αρνείται η ΔΥΠΑ. Δεν έχει κανένα δικαίωμα.

Επομένως, οφείλω να σας πω ότι από το να βρίσκετε εκλεκτούς στους οποίους διαρκώς κάνετε απευθείας αναθέσεις για να φέρνουν εις πέρας αμφιβόλου ποιότητας έργο, αυτό το οποίο οφείλετε να κάνετε είναι να ελέγξετε τις δημόσιες υπηρεσίες και αν δεν μπορεί μια διοίκηση να αλλάξετε τη διοίκηση.

Αυτός είναι ο ρόλος της Κυβέρνησης και του κράτους, όχι να κάνετε τον τροχονόμο συμφερόντων, όχι να κάνετε τον τροχονόμο σε κρίσιμα ζητήματα, όχι να βλέπετε τη δικαιοσύνη να μην κάνει τη δουλειά της ή να μην απονέμει το δίκαιο και εσείς απλά να καλείτε όποιον εκτιμάτε κάθε φορά ότι πρέπει να καλέσετε στα γραφεία διαφόρων Υπουργών για να κάνετε τον λυκειάρχη στα παιδιά που δήθεν δεν ξέρουν πώς πρέπει να συμπεριφερθούν μέσα στην τάξη.

Επομένως, επανερχόμενος στο ζήτημά μας, νομίζω ότι όλοι θυμόμαστε ότι αυτή η Βουλή συναίνεσε με συντριπτική και πρωτόγνωρη πλειοψηφία σε μια τροπολογία που ήταν εντελώς αντίθετη στην κατεύθυνση που σήμερα εξαγγέλλετε ότι σκοπεύετε να πορευθείτε.

Η Κυβέρνηση δεν αξιοποιεί αυτό το πρωτόγνωρο κλίμα συναίνεσης πάνω σε ένα φλέγον ζήτημα, όπως είναι το μεταναστευτικό και το προσφυγικό, και κινείται σε μια κατεύθυνση η οποία γνωρίζετε και εσείς, κύριε Υπουργέ, και το γνωρίζουν και οι παριστάμενοι Βουλευτές της Νέας Δημοκρατίας ότι είχε αποκλειστικά ψηφοθηρικό στόχο και δεν μπορεί να βοηθήσει την Ελλάδα να αντιμετωπίσει τα ζητήματα.

Το μοναδικό το οποίο σας ενδιαφέρει είναι να αποπροσανατολίσετε από τα τρέχοντα ζητήματα και να αξιοποιήσετε με επικοινωνιακούς στόχους ένα θέμα το οποίο θέλει σοβαρή ανάλυση και σοβαρή αντιμετώπιση. Επομένως, ορθώς ειπώθηκε προηγουμένως από την εισηγήτριά μας ότι εδώ πρέπει να εξετάσουμε το πώς εφαρμόζεται το νέο σύμφωνο για τη μετανάστευση και το άσυλο διότι εξήγησε με αριθμούς πόσα προβλήματα έχουν προκύψει.

Κοιτάξτε, δεν μας κάνουν εντύπωση οι μεταμορφώσεις της Νέας Δημοκρατίας, αλλά δεν μπορεί και κανένας από εμάς να τις ανεχθεί ή να τις υιοθετήσει ως μια κανονικότητα. Ο καθένας μας παρακολουθεί το πολιτικό σύστημα το οποίο αξιολογείται κάθε μέρα από τους πολίτες.

Όσο και αν εσείς θέλετε να χρησιμοποιήσετε μια επικοινωνιακή προπαγάνδα με στόχο να εμφανίσετε μια νέα εντυπωσιακή κίνηση του νέου Υπουργού Μεταναστευτικής Πολιτικής, η ουσία του ζητήματος είναι ότι ο τρόπος με τον οποίο πορεύεστε θα μας δημιουργήσει ακόμα ένα πολύ μεγάλο αδιέξοδο, ένα αδιέξοδο το οποίο θα μας οδηγήσει σε σύγκρουση και με τις ευρωπαϊκές πρακτικές, θα μας οδηγήσει και σε σύγκρουση με την ανάγκη της Ελλάδας να αλλάξει σελίδα.

Αυτή όμως την κατάσταση δεν τη συναντάμε μόνο στα ζητήματα που έχουν να κάνουν με τη μετανάστευση και τις προσφυγικές ροές, τη συναντάμε και σε μια σειρά ακόμη πολύ κρίσιμων ζητημάτων που και αυτά αφορούν τον μέσο Έλληνα πολίτη.

Η ανικανότητα της ΔΥΠΑ να εφαρμόσει προγράμματα τα οποία έχουν να κάνουν με το προσφυγικό και το μεταναστευτικό είναι δική σας ευθύνη, όπως δική σας ευθύνη είναι αυτό το οποίο συμβαίνει εδώ και έξι χρόνια στην υπόθεση του ΟΠΕΚΕΠΕ και πώς χρήματα τα οποία ήταν να πηγαίνουν σε αγρότες και κτηνοτρόφους για να βοηθήσουν την ελληνική οικονομία να κάνει βήματα μπροστά και να αποκτήσει εξωστρέφεια έχουν πάει στα χέρια λίγων και επιτήδειων.

Επειδή ακούω όλες τις τελευταίες ημέρες και τις τελευταίες εβδομάδες μια σειρά στελεχών της Νέας Δημοκρατίας να βγαίνουν και να λένε «μα καλά οι διαχρονικές ευθύνες, τώρα τα ανακαλύψατε όλα αυτά;», δεν πρέπει να κάνουμε μια συνολική αναφορά στο παρελθόν; Δεν σας κρύβω ότι αυτό είναι κάτι το οποίο μέσω της διάχυσης των ευθυνών δημιουργεί μια τεράστια θολούρα.

Εγώ θέλω να μου δώσετε εσείς ή ο Κοινοβουλευτικός σας Εκπρόσωπος μια εξήγηση για το πώς ο κ. Αυγενάκης έδωσε εντολή τα μπλοκαρισμένα ΑΦΜ για την υπόθεση του ΟΠΕΚΕΠΕ να ξεμπλοκάρουν λίγες εβδομάδες πριν από τις εθνικές εκλογές, τι σημαίνει αυτό και αν αυτό είναι μια διαχρονική ευθύνη στο παρελθόν ή αν είναι μια «γαλάζια» ευθύνη για την εξυπηρέτηση πολύ συγκεκριμένων εκλεκτών σας πελατών.

Αυτή είναι η διαφορά στον τρόπο με τον οποίο πορεύεται η Νέα Δημοκρατία και στον τρόπο με τον οποίο πορεύεται το ΠΑΣΟΚ διαχρονικά τα τελευταία χρόνια. Εμείς δεν είμαστε εδώ για να υπερασπιστούμε πρακτικές οι οποίες μπορεί να ήταν λανθασμένες και στο παρελθόν, κύριε Υπουργέ.

Εσείς όμως δεν βάζετε τις ευθύνες των δικών σας Υπουργών στο κάδρο και προσπαθείτε μέσω αυτού να τινάξετε στον αέρα όλο το πολιτικό σύστημα. Ευτυχώς όμως υπάρχει δικαιοσύνη, ακόμα και αν αυτή είναι η ευρωπαϊκή στην παρούσα φάση, η οποία έρχεται, κατασκηνώνει έξω από τα ελληνικά Υπουργεία και βλέπει τι ακριβώς συμβαίνει. Αν αυτός είναι ο δρόμος μέσα από τον οποίο θέλετε να χυθεί άπλετο φως σε όλες τις υποθέσεις που μας απασχολούν θα κριθείτε και απ’ αυτό.

Αυτό όμως που σας έχουμε επισημάνει πολλές φορές -και με αφορμή τα ζητήματα της μεταναστευτικής και προσφυγικής πολιτικής και με αφορμή τον ΟΠΕΚΕΠΕ και με ζητήματα που έχουν να κάνουν με τα Τέμπη και με τα ζητήματα που έχουν να κάνουν με την καθημερινότητα των πολιτών- είναι ότι αργά η γρήγορα έρχεστε μπροστά σε μια πραγματικότητα από την οποία δεν μπορείτε να ξεφύγετε.

Και ακόμα και αν εσείς επιλέξετε να κάνετε ένα μικροκομματικό παιχνίδι, θα έρθει η ώρα που ο ελληνικός λαός θα σας αποδώσει τις ευθύνες, γιατί οι ευθύνες αυτές έχουν ονοματεπώνυμο, έχουν και χρώμα και είναι το χρώμα της Νέας Δημοκρατίας.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Για να έχω τη θέση των Κοινοβουλευτικών, τώρα έχει σειρά το Κομμουνιστικό Κόμμα Ελλάδας και μου έχει δηλώσει και ο κ. Πλεύρης. Από την πλευρά της Πλεύσης Ελευθερίας και από την πλευρά του ΣΥΡΙΖΑ, δεν υπάρχει.

Από την πλευρά του ΣΥΡΙΖΑ θα δοθεί ο λόγος για ένα λεπτό στον εισηγητή για κάτι συγκεκριμένο. Και θα κλείσουμε μετά τον κ. Πλεύρη με τον Υπουργό.

Κύριε Καραθανασόπουλε, από το Κομμουνιστικό Κόμμα Ελλάδας, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Βεβαίως η ειδική αγορήτρια του ΚΚΕ, η Μαρία Κομνηνάκα, αναφέρθηκε αναλυτικά και στις δύο συμφωνίες οι οποίες πρόκειται να κυρωθούν και αυτή με την Ύπατη Αρμοστεία του ΟΗΕ για τους πρόσφυγες, αλλά και του Διεθνούς Οργανισμού Μετανάστευσης.

Βεβαίως οι δύο αυτές συμβάσεις έρχονται σε μια περίοδο που κλιμακώνονται σε παγκόσμιο επίπεδο οι ιμπεριαλιστικές συγκρούσεις και βεβαίως γίνεται ακόμη πιο ορατός ο κίνδυνος γενίκευσης του πολέμου, ιδιαίτερα στα πεδία μαχών της Ουκρανίας, αλλά και όχι μόνο.

Στο επίπεδο αυτών των ιμπεριαλιστικών συγκρούσεων βρίσκονται οι ανταγωνισμοί ανάμεσα στα μεγάλα ιμπεριαλιστικά κέντρα για το μοίρασμα και το ξαναμοίρασμα των αγορών, για τον έλεγχο ιδιαίτερα των ενεργειακών πηγών αλλά και των διαδρομών ενέργειας, για τον έλεγχο και την εκμετάλλευση των σπάνιων γαιών -ιδιαίτερα αποκαλυπτικές οι τελευταίες εξελίξεις στην Ουκρανία για το διακύβευμα αυτής της ιμπεριαλιστικής σύγκρουσης ανάμεσα από τη μια μεριά στον ευρωατλαντικό άξονα και από την άλλη στον υπό διαμόρφωση ευρωασιατικό- και βέβαια για τον έλεγχο των παγκόσμιων εφοδιαστικών αλυσίδων και του διεθνούς εμπορίου.

Ταυτόχρονα, αναδεικνύονται και οι τεράστιες δυσκολίες στην αναπαραγωγή του καπιταλιστικού συστήματος, δυσκολίες οι οποίες οδηγούν σε φαινόμενα ύφεσης και στην ανεπάρκεια επί της ουσίας των διαφόρων μοντέλων διαχείρισης αυτών των εξελίξεων, όπως επίσης στην ανεπάρκεια για να αντιμετωπιστούν τα σοβαρά προβλήματα τόσο της ψηφιακής όσο και της πράσινης μετάβασης.

Γι’ αυτό ακριβώς και ως ύστατο καταφύγιο είναι η μετατροπή σε πολεμική οικονομία. Ήδη η Ευρωπαϊκή Ένωση με τα προγράμματα μαμούθ των πάνω από 800 δισεκατομμύρια για την επόμενη πενταετία για εξοπλιστικά και όχι μόνο προγράμματα, αλλά και η μετατροπή της βιομηχανίας σε πολεμική βιομηχανία, η μετατροπή των υποδομών σε υποδομές διπλής χρήσης, δηλαδή και για στρατιωτικούς-πολεμικούς σκοπούς αλλά και για εμπορικούς και, ταυτόχρονα, την υποταγή της έρευνας και της τεχνολογίας στις ανάγκες της πολεμικής βιομηχανίας.

Βεβαίως, το πιο απαραίτητο από όλα είναι τα κοράκια τα οποία περιμένουν πάνω από τις κατεστραμμένες περιοχές για να προχωρήσουν στην ανοικοδόμηση. Η Ελλάδα εμπλέκεται όλο και πιο ενεργά σε αυτές τις ιμπεριαλιστικές συγκρούσεις με στρατιωτικές αποστολές στο εξωτερικό ή φρεγάτες στον Ειρηνικό και στη Μεσόγειο, τα Patriot στη Σαουδική Αραβία, τα αντιαρματικά στη Βουλγαρία, τη μοίρα F-16 στη Ρουμανία για τέσσερις μήνες και ενδεχομένως και στη Βουλγαρία, όπως γράφουν δημοσιεύματα αποκαλυπτικά σήμερα, τις συνεχόμενες πιέσεις Αμερικανών και όχι μόνο, για νέες παρτίδες πυρομαχικών που πρέπει να στείλει η χώρα μας στην Ουκρανία αλλά και τα συνολικότερα εξοπλιστικά προγράμματα για αμεσότερη εμπλοκή σε αυτούς τους ιμπεριαλιστικούς σχεδιασμούς.

Αυτή η εμπλοκή σχετίζεται με τη στρατηγική επιλογή της άρχουσας τάξης για γεωστρατηγική αναβάθμιση της χώρας μας, για συμμετοχή δηλαδή των ελληνικών επιχειρήσεων στο πλιάτσικο που γίνεται σε βάρος των λαών της περιοχής και τη συμμετοχή τους στην ανοικοδόμηση αυτών των κατεστραμμένων περιοχών. Δηλαδή στο όνομα του κέρδους ας θυσιαστούν οι ανθρώπινες ζωές.

Μάλιστα, την ίδια στιγμή, η ισραηλινή θηριωδία περνάει σε νέο επίπεδο τη γενοκτονία του παλαιστινιακού λαού, όπου το κράτος κατακτητής του Ισραήλ προχωράει στην γενικευμένη εκκαθάριση της Γάζας, με τις πλάτες βεβαίως των Ηνωμένων Πολιτειών, του ΝΑΤΟ, της Ευρωπαϊκής Ένωσης και των κυβερνήσεων, και της Ελληνικής Κυβέρνησης, παρά τις κάποιες υποκριτικές, ανθρωπιστικές υποτίθεται κορώνες και τα κροκοδείλια δάκρυα, νομιμοποιώντας την επίθεση, τη γενοκτονία αυτή του Ισραήλ στο όνομα του δικαιώματος της αυτοάμυνας, όχι μόνο για τη μετατροπή της Γάζας σε Ριβιέρα της Μέσης Ανατολής αλλά και για τον έλεγχο των πλούσιων φυσικών κοιτασμάτων ανοιχτά της Γάζας, στην υποθαλάσσια περιοχή, αλλά και για τους ανταγωνιστικούς εμπορικούς δρόμους και κύρια τον ινδικό δρόμο που έρχεται σε ανταγωνισμό με τον κινεζικό δρόμο του μεταξιού.

Από αυτήν την άποψη, είναι φανερό ότι είναι τεράστιες οι ευθύνες της Ελληνικής Κυβέρνησης που επί της ουσίας στηρίζει αυτή τη γενοκτονία του παλαιστινιακού λαού, τη στιγμή που θα έπρεπε -και εξαιτίας της θέσης της αλλά και λόγω της συμμετοχής της και της προεδρίας που ασκεί στο Συμβούλιο Ασφαλείας του ΟΗΕ- να προχωρήσει άμεσα στην καταδίκη της γενοκτονίας του παλαιστινιακού λαού από μεριάς του Ισραήλ, να ζητήσει τον άμεσο τερματισμό των επιθέσεων και της δράσης του Ισραήλ στην περιοχή της Γάζας, για να μπορέσει να φτάσει χωρίς προσκόμματα η ανθρωπιστική βοήθεια στους Παλαιστινίους, τρόφιμα, νερό, φάρμακα, για να μην κινδυνεύουν από τον λιμό, αλλά και ταυτόχρονα να υλοποιηθεί η ομόφωνη απόφαση που ούτε η σημερινή Κυβέρνηση αλλά ούτε και η προηγούμενη του ΣΥΡΙΖΑ υλοποίησαν, για την αναγνώριση του κράτους της Παλαιστίνης στα σύνορα του 1967 και με πρωτεύουσα την ανατολική Ιερουσαλήμ.

Βεβαίως όλο αυτό το κουβάρι των αντιθέσεων και των ανταγωνισμών γίνεται ιδιαίτερα αποκαλυπτικό για τις εύθραυστες συμμαχίες οι οποίες στηρίζονται αποκλειστικά και μόνο στο συμφέρον και στα επιχειρηματικά σχέδια. Αυτό το βλέπουμε με την εξέλιξη του τελευταίου διαστήματος με τη Μονή της Αγίας Αικατερίνης του Σινά. Η Κυβέρνηση αντιμετωπίζει αυτό το θέμα υπό το πρίσμα του να μη διαταραχθούν οι στρατηγικές μας συμφωνίες με την Αίγυπτο και, βεβαίως, μέσα από αυτή τη διαδικασία να μπορέσει να υπάρξει ένας συμβιβασμός όσον αφορά το ιδιοκτησιακό καθεστώς της Μονής αλλά και όχι μόνο.

Βεβαίως είναι φανερό ότι όλα αυτά υποτάσσονται στους σχεδιασμούς οι οποίοι υπάρχουν και στις συμφωνίες ανάμεσα στην Αίγυπτο, το Ισραήλ, την Κύπρο και την Ελλάδα για τα ενεργειακά αλλά και ταυτόχρονα για μια σειρά άλλα σημαντικά ζητήματα, υπονομεύοντας ακριβώς το ιδιοκτησιακό καθεστώς της Μονής αλλά και τη χρησιμοποίησή της ως χώρου προσκυνήματος, και βεβαίως ενώ θα έπρεπε να αναδειχθεί η θέση μας για τη θρησκευτική ελευθερία και την προστασία της θρησκευτικής ελευθερίας.

Έτσι, λοιπόν, είναι φανερό ότι η υπόθεση της Μονής του Σινά θυσιάζεται στον βωμό των τεράστιων επιχειρηματικών συμφερόντων που υπάρχουν, ιδιαίτερα τα μεγάλα τουριστικά συμφέροντα που υπάρχουν στην ευρύτερη περιοχή -άλλωστε με τις μεγάλες ξενοδοχειακές επενδύσεις οι οποίες γίνονται είναι φανερό τι υπονομεύει τον χώρο προσκυνήματος και τον λατρευτικό του χαρακτήρα- και βεβαίως τη μη υπονόμευση των στρατηγικών σχέσεων με την Αίγυπτο στο πλαίσιο των ευρύτερων ανταγωνισμών στην περιοχή.

Όλα αυτά τα ζητήματα, όλες αυτές οι συγκρούσεις και οι ιμπεριαλιστικοί ανταγωνισμοί είναι φανερό ότι φέρνουν στην ημερήσια διάταξη τον κίνδυνο ακόμη μεγαλύτερων μεταναστευτικών ρευμάτων στην περιοχή, μεταναστευτικά ρεύματα τα οποία έχουν να αντιμετωπίσουν όχι μόνο τις ιμπεριαλιστικές επεμβάσεις και τις γενοκτονίες αλλά έχουν να αντιμετωπίσουν και μια απαράδεκτη ευρωπαϊκή πολιτική για το μεταναστευτικό ζήτημα.

Αυτήν την ευρωπαϊκή πολιτική την αποδέχονται όλες οι κυβερνήσεις, η όποια ευρωπαϊκή πολιτική παραβιάζει και τα ανθρώπινα δικαιώματα των μεταναστών, των προσφύγων, αλλά και έρχεται σε ευθεία αντίθεση με τη Συνθήκη της Γενεύης για το προσφυγικό καθεστώς, μετατρέποντας τη χώρα μας σε αποθήκες ψυχών, δημιουργώντας δομές οι οποίες λειτουργούν με απάνθρωπες συνθήκες διαβίωσης. Και δεν μιλάμε για τις επαναπροωθήσεις ή για τα εγκλήματα, όπως έγιναν ανοιχτά της Πύλου.

Βεβαίως αυτή η συζήτηση δίνει και μια ευκαιρία σε όλα τα ακροδεξιά μορφώματα εδώ στο Κοινοβούλιο να προβούν σε ρατσιστικές, εμετικές τοποθετήσεις. Μάλιστα ένας Πρόεδρος από αυτά, που μίλησε, ο κ. Βελόπουλος, έφτασε στο σημείο να λέει ότι κατηγορούνται οι λιμενικοί για την Πύλο σε βαθμό κακουργήματος, ενώ αντίθετα –λέει- για το Μάτι και για τα Τέμπη είναι πλημμεληματικού χαρακτήρα οι πράξεις. Δεν θέλει να μετατραπούν σε πλημμεληματικού χαρακτήρα πράξεις, και για την Πύλο, και για τα Τέμπη, και για το Μάτι, όπως είναι; Αυτό το καθεστώς θέλει, της επί της ουσίας αθώωσης των υπευθύνων των εγκλημάτων απέναντι στην ανθρώπινη ζωή; Ή η ανθρώπινη ζωή διαχωρίζεται σε ντόπιους και ξένους; Δηλαδή έχουμε να κάνουμε με παιδιά ενός κατώτερου θεού, τους μετανάστες;

Από αυτήν την άποψη εμείς το λέμε καθαρά ότι όλες αυτές οι προσπάθειες, όλες αυτές οι ακροδεξιές τοποθετήσεις οι οποίες ακούστηκαν από τους Αρχηγούς των κομμάτων που μίλησαν, της Ελληνικής Λύσης, της Νίκης και, βεβαίως, των Σπαρτιατών -τι άλλο θα λέγαμε- προσπαθούν να συγκαλύψουν ακριβώς και να συσκοτίσουν ότι ο λαός, όσοι μένουμε σε αυτήν εδώ τη χώρα, Έλληνες και μετανάστες, έχουν να αντιμετωπίσουν μπροστά τους, απέναντί τους, ένα εχθρικό κράτος για τις ανάγκες τους, το οποίο θυσιάζει στο βωμό του κεφαλαίου τις ανάγκες τους αλλά και τις ίδιες τους τις ζωές.

Και μάλιστα όταν το τελευταίο διάστημα είναι στην επικαιρότητα οι απάνθρωπες συνθήκες διαβίωσης των εργατών γης ως στοιχείων στυγνής εκμετάλλευσης όχι μόνο από τους φραουλοπαραγωγούς στην περιοχή της Μανωλάδας και του Λάππα, αλλά και συνολικότερα από το ελληνικό κράτος το οποίο δεν διασφαλίζει ούτε τις ανθρώπινες συνθήκες διαμονής τους ούτε τις συνθήκες υγιεινής και δημόσιας προστασίας της υγείας για τους μετανάστες αλλά και για τους ντόπιους κατοίκους της περιοχής. Σε αυτήν τη στυγνή εκμετάλλευση των μεταναστών τα τελευταία είκοσι με είκοσι πέντε χρόνια, ανεξαρτήτως κυβερνήσεων, βασίζεται το θαύμα του κόκκινου χρυσού της φράουλας.

Έτσι, λοιπόν, κύριε Πρόεδρε -και ολοκληρώνω- απέναντι σε όλες αυτές τις προσπάθειες αποπροσανατολισμού, στο επίκεντρο πρέπει να βρεθεί η λαϊκή παρέμβαση ως καταλύτης των εξελίξεων, αμφισβητώντας -τα ευρύτερα λαϊκά στρώματα- την κυρίαρχη πολιτική που υπηρετεί το κέρδος, αμφισβητώντας τον ίδιο τον εχθρικό χαρακτήρα του αστικού κράτους και το ίδιου το κράτους, στην πάλη τους για συνολικότερες ρήξεις και ανατροπές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Θα δοθεί, ελλείψει Κοινοβουλευτικού Εκπροσώπου, ο λόγος για δύο λεπτά στον κ. Ψυχογιό για μια πολύ συγκεκριμένη απάντηση. Αμέσως μετά θα μιλήσει ο κ. Πλεύρης.

Παρακαλώ, κύριε Ψυχογιέ έχετε τον λόγο.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Παίρνω τον λόγο για να απαντήσω σε δύο αναφορές του Προέδρου της Ελληνικής Λύσης, του κ. Βελόπουλου.

Η πρώτη είχε να κάνει με ένα προσωπικό, ενδεχομένως οικογενειακό ζήτημα, του κ. Καλπαδάκη -το οποίο δεν αφορά κανέναν, αλλά είναι απαράδεκτο και το καταγγέλλουμε αυτό- ενός ανθρώπου ο οποίος έχει μια κρυστάλλινη διαδρομή, έχει προσφορά στο Υπουργείο Εξωτερικών, υπηρέτησε με επάρκεια την κυβέρνηση του ΣΥΡΙΖΑ και έχει αναγνωριστεί από όλους. Το καταδικάζουμε, λοιπόν, και νομίζω ότι είναι απαράδεκτο.

Δεύτερον, θα έρθω σε μια άλλη αναφορά για προδότες, μια ντροπιαστική, θα έλεγα, αναφορά, η οποία όχι μόνο δεν είναι ανεκτή αλλά δεν μπορούμε και να την αφήσουμε να περάσει έτσι. Απαντάμε ότι η κυβέρνηση του ΣΥΡΙΖΑ, ο Αλέξης Τσίπρας και τα στελέχη μας, ακολούθησαν απολύτως και εφάρμοσαν χωρίς εκπτώσεις και την εθνική γραμμή και τις εθνικές θέσεις και τα εθνικά συμφέροντα και το Διεθνές Δίκαιο, τόσο στη Συμφωνία των Πρεσπών όσο και σε άλλες στιγμές της εξωτερικής πολιτικής και μάλιστα, αξιοποιώντας και όλα τα όπλα και τα εργαλεία που είχαμε στη διάθεσή μας τότε, και ισχυροποιώντας τη θέση της χώρας στα Βαλκάνια, στην Ανατολική Ευρώπη αλλά και στον κόσμο συνολικά με μια ενεργή και πολυδιάστατη εξωτερική πολιτική η οποία άφησε παρακαταθήκη στη χώρα.

Τελειώνω, κύριε Πρόεδρε, λέγοντας ότι μαθήματα στην Αριστερά για πατριωτισμό δεν μπορούν να κάνουν κάποιοι και κυρίως ο κ. Βελόπουλος, διότι ξέρουμε πολύ καλά ότι η Αριστερά αγωνίστηκε, θυσιάστηκε για την ελευθερία, για τη δημοκρατία, για την εθνική ανεξαρτησία, για την κοινωνική δικαιοσύνη και γι’ αυτόν το λόγο, αυτά είναι απαράδεκτα. Όπως είπα δεν τα ανεχόμαστε είναι ανιστόρητα.

Μια τελευταία κουβέντα θα πω -τα είπα και πριν στην ομιλία μου- ότι έχει ευθύνη και η Νέα Δημοκρατία γι’ αυτά, διότι κάποτε, ακόμα και τώρα, έχυσε κι εκείνη το δηλητήριο. Υιοθέτησε την ατζέντα και τη ρητορική της ακροδεξιάς. Ψάρεψε στα θολά νερά αυτά του λαϊκισμού και τώρα καλούμαστε να τα υποστούμε όλοι και εσείς και εμείς.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε με τον κ. Πλεύρη, τον Κοινοβουλευτικό Εκπρόσωπο από τη Νέα Δημοκρατία, και θα ολοκληρωθεί η συνεδρίαση με την ομιλία του Υπουργού.

Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ:** Ευχαριστώ, κύριε Πρόεδρε.

Πριν έρθουμε στη συζήτηση για το ευρύτερο μεταναστευτικό, όπως υποχρεωτικά έγινε κουβέντα, με βάση αυτές τις κυρώσεις, θα ήθελα να δώσω κάποιες απαντήσεις σε θέματα, τα οποία βέβαια δεν σχετίζονται με τις αρμοδιότητες του αρμόδιου Υφυπουργού, ο οποίος θα απαντήσει συνολικά με την τοποθέτησή του.

Πρώτα από όλα, η συζήτηση γίνεται σήμερα, σε μια μέρα όπου ανακοινώνονται οι ποινές για το Μάτι. Υπήρξαν καταδικαστικές αποφάσεις και για αθωωτικές αποφάσεις χθες και σήμερα έχουμε τις ποινές. Αυτό όλο είναι ένα πλαίσιο που πρέπει να το δούμε, το πώς ολοκληρώνεται μια τραγωδία όπου θρηνήσαμε θύματα και πώς μπορεί να αναπτύσσεται και ο πολιτικός διάλογος μέσα εδώ, όταν έχουμε να κάνουμε με τραγωδίες, πολιτικές και ποινικές ευθύνες.

Οι συγγενείς βρίσκονται μέσα σε πόνο, γιατί έχασαν τους ανθρώπους τους. Καταλαβαίνω ότι οι ίδιοι ζητούν είτε αυστηρότερες ποινές είτε αυστηρότερα κατηγορητήρια. Το συγκεκριμένο δικαστήριο ακολουθεί μια νομολογία, η οποία υπάρχει. Βλέπω εδώ και συναδέλφους νομικούς. Ακολουθεί μια νομολογία που σε κάποιους μπορεί να αρέσει, μπορεί να μην αρέσει, αλλά είναι μια πραγματικότητα για το πώς εκτιμάται ο ενδεχόμενος δόλος και η αμέλεια, σε σχέση με τέτοιας φύσεως παραλείψεις.

Όμως, αυτό το οποίο θα κληθούν να απαντήσουν τα κόμματα εδώ και κυρίως το ΠΑΣΟΚ και η Νέα Δημοκρατία -διότι δεν μπορεί να ακολουθούνται δύο μέτρα και δύο σταθμά, στο πώς αντιμετωπίζουμε το πλαίσιο μέσα από τις πολιτικές ή τις ποινικές ευθύνες- είναι το εξής: Για την υπόθεση στο Μάτι υπάρχουν δικογραφίες που έχουν έρθει εδώ για τον κ. Τόσκα και τον κ. Τσίπρα, τον πρώην Πρωθυπουργό.

Η Νέα Δημοκρατία, έχοντας μια διαχρονική, σαφή θέση, διαχωρισμού της πολιτικής από την ποινική ευθύνη, ουδέποτε έθεσε αυτές τις δικογραφίες που ήρθαν στο πλαίσιο αναζήτησης προκαταρκτικών επιτροπών, για να δούμε αν υπάρχουν ποινικές ευθύνες.

Η πρόταση που έχει καταθέσει το ΠΑΣΟΚ αναφορικά με τα Τέμπη -και ο ΣΥΡΙΖΑ- ως βασικό στοιχείο, κυρίες και κύριοι συνάδελφοι, έθεσε ότι από τη στιγμή που υπάρχουν υφιστάμενοι, στους οποίους ζητείται ο έλεγχος για κάποιες ποινικές πράξεις, δεν είναι δυνατόν να μην ζητηθεί ο ποινικός έλεγχος και για τους Υπουργούς. Το λένε επί λέξει μέσα στις προτάσεις.

Χθες, μεταξύ των ατόμων που καταδικάστηκαν, είναι και ο Γενικός Γραμματέας Πολιτικής Προστασίας επί ΣΥΡΙΖΑ. Ο Γενικός Γραμματέας Πολιτικής Προστασίας, προφανώς είναι υφιστάμενος του πολιτικού προϊσταμένου, αρμόδιου Υπουργού και του ίδιου του Πρωθυπουργού που τον τοποθετεί.

Εμείς είμαστε συνεπείς στη θέση μας που λέμε ότι διαχωρίζουμε πολιτικές και ποινικές ευθύνες και δεν ποινικοποιούμε τη ζωή του τόπου. Εσείς τώρα, αν θέλετε να είστε συνεπείς, από τη στιγμή που ο υφιστάμενος έχει καταδικαστεί πλέον, θα πρέπει να πάτε να μαζέψετε τις τριάντα υπογραφές για τον κ. Τόσκα και τον κ. Τσίπρα και να ζητήσετε τον ποινικό έλεγχο.

Με βάση την επιχειρηματολογία ακριβώς που κάνετε, ότι από τη στιγμή που εξετάζονται ποινικές ευθύνες για τους υφισταμένους, δεν είναι δυνατόν να μην εξεταστούν και για τους Υπουργούς. Τις έχετε τις υπογραφές. Πηγαίνετε λοιπόν, να φέρετε την πρόταση αν είστε συνεπείς σε αυτά, τα οποία λέτε και για την τραγωδία των Τεμπών.

Εγώ είμαι πάντοτε πάρα πολύ προσεκτικός, όταν έχουμε να κάνουμε με νομικά ζητήματα. Το να αρέσει ή να μην αρέσει η απόφαση, είναι κάτι για το οποίο μπορεί κάποιος να πει το οτιδήποτε. Κάποιοι βιάστηκαν να αναφερθούν σε στημένες δίκες. Ακούσαμε και αυτά τα πράγματα. Με συγχωρείτε, όταν μία απόφαση ακολουθεί μια νομολογία που έχει παγιωθεί, μπορεί να μην αρέσει η νομολογία.

Και στη «Ρικομέξ», να σας θυμίσω, με τους σεισμούς και στην Ηλεία υπάρχει μια νομολογία για το τι είναι ανθρωποκτονία εξ αμελείας και πότε μπορούμε να έχουμε το κακούργημα της έκθεσης με ενδεχόμενο δόλο. Ακολουθείται λοιπόν, μια νομολογία, για την οποία μπορεί να πεις δεν μου αρέσει, θέλω να ανατραπεί η νομολογία, όχι όμως, να πηγαίνεις και να ανοίγεις κουβέντα για στημένες δίκες, να μην αποδέχεσαι τις αποφάσεις, τις οποίες βγαίνουν. Εγώ σέβομαι απόλυτα και τις αθωωτικές αποφάσεις που υπάρχουν. Δεν θα μπω ποτέ στη διαδικασία να τις αμφισβητήσω. Μπορεί να καταλογίζονται πολιτικές ευθύνες στους περιφερειάρχες, αλλά υπάρχει μία αθωωτική απόφαση ως προς το ποινικό σκέλος που πρέπει να είναι απολύτως σεβαστή.

Όμως, φανταστείτε, άμα πάμε να δημιουργήσουμε ένα πλαίσιο αυτήν τη στιγμή -που επιχείρησαν και οι πολιτικές δυνάμεις και με τη νομική τους ιδιότητα- ότι έχουμε στημένες δίκες, δεν θα σεβαστούμε καμία διαδικασία απόφασης αν αυτή η απόφαση δεν μας αρέσει. Αυτή είναι η στοιχειώδης λειτουργία, όχι να μην κρίνονται οι αποφάσεις, αλλά να μην μπαίνουμε σε μια λογική αμφισβήτησης του συνολικού υποβάθρου.

Έγιναν κάποιες συζητήσεις εδώ, αναφορικώς με τον ΟΠΕΚΕΠΕ. Εμείς έχουμε πει με πλήρη σαφήνεια για τον ΟΠΕΚΕΠΕ -όπου είναι διαχρονικές οι παρατυπίες, οι οποίες υπάρχουν- ότι θα τα δούμε στην πορεία. Γίνεται η έρευνα και θα δούμε κιόλας, πότε ξεκίνησαν, ποιοι Υπουργοί ήρθαν και παρενέβησαν να μπει μια τάξη σε όλο αυτό το πλαίσιο.

Άρα, μην βιάζεστε ακόμα. Εδώ εν εξελίξει είναι η έρευνα και προφανέστατα αυτή η έρευνα έχει και το ποινικό σκέλος, το οποίο ερευνάται από την Ευρωπαία Εισαγγελέα, προφανώς έχει και την πολιτική κουβέντα η οποία θα αναπτυχθεί.

Πάμε τώρα στο σκέλος το οποίο έχει να κάνει με τις κυρώσεις που έχουμε και με την ευρύτερη κουβέντα -γιατί στην πραγματικότητα έντονες ενστάσεις ως προς τις δύο συμβάσεις δεν υπήρξαν- που έγινε αναφορικώς με τη μεταναστευτική πολιτική. Θα απαντήσω, βεβαίως και σε αυτά που είπε ο κ. Τζανακόπουλος συνολικά, αναφορικώς πλέον, όχι με την ιδιότητα του Κοινοβουλευτικού Εκπροσώπου, αλλά σε σχέση με τις θέσεις που έχω κατά καιρούς εκφράσει και τις οποίες μου ζήτησε ο ίδιος να σχολιάσω.

Πρώτα απ’ όλα, πάμε στη μεταναστευτική πολιτική της Κυβέρνησης. Με συγχωρείτε, αλλά μεταναστευτική πολιτική είναι κατ’ εξοχήν μία ιδεολογική κουβέντα, δεν είναι αποϊδεολογικοποιημένη κουβέντα. Είναι τι κοινωνίες θέλουμε, είναι εάν έχει ο άλλος δικαίωμα να μπορεί να μετακινείται και να πηγαίνει όπου θέλει, αν η ίδια η κοινωνία θέλει να προστατευτεί και να μην τον δεχτεί. Είναι εάν πιστεύεις ότι το μεταναστευτικό οδηγεί και σε άλλες συζητήσεις, όπως ότι το δημογραφικό πρόβλημα, θέσεις που εκφράζετε και εκφράζονται κατά καιρούς από την Αριστερά, θα τις λύσεις με τις μεταναστευτικές ροές, ενώ θέσεις που εκφράζει διαχρονικά η συντηρητική παράταξη είναι ότι ακριβώς επειδή το έθνος έχει συγκεκριμένα χαρακτηριστικά και η πατρίδα δεν είναι ένας χώρος, δεν μπορεί το μεταναστευτικό να είναι λύση για το δημογραφικό, είναι η ευρύτερη κουβέντα των εργατικών χεριών που χρειαζόμαστε.

Σε όλο αυτό το πλαίσιο εμείς έχουμε μία σαφή κατεύθυνση. Πιστεύουμε σε μία αυστηρή αλλά δίκαιη μεταναστευτική πολιτική. Δεν πιστεύουμε ότι υπάρχουν σύνορα που δεν φυλάσσονται. Δεν πιστεύουμε ότι ο καθένας μπορεί να έρθει εδώ επειδή το θέλει, για να εργαστεί. Είναι ξεκάθαρα τα πράγματα.

Σε όλο αυτό το πλαίσιο, αυτήν την πολιτική την έχουμε ακολουθήσει και την έχουμε ακολουθήσει σε πολύ δύσκολες συνθήκες. Τώρα βλέπετε ότι η Ευρώπη σιγά-σιγά κάνει μια συνολική στροφή στο κομμάτι για το πώς βλέπει τη μετανάστευση, δηλαδή, να μην βλέπουμε πια τη λαθρομετανάστευση ως επιλογή, αλλά ως πρόβλημα. Οπότε κάνοντας αυτήν τη στροφή η Ευρώπη, σιγά-σιγά δικαιώνονται και θέσεις οι οποίες έχουν εκφρασθεί από την παράταξή μας.

Υλοποιήσαμε μια πολιτική με απόλυτο σεβασμό όμως σε δικαιώματα -και το ξέρει πολύ καλά η μέχρι πρότινος Υφυπουργός κ. Βούλτεψη, που βρίσκεται εδώ-, αναφορικώς ειδικά με τα ευάλωτα άτομα και τα ασυνόδευτα παιδιά, όπου πραγματικά και οι δομές έγιναν πολύ καλύτερες και οι δομές είναι δομές ασφάλειας.

Αυτό, όμως, δεν αλλάζει τη μεγάλη εικόνα. Πιστεύουμε σε μια αυστηρή μεταναστευτική πολιτική. Ήδη στο πλαίσιο αυτό και της αλλαγής πλαισίου που γίνεται στην Ευρώπη, πάμε και σε μια αυστηροποίηση πλαισίου, που πλέον αυτό που έχει ειπωθεί είναι ότι δεν πιστεύουμε ότι μπορεί να υπάρχει χρονικό διάστημα που εάν περάσει κάποιος τον καθιστά από παράνομο νόμιμο. Άρα, ερχόμαστε να καταργήσουμε την επταετία. Αυτό προανήγγειλε ο Υπουργός. Και κάτι το οποίο για εμάς είναι αυτονόητο, ότι όταν κάποιος κάνει την αίτηση και χάσει το άσυλό του, προφανώς πλέον έχει κάνει μια παράνομη πράξη, γιατί η είσοδος στη χώρα δεν είναι κάποια καινούργια νομοθέτηση. Αν κάποιος μπαίνει στη χώρα παράνομα, αυτό είναι ποινικό αδίκημα. Αναστέλλεται το ποινικό αδίκημα, ώσπου να εξεταστεί το θέμα αν ο άλλος τυγχάνει μιας διεθνούς προστασίας. Άπαξ και δεν τυγχάνει, μετά προφανώς πρέπει να υπάρχουν ποινικές κυρώσεις. Και ναι, κύριε Τζανακόπουλε, αυτές οι ποινικές κυρώσεις θέλουμε να εφαρμοστούν ως ένα πλαίσιο αποτροπής, να ξέρει ο άλλος ότι εδώ πέρα άπαξ και πια δεν έχει το άσυλο, έχει τον κίνδυνο της φυλάκισης, οπότε οικειοθελώς να αποχωρήσει.

Σε αυτό το πλαίσιο τώρα δεν έχω κρύψει, κύριε Τζανακόπουλε, ότι εγώ στη μετανάστευση πιστεύω και σε μια πιο σκληρή μεταναστευτική πολιτική. Δεν έχω πει ποτέ ότι δεν πιστεύω σε αυτήν τη μεταναστευτική πολιτική, γιατί -κατά τη δική μου εκτίμηση- θα πρέπει να επανεξεταστεί συνολικά και ένα πλαίσιο του πρόσφυγα. Η συνθήκη της Γενεύης είχε άλλα χαρακτηριστικά όταν έγινε και προφανώς, δεν έχει χαρακτηριστικά μετακίνησης χιλιάδων και εκατομμυρίων κόσμου. Και προφανώς πιστεύουμε και πιστεύω ακόμα περισσότερο ότι πρέπει να υπάρχουν και μηχανισμοί αποτροπής.

Η αποτροπή, προφανώς, θα συνδυάζεται και θα συνάδει με τις διεθνείς υποχρεώσεις της χώρας, αλλά το να θέλουμε να αλλάξουμε όλο αυτό το διεθνές πλαίσιο, ώστε πραγματικά πλέον κάποιος που έρχεται εδώ και δεν τυγχάνει διεθνούς προστασίας, δεν είναι δηλαδή πρόσφυγας, αλλά είναι οικονομικός μετανάστης, να μην μπορεί να απολαμβάνει προνόμια που τον κάνουν να θέλει να μείνει εδώ, πρέπει να είναι στόχος μιας τέτοιας πολιτικής.

Όπως και η φύλαξη των συνόρων, η ενεργητική αποτροπή, δεν έχει σχέση με τα pushbacks. Το να προστατεύεις τα σύνορά σου και να λες «δεν θέλω να μπει κάποιος» δεν είναι pushback. Pushback είναι να τον βρεις σε ένα άλλο σημείο, αφού έχει μπει και να τον επιστρέψεις πίσω.

Άρα, παρόλο που για τις συγκεκριμένες δηλώσεις υπάρχουν και άλλα κομμάτια, για τα οποία έχω πει κατά καιρούς σε ανύποπτη φάση και πριν ακόμα έρθω στη Νέα Δημοκρατία, ότι υπήρχαν και σημεία τα οποία δεν συνδυάζονταν και δεν με εκφράζουν, στη βασική αρχή, ναι, κύριε Τζανακόπουλε, δεν είναι θέσεις μεν οι οποίες υποστηρίζονται από το κυβερνών κόμμα, όμως είναι θέσεις που έχουν εκφραστεί από εμένα, αναφορικά με το ότι πρέπει να είμαστε πιο έντονοι στο κομμάτι της αποτροπής και το τι μπορεί να έχει ως προνόμιο κάποιος εδώ. Είναι κάτι που το υποστηρίζω, προσθέτοντας όμως κάτι που δεν υπήρχε τότε -και εκεί έχω κάνει τον διαχωρισμό-, ότι, προφανώς, η χώρα θα πρέπει στο κομμάτι των προσφύγων κ.λπ. να υπερασπίζεται τις διεθνείς συμβάσεις και τις συνθήκες τις οποίες έχει υπογράψει ως προς την εξέταση του ασύλου.

Θεωρώ, λοιπόν -για να ολοκληρώσω, κύριε Πρόεδρε-, ότι τα κείμενα τα οποία υπάρχουν δεν δικαιολογούν να έχουμε παραπάνω συζήτηση. Πρόκειται για έδρες διεθνών οργανισμών με τους οποίους συνεργαζόμαστε. Επειδή ειπώθηκε και κάτι από τον Πρόεδρο της Ελληνικής Λύσης για τα προνόμια τα οποία απολαμβάνουν, δεν είναι τίποτα διαφορετικά προνόμια -όσο ήμασταν εδώ με την κ. Βούλτεψη το ψάξαμε λίγο και με ενημέρωσε- με ό,τι υπάρχει σε διεθνείς οργανισμούς που βρίσκονται εδώ. Δεν έχουν, δηλαδή, κάποιο επιπλέον προνόμιο έναντι αυτών που λαμβάνουν διεθνείς οργανισμοί ως προς το σκέλος της ετεροδικίας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνεται η συνεδρίαση με την ομιλία του Υφυπουργού Εξωτερικών κ. Χατζηβασιλείου.

Παρακαλώ, κύριε Υφυπουργέ, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ (Υφυπουργός Εξωτερικών):** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα, λοιπόν, συζητούμε από το πρωί δύο κείμενα υψηλού συμβολισμού και ιδιαίτερης πρακτικής αξίας, δύο συμφωνίες οι οποίες αποβλέπουν στην εξειδίκευση και επικαιροποίηση του πλαισίου εντός του οποίου λειτουργούν δύο σημαντικοί οργανισμοί στη χώρα μας. Να σημειωθεί ότι μέχρι το 2019 δεν είχε δοθεί η δέουσα σημασία στο ζήτημα αυτό. Στα τέλη του 2019 ήταν όταν ο Πρωθυπουργός δεσμεύθηκε για τη χορήγηση συμφωνιών έδρας στους οργανισμούς αυτούς.

Η Ύπατη Αρμοστεία γνωρίζετε -αναφέρθηκε και νωρίτερα από την κ. Βούλτεψη- δραστηριοποιείται στην Ελλάδα από το 1952. Είναι επικουρικό όργανο της Γενικής Συνέλευσης των Ηνωμένων Εθνών και το καθεστώς της διέπεται από τη Γενική Σύμβαση του ’46.

Όμως, όπως συνηθίζεται διεθνώς, όταν οργανισμοί διαθέτουν μόνιμη παρουσία σε ένα κράτος, τότε συνάπτεται διμερής συμφωνία που εξειδικεύει προφανώς τις διατάξεις της γενικής σύμβασης. Η εν λόγω συμφωνία έρχεται να καλύψει αυτό το σημαντικό κενό, διαμορφώνοντας ένα σαφές, ένα σύγχρονο και λειτουργικό νομικό πλαίσιο, προσαρμοσμένο προφανώς στην ελληνική έννομη τάξη για τις δραστηριότητες της Ύπατης Αρμοστείας του ΟΗΕ στην Ελλάδα.

Από πότε, λοιπόν, έχει η Ύπατη Αρμοστεία παρουσία στη χώρα; Το 2015 και το 2016 με την έξαρση του μεταναστευτικού, των κυκλωμάτων διακίνησης παράνομων μεταναστών στη χώρα, κλήθηκε η Ύπατη Αρμοστεία μαζί με τον ΔΟΜ και τη UNICEF να συνδράμουν τη χώρα στην αντιμετώπιση και διαχείριση αυτού του άνευ προηγουμένου αριθμού παράτυπων αφίξεων. Η ανταπόκριση ήταν άμεση, καθοριστική και ξεκάθαρα επιβοηθητική. Η Ύπατη Αρμοστεία, λοιπόν, όπως και ο ΔΟΜ συνέδραμαν τους αρμόδιους κρατικούς φορείς, ώστε να αναδιαμορφώσουν το εθνικό σύστημα ασύλου και να χειριστούν καλύτερα την κάλυψη των άμεσων αναγκών των εκατοντάδων χιλιάδων ατόμων που έφθαναν τότε από τα χερσαία και τα θαλάσσια σύνορα της χώρας μας.

Σήμερα οι τρέχουσες κρίσιμες εξελίξεις καθιστούν, προφανώς, αναγκαία και απαραίτητη τη σταθερή παρουσία τους στη χώρα μας και την απρόσκοπτη καθημερινή λειτουργία τους. Άλλωστε η κατάσταση στη μεταναστευτική οδό στην Ανατολική Μεσόγειο και πάλι γίνεται εξαιρετικά πιεστική. Άρα, το θέμα εδώ δεν είναι μόνον ανθρωπιστικό. Είναι πάνω απ’ όλα ένα μείζον ζήτημα ασφαλείας.

Η Ευρώπη έχει αλλάξει στρατηγική επ’ αυτού με την ουσιαστική συμβολή του Κυριάκου Μητσοτάκη, ο οποίος έχει αναδείξει ότι η Ελλάδα δεν φυλάει απλώς τα σύνορα τα δικά της, αλλά τα σύνορα της Ευρώπης και για εμάς η αποτελεσματική προστασία των εξωτερικών συνόρων είναι μια εθνική προτεραιότητα.

Έτσι, λοιπόν, η συμφωνία Έδρας έχει δεκαεννέα άρθρα τα οποία ρυθμίζουν, μεταξύ άλλων, τους σκοπούς του εδώ γραφείου της Αρμοστείας, τους όρους συνεργασίας με τις αρμόδιες αρχές, τη λειτουργία του γραφείου, καθώς και τα προνόμια και τις ασυλίες των υπαλλήλων στη χώρα μας.

Ειδικά, λοιπόν -γιατί εδώ ακούστηκαν διάφορα για προνόμια και ασυλίες-, θέλω να επισημάνω ότι πρόκειται για τα συνήθη προβλεπόμενα σε παρόμοιες συμφωνίες, έχουν λειτουργικό χαρακτήρα και αφορούν καθαρά τις επίσημες δραστηριότητες των οργανισμών και την επίσημη ιδιότητα των υπαλλήλων τους.

Εξυπακούεται, λοιπόν, ότι οι υπάλληλοι αυτοί υποχρεούνται να σέβονται απαρέγκλιτα τους νόμους του κράτους. Προβλέπεται δε και δυνατότητα άρσης της ασυλίας τους στην περίπτωση της Αρμοστείας υπό τον Γενικό Γραμματέα του ΟΗΕ. Δεν έχουμε, λοιπόν, νέα προνόμια, δεν έχουμε νέες ασυλίες. Έχουμε επικαιροποίηση και απλούστευση των όσων ίσχυαν εδώ και χρόνια.

Περνάμε, λοιπόν, τώρα στη συμφωνία του ΔΟΜ. Πρόκειται για μια σοβαρή συμφωνία Έδρας, που υπεγράφη από τον κ. Γεραπετρίτη στην Έδρα του ΔΟΜ τον Ιούλιο του 2024, με έναν σκοπό απλό, να εξειδικευθεί καλύτερα η λειτουργία του Οργανισμού στην Ελλάδα, ο οποίος δραστηριοποιείται από το 1952.

Έτσι, λοιπόν και αυτή η συμφωνία Έδρας θεσπίζει ένα σύγχρονο, ενιαίο, σαφές και ορθολογικό πλαίσιο, προσαρμοσμένο στις αρμοδιότητες του Οργανισμού και στην ελληνική έννομη τάξη, ευθυγραμμισμένο προφανώς με τη σχετική σύμβαση του 1947.

Και εδώ, λοιπόν, έχουμε είκοσι άρθρα τα οποία ρυθμίζουν τους σκοπούς του εδώ γραφείου του ΔΟΜ, όρους συνεργασίας με αρμόδιες αρχές, λειτουργία γραφείου και αντίστοιχα προνόμια και ασυλίες των υπαλλήλων.

Κυρίες και κύριοι Βουλευτές, η νομοθετική κύρωση αυτών των συμφωνιών είναι μια θεσμική πρωτοβουλία η οποία ενισχύει την αποτελεσματικότητα, την ασφάλεια και τη διαφάνεια στη συνεργασία μας με αυτούς τους οργανισμούς. Ουσιαστικά, ενισχύει τη διεθνή εικόνα και αξιοπιστία της χώρας, ως ένα κράτος που συνεργάζεται με τους οργανισμούς με διαφάνεια και προφανώς, με αμοιβαία επωφελείς όρους.

Θα περάσω, κύριε Πρόεδρε, στον σχολιασμό ερωτημάτων τα οποία μου απευθύνθηκαν από τους συναδέλφους της Αντιπολίτευσης.

Σε ό,τι αφορά, λοιπόν, τα προγράμματα, να ξεκαθαρίσω ότι ο ΔΟΜ υλοποιεί μεγάλο αριθμό προγραμμάτων στη χώρα, με μεγάλη αριθμητικά αποστολή και όπως είπα και χθες στην επιτροπή, ασχολείται με την αναζήτηση λύσεων αναπτυξιακής φύσεως, μια και ασχολείται με οικονομικούς μετανάστες, ενώ η Ύπατη Αρμοστεία ασχολείται με λύσεις πολιτικής φύσεως, καθώς οι ροές μεταναστών είναι συνήθως απότοκο συγκρούσεων, πολέμων, αστάθειας και σχετικών άλλων καταστάσεων δύσκολων σε άλλες περιοχές της χώρας.

Ακούγοντας, εν τω μεταξύ, νωρίτερα τον κ. Νατσιό -δεν είναι στην Αίθουσα ο Πρόεδρος της Νίκης- ένα πράγμα κατάλαβα, ότι εμμέσως, λοιπόν, ο κ. Νατσιός εννοεί ότι την απόφαση του αιγυπτιακού δικαστηρίου για τη Μονή Σινά την έβγαλαν ο Μητσοτάκης ή ο Γεραπετρίτης ή ότι θα μπορούσαν να την έχουν επηρεάσει. Ουσιαστικά, λοιπόν, υπονόησε ότι η Κυβέρνηση συνήργησε τρόπον τινά σε οτιδήποτε θίγει ζητήματα που αφορούν την ορθόδοξη πίστη και παράδοση.

Μας ακούν οι πολίτες, ακούν και τον κ. Νατσιό να μας κατηγορεί, επειδή υπεραμυνόμαστε το status της Μονής, όπως δεν έπραξε καμία άλλη Κυβέρνηση.

Σε ό,τι αφορά τον κ. Στίγκα, να κάνω μια διευκρίνιση. Να τον ενημερώσω, λοιπόν, ότι βάσει Διεθνούς Δικαίου, η Αποκλειστική Οικονομική Ζώνη δεν χαράσσεται αφ’ εαυτής της. Διότι ρώτησε για ποιον λόγο δεν χαράζουμε ΑΟΖ στο Ανατολικό Αιγαίο.

Πρέπει, λοιπόν, να γνωρίζει -είμαι βέβαιος ότι το γνωρίζει, αλλά του διαφεύγει- ότι ο καθορισμός ΑΟΖ είναι προϊόν συζητήσεων και διαπραγματεύσεων μεταξύ χωρών με αντικείμενες ή παρακείμενες ακτές. Στο δε θέμα του τουρκολιβυκού μνημονίου δεν αλλάζει κάτι. Παράνομο ήταν και παράνομο παραμένει. Εμείς ότι διεμβολίσαμε με τη νόμιμη Ελληνοαιγυπτιακή συμφωνία.

Η κ. Αχτσιόγλου μας ρώτησε για τη Γάζα.

Θέλω να επαναλάβω το εξής. Η Κυβέρνηση έχει από την αρχή πει ξεκάθαρα τη θέση της και στη φίλη χώρα του Ισραήλ και έχει ζητήσει από την πρώτη στιγμή να διακοπούν άμεσα οι πολεμικές επιχειρήσεις στη Γάζα, για να φτάσει το ταχύτερο δυνατό η αναγκαία ανθρωπιστική βοήθεια.

Και θυμίζω εδώ ότι ο κ. Γεραπετρίτης ανέλαβε πρωτοβουλία στο Συμβούλιο Ασφαλείας και είχαμε κοινή δήλωση, υπογεγραμμένη από ογδόντα χώρες του ΟΗΕ, αναφορικά με την κατάσταση στις εμπόλεμες ζώνες, άρα και στη Γάζα.

Σε ό,τι αφορά την αναγνώριση παλαιστινιακού κράτους, για το οποίο και πάλι ερωτηθήκαμε, θα σας πω ότι πιστεύουμε πως η αναγνώριση αυτή πρέπει να έρθει ως προϊόν συζητήσεων στα Ηνωμένα Έθνη. Και να υπενθυμίσω εδώ ότι η παλαιστινιακή αρχή διαθέτει αναβαθμισμένο στάτους στον ΟΗΕ, κατόπιν και της θετικής ελληνικής ψήφου.

Η κ. Κομνηνάκα για άλλη μια φορά έθεσε ζητήματα ετεροδικίας.

Θέλω να ξεκαθαρίσω, κυρία συνάδελφε, ότι η ετεροδικία προβλέπεται σε συμφωνίες Έδρας. Δεν είναι κάτι το καινοτόμο και αφορά μόνο τις πράξεις υπαλλήλων υπό αυτήν την ιδιότητα που κατέχουν. Δεν χαίρουν, λοιπόν, ασυλίας αδιακρίτως οι υπάλληλοι αυτοί για κάθε πράξη τους. Οφείλουν, όπως είπα και πριν, να σέβονται τους νόμους της χώρας. Όποιος παρανομεί προφανώς θα υφίσταται τις συνέπειες του νόμου.

Προς τον κ. Καζαμία: σχολιάσατε, κύριε συνάδελφε, το πρότυπο της συμφωνίας.

Να περιγράψω, λοιπόν, το εξής: Το περιγράφει η ίδια η λέξη αυτό. Πρώτον, τι σημαίνει; Δεν είναι δεσμευτικό το κείμενο της συμφωνίας αυτής. Υπόκειται σε αλλαγές και σε κάθε περίπτωση, η τελική συμφωνία, όπως αυτές που έχουμε σήμερα εδώ και τις ψηφίζουμε, αποτελεί προϊόν διαπραγμάτευσης του Οργανισμού με το κυρίαρχο κράτος.

Σε ό,τι αφορά τον κ. Ζερβέα, έθεσε ένα δημοσίευμα νωρίτερα στη συζήτηση.

Θέλω να ξεκαθαρίσω ότι η Κυβέρνηση κινείται σταθερά στη γραμμή του Διεθνούς Δικαίου. Με τον θαλάσσιο χωροταξικό σχεδιασμό προστατεύουμε τα κυριαρχικά δικαιώματα στην πράξη, χωρίς απολύτως καμία έκπτωση.

Άκουσα νωρίτερα τον κ. Ρούντα από τη Νίκη.

Με συγχωρείτε, κύριε συνάδελφε, αλλά δώσατε ένα ρεσιτάλ πατριδοκαπηλίας στη συζήτηση νωρίτερα στην Αίθουσα αυτή.

Η Ελλάδα ποτέ δεν άφησε τη ρωμιοσύνη στην Κωνσταντινούπολη, στην Ίμβρο ή στην Τένεδο απροστάτευτη ούτε άφησε και ούτε θα αφήσει ποτέ το Οικουμενικό Πατριαρχείο. Αν εσείς, στη Νίκη, πιστεύετε εμμέσως ότι πρέπει να κάνουμε πόλεμο να πάρουμε την Πόλη, μάλλον είστε στην εποχή του Μαρμαρωμένου Βασιλιά. Δεν μπορώ να σας παρακολουθήσω.

Κύριε Τζανακόπουλε, μιλήσατε για το μεταναστευτικό.

Να σας επαναλάβω ότι η χώρα εφαρμόζει μια αυστηρή, αλλά δίκαιη πολιτική στο μεταναστευτικό. Ναι, επαναλαμβάνω ότι οι Έλληνες λιμενικοί φυλάνε τα σύνορα και σώζουν ανθρώπινες ζωές στη θάλασσα. Αρκετά με την καραμέλα των ακτιβιστών για τις επαναπροωθήσεις. Όταν προκύπτει οποιαδήποτε καταγγελία, τότε τον λόγο έχει και θα έχει η δικαιοσύνη.

Τέλος, κύριε Φωτόπουλε, αναφερθήκατε σε ζητήματα ασύλου. Αρμοδιότητα δεν έχουμε εμείς, αλλά το Υπουργείο Μετανάστευσης. Εφαρμόζεται σταθερά η νομοθεσία εκεί.

Σε ό,τι αφορά τη Λιβύη και την υπόθεση του κ. Χαφτάρ, να σας πω ότι δεν υπάρχει κάποια επιβεβαιωμένη πληροφορία από το Τομπρούκ μέχρι στιγμής. Θα σας θυμίσω, όπως είπα και πριν, ότι η Κυβέρνηση Μητσοτάκη υπέγραψε μια υποδειγματική συμφωνία με την Αίγυπτο για να διεμβολίσει το καθ’ όλα παράνομο τουρκολιβυκό μνημόνιο και θα σας πω ότι ο Υπουργός των Εξωτερικών σχεδιάζει το επόμενο διάστημα να ταξιδέψει στη Λιβύη, ενώ πριν λίγες εβδομάδες θα ήθελα να σας θυμίσω ότι και εγώ υποδέχτηκα στην Αθήνα τον επικεφαλής της Λιβυκής Αρχής Επενδύσεων, ούτως ώστε να συζητήσουμε για τις εμπορικές μας σχέσεις, θυμίζοντας σταθερά στη Λιβύη ότι η Ελλάδα είναι η μοναδική φυσική πύλη εισόδου της χώρας προς την Ευρώπη.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε Υπουργέ, για τη συνέπεια στον χρόνο.

Κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμου του Υπουργείου Εξωτερικών: α) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης» και β) «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες» και η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και τoυ Διεθνούς Οργανισμού Μετανάστευσης |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Εξωτερικών: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 273α)

**ΠΡΟΕΔΡΕΥΩΝ (Γεώργιος Γεωργαντάς):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες».

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Εξωτερικών: «Κύρωση της Συμφωνίας Έδρας μεταξύ της Κυβέρνησης της Ελληνικής Δημοκρατίας και της Ύπατης Αρμοστείας του Οργανισμού Ηνωμένων Εθνών για τους Πρόσφυγες» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 278α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 15.12΄ λύεται η συνεδρίαση για αύριο, ημέρα Πέμπτη 5 Ιουνίου 2025 και ώρα 10.00΄, με αντικείμενο εργασιών του Σώματος, νομοθετική εργασία: α) Μόνη συζήτηση και ψήφιση επί της αρχής, των άρθρων και του συνόλου των σχεδίων νόμου του Υπουργείου Παιδείας, Θρησκευμάτων και Αθλητισμού 1. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του αθλητισμού» και 2. «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας» και β) ειδική ημερήσια διάταξη, συζήτηση και λήψη απόφασης, σύμφωνα με το άρθρο 62 του Συντάγματος και τα άρθρα 43Α και 83 του Κανονισμού της Βουλής, για αιτήσεις άρσης ασυλίας Βουλευτών.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**